
TEGNAPTÓL  MÁIG 


Irta:  GERO  ODON 


Utón  jártunkban  nemcsak  előre  törtetünk,  hanem  meg 
is  pihenünk.  Még  a haladás  útján  is  ilyenformán  járunk.  És 
pihenés  közben  vissza-visszapillantgatunk  a megtett  útra.  Emlé- 
kezünk a stációinkra.  Ez  az  emlékezés  nem  iránytjelzés,  hanem 
a múlttal  való  számvetés.  Leszámolás  és  tapasztalatok  elrak- 
tározása. Még  a modernség  sem  tagadja  meg  a múltat,  sőt 
inkább  megállapítja  a jogosságát.  Már  azért  is,  hogy  reája 
hivatkozván,  megállapítsa  a maga  jussát.  Emlékezünk  régiekről, 
de  konstatáljuk,  hogy  csak  voltak.  Élték  a maguk  idejét,  szóhoz 
'juttatták  a magük  korát,  nem  foglalhatják  le  a maguk  számára  a mi  időnket.  Kegyeletünk  az  övék,  s az 
övék  a nagyrabecsülésünk  is,  miéink  a tanulságaik,  de  a magunk  ereje,  akarata,  igyekvése,  tehetsége 
ugyancsak  a miénk.  Élték  a maguk  idejét,  hadd  élhessük  mi  a magunk  energiájával  a magunk  idejét. 

Ez  az  album  a magyar  művészet  útját  jelzi  tegnaptól  máig.  Azoknak  a művészetét  hirdeti,  a kik  úttörők 
voltak,  azokét  is,  a kik  beválanak  mérföldmutatóknak  a művészet  útján.  Azoknak  a művészetéről  szól,  a 
kik  megkeresték  és  kifejezték  a magyar  géniusz  szerves,  szoros  összefüggését  a kultúrának  amaz  ener- 
giájával, a mely  a festőművészetben  nyilvánul.  És  bemutatja  művészeink  közül  azokat  is,  a kik  elvezették 
művészetünket  a modernségig.  Van  köztük  olyan  is,  a ki  már  a modern  festésnek  is  nagyja,  s még  a tegnap 
művészetének  is  mestere  volt.  Ők  azok,  a kik  legigazabban  szólaltatják  meg  koruk  művészi  törekvését  s 
a kiket  ezért  minden  kor  megért.  Még  akkor  is,  ha  már  nem  tekinti  őket  olyan  vezérül,  a kit  követni  kell. 
De  a művészi  meggyőződés,  a művészi  tudás  becses  és  becsületes  dokumentumainak  tekinti  műveiket. 

Ez  az  album,  a melylyel  a Pesti  Napló  az  olvasóinak  szolgál,  azt  az  összefüggést  is  demonstrálja, 
a mely  a művészet  térfoglalása  és  a publicisztika  agitációja  között  kimutatható.  Nem  csakis  művészettörté- 
nelemmel szolgál,  hanem  olyan  emlékmű  is,  a mely  a sajtónak  a művészet  hódításában  való  részét 
megjelöli.  Talán  sehol  sem  volt  a publicisztikának  ez  a munkája  olyan  hatásos,  mint  nálunk.  Hiszen  a 
közszellemnek  a kultúra  felé  való  terelése  nálunk  jórészt  a publicisztika  műve  volt.  Az  a primitív  eszkö- 
zökkel dolgozó,  a maga  felfogásának  naivitásába  lépten-nyomon  belebotló  publicisztika,  a mely  a múlt 
század  első  felében,  de  még  harmadik  negyedében  is  a magyar  közvéleményt  ébresztette  és  szolgálta, 
hatalmas  munkát  végzett  a kultúra  iránt  való  érdeklődés  ébresztésében.  Magyar  képzőművészet  alig  volt 
s a magyar  sajtó  mégis  fáradozott  érte.  Régi  lapjaink  primitív  módon,  de  lángoló  lelkesedéssel  követelték  a 
magyar  művészet  lehetőségeinek  megszerzését.  Ugyanakkor,  a mikor  országszerte  még  úgy  vélekedtek,  hogy 
a pikturával  való  foglalkozás  méltatlan  a magyar  úri  gondolkozáshoz:  a publicisztika  lelkes  szóval  és  gúnyos 
beszéddel,  fanatizálva  és  korholva  hirdette,  hogy  a magyar  szellem  is  kiveheti  részét  a művészi  alkotásból. 

Másutt  a kultúrának  más  ágensei  terjesztették  a művészet  becsületét.  Mint  a hogy  ott  a kultur- 
munkásság  más  ágainak  fejlesztésében  sem  volt  elsőrangú  szerepe  a publicisztikának.  Ott  az  irodalom  és  a 
tudomány  állottak  a kultúráért  küzdők  első  sorában.  És  a társadalom,  a mely  nagyrészében  kulturtudatos 
volt,  szinte  automatikusan  vett  részt  a kulturmunkában.  A magyar  géniusz  energiái  közül  az,  a mely 
ehhez  a munkához  hozzáfoghatott  volna,  jó  ideig  szünetelt.  Kikapcsolta  a dologtevésből  a küzdelmes  idő. 
A harcok  és  a keserűség  ideje.  A nemzeti  jogokon  való  tépelődés  az  alkotmány  szükségességeiért  való 
síkraszállás,  a hadakozás  országdúlása,  a pártoskodás  egyénrontása,  a primitív  gazdaságban  való  meg- 
rögzöttség  és  a világgal  való  szolidaritásból  kikapcsoltság.  Nem  írhatok  e helyütt  kortörténelmet,  nem  is 
kutathatom  a magyar  kultúra  kialakulásának  dinamikai  folyamatát,  csak  éppen  érinteni  akarom  azokat  a 
körülményeket,  a melyek  folytán  csakis  a publicisztika  megszólalásával  kezdődött  nálunk  igazán  a kultur- 
munkásság.  Még  nem  is  maga  a munkásság,  mint  inkább  az  iránta  való  intenzivebb  érdeklődés.  S a 
művészetet  csak  akkor  kezdik  kulturtényezőnek  tekinteni,  a mikor  a publicisztika  valamelyest  erősebb  lesz 
és  szavának  becsülete  nagyobb  lesz. 


A Magyar  Festőművészet  Albuma. 

Nemcsak  a sajtóorgánumokra,  a régi,  jórészt  naiv  időszaki  újságokra  gondolok,  a mikor  a publicisztikának 
nagy  művészetfejlesztő  szerepét  emlegetem,  hanem  azokra  a nagy  publicistákra  is,  a kik  nem  újságokban, 
hanem  leveleikben  élesztették  és  irányították  a közvéleményt.  Úgy  lehet,  hogy  megütköznek  rajta,  még 
föl  is  háborodnak  érte  az  irodalomtörténet  szigorú  osztály ozói,  ha  Kazinczy  Ferencet  a publicisták  közé 
sorozom.  A legnagyobbak  közé.  Az  ő levelei  egyes  embereknek  szóltak,  de  közvéleményt  formáltak.  írójuk 
nagy  tekintélye  agitatorikus  erőt  adott  leveleinek.  Majd  valamikor  meg  fogják  állapítani,  hogy  Kazinczy 
Ferenc  publicisztikai  működésének  mekkora  része  volt  a magyar  közszellem  ébresztésében.  A magyar 
közvélemény  történetében  legeiül  áll  ennek  a nagy  publicistának  ragyogó  alakja.  És  a magyar  művészet 
történelmében  is.  Azok  a sorok,  azok  a jegyzetek,  a melyek  az  ő írásaiban  a magyar  festőművészetről 
szólanak,  érdekesen  ismertetik,  hogy  hogyan  kezdődött  a magyar  közszellemnek  a művészet  mellé  szegő- 
dése.  De  ismertetik  azt  is,  hogy  a magyar  társadalomnak  kultúráért  való  hevülése  jórészt  a nagy 
magyar  publicista  műve.  Meg-megemlékszik  egy- egy  festőről,  Dónáthról,  Balkayról,  hírt  ad  róluk,  ismerteti 
műveiket,  lelkesít  művészetük  iránt,  megrendelést,  munkát  szerez  nekik  és  kötelességévé  teszi  a magyar 
társadalomnak,  hogy  foglalkozzon  a művészettel. 

Szinte  látom  a lázasságát.  Odakint  a kultúra  minden  ága  virágzik,  a művelődés  meghódítja  a népeket, 
fölszabadítja  gondolkozásukat,  megszünteti  vegetálásukat.  Az  irodalom,  a tudomány,  a művészet  úrrá  lesz 
a világon  és  szépséggel  szolgál  neki.  Idehaza  pedig  csupa  zárkózottság  az  élet.  A kicsinyes  politika  és  a nagy 
politikának  is  csak  korcsa  leköti  az  embereket.  Nincs  igazi  összeköttetés  köztük  és  a Nyugat  közt.  Még  a 
divat  se  ér  hozzánk.  Apáink  életét  folytatjuk,  az  ő életüket  pedig  a nagyvilág  életétől  elszigetelte  a kulturellenes 
hadakozás.  A háborúk  és  szabadságharcok,  az  idegen  uralom  és  az  idegentől  való  gyanakvó  elzárkózás 
szinte  áthatlan  elszigetelő  réteget  rakott  a magyar  társadalom  köré.  Kazinczy  szét  akarja  rombolni  ezt  az 
izoláltságot.  Mámoros  a maga  nagyszerű  impresszióitól  és  közvetíteni  akarja  őket  nemzetének.  Érzi  a 
magyarság  nagy  kulturerejét  és  életre  akarja  ébreszteni.  A levelei  csupa  hír  és  csupa  vezércikk.  Értesíte- 
nek és  agitálnak.  Letépik  a társadalom  szeméről  a hályogot  s a magyar  nemzet  meglátja  önmagát,  észre- 
veszi azt,  a mije  van  és  látja,  hogy  mennyije  nincs. 

Kazinczy  munkáját  folytatja  a gyönge  magyar  sajtó.  Büszkén  hirdeti  magyar  festőinket  és  hirdeti  a 
magyar  festőművészet  szükségességét.  Látja  a lehetőségeit  és  keresi  a biztosítékait.  A régi  újság  föllengző 
hangon  biztatja  a magyar  piktorát.  Nagy  hevüléssel  és  kevés  kritikával.  Mányokinak,  Kupeczkynek  hírét 
sem  tudja,  de  dicsőnek  mondja,  a tehetségtelen  festegetőt  is.  Ebben  a hevülésben  nem  nyilvánul  művészi 
tudás,  de  meghatón . nyilvánul  a kultúra  szükségességének  tudata.  Azok  a naiv  sajtóközlemények  csupa 
vágyakozás  a magyar  kultúra  nagyságára.  Az  íróik  azt  hiszik,  hogy  vagyunk  olyan  legények,  mint  a 
Nyugat,  de  nem  látják  sehol  a legényvoltunk  bizonyságait.  Áhítozzák  erőnk  kifejlesztését.  Inkább  sejtik, 
mint  tudják,  hogy  mi  a művészet,  de  ez  a sejtelem  izgatja  őket.  És  izgatni  akarják  vele  a magyar  köz- 
véleményt, hogy  tegye  lehetővé  a magyar  művészet  kialakulását. 

A múlt  század  eleje  óta  mind  e mai  napig  a magyar  publicisztika  lelkes  segítője,  biztatója  a magyar 
művészetnek.  Közönséget  nevel,  művészi  tudást  terjeszt,  a művészet  életlehetőségeit  megkönnyíti.  Sok  a 
tévedése,  sok  az  elfogultsága,  talán  sok  a bűne  is,  a miért  a maga  elfogultságait  ráerőszakolta  a művé- 
szetre, a miért  gyakran  naiv  kritikával  a művészet  kialakulását  megnehezítette,  tehetségek  sorsába  bele- 
kapott, művészek  útját  megzavarta  s a művészet  értékmegállapításában  igen  jelentékeny  hibákat  követett 
el,  de  más  kulturtényező  alig  állt  a művészet  mellé,  csakis  a sajtó.  A művészet  becsületének  ő a hirde- 
tője. Ő tanította  meg  rá  a magyar  társadalmat  és  ő szítja  azt  az  érdeklődést,  a melyet  hivatalos  körök 
és  a nagy  közönség  a művészet  iránt  tanúsítanak.  És  a publicisztika  terjeszti  közvéleményszerte  annak  a 
belátását,  hogy  a művészet  a fejlődés,  a kialakulás,  az  elmélyedés  és  a korszellem  irányítása  alatt  érkezett 
el  a modernséghez.  Tegnap  is,  ma  is  a publicisztika  gondozta  a magyar  művészet  gyökereit.  Jelszóvá 
tette  meg  a művészet  megbecsülését  s a mi  jelszavakért  hevülő  társadalmunkat  ezzel  megmozgatta.  Köz- 
tudattá tudta  tenni  a művészet  szükségességét  és  el  tudta  hitetni  a nemzettel,  hogy  kultúrában  való 
rangunk  egyenesen  attól  függ,  hogy  mennyi  részt  veszünk  a művészet  gondozásában.  Túlozta  a művészet 
értékét,  — jobbára  öntudatlanul  s a maga  jelszavától  mámorosán,  — de  sikerült  neki  uralkodó  konven- 
cióink közé  iktatni  azt  a fölfogást,  hogy  a nemzet  képzőművészetében  is  él. 

Ez  a konvenció  különben  világszerte  uralkodó  hatalom.  Még  ott  is,  a hol  a kulturszükségességet 
nem  a nemzeti  szükségességek  közé  sorozzák.  És  nem  bír  meg  vele  az  a megfontolás,  hogy  vájjon  a 
művészet  igazán  kulturenergia-e  vagy  csak  terméke-e  a művelődésnek?  Hogy  vájjon  előre  viszi-e  az 

emberiséget,  erőt  ad-e  neki,  vagy  pedig  csak  kiváltságosak  gyönyörködtetője-e  ? Nemcsak  Tolstoj  elmél- 
kedett ezen  és  nemcsak  ő vallja  azt,  hogy  a művészetnek  nincs  része  abban  a munkában,  a mely  az 
emberiség  javára  törekszik : ennek  a belátása  nyilvánul  meg  nem  egyszer  a mi  nagy  Széchenyi  Istvánunk 
kultúrpolitikájában  is. 

A mikor  a publicisztika  a nemzeti  fejlődés  érdekében  a képzőművészet  istápolását  sürgeti,  ő azt 
feleli  neki,  hogy  egyéb  dolgunk  van,  nincsen  érkezésünk  a gyönyörködtetésre.  Sajnálja  Ferenczy 
Mátyás-szobrától  azt  az  érdeklődést,  a melyet  iránta  ébresztettek.  Sajnálja  tőle  az  agitációt,  a mikor  az 
egész  nemzeti  erőt  a gazdasági  és  társadalmi  munkára  kell  szánni  és  ugyanazt  írja  Joó  Jánosnak  is, 
a ki  1828-ban  művészeti  iskola  érdekében  fordul  a nagy  államférfihoz.  Azt  feleli  neki,  hogy  egyebekre 
van  szükségünk,  nem  művészetre. 

A nemzet  nem  fogadta  el  ezt  az  álláspontot  s a világ  sem  fogadja  el  Tolstoj  művészetrombolását. 
A művészet  szükséges  volta  mint  parancsoló  konvenció  uralkodik  rajtunk.  Az  ünnepi  pihenésre  és 
a pihenés  gyönyörűségeire  való  vágyakozás  tartja  ezt  a konvenciót.  Hat  dologtevő  nap  után  hadd  legyen 
a hetedik  nap  munkaszünet,  de  maga  a hétköznap  is  juttasson  az  ő huszonnégy  órájából  szórakoztatásra 
időt ! A mikor  általánosan  diadalmas  lesz  ez  a speciális  törekvés,  akkor  az  emberi  gyönyörűségek  becsülete 
megnövekszik.  Bármi  „egyebekre  van  is  szükségünk",  szüksége  lesz  már  most  a népnek  is,  a sokaságnak 
is  művészetre. 

A magyar  nemzetnek  még  az  egyebek  szempontjából  is  szüksége  volt  a művészetre.  Az  a publi- 
cisztika, a mely  a múlt  század  első  felében  a művészet  fejlesztését  sürgette,  úgy  érezte,  hogy  jöhet  olyan 
idő,  amikor  a magyar  nemzetnek  arra  lesz  szüksége,  hogy  őt  magát  is,  de  Európát  is  emlékeztessék  rá, 
hogy  él.  Hogy  még  él.  Az  irodalomnak  és  a művészetnek  szánta  az  emlékeztetés  szerepét.  S az  az  idő 
be  is  következett  és  a művészet  betöltötte  azt  a szerepét.  Megfelelt  föladatának.  Jó  ideig  egymaga  figyel- 
meztette Európát  a magyar  kultúrára.  Még  mielőtt  irodalmunk  és  tudományunk  polgári  jusst  szerzett  a 
a világkultúrában,  a magyar  festészet  demonstrálta  a magyarság  összefüggését  a Nyugattal.  Csak  festőin- 
ket ismerték  és  ők  bizonyították  odakint,  hogy  ez  az  ország  nem  az  egzotikum  világa,  hanem  a kultur- 
közösség  részese.  A magyar  festészet  magára  vállalta 
a publicisztika  szerepét  és  világgá  publikálta,  hogy 
európai  nemzet,  kulturnép,  a művelődés  munkása  a 
magyar  nemzet. 

* 

Nem  teljes  művészettörténelmi  munka  ez  az 
album,  inkább  csak  büszkélkedés  a magyar  művé- 
szet tegnapjával.  És  gyönyörködés  abban  a fejlő- 
désben, a mely  a magyar  festészetet  elvitte  máig. 

Büszkélkedve  és  gyönyörködve  hadd  sürgessem  meg 
újból  egy  olyan  kiállításnak  rendezését,  a mely  be- 
mutatja a magyar  festőművészet  múltját.  A millen- 
niumi kiállításon  már  volt  ilyen  visszatekintő  műtár- 
latunk, de  belőle  csak  félszemmel  tekinthettünk  vissza 
festésünk  múltjára.  Inkább  csak  szimbolizálta  a visz- 
szatekintést.  Ma-holnap  megnyílik  a Szépművészeti 
Múzeum  és  bizonyára  gondolkozni  fognak  rajta,  hogy 
milyen  ünnepiességgel  avassák  föl.  Egy  nagy,  az 
egész  régibb  művészetre  kiterjedő  retrospektív  kiállí- 
tás rendezését  ajánlom  fölavató  ünnepségül.  Gyűjtsük 
össze  régi  képíróinkat,  a mestereket  és  azokat,  a 
kiknek  a műveiben  inkább  jóakarat  nyilvánul,  mint 
művészet.  Érdekesek  ők  is,  mert  a kezdet  nehéz- 
ségeit, az  út  első  stációit,  a külső  hatások  saját- 
ságos érvényesülését,  a művészi  fölfogás  megható 
primitivitását  és  a naiv  megelégedésnek  zavartalan-  fessler  arcképe  festette  rombauer  János 

ságát  ismerjük  meg  bennük.  Nemcsak  a művészet  a m.  tud.  akadémia  arcképtárából 

történelmét,  hanem  kultúránk  történelmét  is  szolgálná  ez  a kiállítás.  Ha  valahogy  sikerülne  az  1834.  évi  „első 
műkitétel'1  műtárgyait  újból  láthatni,  nemcsak  azokat  a képeket  ismernők  meg,  a melyekről  egy-két  hozzáértő 
annak  idején  szinte  borzadva  szólott,  hanem  megismernők  azt  a fölfogást  is,  a mely  azokért  a képekért,  raj- 
zokért és  műtárgyakért  még  lelkesedni  is  tudott.  S ha  összegyűjthetnők  a tizennyolcadik  század  magyar 
festőinek  s a tizenkilencedik  század  első  felének  képeit,  azt  látnok,  hogy  művészetünk  nagyjában  nem  állott 
alacsonyabb  színvonalon,  mint  egyéb  kultúránk.  Ugyanúgy  idegen  hatás  alatt  állott  s ugyanúgy  Bécs  uralmát 
nyögte,  mint  egész  magyar  világunk.  És  látnok  azt,  hogy  egész  sor  művész  erős  tehetsége  belefult  a 
körülmények  mostohaságába.  Nem  láttak  eleget  és  édes-keveset  tanultak.  És  nem  fejlesztette,  nem  lelke- 
sítette őket  az  a világ,  a mely  közvetetlenül  környékezte  őket.  Odakint  is  beteg  művészet  nyavalygott  s ők 
ennek  a művészetnek  is  csak  leghitványabb  nyilvánulásait  ismerték.  Ez  az  erőtlen,  szellemtelen,  az  artisz- 
tika  életszükségességeit  megtagadó  festészet  inspirálta  őket.  Még  nem  is  a hazug,  szinészkedő,  pompával 
kacérkodó,  erőtlenségét  édeskés  pózokkal  leplező,  a színektől  fázó  és  a látástól  irtózó,  mindent  rideg  tuda- 
tosságon keresztül  megkonstruáló  festészet  hatása  érte  őket,  hanem  a maga  erőtlenségét  szinte  bamba 
őszinteséggel  bevalló,  simaságára  büszke,  színtelenségében  boldogságosan  megnyugvó,  nyárspolgári  békes- 
ségében kéjelgő  festészeté,  a mely  a tizennyolcadik  század  végén  s a tizenkilencedik  század  elején  Bécsben 
működött.  Erőtlenné  lett  tőle  az  a magyar  festő  is,  a kit  más  hatás  nem  ért  s a ki  az  alkotásaiban  áhi- 
tatosan  megihletve  a kor  művészetének  parancsát,  szellemének  megnyilatkozását  látta. 

Számosával  volt  az  olyan  magyar  festő,  a kit  ez  a művészet  inspirált  és  megrontott.  Képeiket  alig 
ismerjük  s egy-egy  hír  is  csak  imitt-amott  szólal  meg  róluk.  Levelekben,  régi  újságokban,  régi  okmányokban. 
Meglepő,  hogy  hány  magyar  festő  neve  szerepel  bennük ! Valamelyes  túlzással  még  azt  is  mondhatnék, 
hogy  ott,  a hol  annyi  festő  volt,  — festészet  is  volt.  De  nem  volt ; csak  nagy  uraink  és  polgáraink  voltak, 
a kik  egy-egy  képíróval  lefestették  magukat  és  volt  egynéhány  templomunk,  a melybe  régi  minták  nyomán 
új  oltárképet  rendeltek.  Festőink  között  nem  volt  semmi  kapcsolat,  nem  tartoztak  együvé,  nem  állottak 
egymás  mellé.  A köztudatban  pedig  nem  is  mint  a művészet,  hanem  mint  valamely  a többitől  eltérő 
mesterségnek,  ügyességnek  művelői  szerepeltek.  A köztudatot  csak  később  ébresztgeti  a publicisztika  és 
mire  fölébredt,  már  más  festők  felé  fordul.  A fölébredt  közvélemény  már  nem  találkozik  velük,  nem  is 
vehet  tudomást  róluk.  Ez  a közvélemény  az  irányítói  után  indul,  de  az  irányítók  már  nem  tudnak  róluk. 
Hírüket,  nevüket  sem  ismeri.  Ez  a közvélemény  és  ezek  az  irányítók  még  Mányokiról  és  Kupeczkyről  sem 
tudnak  semmit.  Ha  abban  a gondosan  egybegyűjtött  retrospektív  kiállításban  ezeknek  az  elfeledt,  már  tegnap 
letűnt  régibb  festőknek  képeit  is  láthatnék,  ki  tudja,  mekkora  becsületmentést  végezhetne  a modern  kritika ! 
Ki  tudja,  hány  névvel  gazdagodna  szegényes  műtörténetünk ! De  mindenesetre  érdekes  adatokkal  gazdagít- 
hatnék arról  való  tudásunkat,  hogy  hogyan  érvényesült  a nyugati  kultúra  kisugárzó  hatása  arra  a messze 
eső  területre,  a melyen  egy  nép  energiája  szinte  kimerült  a politikai  küzdelmekben. 

Mányokiról,  Kupeczkyről  a magyar  közvélemény  semmit  sem  tud,  de  országos  hírűvé  lesz  egy-egy 
újabb  arcképfestő.  Rombauer  és  Dónáth  nevét,  Simó  Ferenc  és  Balkay  Pál  hírét  lassan-lassan  szerte  viszik 
az  intelligenciában.  Nagy  urak,  országos  nevezetességek  lefestetik  magukat  velük  és  híre  kél  annak  is,  hogy 
lám  idegen  földön  is  nagy  becsülete  van  egyikük-másikuk  művészetének.  A publicisztika,  a nyomtatásos 
és  a levelekben  nyilvánuló,  büszkén  emlegeti  őket,  mint  a magyar  tudás  képviselőit. 

A közvélemény  mozgatói  intenzivebben  igyekeznek,  hogy  a magyar  művészetet  beiktassák  az  elismert 
kulturtényezők  közé.  Hesz  János,  a ki  Bécsben  nagyhírű  művész,  tervezetet  készít  egy  magyar  képző- 
művészeti  akadémia  számára,  a melyben  „hazáját  akarja  szolgálni".  Joó  János  Egerben  rajz-  és  festőiskolát 
akar  alapítani  Pyrker  érsek  támogatásával.  Még  ehhez  a szerény  próbálkozáshoz  is  Széchenyi  Istvánt  akarja 
protektorul  megmozgatni.  1834-ben  a pesti  evangélikus  iskolák  elöljárósága  műkiállítást  — akkor  műkité- 
telnek nevezik,  — rendez  „ösztönzésül."  Öt  évvel  később  Trefort  Ágoston  agitációja  folytán  megalakul  az 
első  képzőművészeti  társulat. 

Ebben  a néhány  esztendőben  nagy  változás  történt.  Már  egész  sor  festőjét  regisztrálja  a közvéle- 
mény és  a szobrászat  nagymesteréül  ünnepli  Ferenczyt.  Vándzsa  Mihály,  Hóra  Alajos,  Schoefft  Ágoston, 
Kiss  Bálint  és  velük  nyolc-tiz  más  festő  művészvolta  köztudattá  lett.  A közvélemény  kezd  hinni  a művé- 
szetben és  abbahagyja  a festészetnek  mint  nem  tisztes  polgári  mesterségnek  lenézését.  A tizenkilencedik 
század  negyedik  decenniuma  már  szinte  virágzásban  látja  a magyar  festészetet.  Vagy  mondjuk  elevenebb 
rügyezésnek  azt  a virágzást.  Egyre  újabb  festők  támadnak  és  síkra  lép  Markó  Károly  és  Barabás  Miklós 
is.  A festészet  elfoglalja  megillető  rangját  a köztudatban  s a festők  már  nem  elszigetelt  képírók,  már  egy- 

máshoz  tartoznak,  keresik  egymást  és  demonstrálják  közösségüket.  Kialakul  lassan-lassan  a magyar  művé- 
szet, szervezet  lesz  belőle  s mint  ilyen  illeszkedik  a magyar  világ  organizmusába. 

Ennek  a kornak  művészetével  kezdi  meg  albumunk  a magyar  festőművészet  bemutatását.  Előbb 
egy-egy  pillantást  visszavet  a legrégibb  múltba  is,  majd  tisztelettel  megállapodik  két  nagymesterünk  művésze- 
ténél, Kupeczky  és  Mányoki  festésénél  s azután  rátér  a magyar  festészetnek  arra  az  idejére,  a mikor  már 
megkezdődik  a nagy  kialakulás.  Visszanézegetünk  a ködös  múltba,  gyönyörködünk  művészetünk  világ- 
hírességében, a mely  Kupeczky  és  Mányoki  révén  érte  s azután  elkísérjük  művészetünket  azon  az  érdekes, 
izgalmas  úton,  a mely  a tegnap  próbálkozásaiból,  erőlködéséből,  lelkes  törekvéseiből  elvitte  a mai  művészetig. 

Ebben  a visszatekintésben  lépten-nyomon  találkozunk  olyan  idegenekkel,  a kik  a magyar  művészetet 
szolgálják  és  olyan  magyarokkal,  a kik  idegenben  a nagyművészet  mívelői.  Nemcsak  a középkor  és  nemcsak 
az  újkor  eleje  juttatja  közénk  az  idegen  művészt  és  csábítja  el  tőlünk  a művészet  forrásaihoz  hazai  tehet- 
ségeinket, hanem  az  újabb  korban  is  sűrű  nálunk  a tehetségnek  ez  a kicserélése.  Valamikor  az  idegent  ide- 
szólította a művészetekre  való  szükségesség.  A kastély  és  a templom  építőkre  és  díszítőkre  szorult.  És  a 
kolostorok,  idegen  szerzetek  telepítvényei,  vendégül  látták,  vagy  ide  rögzítették  művészi  mesterségekben 
ügyes  külföldi  tagjaikat.  Azon  az  úton,  a melyen  hozzánk  jött  az  idegen,  eljött  a külföldnek  szépséges 
híre  is.  És  ez  a hír  a magyar  földről  akárhányszor  el-elcsábított  szépségre  törekvő,  új  tudásra,  mestersége 
finomságára  vágyakozó  tehetségeket.  Az  újkor  tehetségcseréje  máskép  történt.  Az  idegen  idetévedt,  nem 
igen  szólította  ide  a művészetekre  való  szükségesség.  Az  élet  sajátságos  körülményei  hozták  ide  vagy 
pedig  az  egzotikumra  való  kíváncsiság  csábította  közénk.  És  vagy  itt  ragadt,  vagy  pedig  dg}'  megszerette 
a sajátságos  világot,  hogy  szenvedelmes  ragaszkodással  hozzája  pártolt.  Az  újabb  magyar  festés  nevezetes 
alakjai  között  nem  egy  olyan  művészünk  van,  a ki  nem  a születése  révén  magyar,  hanem  a szíve  szere- 
tetével  az.  Meggyökereztek  a magyar  világban  s azok  a gyökérszálak  erősen  fogódznak  a magyar  földben. 

S ez  a föld,  a mely  megfogta  az  idegent,  szinte  rajként  bocsájtja  idegenbe  a magyar  tehetséget. 
Nem  ad  neki  módot  a boldogulásra,  nem  tanúsít  iránta  elégséges  érdeklődést,  gyakran  egyenesen  kiüldözi 
azzal,  hogy  félreérti.  Brocky  Károly  és  Markó  Károly  így  lett  a külföld  magyarja.  Mind  a kettő  odakint 
is  szeretettel  gondolt  hazájára,  de  mind  a kettő  idegen  kultúrát  szolgált.  Meg  nem  értés,  féltékenykedés, 
a művészet  igazi  megbecsülésének  hiánya  küldve  küldött  el  tőlünk  akárhány  nagy  tehetséget,  ott  kint 
pedig  csalogatta  őket  a nagy  becsület,  nagy  tisztesség,  a jó  mód,  a zavartalan  művészi  munka  lehetősége, 
így  származtak  el  tőlünk  újabb  korunk  festészetének  nagyjai.  Páris,  München,  Szentpétervár,  Bécs  művé- 
szetét gyarapítják.  De  legalább  magyarok  maradtak  szívük  szeretetével,  jórészük  még  a művészetükkel  is. 
És  idegenbe  vitték  a viszonyok  sajátságos  alakulása  régi  nagy  mestereinket,  Kupeczkyt  és  Mányokit.  Volt 
idő,  a mikor  idehaza  nem  is  reklamáltuk  őket  számunkra  s a mikor  lefoglalta  őket  a maga  számára  a 
német  műtörténelem. 

A tehetségek  kicserélése  most  is  folyik  és  jórészt  most  is  ugyanazok  az  okai,  mint  tegnapelőtt  és 
tegnap.  A magyar  művészet  határai  nem  esnek  egybe  geográfiái  határainkkal.  Nagyobb  a művészet  Magyar- 
országa,  mint  geográfiái  országunk.  Azok  is  a mieink,  a kiket  a külföldnek  kölcsön  adtunk,  azokat  is  a 
magunkénak  tartjuk,  a kik  idegenből  azért  jöttek  közénk,  hogy  magyarokká  legyenek. 

Annak  a tehetségcserének  érdekes  példája  Aquila  János,  a ki  valamikor,  a tizennegyedik  században, 
híres  templomfestőnk  volt.  A Dunántúlnak  néhány  régi  templomában  a későbbi  századok  a vakolat  alatt 
őrizték  meg  az  ő művészetét.  A saját  koránál  jóval  régibb  pikturáját.  Regedei  Aquila  János  egyik  faliképé- 
ben magyarnak  festi  le  magát,  működése  javarésze  magyar  földön  folyt,  s a német  műtörténelem  nem 
reklamálja,  még  tudomást  se  igen  vesz  róla.  Csak  a régészek  szólnak  róla,  a művészek  nem  igen  tévednek 
Velemérre  vagy  Martynicra,  régi  magyar  templomokba,  művészetet  kutatni.  A mieink  sem.  Még  azután 
sem,  hogy  Rómer  Flóris  megírta  a régi  magyar  falfestményekről  szóló  könyvét.  A magyar  művészet  azokat 
a képeket  teljesen  átengedi  az  archaeologiának.  Aquila  Jánost  tarthatjuk  első  magyar  festőnknek.  A míg 
nála  régebbire  nem  akadunk.  A román  festés  primitívebb  kora  nevelhette  az  ő művészetét.  De  talán  csak 
közvetve.  Talán  a kölni  templomfestők  naivan  ünnepies  komolysága,  a sváb  festőiskola  primitív  pátosza 
is  hatott  az  ő festésére.  Az  akciónak  még  sejtelmét  sem  látjuk  pikturájában,  a bibliának  és  az  evangéliu- 
moknak szinte  drámai  mozgalmasságát  a korábbi  román  festésnek  megrögzött,  mozgáshíjas  alakjaival, 
szinte  megkövesedett  pátoszával  ábrázolja.  De  rajza  szabatosabb,  nem  korrumpálják  olyan  nagyon,  mint 
pikturájában  társaiét  a rövidítésbeli  fogyatékosságok  s a formák  látásában  való  tehetetlenség.  A bizánci 
sajátságos  rajzritmus,  a természetellenes  hosszúvonalúság  már  nem  érte  őt.  Valami  sajátságos  bátorvona- 


lúság  észlelhető  a rajzában.  Ta- 
lán ez  is  arra  biztat,  hogy  ki- 
vegyük azoknak  a festőknek 
sorából,  a kik  német  iskolában 
vagy  olasz  hatáson  nevelkedve, 
a stíriai,  ausztriai,  alpesi  temp- 
lomokban és  kolostorokban  gya- 
korolták művészetüket.  Aquila 
János  festésében  mintha  vala- 
melyes vérmesebb  egyéniség 
nyilvánulna,  mint  azokéban,  a 
kik  vele  egy  időtájt  azon  a vidé- 
ken a Dunántúl  és  az  Alpesek 
országaiban  festettek.  Azoknak 
a festőknek  ránk  maradt  emlékei 
s a róluk  szóló  adatok  alapján 
megalkották  a dunántúli  ma- 
gyar festőiskola  hírét.  Ez  az 
iskola  talán  rászolgált  arra,  hogy 
a középkor  cseh,  sváb,  westfáliai 
stb.  iskolái  mellé  sorolják.  Nagyon 
keveset  tudunk  róla,  hagyatéka 
sovány,  de  minden  róla  való 
tudomásunk  alapján  Aquila  Já- 
nost, a kucsmást  és  görbekardút, 
megtehetjük  a mesterének.  Első 
műtörténelmi  rangú  festőnknek. 

A külföldön,  a nagy  mű- 
vészet honában,  Itáliában  szer- 
zett becsületet  magának  és  a magyar  névnek  is,  Pannóniái  Mihály.  A ferrarai  festők  közt,  Cosimo  Túra 
mellett,  Francesco  dél  Cossa  mellett  is  megállotta  a helyét.  Ugyanaz  a hatás  fejlesztette  őt  is,  mint  ezeket 
a mestereket.  A nagy  padovai  festőpedagogus,  Francesco  Squarcione,  nevelte  őt  is.  Venturi  csak  azt  mondja 
róla,  hogy  „azon  művészi  formák  hatása  alatt  van,  a melyek  Paduából  Squarcionetől  áradtak  széjjel",  de 
úgy  lehet,  hogy  a padovai  mester,  a ki  gyönge  festő,  de  erős  és  bölcs  didaktikus  volt,  egyenesen  a 
tanítója  volt.  Talán  ugyanúgy  járult  Squarcione  elé,  mint  Mantegna,  és  talán  ugyanúgy  szakadt  el  tőle, 
mint  ez  a nagymesterré  lett  iskolatársa.  Haraggal  lelkében,  önállóságot  fogadva,  a maga  útját  keresve.  Talán 
így  ment  el  Ferrarába,  a hol  Lionello  d’Este  elszántan  és  államférfiúi  bölcseséggel  folytatta  apja  politikáját : 
a művészetnek,  tudománynak,  kereskedelemnek  és  mesterségeknek  hatalmi  energiákká  való  fejlesztését. 

A mi  művészünket  Ferrarában  jó  ideig  a művészi  mesterségek  művelői  közt  látjuk.  Lobogókat 
festett,  rézszobrokat  aranyozott  be,  oltárdíszt  készített.  Venturi  megvigasztalja  azokat,  a kik  Pannóniái 
Mihályon  sajnálkoznának,  a miért  ilyen  mesterember-munkát  kell  végeznie.  Lám  Ettore  di  Bonacossi  is 
lobogót  pingál  és  Cosimo  Túra  is  „azzal  kezdi  művészéletét,  hogy  szekrénykéket  aranyoz  és  befesti  őket 
estei  jelvényekkel,  levél-  és  gránátalma- díszszel".  Mihály  mester  talán  jó  ideig  nem  is  mívelt  egyebet,  csak 
ilyen  alkalmazott  művészetet.  Csak  Borso  d’Este  uralma  idejéből  maradtak  ránk  festői  tevékenységének  is 
emlékei.  Borso  az  estei  dinasztia  első  hercege.  A híres  podeszta-családból  uralkodóházat  formál.  És  hada- 
kozás és  alkudozás  közepette  végleg  kitűzi  a nagy  estei  kultúrpolitika  irányát.  A művészet  és  tudomány 
kultuszát  családi  törvénynyé  teszi  meg.  E törvény  jótéteményét  megérzi  a mi  Mihály  mesterünk  is.  Csakis 
egy  képét  ismerjük ; azt,  a melyet  a mi  Országos  Képtárunkban  őriznek  s a melyet  másolatban  bemuta- 
tunk. Ezt  az  egy  képét  is  Borso  d’Este  festtette  meg  vele.  De  egész  sor  más  festményéről  emlékeznek 
meg  a régi  estei  lajstromok.  Sűrűn  fordul  meg  bennük  az  a magyar  festő,  a kit  hol  úgy  emlegetnek, 
mint  Michele  dai  unii  (Hún  Mihály),  hol  úgy,  mint  Mechile  Ongaro  (Magyar  Mihály),  hol  mint  Michiel 
Ugaro,  Mastro  Michielle  Ongaro,  Magister  Michaelis  Ungari.  A nevek  helyes  írására  tudvalevőleg  csak 

sokkal  későbben  kezdtek  ügyet  vetni  s akkor  maguk  a nevek  gazdái  ís  folyvást  fordítottak  egyet-egyet  á 
nevük  írásán.  Különben  sem  hevültek  az  ortográfiáért.  A helyesírás  individualizmusának  korát  élték.  De 
Mihály  mesterünk  nevének  minden  változatában  benne  van  az,  hogy  magyar.  S a magyarság  hírét  is 
gyarapította  az  a tisztesség  és  becsület,  a mely  az  ő művészetét  érte.  Ferrarai  magyar  festőnk,  a ki  a 
többivel  együtt  méltán  képviseli  „az  emiliai  renaissance-festészet  nagy  szülőanyját",  a ferrarai  pikturát : 
egyetlen  ránk  maradt  festményére  így  írta  a nevét : Ex  Michaele  Pannonio. 

Azt  mondja  erről  a képről  Venturi,  hogy  „valószínűleg  azok  közül  az  allegorikus  alakok  közül  való, 
a melyek  Borso  d’Este  dolgozószobáját  ékesítették.  Tudjuk,  hogy  1458-ban  Cosmé  Túra  megkezdette  a 
herceg  irószobájának  díszítését  s való- 
színű, hogy  Magyar  Mihály  ebben  se- 
gédkezett neki.  Ha  számba  veszszük 
azt  a négy  allegorikus  alakot,  a mely 
ennek  a budapesti  képnek  megfelel, 
t.  i.  az  egyiket  a velencei  Layard-gyűj- 
teményben,  a másik  kettőt  Firenzében 
marchese  Strozzi  gyűjteményében  s a 
negyediket  a berlini  múzeumban,  úgy  . 
föltehetjük,  hogy  a budapesti  képben 
Magyar  Mihály  utolsó  művét  bírjuk. 

Azok  közül  a képek  közül  csak  a ve- 
lenceiben határozhatjuk  meg  teljes  ere- 
jében Cosmé  művészetét,  — nagy  ellen- 
tétéül Magyar  Mihály  művészetének". 

A másik  három  képet  Túra  tanít- 
ványai festették,  a kik  az  ő művészetén 
fejlődtek,  de  Pannóniái  Mihály  nem  a 
tanítványa,  hanem  a társa  volt  Cosimo 
mesternek.  Ugyanúgy  mint  Túra,  ő is 
a padovai  didaktika  neveltje,  de  tanul- 
mánya máskép  érvényesül.  Talán  hűsé- 
gesebb követője  Squarcionénak,  mint 
akár  Túra,  akár  Mantegna  Puhaság, 
lágy  átmenetek,  foltos,  finom  tónusok 
jellemzik  ennek  a nálunk  levő  képnek 
festését.  Nem  erőt,  hanem  pompát  és 
lágy  finomságot  keres ; a hús  festésé- 
ben kerülve  kerüli  a testiséget  és  puha, 
finoman  árnyékolt  gömbölyűséget  tüntet 
föl  ott,  a hol  testet  kell  ábrázolnia. 

Azt  mondja  Venturi  Mihály  mes- 
terünknek erről  a képéről,  hogy  a mű- 
vész „festői  végrendelete"  volt.  De  nem 
akadt  az  ő honfitársai  közt  senki  olyan, 
a ki  beállt  volna  örökösének.  Az  olasz 
renaissance  Mátyás  király  alatt  nagy 
készülődéssel,  nagy  istápolással  bevo- 
nult hazánkba ; egy- két  híresebb  mes- 
tere dolgozott,  alkotott  és  tanított  is  a 
magyar  földön,  de  magyar  mester,  a 
maga  egyéniségét  vagy  az  iskoláját  termékenység 
remekül  érvényesítő  magyar  mester  egy 
sem  támadt  az  ő nyomukban. 

A magyar  festés  mérföldmutatóit  manapság  máskép  állapítják  meg,  mint  még  két  évtizeddel  ezelőtt 
is.  Akkor  inkább  históriai,  ma  inkább  szigorú  művészi  szempontok  szerint  történik  az  a megállapítás. 
Akkor  inkább  a relativitás  döntött.  Ma  inkább  az  abszolút  művészet  mértékével  mérünk.  Akkor  a festé- 
szetnek kulturmozgalmainkkal  való  összefüggését  nézték,  a mikor  festőink  sorából  kiválogatták  azokat,  a 
kik  a haladásnak  útjelzői,  most  már  megtehetjük  azt,  hogy  a festészetet  önmagában  véve,  keressük  ki 
azokat  a művészeket,  a kik  a fejlődését  jelzik.  Akkor  azok  mentek  mérföldmutató-számba,  a kik  festé- 
sükkel legjobban  hatottak  a közszellemre  és  leghathatósabban  vettek  részt  a művészetről  való  köztudat 
kialakításához.  Ma  már  a festészet  fejlődésének  útján  azokat  tartjuk  stációjelzőknek,  a kik  mint  festők, 
csakis  a festésük  értékével,  kiemelkednek  társaik  közül,  s a kik  a magyar  festészetet,  legalább  a maguk 
művészete  révén,  az  európai  festészettel  egy  rangba  emelték.  Ezek  a mérföldmutatók:  Kupeczky,  Mányoki, 
Brocky,  Markó  Károly.  S aztán  jóval  később  jönnek  München  és  Páris  nagy  magyar  festői,  élükön 
Munkácsy  Mihálylyal.  A mérföldmutatók  körül  az  úton  egész  sor  jóra  való  művész  szorgoskodott.  Jórészt 
nagyobb  hatással  voltak  a magyar  szellemi  fejlődésre,  mint  maguk  azok  az  útjelzők.  S a mérföldmutatókkal 
nem  törődve,  nem  is  az  ő útjukon  járva,  ugyancsak  egész  sor  derék  festő  alkotott,  utánzóit,  eredetiskedett, 
próbálkozott.  Ők  is  szervesebb  összefüggésben  voltak  a magyar  szellemi  világgal,  mint  az  emlitettem  mes- 
terek. Kivált  az  a négy  első  művész  nem  igen  kapcsolható  bele  a magyar  kulturmunkásságba.  Elszige- 
telten áll  alakjuk  ebben  a mi  világunkban.  Csak  éppen  Markó  Károly  jut  összefüggésbe,  de  csak  későn, 
művészetünk  alakulásával.  Erősen  hat  néhány  fiatal  festőre,  közvetít  reájuk  más  hatásokat,  és  természetről 
való  fölfogást  érlel  bennük. 

Jó  ideig  ő volt  az  egyetlen  magyar  mester,  a ki  pikturánkra  hatott.  Máskülönben  Bécs,  majd  München 
nevelte  festőinket.  Jó  ideig  csak  Bécs.  Nem  is  közvetetlenül,  hanem  csak  „másodkézből"  éri  a bécsi  hatás 
pikturánkat.  A párisi  klasszicizmust  átalaluszszuk : mire  ide  érhetett  volna,  leverte  a romantizmus.  Ilyen 
közvetett  módon  jut  el  hozzánk  az  az  érzelgős,  erőtlen,  kicsinyes  német  piktura,  a mely  azt  tartotta 
magáról,  hogy  a cinquecentóban  gyökerezik.  És  ilyen  közvetve  alakul  ki  a magyar  Biedermayer-festés  is. 
Akkori  festőink  közül  csak  néhányan  járnak  maguk  is  Bécsben  és  jórészük  csak  rövid  ideig  marad  ott.  Maga 
Barabás  is  csak  két  évig  volt  Bécsben  az  akadémián.  Csak  néhány  évvel  később  ment  ki  valamelyes 
időre  Olaszországba,  hogy  ott  régi  mestereket  tanulmányozzon.  Ezt  a tanulmányozást  akkor  a művészet 
főiskolájának  tartották.  Érdekes,  sajátságos  iskola  volt.  Csak  kevés  művésznek  változtatta  meg  a fölfogá- 
sát, és  formálta  át,  — ha  volt,  — az  egyéniségét.  Inkább  megrögzítette  abban  a fölfogásban.  Dávid  is  Olasz- 
országban tanult,  Carstens  is  ott  lesz  klasszikussá.  Cornelius  ott  pártol  el  a klasszicizmustól,  Kaulbach 
olasz  tanulás  révén  vallja  a romantizmust.  És  Biedermeyerék  is  Itáliában  tanultak,  régente  Claude  Lorrain 
is  ott  fejlődött,  Ingres  és  Horace  Vernet  is  ott  szerzett  ihletet,  Courbet  is  olasz  mestereken  lelkesedett. 
És  mindegyiknek  vagy  a maga  egyénisége  vagy  a maga  iskolás  fanatizmusa  megrögződött  abban 
az  olasz  főiskolában. 

Kupeczky  négy  lusztrumon  át  alakul  ki  Rómában  — Rembrand  követőjévé.  Nem  utánzója,  bár 
Németországban,  kivált  Bécsben,  azért  becsülték  nagyra,  mert  e nagymester  egyenes  utánzójának  tartották. 
Ezért  érte  a sok  megrendelés.  Pedig  ugyanakkor  művészete  ellenlábasát,  Dennert,  is  ünnepli  a világ.  Kupeczky 
meglátja  az  embert,  Denner  az  ember  külsejének  ezer  részletét.  A nagy  emberábrázolásnak  késett  mestere, 
de  e művészet  újból  való  beköszöntének  hírnöke  is  ő.  Nagyvonalú  rajz,  a részleteknek  néha  túlságos 
megvetése,  a színek  mélysége  és  erőteljessége:  az.  ő festészetének  jellemző  sajátságai.  Egész  sor  önarc- 
képét ismerjük,  valamennyin  az  arckifejezés  ereje  és  az  alak  beállításának  sajátságos  érdekessége,  vona- 
lainak különös  ritmusa  tűnik  föl.  „Tárogatós  kurucán",  a melyet  képeink  között  közlünk,  művészetének  e 
sajátságai  megfigyelhetők.  Milyen  más  az  ő pikturája,  mint  a korabeli  német  festőké,  milyen  erős  benne 
Rembrandt  hatása,  kivált  a tonizálásban  és  mégis  mennyire  egyénivé  alakult  ki  ez  alatt  az  elementáris 
erejű  hatás  alatt!  A mester  nagy  stílje  valamelyest  lelohadt  az  ő képeiben  s helyette  valami  dacosság  ad 
erőt  és  pátoszt  a festményeinek.  A mester  szuverén  volt,  ő pedig  mintha  dacosan,  megvetéssel  lelkében 
lázadozna.  Ugyanezt  a felsőséges  dacot,  ugyanezt  a vakmerő  pátoszt  láttam  a minap  Hogarth  egyik  fest- 
ményén, a melyet  az  angol  és  francia  mesterek  kiállításán  mutattak  be.  Szinte  olyan  volt  tőle  a kép,  mintha  a 
mi  Kupeczkynk  festette  volna.  Csakhogy  lágyabb  volt  a mi  mesterünk  képeinél.  Mintha  ellágyította  volna  az 
elvontságnak  az  a keresése,  a melytől  ennek  a nagy  angol  művésznek  munkái  gondolatfestéssé  lesznek. 

És  lágyabb,  nyugodalmasabb  Kupeczky  művészeténél  a mi  másik  remekfestőnknek,  Mányoki- nak 
festése.  Ő is  a művészetnek  beteg,  nyavalygó  korában  festett,  a mikor  eluralkodik  a kicsinyesség  és  a 

nagyművészet  erőteljességére  idegenül  tekint  a világ.  És  idegenül  tekintenek  rá  jórészt  a művészek  is. 
A spanyolok,  a vlamok  és  hollandok  hatalmas  erőkifejtése  megszűnt,  csak  még  néhány  kiváló  mesterük 
maradt  meg.  Itália  teljesen  lehanyatlott  s a franciák  színészek  lettek.  Mintha  pihenőre  szorult  volna  azután 
a nagyszerű  erőkifejtés  után  a kifáradt  művészet  s mintha  szintén  korrumpálta  volna  az  a puha,  raffinementban 
kéjelgő,  csinosságra  és  cifra  simaságra  törekvő  szellem,  a mely  a világot  akkortájt  hazugságra,  természet- 
ellenességre  fogta ! Mányoki  erősen  védekezik  a kontagium  ellen.  Ő is  Rembrandthoz  menekül  és  Bécsen, 
Párison  keresztül  jut  az  ő művészetéhez,  és  erőt  merít  belőle.  De  nem  meri  a fölfogás  nagyszerűségében 
követni.  Inkább  pompás,  mint  nagystílű,  inkább  derűsen  nyugodt,  mint  mélységes  pátoszú.  És  inkább 
pontos,  szabatos,  mint  jellemző.  A drezdai  udvarnak  hivatalos  festője  lett,  és  gyönyörködik  az  udvar  világ 
fényességében.  De  a pompán  nem  mámorosodik  meg,  hanem  csak  konstatálja.  És  csakis  konstatálja 
Rákóczi  Ferencet  is,  a mikor  lefesti  a hőst,  a ki  egy  nemzet  lelke  indulatának,  rajongásának,  elszántságának 
nagyszerű  kifejezése.  Finom,  derűs,  előkelő  képet  fest  róla.  Szinte  ráerőszakolja  a fejedelemre  a maga 
művészete  nyugodalmas  derűjét  és  festészete  csöndes  higgadtságát. 

Mányoki  és  Kupeczky  után  sokáig  nem  terem  se  művészt,  se  művészetet  a magyar  föld.  Csak 
jóval  később,  a tizenkilencedik  század  elején,  tűnik  föl  Rombauer  János.  Vagy  negyedszáz  képe  maradt 
ránk  és  ránk  maradt  életének  regénybe  illő  története  is.  Divald  Kornél,  a nagytudású  kutató,  gyűjtötte  egybe 
az  adatokat.  Arról,  hogy  hol  tanult,  kitől  tanult,  keveset  tudunk,  éppen  csak  annyit,  hogy  fiatal  korában 
Hollandiában  is,  Franciaországban  is  járt.  Ott,  úgy  látszik,  mindenkitől,  a kit  nagyra  tartott,  ellesett  valamit. 

És  a sok  hatásból  alakult  ki  művészete,  a melylyel  a maga  idejében  nagy  hírre  tett  szert.  Közöljük 
Fesslerről  festett  arcképét.  Józan  ridegség,  sima  színkezelés,  pontosságra  való  törekvés  nyilvánul  festésében. 
Rajza  formalisztikus,  az  egyéni  erőteljességtől  tartózkodó  és  nagyon  megbecsüli  az  aprólékosságot.  Ha  eklek- 
tikus, úgy  Mengsnél  és  követőinél  nem  igen  gyűjtött  tapasztalatokat.  Inkább  azoknál,  a kik  ellen  ők,  a 
maguk  művészetével  reakcióképen  síkra  akartak  szállni.  És  gazdagította  tudását  a németalföldi  mesterek 
tanulása  révén  szerzett  tapasztalataiból  is,  de  leghatásosabb  volt  reája  Bécs.  Bécs  a maga  lapos,  hivatali 
szigorúságú  akadémikusságával. 

Ettől  a fullasztó,  zsibbasztó  hatástól  művészember  csakis  az  egyéniség  nagy  erejével  szabadulhatott. 
Mintahogy  Brocky  Károly  szabadult  tőle.  0 is  Bécsben  szerezte  első  nagy  impresszióit,  beléje  is  a bécsi 
akadémia  nyárspolgárai  plántálták  elsőnek  a művészi  hitvallást.  Hamarosan  megtagadta.  Kiment  Párisba 
s ott  nem  az  új  francia  klasszicizmus  hatott  rá,  hanem  a Louvre  velencei  képei.  Főképen  azok,  a melyekben 
a velencei  festés  melegsége,  húsban  való  gyönyörűsége,  pompája  az  ideális  tartalmasságtól  már  meg- 
szabadult. Még  megrendül  Tizian  erejétől,  színei  melegségétől,  nemes  szépségétől,  de  már  a rezonnál  a 
lelke  Paolo  Veronese  izgalmasan  ábrázoló  művészetére.  És  elkerül  Londonba.  Olyan  körbe,  a hol  a művé- 
szet nem  tradiciók  után  való  kapkodás,  nem  iskolák  egymásnak  rontása,  nem  akció  és  reakció  játéka, 
hanem  nemes  biztossággal,  finom  tudatossággal  és  nagyszerű  előkelőséggel  működő  kulturenergia.  Nagy 
mesterek  nyomán,  Holbein,  Rubens,  de  Tizián  nyomán  is  finom  művészek  támadnak.  És  új  irányt,  új 
határokat  szabnak  a festészetnek.  A szigetországban  elszigetelt  művészet  alakul  ki  és  jó  ideig  nagyszerű 
folytonossággal  fejlődik. 

Ebbe  a körbe  jut  Brocky  Károly.  És  ugyanúgy  formálódik  ki  a maga  művészi  egyénisége,  ámbátor 
tele  van  a lelkülete  mámorító  impressziókkal,  mint  a hogy  erős,  impozáns  individualitássá  formálódnak, 
nagy  hatásokkal  a lelkűkben,  az  angolok.  Reynolds  Tiziánhatás  alatt  megformálja  a maga  sajátos  koloritját, 
sajátos  beállításmódját,  ábrázolásbeli  különös  őszinteségét  és  eredeti  vonalritmusát.  Nem  eklektikusok 
és  nem  nyomot  követők  ők.  És  Brocky  Károly  híres  lesz  köztük  is.  Lágy  meleg  színezés  és  megkapó 
valóság,  mámoros  lelkesültség  és  romantikától  való  idegenség  jellemzik  képeit.  Nincs  bennük  semmi  pátosz, 
inkább  finom,  éppenséggel  nem  tolakodó  realizmus  szólal  meg  bennük.  Nem  értették  meg  nálunk  és  nem 
juthatott  része  a magyar  festészet  fejlesztésében. 

S a meg  nem  értés  vitte  idegenbe  Markó  Károlyt  is.  Csak  későn  fogadták  el  idehaza.  A mikor  a 
festése  már  igazán  idegen  lett  számunkra,  s a mikor  a pikturáját  már  csak  művészettörténelmi  értéke 
szerint  tudtuk  megbecsülni.  Ebben  a megbecsülésben  pedig  sok  a tévelygés.  Csak  előadásának  idealisztikus 
voltát  látják  és  nem  vesznek  tudomást  arról  a mélységes  természetérzéséről,  a mely  a képeiben  nyilvánul. 
Mért  emlegetik  folyvást  Claude  Lorrain-nel  összeköttetésben,  mért  mondják  már  a negyvenes  évek  óta  a 
„magyar  Claude  Lorrain"-nek,  a mikor  ennek  a régi  híres  francia  mesternek  tájképei  csakis  patétikusak, 
a természetet  heroikus  színjátékképen  ábrázolják  és  festőjükről  azt  tanúsítják,  hogy  szakasztott  úgy  mint 
Poussin,  vagy  mint  társa,  Charles  Lebrun,  a természetet  nem  érezte,  bensőségét  meg  nem  sejtette,  hanem 
csak  olyan  festői  motívumnak  tartotta,  a melylyel  hatásosan  szólaltathatja  meg  a maga  lelke  kongó 
pátoszát?  Markó  nem  komponál  heroikus  tájékot,  nem  fogalmaz  patétikus  természetet,  hanem  a realizmus 
látásával  tekintget  körül  és  veti  vásznára  azt,  a mit  lát.  Csakhogy  a látás  és  a kifejezés  között  érvényesül 
az  ő lelke  sóvárgása,  verőfényre,  melegségre  vágyakozó  temperamentuma.  Színei  ellágyulnak,  akárhányszor 
édesek  lesznek  és  romantikusan  ideálisnak  látszik  tőlük  az,  a mi  pedig  gondos  természettanulmányozás 
műve.  Ne  hagyományos  hír  és  ne  első  impresszió  vezessen  bennünket  képei  megítélésénél.  Akkor  aztán 
észrevesszük  az  összefüggést  az  ő táj  festése  és  a későbbi  természetfestés  közt  és  belátjuk  azt,  hogy 
igazságtalanul  tárgyalják  le  pikturáját  azzal,  hogy  „idealisztikus".  Markó  a maga  erős  természetérzésével, 
képei  bensőségével  és  megkapó  liraiságával  rászolgált  erre  a fogalomtisztázásra. 

Brocky  és  Markó  kora  a magyar  festésnek  az  a kora,  a mikor  nálunk  lassan-lassan  köztudattá 
alakul  ki  a művészet  szükségessége  és  kulturértéke,  s a mikor  a festők  már  nem  elszigetelt  sajátos  alakjai 
a magyar  társadalomnak,  hanem  a művészetnek  mint  kulturszervezetnek  együvétartozó,  egymással  össze- 
függő tagjai.  Vagy  kétszáz  évvel  azelőtt  kelt  a magyar  képírók  kolozsvári  céhének  az  a kiváltságos  levele, 
a melyet  Bethlen  Gábor  bocsájtott  ki,  később  pedig  II.  Rákóczi  György  is  jóváhagyott  s a melyben  a 
fejedelem  engedélyezte  a kolozsvári  képírótársaság  szabályait.  Rendes  mesterségbeli  szabályzat  volt  az,  olyan 
akár  a vargáké,  még  a növendékek  inaséveiről  is  gondoskodott  és  arról  is,  hogy  társaságon  kívül  senkinek 
a képírást  űznie  nem  szabad.  A magyar  képíró  mesterember-számba  ment.  És  annak  vették  később  is, 


18 


jó  másfél  századon  által,  a mikor  már  a céh  elzüllött  s a festőből  szervezetlen  mesterember  lett.  Csak  a 
publicisztika  ébredésével,  a nagy  levelezők  epistoláinak  útrakelésével,  a nyugati  gondolkozás  elplántálásával 
változott  ez  a fölfogás.  Kazinczy,  Kölcsey,  Döbrentey  és  az  újságok  megállapítják  a festő  művészrangját 
és  a művész  kulturértékét.  A harmincas-negyvenes  években  az  új  fölfogás  már  diadalmaskodott  és  a 
festészet  a magyar  nemzeti  munkának  megbecsült  részese.  Már  a nemzeti  politikai  törekvések  szolgálatába 
szegődhetik.  Kialakul  a magyar  történelmi  és  genre-festés  is,  és  alighogy  meglett,  máris  programm-művészetté 
lesz  pikturánk. 


A nemzeti  öntudat  nemcsak  fölébredt,  hanem  érvényesülésre  is  vágyakozik.  A reformerek  meg- 
mutatják neki  az  utat-módot,  hogy  hogyan  teljesíthet  elmulasztott  kötelességeket,  de  a közvélemény  egy- 
előre nevezetesebb  szükségességnek  tartja  azt,  hogy  megkeresse  a nemzeti  energia  gyökereit  és  kon- 
statálja. A múltban:  a történelemnek  nem  is  a tanulságaiban,  hanem  csak  az  emlékeiben;  és  a jelenben:  a 
népélet  sajátosságaiban.  Széchenyiéknek  „nincs  érkezésük  egyébre",  csak  munkára,  mulasztások  pótlására, 
elmaradottságunk  jóvátételére,  de  a közvélemény  úgy  érzi,  hogy  ez  a munka  csak  úgy  lehet  intenzív  s 
hogy  csak  úgy  lehet  a munkához  szükséges  erő  kiapadhatatlanságában  bizakodni,  ha  a nemzeti  öntudatot 
egyre  biztatják,  büszkeségét  élesztgetik,  ha  a nemzet  történelmi  érzékét  fejlesztik  s a maga  sajátossá- 
gainak megbecsülésére  ösztökélik.  Erre  a célra  az  irodalomnál  is  alkalmatosabbnak  látszott  a festészet. 
Mert  szimplább  folyamat  az  ábrázolás  megértése,  mint  a gondolat  földolgozása. 

A magyar  festészet  istápolását  erőszakolok,  a publicisták  és  a műpártolók,  mivelhogy  nem  látták, 
hogy  históriafestés  alakulni  kezdene  nálunk,  az  idegenből  plántáltak  közénk  történelmi  festést.  Az  akkori 
históriafestés  legközelebbi  híres  mesteréhez,  a 
bécsi  Krafft  Péterhez,  majd  meg  Geigerhez  for- 
dultak. Kraft,  a napóleoni  csatákban  a németek 
diadalairól  festett  nyárspolgárias,  patétikus  és 
érzelgős  képeket.  Bécs  nagy  mesterként  ünne- 
pelte s az  udvar  becézgette.  Ugyanakkor,  a 
mikor  Franciaországban  az  antik  világ  félreérté- 
sével üres  pátoszú,  kimért,  színjátékhatású  his- 
tóriafestés alakul,  a németeknél  a romantika  meg- 
kezdi művészetformáló  munkáját  és  egyelőre 
megtartja  az  örökölt  nyárspolgári  gúnyát.  Ez 
a felemás  festés  fog  hozzá  a nagy  történelmi 
festéshez  és  ágál,  deklamál  rettenetes  polgári 
szárazsággal  és  szinte  hivatalnoki  pontossággal. 

Ennek  a festésnek  érdekes  képviselője  Krafft. 

Nálunk  is  hatalmas  volt  a híressége,  nála  ren- 
deltek meg  tehát  magyar  történelmi  festést. 

Képet,  a melytől  megihletve  a magyar  képírók 
is  hozzálássanak  a históriafestéshez. 

Svetics  Jakabnak,  a kőszegi  kerületi  tábla 
elnökének  nógatására  annyi  pénzt  gyűjtöttek 
össze,  hogy  1825-ben  megrendelhették  Krafft 
Péternél  a Zrínyi  Miklós  kirohanását  ábrázoló 
képet.  Meglehet,  hogy  a bécsi  kép  hatása  alatt, 
de  úgy  is  lehet,  hogy  e kép  elkészülte  előtt, 

1828-ban  Vandzsa  Mihály  két  nagy  történelmi 
képet  festett.  Az  egyik  Mátyás  és  Beatrix  talál- 
kozását, a másik  Mária  királynő  eljegyzését  áb- 
rázolta. Nem  keltettek  érdeklődést  és  közönyös 
maradt  a közvélemény  Schoefft  Ágost  félig 
mitologikus,  félig  históriai,  szimbolisztikus  tör- 
ténelmi festményei  láttára  is.  Az  első,  a ki  igazán 

megkapta  a közvéleményt  históriai 
képeivel,  Kiss  Bálint  volt.  Ő is  Bécs 
neveltje,  az  akadémiáé,  a mely  ke- 
gyetlen szabály-fanatizmusával  és  szi- 
gorú ridegségével  még  Biedermey érékét 
is  kétségbeejti.  Mintha  iskolai  tan- 
tervében kifejezetten  meg  lett  volna 
szabva,  ez  az  akadémia  egyenesen 
arra  törekedett,  hogy  a festésből  ki- 
közösítse a lelkületet,  a temperamen- 
tumot, a lelkesedést.  És  Kiss  Bálint 
jó  tanulója  lehetett  annak  az  iskolá- 
nak. .Sajátságos,  hogy  az  ő lelkesség 
és  temperamentum  nélkül  való  festé- 
sével arra  vállalkozott,  hogy  egy  egész 
nemzet  lelkességét  éleszsze.  Képeit 
nagy  ideig  kedvelték  és  Jabloncay 
Péter  vértanú  búcsúját  ábrázoló  fest- 
ményében jó  sokáig  annak  a csudás 
szimbolikának  legbeszédesebb  meg- 
nyilvánulását látták,  a mely  az  elnyo- 
matás korszakában  a magyar  nemzet 
megszólalásának  szinte  egyedül  való 
formája  volt.  Egyik  híres  képét,  „A 
vérszerződést"  másolatban  bemutat- 
juk. És  bemutatjuk  vele  festése  min- 
den sajátosságát.  Évtizedek,  olasz  és 
párisi  utazások  nem  változtattak  rajta. 

A negyvenes  évek,  a forrongás, 
a nagy  készülődés  korának  história- 
festői közt  jelentkezik  Heinrich  Ede 
is,  Weber  Henrik  is.  Amaz  még  csak 
próbálkozik,  emez  már  sikereket  arat: 
Hunyadi  János  halála  című  képével 
nagy  feltűnést  kelt.  Heinrich  csak  később  alakul  ki.  Finomodik,  elmélyed,  színei  is  elfinomodnak,  szinte 
átszellemültek,  rajza  nagyvonalúbb,  ritmikusabb  lesz.  A bécsi  Rahltól  tanul  és  nagyhírű  mesterének 
egyik  legkifej ezettebb  tanítványa.  Weber  Henrikben  aránylag  legtöbb  történelmi  érzék  nyilvánul.  Bécsi 
tanulmányait  kiegészíti,  sőt  átformálja  München.  Művészete  megérzi  Cornelius  hatását.  Emberei  már 
nemcsak  sémák,  hanem  van  bennük  valamelyes  lendületes  kifejezés  is.  Még  a maguk  korának  szelleme 
is  megszólal  bennük  valahogyan.  De  az  ő képeiben  is  megnyilvánul  az  a félig  merev,  félig  ágálva  hival- 
kodó pátosz,  a mely  kora  javatörténelmi  festését  jellemzi.  Nem  orthodox  akadémikus  ő,  meglátszik  a 
képein  a nagy  koncepcióra  és  a szabadabb,  az  egyénibb  kifejezésre  való  törekvés,  de  eluralkodik  rajta  is 
körének  stílusa.  A mely  az  újabb  párisi  és  a még  meg  nem  ifjodott  bécsi  úgynevezett  nagyfestés  stílu- 
sának keveréke.  Sajátságos  eklekticizmus  nyilvánul  ebben  a stílusban : ellentéteket  egyesít,  egymást  lerontó 
irányokból  egyforma  tapasztalókedvvel  merít.  Davidék  és  Ingresék,  Delacroix  és  Delaroche,  Rahl  és  Wald- 
müller,  klasszicizmus,  romantizmus  és  realizmus,  ridegség,  merevség  és  bátor  ritmika,  formalizmus  és 
ideális  lendület,  a kicsinyesség  fanatikus  megbecsülése  és  a nagyvonalúságra  való  törekvés  egyformán 
forrása  az  eklektikusnak.  S a sokféle  tapasztalatból  semmitmondó,  széteső,  lelkehíjas,  színtől  idegenkedő, 
nagyotszóló,  de  üres  festés  alakul  ki.  Hanem  a nagyotszólás  egy  időre  kielégíti  a közvéleményt  és 
históriafestésünk  a patétikus  kispolgári  józanság  jegyében  alkot. 

A genre  is  megszólaltatja  nemzeti  öntudatunkat.  Ugyanúgy  meglepi  a közvéleményt,  mint  az  az 
irodalom,  a mely  a mindennapiságunkat  foglalja  le  témául.  Magunkat,  a köztünk  és  velünk  élőket,  látjuk 

a színpadon  s a könyvben  és  a magunk  hétköznapjaival  találkozunk  a képeken  is.  Egy  ideig  talán  azt 
hiszszük,  hogy  a művészet  leereszkedett  a közönségességhez,  de  aztán  az  a hitünk  támad,  hogy  az  a 
közönségesség  méltó  művészeti  matéria.  A mikor  ugyanis  azt  veszszük  észre,  hogy  az  a közönségesség 
tulajdonképen  érdekes.  Majd  megkezdi  uralmát  a romantizmus,  irodalomban  és  képzőművészetben  is;  és 
abban  a mi  mindennapi  világunkban  sikerül  fölfedeznünk  a romantika  elemeit.  A festés  leghamarabb 
bukkan  rájuk.  Pedig  a festés  csupa  józanság,  nyárspolgári  kedélyesség.  Biedermeyerék  művészete  nekiindul 
a romantika  kiaknázásának. 

És  a közvéleménybe  újabb  áramlatok  kapnak  bele.  A társadalmi  és  politikai  reformerek  munkája 
nyomán  érdeklődés  támad  a nagy  nép  iránt.  A nemzet  lelkét  addig  alkotmányjogi  és  közjogi  bajok  kese- 
rűsége töltötte  be,  de  egyszerre  csak  eluralkodik  benne  a demokrácia.  A nyelvért  s a nemzeti  sajátosságért 
való  küzdelem  már  előbb  is  ráterelte  a figyelmet  arra  az  osztályra,  a mely  a züllés  és  hanyatlás  korában 
megőrizte  a nyelvet  s a nemzeti  jellemet : a köznépre.  A demokrácia  törekvései  ezt  a figyelmet  még 
fokozza,  kiélesíti.  Keresni  kezdjük  a néplelket.  És  szinte  egyszerre  indul  keresésére  a romantizmus  és  a 
hatalmas  politikai  energiáktól  táplált  realizmus.  És  kialakul  a magyar  genre-festés  is.  Romantikus  hajlan- 
dósággal a népéletben  egzotikumot  keres,  hősi  elemeket  kutat,  érzelegve  érzésbeli  lendületet  hajszol  és 
rideg  józansággal,  kicsinyes  szabatossággal,  az  iskolája  törvényeit  szentül  betartván,  ábrázolja  azt  az  új 
világot,  a népéletet.  A realizmusnak  még  nem  jut  benne  szerepe.  A romantizmus  egyelőre  csak  úgyneve- 
zett messzehatását  érezteti.  Közvetetten,  domináló  hatása  még  csak  Biedermeyeréknek  van  erre  a festé- 
sünkre. Bécsben  is  szeretettel  öleli  magához  a festés  a népet.  Már  Krafft  Péter  nagy  hatást  ért  a hadba 
induló  hadfi  búcsúját  és  visszaérkezését  ábrázoló  képeivel.  De  ezeken  a képeken  még  az  akkori  históriai 
festés  hangulata  árad  el.  De  a népéletnek  szenteli  művészetét  az  ő ellenlábasa,  Waldmüller  és  szinte  kéjeleg 
a nép  jellemzetességeinek  ábrázolásában.  Ő annak  a genre-festésnek  nagy  mestere,  a melyet  a mi  életkép- 
festésünk első  mesterei  művelnek. 

Legnagyobb  köztük  Barabás  Mihály.  Jó  negyedszázadon  át  vezető  alakja  volt  a magyar  festésnek. 
Rombauer  és  Donáth  óta  első  művészi  arcképfestőnk.  Lefesti,  lerajzolja  a tizenkilenc  század  nagy  évtize- 
deinek minden  nevezetes  magyar  alakját  s festőművészeiével  valóságos  publicisztikai  munkásságot  fejt  ki. 
Rajzai,  metszetei,  kőnyomásai  szerteviszik  az  országban  a nagyok  arcmását  s a külföldi  almanachokban  is 
képben  mutatják  be  hazánkat.  Már  a negyvenes  évek  elején  érdeklődést  keltett  a mag3rar  genre-festés 
iránt,  sorra  festette  a népélet  jeleneteit  s az  elnyomatás  korszakában  szinte  vigasztalgatott  genre-képeivel. 
Az  idealizált,  a szép  nép,  az  ünneplő  ruhába  bujtatott  népélet,  a kedélyesen  patétikus  parasztvilág  az 
ő kedélyes  ábrázolásában  kedves,  biztató  látványa  volt  akkortájt  a magyar  1 özönségnek.  Barabás  a 
művészet  elméletével  is  sokat  foglalkozott.  Lelkiismeretesség  jellemzi  gondolkozását  és  festését.  Mintha  a 
lelkiismeretesség  fanatizmusa  tartotta  volna  vissza  a nagy  lendülettől  s a bátor  festői  kifejezéstől.  Nem  is 
az  eltévelygéstől,  mint  inkább  a megtévesztéstől  tartott.  De  vízfestményeiben  szakít  ezzel  a tartózkodással. 
Nem  a lelkiismeretességgel,  hanem  csak  a kedélyes,  óvatos  nyugodalmassággal.  Színei  melegek,  mélyek, 
vonalai  bátor  ritmusúak  s a finom  vízfestő-ecset  kezelése  szélesebb,  bátrabb,  mint  nagy  olajképein. 

Az  ő festése  kezdetével  egybeesik  Marastoni  Jakab  működése  is,  Canzi  Ágoston  föllépte  is.  Mind  a 
kettő  idegenből  származott  hozzánk.  Amaz  beáll  magjrar  művészeti  politikusnak  is,  kétszer  is  iskolát  nyit,  — 
Lotz  is,  Zichy  is  az  ő iskolájában  kezd  festeni,  — és  műpártoló  társulatot  is  szervez.  Képei  népszerűek  voltak 
s festőjük  jó  ideig  híres  mesterként  szerepelt  nálunk.  Jól  értett  a maga  adminisztrálásához  és  a megren- 
delések sorra  érték.  Híres  volt  róla,  hogy  „jól  eltalálta1'  azokat,  a kiket  lefestett.  Pontos  rajz  s a kép 
egyes  elemeinek  teljesen  egyformára  taksálása,  sima  festése  és  tónus  nélkül  szűkölködése  az  ő pikturájának 
jellemző  sajátsága.  Nemcsak  az  övé,  hanem  majd  valamennyi  társáé  is,  Canzi  Ágostoné,  Tikos  Alberté. 
Csak  azokat  említem,  a kiknek  festését  ebben  az  albumban  bemutatjuk.  Különben  is  éppen  csak  ez  album 
képei  művészetének  méltatása  a föladata  ezeknek  a soroknak ; a képeket  pedig  úgy  válogattuk  össze, 
hogy  annak  az  útnak  stációit  jellemezze,  a melyet  pikturánk  tegnaptól  -máig  megtett.  Nem  végezhettünk 
pontos  útfölvételt,  hanem  egyes  fix  pontok  kitűzésére  szorítkozunk. 

Canzi  Ágoston,  az  idegenből  magyarrá  lett  festő  Barabáson  kívül  a legkedveltebb  magyar  genre  festő 
volt.  Úgy  lehet,  hogy  egyelőre  egzotikumot  keresett,  de  valamelyes  nemesített  realizmussal  festette  le. 
Azzal,  a melyet  Waldmüller  hirdetett,  a mikor  szembeszállt  az  akadémiával  és  beállt  forradalmárnak. 
Milyen  szelíd  az  ő forradalma,  ha  most  birálgatjuk  s milyen  sajátságos  egyáltalában  a művészeti  forra- 
dalmak története!  Nem  volt  a művészetnek  olyan  iránya,  a mely  nem  mint  forradalom  nyilvánult.  Mint 

kifejezett  lázadás  vagy  reakció  uralkodó  irányzatok  ellen.  Még  az  elfajulás  és  szomorú  hanyatlás  korának 
festészeti  tévelygéseiben  is  forradalmi  törekvések  érvényesültek.  A roccoco  is  forradalmi  zászlót  lobog- 
tatott, s a — természethez  való  visszatérést  hirdette.  Waldmüller  nemesített  realizmusa  igazán  forradalom 
volt  a bécsi  akadémia  zsarnoksága,  tehetséget  ernyesztő  uralma  ellen. 

Canzi  „Váci  szürete"  nagy  ideig  híres  kép  volt.  A későbbi  életképnek,  a népszínműi  jelenet- ábrázo- 
lásának, a színpadi  elrendezettség  művészetének,  a mely  a maga  genre-kép  voltáról  tudatosan  meggyőző- 
dött népvilágot  festi,  egyik  előfutárja.  Barabás  genre-képei  a népet  idealizálják,  Canzi  már  megteszi  tudatos 
színésznek.  Barabás  a maga  lelkületét  is  megszólaltatja  magyar  életképeiben,  Canzi  csak  a festői  motí- 
vummá megtett  színjátékot  ábrázolja.  Barabás  magyarabb,  Canzi  festőibb  a genre-képében.  Realisztikusabb, 
elrendezettebb,  de  színeiben  csakolyan  hideg,  tónustalan. 

Java  Biedermeyer-művészeink  közé  sorozhatjuk  Borsos  Józsefet.  Talán  a legelsők  közül  való.  A genre- 
képben  már  érvényesíti  az  ötletet.  És  szabatos,  pontos,  szinte  kiszámított  kompozíciójában  eleganciát  is 

érvényesít.  Tónusa  feketés  s ezzel  a 
maga  adta  alappal  valósággal  küzködik. 
Ábrázolásban  realizmusra  törekszik,  már 
tudniillik  a valóságlátásnak  azzal  a me- 
rész módjával,  a melyről  azt  mondhat- 
nék, hogy  kompromisszum  a dolgok 
látása  és  a dolgokról  való  tudás  közt. 
Különös  ez  a mi  Biedermeyer-iskolánk, 
és  Borsos  talán  legjellemzetesebben  fejezi 
ki.  Waldmüller,  Rahl  és  Führich,  a leg- 
ellentétesebb fölfogások  érvényesülnek 
benne.  Ammerling,  Kuppelwieser  s a 
régi,  a még  régibb  Bécs  erősen  hatnak 
reája.  Valamely  domináló  főhatásnak  alá- 
rendelik magukat  festőink,  de  teljesen 
beleolvasztják  a sokféle  más  hatást.  Ki- 
egyenlítik az  ellentéteket  és  ilyen  módon 
sajátságos  festészetet  produkálnak.  Ez  a 
magyarázata  annak,  hogy  a Biedermeyer- 
kor  magyar  festői,  a kik  szintén  egytől- 
egyig  Bécs  neveltjei,  megkülönböztet- 
hetők a bécsi  festőktől.  A velük  egy 
rangban  levőktől  is,  nemcsak  a vezetők- 
től. Kis  túlzással  azt  mondhatnám,  hogy 
már  akkor  is  sajátos  magyar  festés  ala- 
kult ki,  de  — ■ magyarság  nélkül. 

A sokféle  hatás  munkájának  dokumentumai  Scháffer  Béla  képei.  Azt  mondja  róluk  egyik  egykori 
kritikusuk,  hogy  mindegyik  más-más  festő  munkájának  látszik.  A művész,  úgy  látszik,  hánykolódott  a sok 
bécsi  hatás  közt.  A bécsi  copfos  akadémikusok  és  merev  forradalmárok  hol  vonzzák,  hol  taszítják.  Hatásuk 
nem  olvad  egybe  képein,  talán  azért,  mert  a festő  skeptikusan  szemléli  őket  s csak  ki  akarja  őket  próbálni. 
És  olyan  térre  menekül,  a hol  a harcuk  legkevésbbé  zavarja  őt.  Csendéletfestővé  lesz.  A részletek  finom 
elrendezője  s az  elrendezettség  boldog  élvezője.  A matériák  és  elrendezett  ellentétek  világában  nyugodtan 
mívelhette  virtuozitását. 

Borsos  a fekete  tónussal  küzdve,  kénytelen  megtagadni  a színezés  nyugodtságát,  gyakran  erős  szín- 
hatásokba téved.  Mert  bizonyára  tévedésnek  tartja  maga  is  azt  a meleg,  néha  szinte  rikító  színezést,  a 
melytől  képeinek  néha  érdekes  folthatásuk  van.  Szinte  látni,  hogy  megdöbben  vakmerőségétől  és  hogy 
siet  megszelídíteni  színben  való  örömét.  Megint  belemenekül  a feketeségbe  és  elmerül  a kicsinyes  konsta- 
tálásba.  Szabályszerűen  komponál  és  kerülve  kerüli  a nagy  vonali.  Meg  kellett  volna  tagadnia  korát, 
iskoláját,  hogy  kövesse  a maga  nagy  ritmus  felé  nekilendülő  kedvét.  Arcképeiben  óvakodik  a lendülettől, 
s nem  adja  rá  fejét  az  embermegértésre.  Nem  látja  meg  az  embert,  a kit  megfest,  csak  a vonásait,  a rész- 

létéit  s az  arc  színeit  veszi  észre.  Hanem  azért  van  olyan  arcképe  is,  a melyben  szinte  nagy  hangulat 
szólal  meg.  Esterházy  hercegről  festett  képe  a részletekre  meredő,  konstatáló  józanság  és  a hideg,  élettelen 
színezés  dacára  is  nagyobb  szabású  festmény.  Mert  nagyobb  szabású  a fölfogása  és  erős  ritmikájú  a rajza. 


A szabadságharc  leveretése  után  lett  csak  igazi  nemzeti  energiává  a festés.  Hiszen  az  emlékezés  és 
a reménykedés  veszedelemmé  vált  s már  csak  a művészet  szólaltathatja  meg  szabadon.  A magyarság  lelkü- 
lete  a gyász,  a keserűség,  a gyűlölet  érzésével  volt  tele  és  tilos  és  veszedelmes  volt  az  érzés  őszintesége. 
A nagy  érzések  pátoszt  érlelnek.  Még  az  egyes  emberben  is,  még  a primitivitást  is  nagystílűségre  ösztö- 
kélik, hát  még  a néplélekben ! S az  a pátosz  nem  nyilvánulhatott.  A magyarságnak  magába  kellett  fojtania. 
A szenvedésről  azt  vallják,  hogy  nemesít,  a néplelkületet  az  a szenvedés  finomította.  Szinte  elművészie- 
sedett  tőle.  A szimbolizmus  lett  a kifejező  formája.  A dolgokat  már  összefüggésükben  láttuk  s az  össze- 
függés útján  kutattuk,  hajszoltuk  a jelképességet. 

A festés  is  a nagy,  az  általános  jelképességet  szolgálta.  Maga  nem  lett  szimbolistává,  csak  éppen  a 
témái  kerestében  törődött  vele,  hogy  jelképesen  kifejezhesse  a népleiket.  S úgy  érezte,  hogy  a história 
szolgáltatja  legbővebben  a szimbólumokat.  Az  egyszerűen  megszólalókat,  az  általánosan  megérthetőket. 
Az  események  szimbolikája  uralkodott  el  gondolkozásunkon,  művészetünkön.  A históriafestés  nem  a múltat 
jelenítette  meg,  hanem  a jelent  szólaltatta  meg.  S hogy  fölvonult  a múlt:  elvetette  a jövendő  vetését.  S a 
história-festés  olyannyira  vállalta  a maga  politikai,  nemzeti  szerepét,  hogy  megfeledkezett  artisztikai  köte- 
lességeiről. Még  a nevelő-iskolái  sovány  artisztikai  követelményeinek  sem  tett  eleget.  A politika  szertelen 
hatalom  s a maga  mindent  megbontó  erejével  elidegenítette  koruk  művészetétől,  jórészt  magától  a művé- 
szettől is  azokat  a festőket,  a kik  nemzetük  szükségességének  engedve,  pikturájukat  a politika  szolgálatába 
szegődtették. 

A romantika  uralkodott  akkortájt  a história-festésen.  Davidék  eljátszották  kisded  szerepüket,  maga 
Dávid  már  rég  eljátszotta  nagyszerű  szerepét.  A maga  nagy  történelmi  korának  hatalmas  impressziói  úgy 
belekaptak  leikébe,  hogy  megrendült  művészi  hitvallása.  Képeiben  az  antik  szigorúság  amúgy  is  belefult 
a színpadiasságba,  de  utolsó  művein  olyan  nagyszerű  meghatottság  nyilvánul,  a melyben  mintha  egy 
későbbi  művészetnek,  az  övével  egyenesen  ellentétes  művészetnek  szelleme,  a romantizmusé  sejtelmesen  meg- 
megszólalna. Géricault  és  Delacroix  már  értelmesen,  hódítóan  szólaltatja  meg  ezt  a művészetet.  És  Delaroche 
nagyszerű  józansággal  csatlakozik  hozzájuk.  A német  földön  Lessing  Károly,  a természet  finom  roman- 
tikusa, a históriában  is  megérzi  a romantikát  és  szóhoz  juttatja,  Kaulbach  a fantázia  tökéletes  szabadságát 
juttatja  diadalra,  megszólaltatja  képeiben  a felsőséges  és  mégis  epesztő  iróniát  és  szimbolisztikára  neveli 
a festészetet.  Bécsben  Rahlék  a romantikus  nagyfestés  letéteményesei.  És  Drezda,  Berlin  is  a romantizmus 
hályogán  keresztül  látja  és  festi  a históriát.  A szimbolika,  az  allegória,  a bölcselkedés,  a sejtelmesség,  a 
csudás  nagyszerűség  uralkodik  ezen  a pikturán.  Az  új  klasszicizmus  hideg  pompájának,  kimért  színpadias- 
ságának helyébe  a romantika  izgalmas  pátosza,  eleven  színektől  való  félelme,  terjengő  kompozíciója  és  a 
nagyvonalúságot  és  az  aprólékosságot  idegesen  összevegyítő  rajza  került.  A múlt  ennek  a festésnek  éltető 
szelleme:  a legenda  és  a rege.  A históriának  is  előbb  legendássá,  regéssé  kellett  lennie,  hogy  a roman- 
tikus festést  érdekelje  és  foglalkoztassa.  Éppen  ezért  a politikának,  ennek  a minden  ízében  realisztikus 
elemnek  nem  jutott  benne  hely.  A politika  csupa  célszerűség,  a romantika  pedig  a művészet  abszolút 
voltát  vallotta. 

De  nálunk  az  ötvenes  évek  történelemfestése  nem  romantikus  hangulatot,  hanem  politikai  célszerű- 
séget keresett.  A nemzeti  eszmét  akarta  szolgálni  s a szimbolikát,  az  allegóriát,  a pátoszt  ennek  a célszerű- 
ségnek szolgálatába  szegődtette.  Festőink  publicisták  voltak,  a kik  csak  a nemzeti  közvéleménytől  vártak 
megértetést.  És  ezt  a megértetést  keresvén,  igen  sokszor  nem  vetettek  rá  ügyet,  hogy  a művészet  köve- 
telményeit is  kielégítsék.  A téma,  a formalizmus  uralkodik  festésükben.  A romantika  szele  alig  éri  őket,  a 
klasszicizmus  csak  éppen  formalizmusukban  nyilvánul  és  a kettő  közt  történelmi  festésük  nagyhangú, 
erős  szólamú  — polgári  józansággá  lesz.  Pedig  még  egy  harmadik,  meglehetősen  erős  energia  is  hat 
festésükre.  A renaissance,  a nagy  századok  festészete,  közvetetlenül  hat  rájuk,  hiszen  az  olasz  gyűjtemé- 
nyekben és  templomokban  tanulnak  és  másolnak,  még  pedig  valóságos  áhítattal.  íme,  őket  se  formálja  ez 
a főiskola,  hanem  inkább  megrögzíti  művészi  meggyőződésüket.  Az  ötvenes  évek  történelmi  festése,  már 
tudniillik  a mienk,  patétikus  Biedermeyer-festés. 


25 


Jó  ideig  Orlai  Petrics  Soma  a legkedveltebb  történelmi  festőnk.  Waldmüller  tanítványa,  de  erős 
hatással  volt  rá  a régibb  Bécs  is.  Az  akadémia,  Krafft  históriai  festése.  Nem  is  a fantáziája  csatangol  a 
múltban,  hanem  elrendezésben  való  kedvtelése  kutat  ki  a históriából  alkalmas  jeleneteket.  A színpadi  hatás 
mestere  és  a pillanatra  beállítás  a hatásának  titka.  A rajzot  föláldozza  annak,  hogy  a jelenet  drámaisága 
a főhős  köré  koncentrálódjon.  S ennek  a célnak  alárendeli  a perspektívát  is,  a színezést  is.  Tónusa  hideg, 
színértékelése  aránytalan,  festése  gyakran  bátortalan,  még  akkor  is,  a mikor  nyerseséget  szenveleg.  Már  a 
negyvenes  években  is  részt  vesz  művészetünk  mozgalmaiban  s a hetvenes  évek  végéig  megható  követ- 
kezetességgel ragaszkodik  festészete  sajátságaihoz.  Pilotyék,  a koloristák,  a valóságfestők  nem  zavarják. 
Megőrizte  tegnap  vallott  hitét  és  nem  okult  azon,  hogy  a festészet  és  publicisztika  között  azóta  éles  határ- 
megállapítás történt. 

Az  ötvenes  évek  közepe  táján,  1854-ben  országos  hatást  keltett  Kovács  Mihálynak  az  a képe,  a mely 
„Árpád  fejedelemmé  választatását “ ábrázolta.  De  nemcsak  a közvéleményt,  hanem  a művészet  hozzáértőit 


A VÉRSZERZŐDÉS  KISS  BÁLINT  KÉPE 

ERNST  LAJOS  GYŰJTEMÉNYÉBŐL 


is  meglepte,  a kik  elszomorodva  látták,  hogy  művészet  és  műérzék  sehogy  sem  tud  annak  a színvonalnak 
még  csak  közelébe  is  férni,  a melyre  irodalmunk  és  irodalmi  érzékünk  eljutott.  A képen  a bécsi  iskola 
javahatása  látszott.  Tartalmasabb  volt  Orlai  képeinél  és  artisztikusabb  is.  Elrendezettsége  nem  bántott  és 
rajza  fogyatékosságai  nem  voltak  nagyon  is  szembeötlők.  Érvényesül  benne  a romantikus  jelképesség,  de 
ugyancsak  erőszakolt  a pátosza.  Mintha  a józanságot  keservesen  deklamációra  szorították  volna  benne. 
A mindent  egyszerre  markolni  akarás  és  a hozzá  való  tehetség  fogyatékossága  lerí  a képről.  Kovács 
egyéb  képei  is  ezt  a nevezetes  aránytalanságot  sínylik.  És  mindenképen  az  aránytalanság  áldozata  Kovács 
Mihály.  Nagy  az  elméleti  tudása,  de  első  tanulmányai  élesen  meghatárolták  művészi  tudását.  Nem  tudott 
e határokon  kívül  kerülni.  Bejárta  Olaszországot,  Spanyolországot,  Németalföldet,  Párist  és  mindenütt 
lelkesedett,  másolt,  barátkozott  új  irányok  mestereivel  és  megszerette  művészetüket,  de  mindvégig  első 
tanulmánya,  bécsi  iskolája  uralkodott  a festésén. 

Ugyanúgy  járt  Molnár  József  is.  Ő is  a nagy  olasz  főiskola  tanítványa.  De  ő se  lesz  ettől  a tanul- 
mánytól a renaissance  igaz  gyermekévé.  Az  ő tudását  is  a magyar  pikturára  életformálóan  ható  bécsi 

iskola  befolyásolja.  Pedig  ez  az  iskola  talán  nem  is  egyenesen  érte.  Waldmüller  csak  közvetítők  révén  hat 
reája.  De  ez  a hatás  mégis  úgy  uralkodik  rajta,  hogy  még  azon  a másikon  keresztül  is  érvényesül,  a 
melyet  müncheni  professzora,  Schorn  Károly  gyakorolt  reája.  Erősebb  színérzéke  a müncheni  iskolában  fejlő- 
dött ki.  Waldmüller  realizmusa  és  Schorn  színereje  környékezték  képeiben  s adtak  neki  annyi  erőt,  hogy 
mikor  a „Dezső  hősi  önfeláldozása"  című  képét  festi,  szinte  sejtelmes  előfutárja  Piloty  históriafestésének. 
Ez  az  erőtétele  csak  föllobbanás  műve  volt.  Festett  ugyan  még  néhány  jobb  történelmi  képet,  de  egyre 
jobban  megerősödik  benne  a fiatal  korát  ért  hatás  és  egyre  elgyöngül  új  tanulmányának,  új  tapasztalatainak 
ereje.  A XIX.  század  hatvanas  éveiben  nyugodalmas  Biedermeyerré  lesz  s mikor  végül  rátér  a tájfestésre, 
megint  közvetett  hatás  alá  kerül.  Visszaemlékezik  Markó  Károlyra,  hanem  az  emlékezése  csak  .Markó 
aprólékosságára  tanítja,  de  nem  tanítja  a mester  nagy  és  mégis  intim  természetfölfogására. 

Nem  foglalhatott  mester-rangot  a tájképfestésben  sem.  Már  akkor  Ligeti  Antal,  Telepi  Károly, 
Brodszky  Sándor,  Keleti  Gusztáv  művei  jelölték  meg  azt  a stációt,  a melyre  tájfestésünk  elérkezett.  Ők  is 
Markó  nyomdokaiban  jártak,  hanem  a mesterüket  jobban  megértették,  de  meg  jórészük  le  is  tért  az  útról, 
másfelé  bolyongván.  Markó 
Károly  leghűségesebb  köve- 
tői az  ő két  fia:  Károly  és 
András,  és  Ligeti  Antal.  Már 
András  úgy  érzi,  hogy  a tájék 
valamelyes  realisztikusabb  ki- 
fejezésre szorul.  S ezt  a ki- 
fejezést úgy  véli  megtalálni, 
hogy  olyan  elemeket  is  áb- 
rázol a tájképen,  a melyek 
a természetnek  a mindennapi 
élethez  való  közét  kifejezik. 

Legelésző  nyájat,  pásztorjele- 
neteket fest  nemesen  stilizált 
tájképeire.  A tájékot  magá- 
ban még  nem  merik  festeni. 

A természet  abszolút  festői- 
ségét  még  csak  érezni  merik, 
de  érvényesíteni  nem.  Claude 
Lorrain  óta  sem  az  idealisz- 
tikus tájak  festői,  sem  a tájék 
stilizálói,  sem  a reális  tájék, 
sem  a vedute  festői  nem  mer- 
ték a tájékot  abszolút  festői 
motivumkép  szerepeltetni.  — 

Mint  a hogy  a cinquecento 
emberábrázolása  a tájékot 
staffageul  fogadta  és  jobbára 
naivul,  szinte  primitív  eset- 
lenséggel szerepeltette,  úgy  az 
új  nagyfestés,  a tájképfestés, 
az  embert  megtette  a maga 
hőse,  a maga  főmotivuma:  a 
tájék  staffagejának.  A mitoló- 
gia, a história,  a mese,  a bib- 
lia és  az  evangélium  emberét.  * 

És  a tájfestő  is  többnyire  eset- 
lenül, naivan,  összefüggéste- 
lenül ábrázolta  a staffage-ját. 


IDYLL  MARKÓ  KÁROLY  RAJZA 

NEUSCHLOSZ  MARCEL  GYŰJTEMÉNYÉBŐL 

Markóék  még  állhatatosan  ragaszkodtak  hozzá,  hogy  a tájék  és  az  ember  összefüggését  képeiken 
feltüntessék  s a természetet  formálisan  bevezessék  az  érdeklődésünk  körébe,  de  Ligeti  Antal  már  vallani  meri 
a tájéknak  abszolút  voltát  is.  Még  küzködik  magával  s szinte  megriadva  a maga  bátorságától,  vissza- 
visszamenekül  a históriai  és  biblikus  staffage- festéshez  és  tájképeiről  nem  vallja  be,  hogy  azok.  A szent  család 
futását  ábrázoló  képnek  nevezi  el  egyik  verőfényes  keleti  tájképét ; Az  isaszegi  csatatér,  Mátyás  király 
vadászata  a címe  más  érdekes  tájképeinek.  Az  egyikbe  Munkácsy  Mihály,  a másikba  Wagner  Sándor  festette 
az  alakokat,  maga  csakis  a tájékot  festi.  Maga  csak  a tájékért  rajong,  de  néha  megdöbben  ettől  a rajon- 
gástól, mintha  attól  tartana,  hogy  túlbecsülte  a természet  jogait  és  az  akciófestés  mestereivel  — tartalmat 
adat  képeinek.  A tájékot  nem  a temperamentumán  keresztül  nézi,  hanem  a művésznek  idealizmusra  való 
szükségességén  keresztül.  A szépségideáit  hajszolja  és  a természetet  úgy  állítja  be,  hogy  ennek  az  ideálnak 
megfeleljen.  Az  ő képein  a fénynek  nem  a levegő  a közvetítője,  a verőfény  szinte  megfogható  matéria 
bennük.  S ettől  elvész  bennük  a távlat,  a levegőhatás  és  érthetetlenné  lesz  színértékelésük.  Rajzában  erősebb, 
de  csak  akkor,  ha  csakis  rajzol.  Ilyenkor  még  nagyvonalú  és  bátor  ritmikájú  is.  De  az  ecset  ellágyítja,  a 
szín  az  idealizálás  kötelességére  figyelmezteti. 

Keleti  Gusztáv  is  Markó  hatása  alatt  festette  tájképeit.  Ő is  idealizál,  de  temperamentumának  megfele- 
lően, az  energikus  természetet  festi.  Nem  a vásznat  elárasztó  tömény  verőfénynyel  fejezi  ki  a szépség- 
ideált,  hanem  a természet  heroizmusát  megszólaltató  felhőgomolygással,  égborulással.  A tájék  nála  a 
természet  romantikus  pátoszának  megszólaltatója.  Szinte  görcsösen  ragaszkodik  a részletességhez  s az 
aprólékosságnak  ezzel  a fanatizmusával  pátoszt  akar  kifejezni.  Ezt  az  aránytalanságot  alaposan  meg- 
sínylette a festése.  El-elfogta  realisztikus  hajlandósága,  de  hamarosan  elmenekült  tőle  és  vissza-visszapártolt 
a romantikus  hatásfestéshez.  Markó,  Achenbach  és  Hildebrandt  az  ő festésének  határai.  Rámondják,  hogy 
hangulatot  fest,  pedig  pátoszt  szólaltat  meg.  De  képein  már  érvényesül  a hazai  tájék,  már  nem  vész  keleti 
mámorba,  mint  Ligeti  képein,  vagy  olasz  szépségbe,  mint  Markóék  festményein.  Az  ő festésével  rokon  a 
Gundelfinger  Gyuláé.  Csakhogy  ennek  a nagyon  is  kevéssé  méltatott  festőnknek  bátortalan  a pátosza. 
Mintha  csak  éppen  azt  a keretet  tűzné  ki,  a melyben  a patétikus  természet  kultusza  — elférne.  Mikor 
ki  akarná  fejezni : megdöbben  a maga  nagy  hangjától  és  finom  pianók  közé  menekül.  Éles  kontúrok, 
neki-nekilóduló  és  meg-megakadó  távlat,  kemény,  plasztikus,  de  egyúttal  hideg  színű  festés  jellemzi  a 
képeit.  Tájképei  e sajátságok  folytán  finoman  erőtlenek,  de  egyúttal  erőt  finoman  sejtetők  is.  Ha  Ligeti 
képein  még  a levegőben  rezgő  fény  is  tömény,  sűrű  matériának  látszik,  Gundelfinger  képein  mindaz,  a 
mi  igazán  tömör  matéria,  csak  levegővel  bélelt  formának  látszik.  Képeiben  nem  is  levegő,  hanem  ather 
tölti  be  a tért. 

Markó  követői  voltak  Brodszky  Sándor  is.  Telepi  Károly  is.  De  letértek  a mester  útjáról.  Új  hatások 
alá  kerültek  s a természetfestés  más  fölfogásához  pártoltak.  A realizmus  eltéríti  őket  kiindulásuk  irányától. 
Brodszkyra  erősen  látszik  hatni  Calame  festése,  a mely  realisztikus  ábrázolással  erős  pátoszt  fejez  ki, 
Telepi  inkább  Achenbach  festésének  hatása  alá  kerül  és  poétikus  finomságot,  melegséget  szólaltat  meg  a 
realizmus  nyelvén.  Amaz  is,  emez  is  közel  állott  egymáshoz,  a mi  két  magyar  festőnk  is  közel  szom- 
szédja egymásnak.  A tájékot  pontosan  festik  le  és  úgy  választják  ki,  hogy  alkotó  elemeinek  lelkiismeretes, 
szabatos  ábrázolásával  pátoszt  és  poétikus  finomságot  fejezhessenek  ki.  Intim  hangulatra,  mélységes  meg- 
hatottságra nem  törekesznek,  csakis  olyan  pátoszra,  a mely  a valóságot  nem  tagadja  meg,  hanem  azt 
bizonyítgatja  róla,  hogy  lám,  még  idealisták  is  vallhatják.  Nem  érdekli  őket  a színek,  a foltok,  a világítás, 
csak  a tájék  ábrájához  ragaszkodnak  ők  és  keresik  a természetben  a minél  érdekesebb  ábrájú  vidéket.  Brodszky 
is,  de  különösen  Telepi  Károly  a hazai  tájék  szépségeit,  festői  érdekességeit  keresik.  És  Telepi  lelkes 
fáradhatatlansággal  végigkutatja  az  egész  országot  és  lefesti  majd  minden  sajátságos  formációjú  helyét. 

De  a magyar  tájék  magyarosságának  igazi  festője  Mészöly  Géza.  Az  első,  a kinek  az  útját  nem 
keresztezte  sem  a természet  idealizmusa,  sem  a természetlátás  romantizmusa,  sem  a tájékot  konstatáló 
realizmus.  Az  első,  a ki  a hatások  mellett  elhaladt,  észrevette  őket,  meg  is  figyelte  őket,  de  aztán  tovább 
ment  a maga  útján.  A melyről  vissza-visszapillantgatott  egy-egy  régi  mesterre,  Ruysdaelre,  Goyenre  s a 
melyen  zavartalanul  bonthatta  szét  elemeire  azt,  a mit  látott.  Meglátta,  hogy  a természet  él.  Él  a fája,  bokra, 
füve,  virága,  él  az  égboltja  és  egységgé  kapcsolja  össze  az  égboltot  a földdel  az  ég  alja.  Elsőnek  látta 
meg  azt  a tájékot,  a melynek  nincs  érdekes  ábrája,  nincs  színpadi  szépsége,  nincs  egzotikus  sajátossága, 
de  van  hangulatosssága.  Ennek  a hangulatosságnak  elemeit  kereste.  Nem  a barbizoniak  nyomán,  mint 
Paál  László,  a kit  hadd  sorozhassak  be  már  a maiak  közé,  hanem  sajátos  úton,  a tájék  képe  egyes 

elemeinek  egymással  való  harmonizálását,  egymással  való  játékát  kutatva.  Szinte  .analizálta  ezt  a játékot, 
ezt  a harmóniát,  a mikor  a kifejezésének  eszközeit  kereste.  A víznek  és  a mezőnek,  az  égnek  és  a 
földnek,  a színeknek  és  az  árnyékoknak,  és  valamennyinek  a verőfénynyel  való  játékát.  Nem  a „szabad 
világítás"  programmszerűsége,  hanem  a mindent  befogó  világosság  nagyszerű  magátólértése  érvényesül 
képeiben.  A napsugár  még  nem  szerepel  domináló  elemkép  az  ő tájképein,  hanem  úgy,  hogy  a kép  részeinek 
finom  harmóniáját  megszerzi.  Még  nem  az  az  erőszakos  autokrata,  a ki  a plein-air  képekben  korlátlanul 
uralkodik,  hanem  jóságos,  finom,  bölcs  igazgató,  a ki  mindenkinek  igazat  adni  törekszik.  Nem  a Petőfi 
perzselő  magyar  napsütése,  hanem  az  Arany  János  jóságos,  bár  meleg  naptűzése  világítja  meg  Mészöly 
magyar  tájképeit. 

S hogy  a tájék  hangulatát  meg  akarja  szólaltatni:  kutatja  a festői  kifejezés  eszközeit  és  belemélyed 
a technika  problémáiba.  Megtalálja  a mi  égboltunk  ezüstös  alapját,  a mi  árnyékaink  szürkés  barnaságát 
és  megérti,  hogy  ebben  a levegőben,  ebben  a sajátságosán  meleg,  áttetsző  szürkeségben  milyen  az  alakok 
plasztikája,  a foltok  egymásba  folyása.  Megérzi  a magyar  tájék  sajátosságát,  a mely  nem  fejezhető  ki  se 
nem  a házak,  gémes  kutak,  falusi  tornyok  ábrájával,  se  nem  a jelmezek,  köntösök  és  népjelenetek  etno- 
grafikus  formájával.  Elsőnek  magyar  az  ő képei  hangulata,  mert  elsőnek  ismerte  föl  azokat  a technikai 
eszközöket,  a melyekkel  a mi  világunkat  úgy  ábrázolhatja,  hogy  elhiszszük  és  fölismerjük.  Csakis  artisz- 
tikus  volt  s ezért  hat  megkapón  az,  a mit  elmesél.  A magyar  falu,  a magyar  mező,  a magyar  tenger 
száz  finom  intimitásáról  mesél  és  a mesemondása  csupa  bensőség.  íme,  az  abszolút  festőinek  művésze 
beszédesebb,  érthetőbb,  igazabban  hat,  mint  erőszakos  novellafestészetünk. 


A hatvanas  évek  világának  sajátságos  izgalmasságot  adott  a közvéleménynek  az  a tudatossága,  hogy  egy 
új  történelmi  korszak  beköszöntére  kell  készülődnie.  Ez  a sajátságos  tudatosság  lendületes,  büszke  pátoszt 
inspirált.  A realisztikus  történelmi  fölfogás  egyenesen  tagadja  azt,  hogy  akár  egyes  alakokat,  akár  a soka- 
ságot cselekvése  közben  a maga  históriai  szerepének  tudata  áthathatná,  de  a történelem  pszikologiai  kuta- 
tásától megértjük,  hogy  az  ilyen  tudatosság,  igenis,  ösztökélő  erő  lehet.  A hatvanas  években  a magyar 
közvéleményt  valóságban  megihlette  annak  a tudata,  hogy  két  nagy  históriai  korszak  határán  él  s hogy  a 
kapcsolatukat  neki  gondoznia  kell.  Ettől  az  ihlettől  megnemesedett  a pátosza.  És  megtagadta  a szenvedés 
romantikáját.  A szimbolizmusra,  a mely  az  ő megszólalásának  jó  ideig  egyedül  lehetséges  módja  volt,  már 
nem  szorult  rá.  Átpártol  a nemes,  a valóság  körülményeit  vizsgálgató,  a lehetőségeket  és  szükségessé- 
geket latolgató  realizmus  mellé.  A romantikus  deklamációban  a jelképes  sejtelmességben  való  vigasz- 
talódás  helyébe  a tiszta  kompozícióban  való  öröm  lép.  A nagystílű,  messze  perspektívákat  átfogó  reális 
kompozíció  bátorsága  uralkodik  el  a lelkeken.  Képzőművészetében,  festészetében  erre  a bátorságra  külső 
ösztökélés  is  hat.  München  új  hatalmasa  Piloty,  a ki  már  elébb,  az  ötvenes  években,  fölforgatta  a festé- 
szetet s azóta  korlátlan  uralomra  tett  szert,  olyan  pikturát  hirdet,  a mely  minden  ízében  megfelel  a magyar 
közvélemény  megnemesedett,  a realizmus  útjain  bátran  csapongó  pátoszának. 

S a magyar  históriafestést,  a melynek  már  nem  csakis  az  a föladata,  hogy  az  önbizalmat  politikai 
faktorkép  megőrizze,  a melynek  azonban  még  mindig  publicisztikai  szerepe  jut : a müncheni  új  tanítás 
teljesen  átformálja.  A kis,  a szűk  látókör  kitágul,  a pittoreszk  elemek  joga  meggyarapszik,  a nagyvonalú- 
ságnak nagyobb  lesz  a becsülete,  a múlt  meglátásában  szerepe  jut  a valóságlátásnak  s ez  a valóságlátás 
csudás  felsőséggel  az  artisztikai  szükségességhez  mérten  átkomponálja  a történelmet.  Már  nem  kultiválja  a 
hős  imádását,  hanem  a cselekményt  alárendeli  a festői  ábrázolás  szükségességeinek.  Már  nem  nézi  a his- 
tóriát az  antik  szépet  hajszolok  formalizmusával,  a klasszicizmus  áhítatos  szigorúságával;  már  nem  nézi  a 
rejtelmes,  sejtelmes,  érzékeny  romantizmus  mámorosságával.  Már  nem  nézi  a stílnemesség  hitvallóinak 
nagyotlátásával  s már  nem  nézi  az  idealisztikus  realistáknak  éppen  nem  idealisztikus,  polgári  józan  kicsi- 
nyességével, sem  pedig  a juste-milieu.  festőknek  azzal  a nyugodalmas  bölcseségével,  a melylyel  a történelmet 
adomákra  szedték  szét.  Az  új  müncheni  történelmi  festés  a valóság  pátoszát  és  nagyszerűen  festői  elren- 
dezését, a történelem  elevenségének  izgalmasan  eleven  feltüntetését,  a történelemnek  olyan  beállítását 
hirdeti,  a melytől  megláthatni  a történelem  nagy  ritmusát  és  — artisztikáját.  Pilotyék  szerint  a történelem 
a világ  életének  nem  krónikása  és  nem  fotográfusa,  hanem  a végzet  munkájának  művészi  elrendezője. 

Ez  a tanítás  még  olyan  festőinkre  is  átalakítóan  hatott,  a kik  más  tanításon  nevelődtek.  A hatvanas 
években  előretörtétő  festőgárdánk  Piloty  géniuszának  hatása  alatt  áll.  Még  Than  Mór  is,  a ki  a bécsi 


Rahl-iskola  egyik  legigazibb  tanítványa, 
Madarász  Viktor  is,  a ki  pedig  bécsi 
stációjától  messzire  szegve,  Párisban  León 
Cogniet  csapásában  járt.  A nemzeti  köz- 
szellem új  lendülete,  nemesebb,  tisztul- 
tabb,  verőfényesebb  pátosz  mellé  szegő- 
dése  és  az  új  történelmi  festés  diadalmas- 
sága  egy  időbe  esett.  És  a közvélemény 
egyszerre  elfordult  a mi  jóságos,  naiv, 
primitív,  történelmi  festészetünktől  és 
kezdte  nem  érteni,  hogy  — hogyan  is 
érthette  meg  idáig. 

A tegnapiak  közül  már  csak  Than 
Mórt  fogadta  be.  A ki  mindig  fölötte  állt 
társainak  és  a kinek  festése  sohasem 
volt  sem  formátlan,  sem  naiv.  Rahl  mellől 
Párisba  ment,  de  ott  is  hűségesen  kitar- 
tott mestere  mellett.  Fantáziája,  kompo- 
zíciója, színezése,  rajza,  perspektívája  a 
Rahl-iskola  jellemzetes  kifejezése  volt. 
Kaulbach  romantizmusa  a bécsi  akadé- 
miai köntösben  s a közvetetlen  és  köz- 
vetett hatásokkal  megküzdve  inspirálja 
az  ő festését.  Gyönge,  néha  egyenesen 
természetellenes  perspektíva,  tónus  nél- 
kül szűkölködő  színezés  és  tendenciának 
hajszolása,  a nélkül,  hogy  azért  a ten- 
denciás  képnek  tartalma  volna,  jellemzi 
az  egész  Rahl-iskolát.  Than  Mór  festését 
is.  A történelem  illusztrálója,  de  mindig 
érdekes  fejezeteit  illusztrálja.  Nem  a festő, 
hanem  a költő  szemével  nézi  a históriát 
Meg  tudja  benne  találni  a megkapóroman- 
tikus pózt  és  ki  is  tudja  fejezni.  Csudá- 
latos folyamat  a Rahlék  festése : a festő 
előbb  poétává  lesz,  hogy  lefesse  azt,  a mit  a költő  látott.  Ki  kell  lépnie  a művészete  köréből,  hogy  egy 
másik  művészet  világában  vendégeskedve  művelhesse  a maga  művészetét. 

Jó  ideig  együtt  emlegették  Lotz  Károlylyal.  Külső  okoknál  fogva.  Mert  néhány  épületben,  a Viga- 
dóban, a Múzeumban  együttesen  festettek  freskó-képeket.  Mindig  csak  külső  körülmények  fűzték  őket 
egymáshoz.  Egy  időben  léptek  a nyilvánosság  elé,  egy  iskolában  kezdték  művészetüket  és  jó  ideig  egy 
genret  műveltek.  Lotz  is  Rahl  tanítványa.  Ő is  az  ötvenes  években  küldi  képeit  a kiállításokra,  ő is  a 
freskó-festés  művelője.  De  Than  mindig  a mestere  követője  marad,  Lotz  pedig  már  fiatalon  fölszabadítja 
a maga  egyéniségét.  Neki  a Rahl-iskola  csak  amolyan  keresztház  volt,  a melyen  áthaladt.  És  elhaladt 
egész  sor  erős  hatás  mellett,  köszöntötte  őket,  de  nem  hódolt  meg  előttük.  Pettenkofen  művészetére 
erősen  rezonnált  az  ő művészete,  Piloty  kompozició-mámora  és  színgyönyörűség  emelegen  érdekelte.  Úgy 
tett  velük,  mint  a szuverének,  mikor  meglátogatják  egymást : fölveszik  az  egymás  hadserege  uniformisát, 
úgy  tisztelegnek  egymásnál.  S azóta  mennyi  új  hatás,  új  áramlat,  egymást  lerontó  új  irány,  egymásnak 
rontó  programm  vonult  el  mellette ! Valamennyi  a fiatal  Lotz-zal  találkozott.  A ki  mindig  megifjodik,  de 
mindig  csak  az  önönmaga  energiájából.  A mindig  újabb  művészet  őt  mindig  a magáénak  vallja,  pedig 
Lotz  nem  alkuszik  meg  vele.  Csak  éppen  a maga  nagy,  erős,  kifejezett  egyéniségét  érezteti  vele,  már 
pedig  az  új  művészet  éppen  az  egyéniség  jussáért  küzd.  Tegnapunknak  is  mestere  volt  ő és  mánknak 
is  legfinomabb  művésze.  A festőművészet  nagy  öregjei  közé  tartozik,  a kiknek  csak  a fizikumát  éri  a 

vénülés.  A művészetüket  a szuverén  alkotó  egyéniség  hatalma  megóvja  a szenilitástól.  A Menzelek,  az 
Israelsek  s a régi  agg  nagymesterek  fajtájához  tartozik.  Az  akadémikus  romantika  neveltje,  de  kerülve  kerüli 
a romantizmust.  Még  genre-képeiben  sem  szólaltatja  meg.  Pedig  olyan  korban  festette  őket,  a mikor  a 
közvélemény  a népéletet  a romantika  csudavilágának  tartotta.  A linglobogós  gatyás  paraszt  hős  volt,  még 
akkor  is,  ha  nem  volt  betyársorban,  s az  égbolt,  a felhők,  a tájék,  a puszta,  a gémes  kút  a romantikus 
színjáték  színpadi  dekorációja  volt.  Barabásék  ünnepi  genre-festésének  nyomába  a romantikus  eltévelygés 
lépett.  Ugyanaz,  a melynek  a költészetben  Petőfi  és  Arany  félreértéi,  azok,  a kik  külsőségeiket  ad  absur- 
dum  vitték,  az  áldozatai  és  bűnösei  voltak.  A népélet  művészi  ábrázolásának  ebben  a korszakában  Lotz 
Károly  romantikahíj as  magyar  életképeket  festett.  Pedig  megszólaltatta  bennük  a tájék  hangulatát,  a nép 
magyarságát,  az  esemény,  a mozgalom  intimitásait.  De  a realizmus  nyelvén  szólaltatta  meg  őket.  Erős 
rajzú,  éles  megfigyelésű,  de  hidegen  nyugodt,  szinte  fakó  színű  képekben. 

És  nem  tud  romantikus  lenni  nagy  allegorikus  és  szimbolisztikus  képeiben  sem.  Azokban,  a melyeket 
az  akadémia,  a parlament,  az  operaház  számára  festett.  Valamennyiben  az  abszolút  festői  szempontokat 
= szolgálja  a fantáziája.  Kompozíciója  nagyszabású,  de  sohasem  szertelen.  A festői  kifejezés  statikai  törvé- 
nyeit sohasem  téveszti  szem  elől,  sőt  maga  segít  törvényt  alkotni  a freskó-festés  számára.  Kompozíciójában 
nagyszerű  egyensúly  működik,  de  a szigorú  ballisztikától  a képei  sohasem  lesznek  merevek,  élettelenek. 
Képei  sohasem  hatnak  elrendezetten.  A nagy  távlaton,  a nagy  méreteken,  a nagy  ritmuson,  a nagy 
lendületen,  a nagy  vonalakon  szuverén  biztossággal  uralkodik. 

Színei  nem  melegek,  de  tónusaik  mesterin  finomak.  Tudatos  ekonomia  nyilvánul  ebben  a fakóságban. 
Erős  egyensúlyi  érzés.  Rajzának  ritmusa  elveszne  a buja  meleg  színezésben.  És  koncepciója  beleveszne  az 
erős  foltok  tengerébe.  Nem  a Rahl-iskolának  színtől  idegenkedése,  hanem  az  a gond  bírja  a színek  lefoko- 
zására, hogy  képei  igazsága,  harmóniája  a maguk  nagyméretűségében  is  érvényesüljön.  Ne  legyenek  szer- 
telenné, nehezekké,  plasztikusokká.  A szenzibilis  művész  fél  a disharmóniától  s ezért  lefokozza  képei 
színeit,  de  tónusai  finomságával  jóváteszi  ezt  az  érzékenységét. 

Lotz  nem  volt  a hatvanas  és  hetvenes  éveknek  igazi  történelmi  festője.  Nem  a publicistája  volt 
korának  és  igazán  csak  akkor  becsülték  meg,  a mikor  nálunk  is  nagy  becsülete  támad  az  abszolút  festésnek. 
A mikor  az  ő mesterművének,  az  operaház  nagy  freskójának  országra-világra  szóló  hatását  hiába  igye- 

keztek  azzal  lerontani,  hogy  csakis  remek  kép,  de  nem  magyar  téma.  Örültünk  a remek  képnek  és  örül- 
tünk neki,  hogy  a magyar  festészet  büszke  dokumentuma. 

A hatvanas  években  színre  lépő  nagy  történelmi  festőink  között  Madarász  Viktor  és  Székely  Bertalan 
az  elöljárók.  Az  új  művészetre  nevelők,  a közönség  megtérítői.  A Képzőművészeti  Társulat  már  1861-ben 
megalakult,  de  propagandát  nem  igen  tudott  csinálni.  A művészetért  való  érdeklődés  lelohadt  és  megint  a 
publicisztika  lát  hozzá  a fölszításához.  Élén  Arany  János  áll  és  az  ország  vezető  lapja,  a Pesti  Napló. 
De  csakhamar  áthatja  a közvéleményt  az  a fönt  említett  izgalmas  históriai  tudat  és  eluralkodik  rajta 
a tisztult,  a valóságban  gyökerező  pátosz.  A történelmi  festészet  is  megint  nemzeti  energiává  lesz  és  új 
festőink  a maguk  europeizmusával  még  azt  is  jelképezik,  hogy  íme,  az  egyenlőrangúságát  érvényesítve,  a 
nagy  nyugati  kulturvilágba  belépett  a magyar  kultúra.  Festőink  már  nemcsak  fölfogják  és  földolgozzák  a 
külföldi  hatást,  de  maguk  is  tényezői  a külföld  művészetének.  Idegenben  élnek,  ott  dolgoznak  és  rangot, 
tekintélyt  vívnak  ki  maguknak.  Kupeczky,  Mányoki,  Brocky  és  Markó  Károly  művészetbeli  helyzetéhez 
hasonló  az  övék,  csakhogy  ők  már  erős,  szerves  összeköttetésben  vannak  nemzetünk  életével.  A hatásuk, 
a missziójuk  révén.  Még  nem  a festészet  magyarsága  nyilvánul  pikturájukban,  de  magyar  voltuk  s a 
magyar  közszellemmel  való  összefüggésük  idehaza  nekünk,  kint  pedig  az  idegeneknek  azt  demonstrálja, 
hogy  a magyarság  tevékeny,  számottevő  részt  vesz  az  európai  művészet  munkájában.  Hogy  „tettekkel" 
tényező  lett  benne. 

Madarász  Viktor  Párisban  megszabadult  a romantizmustól,  a mely  a művészetnek  mindeneken  való 
uralkodásában  gyökerezett  és  mégis  megtagadta  a művészetnek  a saját  maga  területén  való  uralmát. 
Ez  a mindent  művészetbe  olvasztó  irány  magában  a művészetben  spiritualisztikús  volt.  Madarászt,  Cogniet 
tanítványát,  már  éri  az  abszolút  művészetet  követelő  irány  és  éri  a realisztikus  történelmi  fölfogás.  Meg- 
kapja lelkületét  az  a forradalom  is,  a melynek  Courbet  a mozgatója.  Courbet  a dolgoknak  a maguk  igazi 
voltához  való  jussát  hirdeti  s az  igazságot  hajszolván,  nekiront  a festésben  eluralkodott  galériatónusnak. 
Nem  pátosz,  hanem  nemes  komolyság  az  ő követelménye.  Az  a sokféle  egymásra  beható  irány  és  föl- 
fogás Madarászt  nem  zavarta  meg,  hanem  arra  bírta  őt,  hogy  kiegyeztesse  őket.  És  a kiegyeztetésben  való 
remeklésével  magában  Párisban  feltűnést  és  elismerést  aratott.  Különbet,  mint  jó  ideig  idehaza.  Párisban  a 
Sálon  díjat  juttat  neki,  nálunk  nem  értik  meg.  Nálunk  az  új  irányok  sajátságos  megszólaltatása  idegen- 
szerűen  hat.  Münchent,  az  újat,  már  megértjük,  művészetére  rezonnál  a lelkületűnk,  de  az  új  Páris 
szokatlansága  még  visszariaszt.  Már  az  ötvenes  években  a hozzáértők  sokat  emlegetik  Madarász  képeit. 
„A  bujdosó  álma“,  majd  „Zách  Felicián“-ja  a jóságos  deklamáció  s a primitív  romantika  közepette  az  új 
művészeti  fölfogást  érezteti.  A bensőségre  való  törekvést  és  a művészeti  szempontok  érvényesítését.  És  jönnek 
többi  képei.  Egytől-egyig  az  erős  valóságnak  és  a fanatikus  festőiségnek  egyezményei.  A barna  akadémikus 
tónust  komor,  de  mélységet  éreztető  tonizálás  váltja  föl  bennük.  Kompozíciója  egyszerű,  kerüli  az  erő- 
szakos elrendezettséget,  festése  bátor,  biztos  és  szélességre  törekvő.  Nem  patétikus,  inkább  ötletes,  elmés, 
s a történelmet  epizódok  láncolatának  látja. 

A történelmi  festés  árnyékában  a festés  többi  fajtája  csak  szerényen  érvényesült.  Az  életképen,  a 
népéletet  festő  képen  is  eluralkodott  a romantizmus.  Pedig  legtovább  maradt  tőle  mentes.  Egész  a század 
közepéig  hatott  a genre-festésre  az  a rideg  akarat,  hogy  a jó  erkölcs  és  a finom  esztétika  felügyelete 
alatt  jóvátétessék  az,  a mit  a németalföldi  népéletfestők  elkövettek.  Le  kellett  simítani  az  égnek  meredt 
hajszálakat.  Mindenfelé  arra  egyesültek  még  az  egymással  ellentétes  művészi  iskolák  is,  hogy  a „trivialitá- 
sokon" fölháborodott  esztétikát  megbékítsék.  A mi  genre-festésünkre  is  legelső  sorban  Bécs  hatott.  Dann- 
háuser,  Ammerling  és  Waldmüller  is  a jóságos,  nemes,  a primitív  örömökben  boldog  népet  festették. 
S hogy  nálunk  is  a népélet  felé  fordul  a festészet,  ugyanaz  az  érzelgős  realizmus  festette  le  népünk  világát, 
mint  Bécsben.  A genre-festésben  uralmat  arrogáló  düsseldorfiak,  Hasencleverék,  Jordanék  is  közvetetlenül 
hatottak  a mi  népvilágot  festőinkre.  De  hatott  reájuk  az  etnográfiái  öröm  is.  Azután  a leghatalmasabb  igazság- 
látóinknak és  igazságábrázolóinknak,  Petőfinek  és  Aranynak  hatása  alatt  irodalom  és  festés  a leghazugabb 
romantikába  füröszti  népünk  világát.  Pszikologiai  rejtély  az  a félreértés,  a mely  a művészeteknek  ezt  az 
eltévelygését  okozta.  A népvilág  festésére  idegen  befolyás  is  hatott,  de  irodalmunk  egyenesen  Petőfi  hatását 
váltja  át  hamissággá.  A festésre  Knauss,  Meyerheim,  Vautier  hat.  És  a festésben  domináló  lesz  a dekla- 
máció. A históriafestésben  fantasztikus  pózt,  a genre-festésben  érzelgős  színpadiasságot  termel  a késett 
romantizmus.  És  megint  belekap  festőinkbe  az  etnográfiai  öröm,  de  a politikai  mámor  is.  A népet,  a mely 
a nemzeti  energia  igazi  letéteményese,  nem  lehet  primitív  örömök  elégedettjekép  úgy  feltüntetni,  mint  a 

hogy  a tegnapiak  tették,  nem  lehet  nyugodalmasan  vegetálónak  ábrázolni,  mint  a hogy  a hangulatfestők 
teszik,  nem  lehet  trivialitásait  kikeresni  és  kihegyezni,  mint  a hogy  a bambocciadákban  történt : a népet 
úgy  kell  ábrázolni,  mint  hőst.  A hősi  kultusz  pedig  nem  lát  hétköznapokat,  hanem  csak  ünnepeket.  A hősi 
iiépnek  nincs  egyebe,  csak  vasárnapja.  S ha  régen  egy-egy  etnografiailag  is  érdekes,  vagy  érzelgést  táp- 
láló jóságos  epizódot  festett  meg  genre-festészetünk,  már  ezután  a népszínmű  elrendezett,  romantikusan 
beállított  népvilágának  patétikus  pózjait  festi. 

Az  etnográfiái  öröm,  de  a romantikában  való  gyönyörűség  festeti  meg  Vastagh  Györgygyel  á magyar- 
országi  népélet  és  cigányélet  jeleneteit.  Még  nálunk  is  megleptek  az  egzotikumukkal.  Vastagh  később  csakis 
arcképfestéssel  foglalkozott.  És  ugyanolyan  tekintélyre  tett  szert,  mint  annak  idején  Barabás.  Ő lett  a jó 
társaság  portraitistája.  A művészete  talán  ezért  alkalmazkodott  ennek  a társaságnak  követelményeihez. 
Csak  előkelőséget  kívántak  az  arcképektől  és  az  arcmás  pontosságát.  A festőség  ne  uralkodjon  benne  s 
a modell  ne  a festő  megértésén  keresztül  jelentkezzen. 

A hatvanas  években  lép  a síkra  Jankó  János  is.  Senki  úgy  mint  ő a magyar  népvilág  sajátos  alkotó 
vonásait  föl  nem  ismerte.  És  ez  a nagyszerűn  meglátó,  a népélet  valóságának  ez  a nagymesteri  fölisme- 
rője romantikus  pózolóvá  lesz,  mihelyt  kilép  a festészet  határai  közül  és  — novellistává  lesz.  Rajzai  a 
magyar  népiélek  dokumentumai,  képei  ellenben  a népszínműi  magyarság  pózoló  megnyilvánulásai.  Festése 
hideg,  tónusai  fakók,  de  rajza  pontos,  beszédes,  mesterin  jellemzetes.  A novellisztikáján  keresztül  is  érvé- 


nyesül  a megkapó  népjellemzés.  A rendezett  drámaiságon  keresztül  is  megkap  bennünket  nagyszerű 
valóságlátása.  Igazi  hatását,  a mely  országra  szóló  volt,  humoros  rajzaival  érte  el.  Politikai  karikaturista 
volt  politikai  keserűség  és  rajongás  nélkül.  De  kiérezte  a politika  humorát.  Soha  ki  nem  nevetett  senkit, 
de  mindig  jóízűn  megnevette  a politika  bolondériáit.  Az  ő nevetése  nem  ölt  s a mienk  sem,  a mely  az 
ő karikatúrái  nyomán  támadt.  Nem  is  karikaturista  volt,  hanem  humorista.  A külsőségek  és  az  intimitások 
jóságos  pszikologusa.  Rajza  nem  volt  nagyvonalú,  nem  kerülte  az  aprólékosságot  és  mégis  éreztette  az 
igazi  rajzbeli  ekonomiát. 

Az  egyházi  festés  megsínylette  festészetünk  publicisztikai  irányát.  Majd  minden  festőnk  meg-meg- 
próbálkozott  vele  s a maga  iskolája  sajátosságait  fokozottan  nyilvánította  benne.  A hatvanas  éveknek 
kifejezetten  egyházi  festője  csak  Szoldatits  Ferenc  volt.  Nem  igen  hatott  rá  az  a nagy  energiával  föllépő 
művészeti  irány,  a mely  az  antikért  hevülő.  klasszicizmussal  szemben  ellenhatás  volt,  a romantizmusnak 
pedig  megtérítője  akart  lenni.  A nazarenizmus  hatása  alatt  festett,  de  nem  olvadt  beléje  Szoldatits.  Talán 
' Führich  nyomán  indult  útnak.  Overbeck  inspirálta  lent  Itáliában.  De  a mestert  nem  értette  meg,  s ott  a 
cinquecento  mestereiért  lelkesedve,  az  eklektikusok  meghatottságával  és  stílrajongásával  festegette  képeit. 

Elérkeztünk  java  Pilotystáinkhoz.  És  elérkeztünk  festészetünk  haladó  útjának  híres,  nevezetes  mérföld- 
mutatóihoz. A nagy  stíl  és  a szép  valóság  és  a színek  festőihez.  Az  igazság  kutatóihoz,  a kik  kutatni 
ugyan  kutatják  az  igazságot,  de  aztán  nagyhatásúan  elrendezik.  Hirdetik  a természetességet  és  az  alkalmazott 
természetességet  követik.  Alkalmazzák  mint  a nagy  színészek,  mint  a megrendítő  játékú  nagyszerű  aktorok. 
Mindig  igazak,  de  sohase  valódiak.  A szerepet,  ezt  a művészeteken  uralkodó  hatalmat,  megtisztítják  a 
hamis  pátosztól,  a kongó  deklamációtól,  és  a vizsgálódás,  kutatás,  tanulás  és  tapasztalás  talajába  plántálják. 
De  csak  szerepet  játszatnak  a világgal  és  szerepet  játszatnak  a művészettel. 

Elérkeztünk  Benczur-Iioz,  LiEZEN-MAYER-hez,  Székely  Bertalanhoz,  Wagner  Sándorhoz.  Piloty  községének 
tagjai  ők,  sőt  egyenesen  az  apostolai.  Nem  közönséges  követők,  hanem  előkelő  vezetők.  Fejlesztik  a mester 
irányát.  Ők  a java  képviselői,  nemcsak  idehaza,  hanem  a külföldön  is.  Még  a pilotyzmus  Mekkájában, 
Münchenben  is.  Professzorok  lesznek  odakint,  vagy,  mint  Székely  Bertalan,  hivatalon  kívül  is  tekintélyei 
a diadalmas  iskolának. 

Mesterük  hatása  végleg  megállapítja  az  útjukat,  de  nem  szab  nekik  határt,  a melyen  túl  nem  mehetnek. 
Művészetük  beolvad  a mesterébe,  de  egyéniségük  nem  vész  beléje.  A pilotyzmus  mind  a négyet  más-máskép 
formálja.  Benczúr  Gyula  a pompának,  a színek  tarkaságának,  a mámoros  ellentéteknek,  a nagylendületű 
előkelőségnek  piktora,  Liezen-Mayer  Sándor  az  érzésbeli  nagy  póznak,  a drámaiságnak,  a művelt  polgári 
pátosznak  festője,  Székely  Bertalan  a vonalak  nemes  ritmusának,  a kompozíció  nagy  lendületének,  de 
tiszta,  átlátszó  vonalának  is  mestere,  Wagner  Sándor  az  akcióért  rajong,  a nagy  mozgás,  a kábító  nyugtalanság 
s az  elevenség  fensége  uralkodik  művészetén.  Mindegyik  csupa  egyéni  jellemzetesség  és  mégis  mindegyik 
a müncheni  híres  nagy  stílus  neveltje  és  jórészt  fanatikusa. 

Benczúr  leginkább  bontotta  elemeire  Piloty  művészetét.  Közvetlenül  hatnak  reája  azok  a hatások,  a 
melyek  a többit  csak  közvetve  érték.  Benczúr  az  utód  meleg  kegyeletével  keresi  föl  a pompa,  a nemes 
festői  póz  mestereit  Paolo  Veronesetől  le  Tiepoloig,  és  tőlük  merít  bíztatást,  hogy  higyjen,  bízzon  müncheni 
mesterében  és  kövesse.  És  máig  is  azoknak  az  elődöknek  és  mesterének  hatását  egyezteti  össze 'érdekesen 
monumentális  képein : Vajk  kereszteltetésén,  a Szt.  István-bazilika  számára  festett  oltárképén,  sok  egyéb 
festményein  is. 

Amannak  megfestésére  az  a pályázat  bírta,  a melyet  annak  idején,  a hatvanas  évek  végén,  az  új 
magyar  kormány  történelmi  képekre  hirdetett,  a mikor  belátták  annak  a szükségességét,  hogy  idegenben  élő 
nagy  tehetségeinket  valami  módon  a magyar  művészet  körébe  szervesen  bekapcsoljuk.  És  szükségét  látták 
annak  is,  hogy  a mi  történelmi  festésünk,  a mely  a kimúlt  klasszicizmus,  a haldokló  romantizmus  s az 
emlékeiben  is  még  mindig  erőszakoskodó  bécsi  akadémikusság  szenilis  képviselője  volt,  megujhodjon, 
megifjodjon  Páris  és  München  új  tanításának  magyar  hirdetői  által.  A nemzeti  politikai  szükségesség  és  az 
új  művészet  érvényesülésére  való  vágyakozás  bírta  rá  a kormányt  s az  1869.  évben  meggyarapodott  Képző- 
művészeti Társulatot  és  a társulat  élén  álló  kitűnő  mecénást,  Ipolyi  Arnold  püspököt,  a tudós  és  művész 
lelkületű  főpapot,  hogy  a történelmi  festést  szinte  erőszakolják.  Maga  Ipolyi  Arnold  pályadíjakkal  bátorította 
történelmi  festőinket.  De  a mesterek  nyomába  jórészt  külsőségeik  utánzói,  pózok  ellesői  léptek.  A nagy 

színpadi  stílust  apróra  váltották  az  ügyeskedő  jelenetrendezők.  Azokat,  a kik  a valóság  elemeiből  nagy- 
szerű pátoszt  formáltak,  konvencionalisták  követték.  Micsoda  keserűséget  érezhetett  a történelmi  .és  egy- 
házi nagyfestés  rajongója,  Ipolyi  Arnold,  a ki  csakis  a históriai  és  egyházi  képekben  látott  igazi,  nagy,  monu- 
mentális s egyúttal  nemzeti  művészetet,  a mikor  vagy  tíz  évvel  később  nyiltan  be  kellett  vallania,  hogy  ez  a 
festésünk  beleveszett  a konvencionalizmusba,  és  már  nem  egyéb  csoportosító  és  deklamáló  ügyeskedésnél ! 

Hanem  akkor,  a hetvenes  évek  elején  s a hatvanas  évek  végén  a müncheni  koloristák:  Benczúr,  Wagner, 
Székely,  Liezen-Mayer  és  párisi  igazságfestőnk  Madarász  Viktor  egy  új,  ragyogó,  európai  rangú  történelmi 
festés  beköszöntét  hirdették.  Láthattuk  már  egyik-másik  követőjét  is.  A fiatal  Dózsa  Gézát,  a ki  itthon  Székely 
Bertalan  tanítványa  volt  s az  ő hatása  alatt  megmaradt  kint  Münchenben  is.  Iskolás  fiú  korában  versenyre 
kél  mesterével  és  elnyeri  mellette  a második  díjat.  Világos  kompozíció,  meleg  színek,  mélységes  tonizálás, 
meglepő  históriai  érzés,  nemes  valóságlátás  jellemzi  a boldogtalan  ifjú  képét,  a mely  Bethlen  Gábort 
tudósai  körében  ábrázolja.  És  többi  képeinek  is  ezek  a sajátságai.  De  beléje  kapott  fiatal  életébe  a végzet 
s egy  mámoros  szenvedelem  mérgével  kioltotta.  Ki  tudja,  dicsőségtől-e,  csalódástól  fosztotta-e  meg? 

Benczúr  Gyula  a pompának,  a színmámornak,  a buja  formaszépségnek  festője.  Festő  és  csakis  festő 
abban  az  iskolában,  a mely  ugyan  váltig  azt  hirdette,  hogy  a festészetben  a festésnek  kell  uralkodnia,  de 
mégis,  a kompozíciót  hajszolván,  gyakran  irodalmi  és  majdnem  mindig  színpadi  hatást  ér  el.  Idehaza  a 
festés  teljesen  elirodalmasodott.  Publicisztikai  kötelességei  folytán  is,  de  romantikus  mesemámorunk  hatása 
alatt  is.  Gsak  még  Székely  Bertalan  állt  őrt  a festés  határainál,  hanem  ő meg  a historizmust  bocsátotta 
be  azokon  a határokon,  s azonkívül  arra  'igyekezett,  hogy  a festést  a művészetből  átterelje  a tudomány 
terrénumára,  hogy  ott  azután  biztosabban  megőrizhesse.  Megsejtette  a közelgő  áramlatokat,  az  impresszio- 
nizmust, a hangulatfestésnek  jöttét,  a szabad  világosság  híveit,  a világításfantaszták  és  a százféle  egyéni 
jognak  hirdetőit,  és  körül  akarta  bástyázni  ellenük  a festészetet.  Tudománynyá  akarta  megtenni  a művészetet, 
pozitivitást  akart  neki  adni,  egzakttá  akarta  formálni. 

Köröskörül  a mese,  a tartalom,  az  ötlet,  a jelenet,  az  adoma  uralkodott  festésünkben,  természetes  dolog 
tehát,  hogy  Benczúr,  a ki  mindenekfölött  festő  volt,  idegen,  sőt  talán  ellenséges  földre  jött,  a mikor  haza- 
jött. És  természetes  az  is,  hogy  szívesen  látták  mindazok,  a kik  már-már  kétségbeestek  rajta,  hogy  festé- 
szetünkben nincs  becsülete  magának  a festésnek  és  alig  jut  benne  szerepe  a színnek.  Trefort  közoktatási 
miniszter  meghívta  a mesteriskola  élére.  Azzal,  hogy  a festés  technikájáért  a mi  fiatal  festőinknek  ezután 
ne  kelljen  idegenbe,  Münchenbe  járni.  Pulszky  Ferenc  azt  írja  Benczúr  kineveztetéséről  Zichy  Mihálynak, 
hogy  Benczúrra  szükségünk  volt,  „mert  jó  kolorista,  a mi  nálunk  hiányzik “,  Ipolyi  Arnold,  Pulszky  Károly 
azt  várják  tőle,  hogy  „egész  tudásával  és  bevégzettségével  nagy  hatása  lesz  fiatal  művészeinkre”.  Csak 
éppen  lelkesítést  nem  vártak  tőle.  És  nem  is  lelkesíthetett  olyan  nemzedéket,  a melyre,  még  ha  közvetítve 
is,  Manet  fölszabadítóan  hatott,  a mely  az  új  realizmus  tanítását  leste  s a jellemzetes  valóság-festésben 
gyönyörűséget  talált. 

De  színeinek  buja  tarkaságáért,  pompájának  kábító  deklamációjáért  Európa-szerte  kedvelték  a képeit. 
Ugyanazzal  a szeretettel,  a melylyel  a bécsi  Makart  képeit  keresték.  Azzal  az  örömmel,  a melylyel  mesét, 
legendát  hallgatunk  nagy  kincsekről,  mesés  gazdagságról,  hatalmasok  fényes  világáról.  A világnak  jól  esik, 
ha  a maga  romantikus  szépségre  szomjúságát  realisztikus  művészettel  elégítheti  ki.  Benczúr  végigcselleng  a 
histórián,  a miénken  és  a nagy  világén:  és  a sors  járó  útján,  a végzet  komor  rendezésében  csak  a pompát 
veszi  észre.  Szomorú  drámák,  véres  tragédiák,  könyhullásos  események  neki  csak  a pompa  keretei.  Ebben 
a keretben  nehéz  ragyogó  szöveteket,  buja  virágokat,  fantasztikus  formákat  és  tündöklő  húsú  embereket 
lát  és  ábrázol.  A késett  renaissance  és  a java  rokoko  szépségmámora  nyilvánul  meg  benne.  És  megnyilvánul 
annak  a nagyszerű  valóságszimulálásnak  művészetével,  a melynek  Piloty  volt  a mestere.  „Hunyady  László 
búcsújának”  szomorúságát  a színpompa  gyönyörűségével  ábrázolja.  Ezzel  a képével  a hatvanas  évek  végén 
bejelenti  a maga  részét  az  új  magyar  história-festésben.  Aztán  sorra  jön  „Rákóczy  Ferenc  el  fogat  ása“, 
„Vajk  kereszteltetése”.  Nagyszerű  színtarkaság,  susogó,  ragyogó  brokátfestés,  buja  emberhúsnak  tündöklése 
ezek  a történelmi  képek  is.  És  ugyancsak  a kolorizmus  diadalát  készíti  elő  a francia  nagy  néptragédia 
jeleneteit  festő  képeiben,  köztük  abban,  a mely  XV.  Lajost  Dubarry  boudoirjában  ábrázolja.  Színeken 
mámorosodó  palettaművészetének  remekét  a „Bachansnő“-ben  alkotja  meg.  Az  egyedül  üdvözítő  pompa 
uralkodik  az  arcképeiben  is.  Nem  idealizál  bennük,  hanem  — monumentizál.  A megjelenés  nagy  formája, 
az  embert  alkotó  ruha  nehéz  szövetének  csillogása,  a reprezentáció  nagyméltósága  biztatja,  ingerli  őt  arra, 
hogy  az  embert  az  önönmaga  nagyszerű  szerepjátszójának  fesse  meg. 

Más  festést,  más  korszakot,  más  művészetet  jelöl  másik  nagy  arckép  festőnk,  Horovi.tz  Lipót.  Az  ő 
arcképféstése  egyenes-  rácáfolás  Benczúr  Gyuláéra.  Nem  a szépségmámor,  hanem  a mélységprobléma 
ösztökéli  őt  festésközben.  Az  ő emberei  nem  azt  a mondást  követik,  hogy  a ruha  formálja  az  embert, 
hanem  azt  a másikat,  hogy  az  arc  a lelkűiét  tolmácsa.  Erre  a tolmácsolásra  vállalkozik  Horovitz  festése. 
Azon  a csapáson,  a melyen  a németalföldiek  jártak,  csakhogy  megszelídült  energiával.  Az  embert  nem 
látja  olyan  egészségesnek,  mint  Van  Dykék  vagy  Halsék  s a festése  is  elfinomodott  az  újjáifjodástól. 
Amazok  nem  küzdtek  le  elterpeszkedő  szenilitást,  hanem  Istenadta  fiatalsággal  érvényesítették  a művészet 
nagyszerű  egészségét ; de  azóta  az  arckép  festése  végigment  a korrupción,  az  orthodox  akadémikusságon, 
a puszta  hasonmás  fölvételen,  a merev  formalizmuson,  a reprezentáció  szolgálatán  és  a pompát  kereső 
kolorizmuson.  Mennyi  vénséget,  mennyi  romlottságot,  mennyi  korlátoltságot  és  mennyi  tévelygést  kellett 
leküzdenie,  míg  ismét  megifjúhodhatott ! Érthető,  hogy  azokon,  a kik  maguk  is  inkább  szenzibilisek,  mint 

robusztusok,  a megiijhodás  folyamatától  valamelyest  eluralkodtak  az  idegeik.  Inkább  elfinomodtak  a nagy 
kialakulásban,  mint  megerősödtek.  Horovitz  is  az  elfinomodottak  közül  való  Mélységet  keresve,  intimitást 
kutatva,  emberi  tartalmat  vizsgálva : meg-megtagadja  a színek  mindentmondó  hatalmát.  Nem  hisz  benne. 
Az  ő művészetének  alkotó  elemei  a biztos,  megkapó  és  mégis  szelíd  rajz,  a-  mesteri  tónus-differenciálás,  a 
leheletszerű  finom  színértékelés.  Festése  nem  nagy,  nem  széles,  de  nem  is  pepecselőn  aprólékos.  A részletet 
pontosan  megkapja,  de  meghagyja  annak,  a mi : csak  közönséges  tagja  az  embert  kifejező  sajátságok  kórusá- 
nak. Horovitz  meglátja  és  megsejti  ezeket  az  alkotó  sajátságokat  és  valamennyit  megszólaltatja.  Az  arcvonást 
és  az  arckifejezést,  a szemet  és  beszédességét.  Ő is  nagy  gondot  fordít  a ruhára,  a szövetre  a formákra, 
de  ezek  is  csak  a nagy  emberkifejezésbe  elvesző  elemek.  Csak  szükséges,  de  nem  okvetetlenkedő  részletek. 

Horovitz  a genre-festésen  kezdte.  A romantika  és  realizmus  középútján  járó  párisi  festészetnek  neveltje. 
A zsidó  világ  érzelgős  romantikája  s a polgári  idyll  érzelgős  realizmusa  az  ő kiindulásának  állomásai. 

És  elért  a pszikologizáló,  finoman  realisztikus  arcképfestéshez.  Csupa  középúton  járva,  a régi  mesterekkel 
egyezséget  kötő  modern  arcképfestésnek  elsőrangú  virtuózja  lett. 

Másik  három  nagy  münchenink  közül  csak  Székely  Bertalan  jött  haza  magyar  festőnek.  Ő is  érvé- 
nyesítette egyéniségét  Piloty  birodalmában.  Bécsben  annak  a harcnak  hullámai  érték  a lelkületét,  a 
melyet  Führich,  Rahl  és  Waldmüller  vívtak  a művészet  igazáért.  Az  akadémikus  nazarenizmus,  a rideg- 
iskolai  idealizmus  és  a nemesített  realizmus  apostolai  rontottak  ott  egymásnak.  Székely  szemléli  a harcot, 
félreáll  és  Münchenbe  menekül.  Ott  a nagy  művészeti  forradalom  éri.  A nagy  stílt  kereső  valószerűség- 
festés  a valóságot  nagy  pózzá  formáló  „festői  festés “.  Székely  lelkesen  csatlakozik  a forradalomhoz. 
És  úgy  jár,  mint  minden  forradalmár,  a ki  túléli  a forradalmat : a forradalmi  ideálnak  orthodoxjává  lett. 

Székely  a nagy  rajzritmus,  a formák  egyensúlyának,  a szerkezet  szigorú  ballisztikájának  mestere.  Ezek  a 
sajátságai  érvényesülnek  első  nagy  történelmi  képében,  a „II.  Lajos  holttestének  föltalálásában",  a rnelylyel 
a hatvanas  évek  elején  a magyar  közönségnek  bejelentette,  hogy  új  művészet  köszönt  az  országra  s 
ezektől  a sajátságoktól  mesteriek  a vajdahunyadi  vár  számára  nemrég  készített  kartonjai.  Mennyi  idő  a 
két  mű  közt ! Mennyi  fejlődés  és  mennyi  következetesség.  Fölfogásban  és  ábrázolásban.  Végig  erős  histo- 
rizmus nyilvánul  az  ő történelmi  festésében.  A mi  új  elem  volt  a romantizmus  s az  idealizmus  után  és  a 
patétikus  valóságfestés  közepette.  Ez  a historizmus  a sorsjárás  nagyszerűségét,  a történelem  hangulatos- 
ságát szólaltatja  meg  képein.  Vásznain  és  freskóin.  A történelem  nagy  pátoszát,  mint  az  „Egri  nők“-ben, 
vagy  izzó  hangulatát,  mint  „V.  László  és  Ciliéi"  című  képében.  Meleg  színezése  talán  a kutatásainak 
gyümölcse,  de  nagy,  nemes  vonalritmikája  nem  a tanulmánya,  hanem  sajátos  egyéni  dispoziciójának 
eredménye. 

Liezen-Mayer  és  Wagner  Sándor  Münchenben  maradt.  Az  ottani  akadémián  professzoroskodtak. 
Liezen-Mayer  is  Bécsből,  a mi  régibb  festőink  első  állomásáról  került  Münchenbe.  Ott  is  előbb  Cornelius 
hatása  alá,  még  pedig  fölhigított  hatása  alá  jutott.  Nem  is  a mester,  hanem  tanítványa  Hiltensperger  prédikálta 
neki  a „stílus  nemes  nagyságát11.  Csak  innen  került  Piloty  körébe.  Legjobban  értette  meg  mesterét,  legjobban 
érezte  ki  belőle,  a nagy  valóságprófétából,  a — romantikát.  A mely  azért  ronthatott  neki  ellenségesen  a 
német  romantizmusnak,  mert  tulajdonképen  a francia  nagy  színpadias  romantikában,  a Géricaultok  és 
Delacroix-k  romantikájában  gyökerezett.  Ez  a romantizmus  árad  Liezen-Mayernek  már  első  történelmi  képeiből 
is,  a melyek  a mi  históriánk  egy-egy  erős  drámai  jelenetét  ábrázolják.  S ez  a romantika  a konok  valóság- 
hajszolás folyamán  meghatott  szentimentálizmussá  fajul  el.  A festőiség  már-már  nem  parancsol  neki  s a 
rajz  nagy  ritmusa  sem  csábítja.  A mindenképen  drámai  hatást  hajszoló  festőn  líraiság  uralkodott  el.  Kompo- 
zíciója ugyan  megmaradt  nagypátoszúnak,  de  pózjai  simábbak,  lágyabbak  lettek  és  színei  eltompultak.  Csak 
néha-néha  juttatott  még  abból  a bensőségből,  a melylyel  a maga  meghatottságát  képben  kifejezte,  a színeinek 
is  valamelyest.  Szent  Erzsébetje  ilyen  bensőséges  meleg  képe.  Meghatott  pátosza,  szelíden  széles  'hullámzáséi 
rajza,  romantikus  fölfogása  egyenesen  arra  predesztinálta,  hogy  a németeknek  híres  illusztrátora  legyen.  Az 
is  volt  s a német  remekírókhoz  nemesstílű  ábrákat  készített. 

Wagner  Sándor  a nagy  akció,  a lázas  mozgalmasság  festője.  Ő nem  őrzi  meg  első  benyomásait, 
hanem  folyton  ostromolja  őket.  Minden  tanítója  ellen  demonstrál,  csak  Piloty  hatása  ellen  nem  lázong. 
De  összeegyezteti  vele  a maga  bátor,  nagyszabású  egyéniségét.  Csak  úgy,  mint  a kolorizmusban  három 
társa.  Bécsben  akadémikusok  irányítják,  Blaas  és  Geiger  oktatják,  Münchenben  Kaulbachnak  kedves 
tanítványa,  de  ő a festészetével  egyenesen  szembeszáll  velük.  Ellene  szegül  amazok  higgadt,  szabatos,  kiszá- 
mított akciójának,  emezek  széles  monumentális  epikájának  és  ideális  szimbolikájának.  A nagy  valóságszínház, 
Piloty  festői  programmja,  felel  meg  neki  is  leginkább.  Hiszen  ebben  a színházban  ő rendező  lehet  és 
akciót  irányíthat  és  eljátszathatja  benne  a világgal  az  izgalmas  mozgalmakat.  A melyek  magukban  hordják 
a nagy  pátoszt;  a melyek  az  erő  dicsőségét  hirdetik  s az  elevenség  szépségét  dicsőítik.  A festői  abszolút 
uralmának  híve  ő is,  csakhogy  ő a festőiséget  nem  a pompában,  hanem  a mozgalomban  látja.  Ha  Benczúr 
susogó  brokátot  és  buja  emberhúst  fest,  ő az  izgalmas,  nem  is  nagy  ritmusú,  hanem  szinte  szertelenül 
hullámzó  mozgást  festi.  Ez  neki  a szépség.  Az  antik  világban  is  lázas  akciót  lát,  a magyar  nép  világában 
is  a heves  akció  kapja  meg  s a történelemben  is  az  indulat  mozgalmassága  érdekli.  A hatvanas  években 
megfesti  „Dugovics  Titusz"  című  képét.  Ez  a képe  is  csupa  lázas  ritmika,  csupa  eleven  mozgalom- 
Wagner  Sándor  kompozíciója  az  ő sajátságos  szépségideáljától  vakmerőn  lendületes  és  mégis  mindig 
biztos.  Az  energia  hatalmát  hirdeti.  Szinte  erőpróbálkozásnak  látjuk.  A „Spanyol  posta"  című  képe  vala- 
mennyi képét  megmagyarázza.  Az  ő rajza  pontos,  határozott,  aprólékosságot  megvető  és  színei  melegek, 
a verőfénynyel  kaczérkodók.  Nem  keresi  a nagy  folthatást,  nem  törődik  a színegyüttesség  hatásával,  de 
örül  a meleg,  mély  színek  szép  egymásmellettvalóságával.  Magyar  genre-képei  is  az  ő valóságszínházának 
egy-egy  nagymozgalmú  előadása.  Ugyanakkor  festette  őket,  a mikor  a romantikus  színház  is  előadásokat 
rendezett  a magyar  népvilágból.  Patetikusak,  ünnepiek  a genre-képei  is,  csakhogy  a pátoszuk  igaz : a moz- 
galomnak becsületesen  indulatos  páthosza. 

A másik  színháznak,  a romantikusnak,  egyik  nevezetes  rendezője  volt  Böhm  Pál.  Ő is  idegenben  él,  ő 
is  müncheni  és  ő is  magyar  genre-képeket  festett.  Jóízűn  romantikus  népszínűi  drámaiság  szólalt 
meg  képeiben.  És  szólal  meg  bennük  még  most  is,  sok  évtized  múltán.  Az  egzotikumban  való  öröm 
nyilvánul  az  ő barnás  színeiben,  kedélyes  jeleneteiben,  jóságos  humorra  törekvésében.  A müncheni  kolorit 
lefokozva,  lemérsékelve  a nyugodalmas  bukolikus  festés  szükségéhez  képest.  A mit  nem  egészen  dicstelenül 
kezdett  Knauss  s a mit  mások  ugyancsak  dicsőségesen  folytattak,  azt  magyarra  fordította  Böhm  Pál. 
A népvilágot  a természet  lágy  ölén,  a modern  bukolikát,  pásztorok  nélkül  és  pásztorokkal,  de  sok  dráma- 
vagy novellahősi  tudatossággal  a Knaussénál  nehezebb  színezéssel.  Knaussék  a német,  Böhm  Pálék  a 
magyar  világot  ábrázolták  ebben  az  érdekes  keretben.  Ők  is  rászolgáltak  arra  a figyelmeztetésre,  a melyet 
Ipolyi  Arnold  1881-ben  a magyar  történeti  festőkhöz  intézett,  azt  mondván  nekik,  hogy  „mást  kívánunk  már 
a történelmi  festéstől,  nem  csupán  azt,  hogy  külsőségekben,  kostümökben,  színes,  dús  és  változatos  csopor- 
tosításban adja  ki  erejét11. 

Fázékony  szinezőínk,  de  elszánt 
koloristáink  is,  a romantikusok,  a klasz- 
szikusok  és  a realizmus  sok  minden- 
féle felekezetéhez  szítók  is  szinte  szent 


kegyelettel  vetettek  rá  ügyet,  hogy 
képeik  alaptónusát  lehetőleg  ne  pro- 
fanizálja  a világosság.  A sötétség  sok- 
féle változatban  dominált  színezésük- 


ben. Az  akadémikusok  hidegen  szürkék 
voltak,  a romantikusok  a szürkeségnek 
meleg,  színezést  mélyítő  változatára 
törekedtek,  majd  pedig  eluralkodott 
festészetszerte  az  a vágy,  hogy  el- 
érhessék a régi  képeknek  sajátságos 
barna  tónusát,  a melyet  az  idők  adtak 
nekik.  És  kialakult  a galeriatónus,  a 
barna,  mélységes  fényű  generaJtónus. 
Pilotyék  remekeltek  benne,  de  ver- 
senyzett velük  a barnaság  mélyítésé- 
ben az  egész  piktura.  A realisták  még 
túltettek  rajtuk,  kéjelegtek  az  aszfalt 
„kellemetes  barnaságában". 

És  nem  a világos,  derűs  tónus 
érvényesült  akkor  sem,  a mikor  ennek 
a mindent  végigömlesztő  barna  tónus- 
nak hatalmas  ellensége  támadt  Cour- 
bet-ben.  Neki  a galeriatónus  nem  kel- 
lett és  az  általánosan  sötétfestés  ellen 
a maga  sajátos  komor  tonizálásával 

lépett  síkra.  Neki  is  az  aszfalt  melegí- 
tette, mélyítette,  töményítette  a színeit. 

Leibl  és  a párisi  Munkácsy  az  ő hatása 
alatt  pártolt  el  a német  barnafestéstől 
és  vállalta  azt  a forradalmi,  komor, 
sötét  tónust,  a melyből  kivillognak  a 

meleg,  mélységesen  átitatott  színek.  Csak  később,  Manet  lázító,  a világot  jó  ideig  fölháborító  tanítása  alatt, 
uralkodik  el  a festésben  lassan-lassan  a verőfényes,  a világos  tónus.  Courbet  hatalmas  technikai  újításai, 
bátor  tiszta,  új  realisztikus  fölfogása,  a dolgok  festői  látásának  új  formája  az  elemi  erők  hatásával  hatott 
Munkácsy  Mihályra,  a ki  Düsseldorfból  került  Párisba. 


Már  akkor  mester  volt,  már  akkor  az  egyénisége  impozánsan  kiválóit  az  iskolája  pikturájából,  már 
akkor  hírességével  maga  ellen  lázította  nálunk  a minden  iskolaiságnak  fanatikus  levitáit.  Már  megfestette 
„Siralomházban"  című  remekét,  a melyet  Knauss  körében,  mesterét  követve  is,  megtagadva  is  alkotott. 
Párisban  azzal  az  új  mélységes,  az  igazságot  minden  ízében  meglátó,  megértő  és  kifejezni  merő  komoly 
realizmussal  találkozott,  a mely  nem  szorítkozott  részletek  hűséges  ábrázolására.  És  a nagy  realistának 
festésétől,  a melyre  az  ő festése  csudálatosán,  már  a messzeségben  rezonnált,  megismerte,  meglátta 
ennek  az  ő festésének  az  elhagyott  iskola  hatása  alatt  érlelt  tévedéseit.  Hamar  szabadult  tőlük!  Föl- 
fogása elidegenedik  a romantikától,  pátosza  megtisztul  a színpadiasságtól,  látása  fölszabadul  a célpontra 
rámeredés  alól.  És  tónusai  megkönnyebbednek,  színeinek  már  nem  a lazurok  a porkolábjai,  hanem 
szabadabban,  a maguk  intenzivitásával  hatnak  A Knauss-féle  sajátságos,  kompakt  és  mégis  gyöngéd  fes- 
tésnek nyoma  is  elvész  az  ő festésében.  Csak  éppen  az  egyes  sajátos  színeknek  kidomborítása  és  szere- 
tettel gondozása  marad  rá  volt  mesteréről.  A „Munkácsy-fehér"  érvényesítése  neki  ép  úgy  gyönyörűsége 
volt,  mint  Knaussnak  a maga  külön  pirosságában  való  mámora. 

Már  nincs  köze  se  Bécshez,  a hol  a tanulást  kezdte,  se  Münchenhez,  a hol  folytatta,  se  Düssel- 
dorfhoz, a hol  bevégezte.  A bécsi  idealizmus  nem  hagy  nyomot  benne,  Münchenben  csak  Wagner  Sándor 
nagystílűsége  és  tanulmányozásának  módja  hatott  rá,  és  Düsseldorf  sokféle  hatását,  a mely  az  ő művészetét 
nevelte,  teljesen  földolgozta  az  egyénisége  hatalmas  energiájával,  mint  a hogy  a műhely  a nyerstreményt 
szokta  földolgozni.  Új  művészetet  formált  belőlük.  Nemcsak  Knauss  az  ő érzelgős  realizmusával,  sajátságosán 
tipizáló  jellemzésével,  az  életet  adomává  sűrítő  világfölfogásával,  nyugodalmas,  szabatos  rajzával,  melegségre 
törekvő,  de  frisseségtől  óvakodó  finom  színezésével  hatott  ott  reája,  hanem  a düsseldorfi  iskola  minden  hagyo- 
mánya, minden  emléke,  minden  tanítása  kerülgette.  Száz  esztendő  nagy  művészi  munkája  nemcsak  emlékben 
élt  Düsseldorfban,  hanem  eleven  hatással  tolult  a tanítványok  felé.  A nagy  Córnelius  monumentális  epikája, 
nagysúlyú  nemes  romantikája,  Schadow  misztikus  spiritualizmusa,  Lessing  finoman  melancholikus  roman- 
tizmusa,  elegikus  komolysága,  Achenbach  patetikus  realizmusa  és  nagyszerű  természetelrendezése,  Jordán 
hangulatos  novellisztikája,  Schrödter  életkedvet  ünneplő  vidám  romantikája,  Hasenclever  kedélyes  triviali- 
tása, a mely  gondosan  ügyet  vetett  rá,  hogy  mindig  betartsa  a nemes  esztétika  szabásait,  Hildebrandt  meleg- 
szinű  indulatfestése : a düsseldorfi  iskolának  nemcsak  büszkeségei,  hanem  tanító  energiái  is  voltak.  Bár- 
kinek volt  is  valaki  a tanítványa,  ezek  a hatások  legalább  is  — segédtanárkép  tanították. 

És  Munkácsyt  is  kerülgették  e hatások,  talán  hatottak  is  reá,  talán  olyan  impressziókat  juttattak  neki, 
a mefyek  egyszer-másszor  emlékképen  motoszkáltak  benne,  a mikor  a vászna  előtt  állott. 

Munkácsy  kiszabadítja  a magyar  genre-festést  a szépségideál,  az  etnográfiái  érdekesség  kereséséből. 
Már  azokban  a képeiben  is,  a melyeket  Düsseldorf  előtt  festett,  mélybe  ható  megfigyelés  nyilvánul  meg. 
Már  bele-belepillant  a magyar  nép  psychejébe,  már  meglátja  a magyar  emberben  a magyar  ruhán  kívül 
a magyarságot  is.  Előadása  még  megsínyli  a bécsi  ideális  érzelgést.  „Petőfi  bucsúja“  című  képe  nagyjában 
német  novella.  Müncheni  képei  a népromantika  humoros  elemét  szólaltatják  meg.  Már-már  embert  is  lát, 
nemcsak  jelenetet,  de  festésében  még  nem  nyilvánul  egyéniség. 

S hogy  Düsseldorfban  tájképet  és  genre-t  fest,  meg-megadja  magát  a konvenciónak  és  az  iskolának. 
Vautier  hatása  alatt  szinte  elpolgárosodik  a humorja  és  elnémetesedik  a magyarsága.  Csak  átmeneti  hatás  volt. 
Legmélyebben  Knauss  hatott  rá,  ő se  formálta  a művészetét,  csak  a technikáját  fejlesztette.  S az  ő hatása 
alatt  kialakul  az  egyénisége.  „A  siralomházban  “-hoz  kevés  köze  van  Knauss  pikturájának.  E képe  révén 
híressé  lett,  s ezzel  a hírességgel  megrakottan  ment  Párisba.  Új  hatások  elé,  az  egyéniség  jussának  meg- 
ismerése elé. 

Munkácsy  azok  után,  a kik  csakis  a külsőségek  valódiságát  és  a sujet  érdekességét  ábrázolták:  a 
magyar  népvilág  festői  érdekességeit  a dolgok  összefüggésének  és  belső  komoly  igazságának  feltüntetésével 
festi.  Embereket  festvén,  emberek  lényegét  kellett  festenie.  így  lesz  pszihologizáló  festővé.  És  így  lesz  a 
modern  realisztikus  festésnek  mesterévé.  Ettől  a realizmustól  a képei  megrendítő  pátoszszal  hatnak.  Az  élet- 
valóság őszinte  beszédességével.  A müncheni  valóságszínház  pózolt,  míg  Munkácsy  életvalósága  csak 
nyilatkozott.  Amannak  pátosza  deklamatorikus,  emezé  becsületesen  őszinte.  Az  élet  nem  pózol,  de  gyakran 
patetikus,  a mikor  nagy  emóciók  mozgatják.  Munkácsy  ennek  a nagy  pátosznak  festője.  S ezt  a pátoszt 
más  nem  is  szólaltathatja  meg,  csak  a naturalizmus.  A melynek  régente  az  antik  világban  a klasszicizmus 
volt  a megszólaló  formája,  s az  új  időben  a realizmuson  fejlődött  valóságművészet. 

A nagy,  a művészi  naturalizmus,  a komoly,  mélységes  realizmus  nyilvánul  Munkácsy  valamennyi 
képében.  Tájképeiben  is,  a melyekben  a természet  intim  szépségeit,  a természetnézés  gyönyörűségét  nagy- 
szerű őszinteséggel  fejezi  ki,  genre-képeiben  is,  a melyekben  a népvilág  festői  érdekességeit  erős  pszikologiai 
jellemzéssel  ábrázolja.  És  a komoly  művészi  valóságfestésnek  művei  az  ő nagy  történelmi  képei  is. 
A melyeknek  festéséhez  azzal  a lázas  áhítozással  fogott,  hogy  a „nagy  művészet"  birodalmát  is  meghódítsa. 
Pedig  máris  uralkodott  benne.  Nem  lett  nagyobb  általuk. 

Az  ízig-vérig  realista  művész  racionalistává  lett,  a mikor  vallásos  képeit  festi.  „Krisztus  Pilátus  előtt" 
című  képe  és  „Krisztus  a keresztfán"  című  festménye  szinte  pragmatikus  történelemábrázolás.  És  „ Milton “- 
jában  a természeti  történelmi  fölfogás  nyilvánul.  Pedig  Munkácsy  nem  akart  a képeiben  hitvallást  tenni 
a maga  gondolkozásáról,  meggyőződéséről,  vágyakozásáról.  Csakis  a festői  szépséget  kereste,  csak  a festés 
szépségét  élvezte,  csak  a valóságnak  a festésben  való  művészeti  értékét  demonstrálta.  Racionalistává 
pedig  annak  a nagy  mozgalomnak  hatása  alatt  lett,  a mely  azt  hitte,  hogy  a művészetben  és  a gondol- 
kozásban, az  irodalomban  és  a tudományban  a valóságot  előítélettől  és  elfogultságtól  mentesen  meg  lehet, 
és  meg  is  tudja  találni. 

Munkácsy  színezése  egyre  élénkebb  lett.  Tónusai  derültebbek,  színei  melegek,  fényesek  lettek.  Az 
aszfalttónus  már-már  nem  uralkodott  a képein,  már  csak  a mélységükben  leskelődött  a bitum.  Vannak 
sajátos  tónusai,  különleges  színei,  a melyekért  már  irigyelik  a koloristák.  A festése  széles,  nagy,  bátor 
ritmusú,  energikus  vonású.  Színértékelése,  tónusadása  Courbet  hatását  hirdeti.  Liebermann  és  Leibl  a 
maguk  technikájával  ő reája  emlékeztetnek : ők  is  a nagy  reformer  neveltjei. 

De  bárkire  emlékeztet  is,  és  bárki  emlékeztet  is  reája : minden  vonása,  minden  ecsethúzása  az  ő 
diadalmas  egyéniségét  hirdeti.  A nagyok  közül  való,  a kiknek  megadatott,  hogy  magukban  állhatnak  a 
művészetben.  S a művészet  történetében  is.  Mint  a hogy  a nagy  folyamokat  nem  a forrásuk  jellemzi, 
őket  sem  az  eredetük  szerint  latolgatjuk.  A Dunának  vékonyka  kis,  marokkal  is  fölfogható  vízcsurgás  a 
forrása,  csak  úgy,  mint  akármelyik  pataké.  S a Duna  mégis  világot  járó,  világra  szóló,  világot  szolgáló, 
országokon  uralgó  folyam.  A nagy  mesterek  nem  a járó  utak  taposói,  hanem  a nagy  utak  mérföldmutatói. 
A melyeknél  megpihentünk',  s a melyek  stációt  jeleznek. 

Zichy  Mihály  is  messzire  elidegenedett  az  eredetétől.  Még  inkább  magában  álló  művészi  egyéniség, 
mint  Munkácsy  Mihály.  A kerülgető,  a tanítgató  hatásokat  nem  dolgozta  föl,  hanem  vagy  lerázta  őket  magáról, 
vagy  megőrizte  őket.  Tulajdonképen  nem  is  volt  neki  tanítója,  hanem  csak  iskolamesterei  voltak.  Megtaní- 
tották a mesterségre,  de  az  ő művészete  magától  lett.  Pedig  e mesterek  közé  tartozott  Waldmüller  is. 
A ki  a bécsi  akadémikusság  ellen  lázongott,  s az  iskola  hatalmasaival  csatát  vívott;  a ki  hadat  üzent  a 
szabályszerű  ideálizmusnak,  a hamis  klasszicizmusnak  és  az  iskolai  pátosznak,  s a valóság  jussát  hangoz- 
tatta. Ez  a forrongó  nyárspolgár,  ez  a kétlelkű  művész  a műtörténelemnek  tragikus  alakja.  A korukat 

megelőzők  tragikuma  járt  a nyomában.  Nem  sújtotta  le,  de  én  mégis  egyre  érzem  a kegyetlenségét, 
valahányszor  Waldmüllernek  Biedermeyer-művészetét  a fölfogása,  az  akarata,  a tudása  és  a bátorsága 
nagyszerűségével  összemérem. 

Zichy  Mihályra  talán  nem  is  a tanítása,  hanem  a példája  hatott  igazán.  A művészetnek  igazsághoz  és 
idealizmushoz  való  jogát  hirdette  Waldmüller,  de  az  élete  azt  tanította,  hogy  a művésznek  az  a kötelessége, 

hogy  a maga  igazságához  ragaszkodjon,  és  érte  helyt  álljon.  Zichy  Mihály  talán  maga  is  azt  hiszi,  hogy 
a kompozíció  nagyszerűségében  Waldmüller  volt  a mestere,  pedig  a bécsi  művész  csak  a kompozíció 
ekonomiájára  tanította,  s az  egyszerűséget  és  a fölöslegestől  való  tartózkodást  hirdette.  Ez  a tanítás  fogott 
a tanítványon,  de  vájjon  ez  a kompozícióban  való  bölcs  mértékletesség-e  a Zichy  művészetének  veleje? 
Talán  azt  is  tőle  tanulta,  hogy  az  emlékezetnek  a művészi  munkában  nagy  szerepe  juthat,  de  vájjon  nem 

voltak-e  „emlékezők“  Waldmüller  többi  tanítványai  is?  Nem  nézegettek-e  körül  iskolás  társai  is,  nem 
tanulták-e  ők  is  a természetet,  hogy  emlékezetben  tartsák?  Hanem  az  bizonyos,  hogy  azt  a szuverenitást, 
a mely ly el  Zichy  Mihály  a vonalon  és  a kompozíción  uralkodik,  jórészt  annak  köszönheti,  hogy  megtanult 
mindent  látni  és  mindenre  emlékezni.  Mindent  a maga  egészében  látott  és  nemcsak  a dolgok  projekcióját 
látta : ezért  uralkodik  a téren  és  a dolgokon. 

Csak  ezt  az  irányítást  és  azt  az  életpéldát  köszönheti  mesterének.  A híres  tanító  csak  fölszántotta  a 
tanítvány  lelkületét,  de  a magot  már  nem  ő vetette  el  benne.  Úgy  kelt  ki  benne  a művészet  vetése,  mint  a 
hogy  erdők  és  mezők  flórája  támad. 

Nem  tanítók  tanítása  a Zichy  Mihály  művészete,  még  nem  is  igen  példák  hatása,  sem  irányok  befo- 
lyása. Waldmüllertől  Pétervárra  ment,  ott  magára  maradt,  idegen  hatásoktól  távol  volt,  s a nyugati  művé- 
szet küzdelmei,  próbálgatásai,  forrongása  közvetve  is  csak  alig  érték.  És  újjá  lett  mégis  a művészete, 
mert  erősen  egyéni  és  fanatikusan  becsületes  volt.  Csak  kifejezésbeli  különbségek,  csak  technikai  eltérések 
választhatták  el  a messze  küzdőktől,  de  egy  irányban  kellett  járniok,  mihelyt  ugyanaz  az  elemen  tűm 
uralkodott  rajtuk : a küzdők  és  agitátorok  heroizmusa.  Viaskodtak  és  hirdették  a diadalt.  A harckészség 
pátosza,  az  agitátor  pózja  nyilvánul  műveikben.  Akár  írottak  azok,  akár  festettek,  vagy  pedig  agyagban 
gyúrottak.  A pátosz  nem  is  a stíljük,  hanem  az  alaphangulatuk.  Zichy  alaphangulata  is  így  alakult.  És  ezt 
a hangulatát  uralják  az  impressziói,  a vidámsága,  a komolysága.  Nem  hatáshaj hászás,  hanem  őszinte 
indulat  nyilvánul  a pátoszában.  Az  ember  nála  mindig  indulat  médiuma.  S az  emberprobléma  mélységében 
járván,  nem  az  egyént,  hanem  a szimbolikus  embert  találta  meg.  A jelképes  ember  patétikus  ember.  Zichy 
nagyszerű  nemes  szubjektivitással  ábrázolja  ezt  a szimbolikus  embert. 

A MAGYAR  NEMZETI  MÚZEUM  TULAJDONA 

Zichy  Mihály  hatvan  év  óta  szerepel  a magyar  művészet  történetében  és  hatvan  évig  magában  maradt 
művészetünkben.  Mint  ahogy  magában  maradt  a művészet  világbirodalmában  is:  senkitől  sem  lett,  senkihez 
sem  tartozott,  senkit  sem  irányít,  senkit  sem  követett.  Pedig  szó  volt  róla,  hogy  irányító  szerep  jusson 
neki  művészetünkben.  Arról,  hogy  a Képzőművészeti  Társulat  igazgatója  legyen.  Pulszky  Ferenc  egyenesen 
azt  várja  tőle,  hogy  ő fogja  megalapítani  a festészet  magyar  iskoláját.  Nem  lett  a tervből  semmi : Zichy 
magának  maradt  ezután  is.  S ennek  a magányos  embernek  lelke  tele  van  az  emberiség  fájdalmával  és 
rajongásával. 

„Művészetének  csak  egy  tárgya  van : az  ember.  Magasztos  nagy  liraiságot  ad  neki  az  emberrel  való 
törődés.  Az  emberiség  lírikusa  ő.  Még  illusztrációiban  sem  epikus,  mindig  az  emberiség  mélységes  lírája 
nyilvánul  képeiben,  rajzaiban.  S ez  a szakadatlan  emberrel-törődés  nem  tudott  benne  emberről  való 
fölfogást  megrögzíteni.  Nem  lett  az  emberiség  filozófusává,  mindig  az  emberiség  impresszionistája  marad." 
Illusztrációit  is  impresszionizmusa  szempontjából  kell  néznünk.  Nem  szövegmagyarázatok,  hanem  magukban 
való  képek:  a poétáról  vagy  a poémáról  való  impresszióit  ábrázolják.  Ilyenek  „Az  ember  tragédiájához" 
és  Lermontovhoz  készített  képek,  ilyenek  az  Arany  balladáihoz  rajzolt  illusztrációk. 

Vagy  hatvan  évvel  ezelőtt  köszöntött  közénk  az  „Anya  fájdalma"  című  képével.  A tanulmányban 
való  kéjelgés  nyilvánul  benne.  Waldmüller  tanitása  a túlzásos  lelkületen  leszűrődve.  Aztán  „Krisztus 

keresztről  levétele"  következett.  Ugyanannak  a „nemesített  realizmusnak"  műve.  A kettőben  rajzban  való 
határozottság  és  meglehetős  színérzés  nyilvánul.  S azontúl  a rajz  és  a festés  sajátságos  kölcsönhatását 
látjuk  műveiben.  Rajzolt  a festményeiben  és  festett  a rajzaiban.  A rajzolás  szabatossága,  konstatáló  pontossága, 
ritmusa  dominál  festményeiben  és  a festés  tónusfokozása,  folthatásossága,  értékelése  és  matériaéreztetése, 
uralkodik  rajzaiban.  A mitől  amazok  hidegeknek,  keményeknek,  emezek  mélyebbeknek,  melegebbeknek, 
színeseknek  látszanak.  A pasztellnek  külön  technikát  szerkesztett  és  bámulatos  finomságokat  fejez  ki 
vele.  A „Tivornya"  című  pasztellje  ennek  a technikának  remeklése. 

Abból  a díszmunkából  idézem  e véleményt,  a melyet  a Pesti  Naplp  két  évvel  ezelőtt  Zichy  Mihály 
művészetének  szentelt.  A magam  tanulmányából,  a melyben  akkor  Zichy  művészetét  jellemezni  igyekeztem. 
A paradox  hatások  művészetét,  a geniejét,  a ki  mindvégig  magában  járt,  s a kit  mégis  eklektikusnak 
tartanak;  a festve  agitálóét,  a ki  patetikus,  mikor  csupa  becsületesség,  a ki  impresszionista,  a mikor  csupa 
reflexiónak  látszik,  a geniejét,  a kinek  még  a tévedés  is  nem  a fogyatékossága,  hanem  a joga. 


Hogy  végignéztünk  a tegnapiakon,  s hogy  vizsgálgattuk  azoknak  a munkáját,  a kik  művészetünket 
elvitték  tegnap  és  ma  határáig,  úgy  érezzük,  hogy  kulturenergiánk  alakulásának  nevezetes  fejezetén  mentünk 
végig.  Ez  a fejezet  jó  sokáig  olyannak  látszott,  mintha  a magyar  világgal  nem  szerves  összefüggésben 
volna,  hanem  csak  cafrangját,  parádés  kedvtelését  beszélné  el.  Talán  ez  a kis  csatangolásom  művészetünk 
fejlődése  és  kialakulása  útján,  ugyancsak  hozzájárul  valamelyest  annak  a megismeréséhez,  hogy  a művé- 
szet is  részt  vett  abban  a munkásságban,  a melytől  nyugati  kulturnéppé  lett  Kelet  népe.  Gyümölcsözzön 
ez  a megismerés  a magyar  kultúrának  s a magyar  művészetnek ! . . . 

HÁROM  KIRÁLYOK 


A VELEMÉRI  TEMPLOM  FALFESTMÉNYE 


FESTETTE  AOUILA . JÁNOS 


MAGYAR  PRIMITÍVEK 

írta:  PÉKÁR  GYULA 

ANONYMUS 

H te  csudás  kora  a gyöngéd  áhitatnak,  hajnalszép  pillanata  a legkorábbi  renaissancenak, 
mikor  a középkor  világéjszakája  után  a rettegő  Ember  végre  ébredni  kezd,  újra  hinni, 
remélni,  szeretni  mer  és  a mennyekről  való  látományát  naiv  kézzel  először  festi  meg ! 
Gyönge  a test  még : ügyetlen  a ti  művészkezetek,  de  lelketek  mily  erős,  ti  ihletett 
primitívek  . . . 

Komor  volt  az  a világéjszaka  nagyon,  rémekkel  s a pokol  gyötrelmeivel  teljes,  — 
Nyugat-Európában  vérengző  barbárok  öldökölték  egymást  a lelki  sötétségben  s osztoztak  a római  biro- 
dalom tetemén,  Keleten  pedig  a hét  főbűnnel  az  Antikrisztus  ült  orgiát  a kivilágított  Bizáncban.  Iszonyodva 
közeledik  a világ  a középkor  éjféléhez,  az  Anno  Domini  1000-hez  s ekkor  olyan  félelem  fogja  el  az 
emberiséget,  a milyet  tán  nem  ismerhetne  többé  a mi  hitetlenségünk,  de  a milyet  ki  se  bírna  többé 
fáradtabb  lelkületűnk.  A „millenaristák“  jajongó  szektája  járja  be  a földet;  a renitensek  ingében  éhes 
ezerek  fenyegetik  meg  a királyokat  s kiáltják,  hogy  : itt  a világ  vége,  jő  a Megváltó,  érkezik  másodszor, 
ítélendő  elevenek  és  holtak  felett  ...  Nő  a rémület  s a 999-ik  év  végén  már  az  Apokalipszis  jelenéseit 
várják  mindenek.  De  a súlyos  percben  ím  a mennyek  kegyelemmel  telvék  s az  egyszer  még  elmarad  a 
nagy  ítélet.  Az  Ember  ébred  a sötét  látományokból  s Kelet  felé  pillant:  a hit  hajnala  dereng  onnan  még- 
egyszer  s istenfélő  bizodalommal  tölti  el  a.  szíveket. 

Joachimus  de  Flóra  az  első,  ki  Szicíliából  fölemeli  prófétai  szavát,  utána  a párisi  egyetemen  az 
aranyszájú  Abélard  tartja  magasra  a lelki  világosság  fáklyáját  s indul  el  a hajnali  homályban  a szív  és 
ész  igazságának  a keresésére.  Csudás  hév,  fiatalos  derű  tölti  el  a lelkeket ! Az  eddig  barbár  lovag  magába 
száll  s homlokán  a rajongás  lángjával,  páncélos  mellén  a kereszttel  a messze  Keletre  indul  megvédeni  a 
szent  sírt.  De  lelkes  alázatában  előbb  hódol  annak,  a ki  eddig  csak  rabszolga  volt  az  oldalán  : a nőnek. 
Sok  ezeréves  szolgaságából  végre  felszabadul  a nő ! Szerelmi  bűneit  megbocsáttatja  Magdolna,  anyaságát 
pedig  szentté  teszi  a Boldogasszony  világot  megváltó  szűzanyasága,  — rejtelemmé  lesz  az  asszony,  a 
középkor  misztikus  rózsájává.  S a férfi  első  hódolataként  felhangzik  a troubadourok  dala  a provánszi 
boldog  mezőkön. 

De  a virradat  után  el  kell  jönnie  a homályt  oszlató  első  diadalmas  napsugárnak;  a tapogatózó  úttörők 
után  meg  kell  jelennie  annak  a Mesternek,  ki  fényes  jelenésében  testet  adjon  ama  kor  minden  ihletett 
rajongásának.  Assisi-i  Szent  Ferenc  ez,  ő az  első  napsugara  a lelki  újjászületés  reggelének.  A hogy  a 
skolasztika  elnevezte  igazán : Szerafikus  Doktor,  ki  ujjongó  alázattal  kiáltja  világgá  fölfedezését,  hogy 

hisz  Isten  jó  s nem  rettegve,  hanem  örömmel,  vigadva  kell  szeretnünk  őt!  . . . Micsoda  boldog  fölfedezés 
volt  ez  a középkor  babonás  borzalmai  után ! A szelíd  umbriai  próféta  megindul  franciskánus  tanítványaival 
hegyei  közül  s útjában  a szeretet  rózsáját,  a tisztaság  liliomát  hinti  mindenfelé.  Mily  ihletett  örömmel 
szereti  és  szeretteti  meg  Istent  a szegény  nyomorultakkal ! — a hogy  az  ég  madaraival,  vagy  „tücsök 
húgával"  társalog,  a hogy  az  erdei  fenevadakat  s a legveszedelmesebb  fenevadat,  az  embert  szelídíti,  a 
mennyei  vígasság  mosolya  van  örökké  aszkéta  ajkain.  Szent  magát  és  követőit  úgy  hívják:  „Gaudéntes 
in  Domino",  „az  Úrban  örvendezők",  s a merre  csak  mennek,  naiv  csudák  teremnek  léptük  nyomán 
mindenfelé.  És  nem  utolsó  csudája  Szent  Ferencnek  az,  hogy  az  ő mennyei  öröme  váltotta  meg  a művészetet 
a lélektelenül  merev  bizantinizmusból. 

Mert  voltakép  ő a lelkiatyja  annak  a nagy  művészeti  lendületnek,  melyre  később  a cinquecento 
dicsősége  felépült.  Ott  körülötte  Sienában,  Perugiában  és  Firenzében  veszik  először  kezükbe  a névtelen 
primitívek  az  ecsetet.  Az  umbriai  próféta  öröme  hatja  át  őket ; lelkesedésükben  merészen  szakítanak  a 
merev  bizantin  hagyományokkal  és  épp  mert  immár  Hzo dalommal  vannak  a mennyekhez,  olyan  naiv 
naturalizmussal  merik  elképzelni  maguknak  a szent  történeteket,  a hogy  maguk  körül  látják  az  életet. 
Ez  nemcsak  utolérhetetlen  bájt  ad  kezdetleges  művészetüknek,  hanem  egyszersmind  fontos  esztétikai 
mozzanatot  is  foglal  magában : a természethez  való  visszatérést.  Ez  fogja  Massaccioval  a távlatra,  aztán 
az  anatómiára  rávezetni  őket  s később  az  antik  ismeretével  párosulva  a Rafael  és  Michelangelo  tökélyére 
emelni  művészetüket.  Óriási  átalakulás  tanúi  vagyunk  a primitíveknél ; az  ő Krisztusuk  nem  a bizánciak 
rettenetes  világbirója  többé,  hanem  szelíd  Megváltó,  Madonnájuk  nem  hozzáférhetetlen  égi  királynő,  hanem 
liliomtiszta,  alázatos  Szűz,  — angyalaik  pedig  zenélő,  boldog  gyermekek,  kik  égi  harsonákon  trombitálják 
világgá  a Szent  Ferencz  mennyei  örömét. 

Elhatott  e trombitaszó  mihozzánk  is  a messze  Magyarhonba  s a kolostorok  magányában  ecsetet 
adott  a kegyes  szerzetesek  kezébe.  Ki  volt  a mi  legelső  festőnk  ? Ki  volt  a mi  Anonymusunk  ? Pillantsunk 
be  ama  régi  monostorok  folyosóinak  román  vagy  gót  ívei  alá,  ott  az  imába  mélyedten  járkáló  barátok 
közt  sejthetjük  őt.  Elvonulnak  . . . vájjon  melyikőjük  az?  A durva  csuhától  alig  látni  az  arcukat  ...  De 
különben  hisz  mindegy,  a kik  az  akkori  élet  viharából  ide  a kolostorba  menekültek,  egyforma  alázatos 
névtelenek  akartak  maradni  mind.  Odakint  a saeculum- bán  vétekkel  tombol  az  emberiség,  dühöngnek  a 
fékevesztett  szenvedélyek : idebent  Isten  békéje  honol  s mily  boldogság,  az  már  előre  megsemmisülni  a 
mennyek  jövendő  káprázatában  ! A szigorú  aszkézis  lassan  megtöri  a lázadó  testet ; a sok  bojt,  a magány,  a 
vigíliák  végre  a látományok  édes  világára  szabadítják  fel  a lelket.  S íme  a térdelő  szerzetes  előtt  a cella 
fehér  falai  boldog  jelenésekkel  népesülnek  meg  Égi  fény  kápráztatja  el  szemeit  s ebből  a glóriából  a 
szerelmetes  Boldogasszony  tekint  le  a megtérőre  s nyújt  védő  kart  feléje.  . . . 

Pulpitusuknál  ülve,  e látományokat,  a szentek  és  angyalok  seregeit  festik  meg  a Trecento  névtelenjei. 
Rendesen  azon  kezdik,  hogy  ájtatos  kézzel  aranyozzák  ki  a szent  könyvek  kezdőbetűit  s félénk  natura- 
lizmussal rajzolnak  beléjük  jeleneteket  az  evangéliumokból,  az  Arany  legendából,  vagy  a Szentek  Életéből. 
Aztán  ha  priorjuk  s a páterek  tetszését  megnyerik,  nagyobb  képekbe  is  bele  mernek  fogni.  És  észrevétlenül 
iskolák  keletkeznek  ebben  az  annyira  elzárt  egyházi  légkörben.  Vájjon  kik  lehettek  a mi  magyar  Anonymusunk 
mesterei  ? Stílusa  határozatlan,  — még  nehezen  szabadul  a bizantin  formáktól  s ha  valaki  hatással  lehetett 
rá,  úgy  nem  a távoli  olaszok  voltak  azok,  hanem  a német  primitívek.  De  ne  biráljuk,  ne  korholjuk,  — 
csak  dicsérjük  őt.  Mint  Istennek  alázatos  szolgája,  nem  földi  dicsőségért  dolgozott  ő,  csak  egy  szerény 
kis  helyért  a mennyeknek  országában.  És  ha  ma  elismerésünk  fejében  megkérdeznénk  tőle  a nevét,  ő 
bizonyára  tagadólag  rázná  a fejét,  jutalmul  csak  annyit  kérne,  mint  Beato  Angelico : egy  ájtatos  imát  a 
lelke  üdvösségéért . . . 

MAGYAR  NEMZETI  MÚZEUM  TULAJDONA 


AQUILA  JÁNOS 

Ő a mi  magyar  Giotto-nk.  Nála  már  határozott  művészi  egyéniséggel  van  dolgunk,  sőt  benne  kell 
üdvözölnünk  a XIV.  század  végén  virágzott  dunántúli  iskola  megalapítóját.  Szemben  a szathmári  iskolával, 
melyben  a vörös-barna  színezés  uralkodik  s az  alakzat  kevésbbé  értelmes,  Aquila  mester  iskolája  a zöld 
és  kék  színezést  kedveli  s kitűnik  szigorú  és  kifejezéssel  teli  rajzával. 

A viharos  századok  négy  falusi  templomot  tartottak  fenn  számunkra,  melyekben  Aquila  mester 
művészi  ecsetjének  a nyomára  találhatunk.  A Dunántúl  nyugati  sarkában  van  mind  a négy  helység: 
Vei 'emér,  Martyánc  és  Tóthiak  Vasmegyében,  Turnischa  pedig  Zalában,  — tegyük  hozzá  mindjárt,  hogy 
e falfestmények  felfedezésében  és  megtartásában  legnagyobb  érdeme  Rómer  Flórisnak  van. 

Kicsoda  volt  Aquila  János?  A martyánci  templomban,  mely  a mester  műveinek  gyöngyét,  a „Szent 
Márton  halálát"  foglalja  magában,  a képek  feletti  töredékes  írásban  azt  olvassuk,  hogy  „az  egyház  1392-ben 
Erasmus  plébános  idejében,  „fer  manus  Joannis  Aquilc  de  Rakespurga  oriundV  : a regedei  származású 
Aquila  János  kezei  által  építtettetett".  Ebből  már  megtudjuk 
azt,  hogy  a mester  korának  elsőrangú  mestereihez  képest 
nemcsak  festő,  hanem  egyszersmind  építész,  sőt  valószínűleg 
szobrász  is  volt.  A határszéli  Regede  vagy  Radkersburg  a 
XIV.  század  zavaros  politikai  viszonyainak  a szempontjából 
alig  tekinthető  magyar  városnak,  de  hogy  Aquila  János 
magyar  volt  s annak  tartotta  magát,  az  kitűnik  a veleméri 
templom  egyik  képéből,  melyen  a művész  pajzsa  felé  lefes- 
tette önmagát  és  pedig  magyaros  kucsmában,  s a mi  lénye- 
ges : görbe  szittya  karddal.  Az  alak  mellé  kanyarodó  sza- 
lagon ez  áll : „omnes  sti  oratc  pme  Johanna  Aquila  pictore : 
minden  szentek  imádkozzatok  érettem,  Aquila  János  festőért". 

A címer,  a lovagi  öltözet  és  a kard  azt  igazolják,  hogy 
itt  nem  valami  közönséges  festő  mesteremberrel,  hanem 
előkelő  férfiúval  van  dolgunk,  ki  nyilván  külföldön  tanult, 
ott  képezte  magát  mesterré,  s aztán  hazajőve  lázas  igyeke- 
zettel keresett  tért  tehetségének  és  dolgozott  hallatlanul 
sokat.  1377-től  1392-ig  legalább  tizenöt  évig  dolgozott  a 
Dunántúl  nyugati  részében  s ha  csak  a maga  építette  négy 
templomot  festette  ki,  már  is  emberfeletti  munkát  végzett. 

Kik  lehettek  a mesterei  ? Modora  inkább  németes,  de  tár- 
gyainak felfogásán  olykor  olaszos  latin  befolyás  érzik.  Elő- 
szeretettel festi  az  evangélistákat  és  jelképes  állataikat : a 
Márk  stilizált  oroszlánját,  a Lukács  szárnyas  tinóját ; a 
leggyöngédebb  bájjal  ábrázolja  a Boldogasszonyt  s angyalait, 
főként  Gábor  arkangyalt,  a mint  a hit  mérlegét  tartja,  mely- 
nek egyik  serpenyőjében  szent  templomocska  áll,  másikát  pedig  a cifra  ördögök  „Sathánas  és  Belzebubh" 
hiába  igyekeznek  a pokol  javára  lerántani.  De  a mi  magyar  szempontunkból  legérdekesebb  a turnischai 
templom  képsorozata,  melyben  a mester  Szent  László  legendáját  festi  meg. 

Mint  egykor  Giotto  Szent  Ferenc  életének  ábrázolásával  vetette  meg  az  olasz  festészet  alapját,  úgy 
a mi  Aquila  Jánosunk  a Szent  László  legenda  művészi  megteremtésével  ad  először  nemzeti  jelleget  a 
'magyar  festészetnek.  A Thuróczi  krónikájának  megfelelően  epikus  fejlődésben  adja  elő  a szent  király  életét, 
melyben,  természetesen,  a kún  rabló  epizódja  játssza  a főszerepet.  A kún  a leánynyal  menekül,  Szent 
László  rajta  üt  az  erdőben,  megvív  vele,  — a leány  bevágja  a rabló  inát  s mire  a király  legyőzi,  ugyan- 
csak ő sújt  nyakára  a bárddal.  Jön  aztán  a nagy  csata  a kánokkal,  melyből  a szent  király  az  ország 
örömére  győztesen  tér  haza,  hogy  a további  képeken  templomokat  alapítson  s országos  tanácskozásokon 
gondoskodjék  népéről.  Tán  naiv  ez  a kompozíció,  de  ne  mosolyogjunk  rajta:  szent  ereklyéje  kell  hogy 
maradjon  ez  magyar  művészettörténetünknek.  A turnischai  ciklusban  legdaliásabb  szent  királyunk  halála 
után  még  egyszer  győz : művészetté  emeli  festészetünket. 

PANNÓNIA!  MIHÁLY 


Annak  a palántának,  melyet  Aquila  János  ültetett,  még  mielőtt  megerősödhetett  volna,  el  kellett 
pusztulnia  a XV.  század  elejének  háborús  viharaiban.  Mind  fenyegetőbb  lesz  a török  veszedelem,  s a 
nemzet  a jelen  való  eseményeitől  nem  ér  rá,  hogy  a múltak  festett  történeteiben  gyönyörködjék:  Mire 
dicső  Hollós  Mátyásunk  visszaszorítja  a pogányt  s hazánk,  fájdalom,  túlrövid  időre,  a legnemesebb 
renaissance  művelődés  otthonává  válik,  egészen  megváltoznak  a viszonyok.  Esztétikai  fejlődésünk 
elveszíti  nemzeti  jellegét,  — kultúránk  egészen  elolaszosodik.  Bonfinius  és  Galeotti  Itália  múzsáinak  állí- 
tanak nálunk  emléket,  Baccio  Cellini  és  Benedetto  da  Majano  pedig  a Lorenzo  de’  Medici  ízlését  terjesztik 
közöttünk.  Mi  lesz  ez  alatt  a magyar  tehetségekkel?  Azt  kell  hinnünk,  ezek  az  erősebb  idegenek  kiszorítják 
őket  a tulajdon  hazájukból,  — legalább  erre  vall  a Pannóniái  Mihály  példája.  És  a mi  különös,  ő oda 
menekült,  a honnan  a Hunyadiak  olaszai  jöttek:  Itáliába.  Ferrarában  virágzott  1447  és  1470  között. 

Életéről  keveset  tudunk.  Voltakép  csak  annyit,  hogy  ez  a magyar  ifjú  Ferrarában  tanult  s aztán 
Borso  herceg  udvarában  az  Este-dinasztia  dicsőségének  szentelte  ecsetjét.  Cosimo  Tura-val  együtt  részt 
vett  a híres  Palazzo  Schiffanoja  díszítésénél  s a nagy  terem  freskóiban  bizonyára  ott  van  az  ő művészi 
kezének  is  a nyoma.  Ferrarában  járva,  eleget  kerestem  a Palazzo  Schiffanojában  a magyar  ecset  nyomát, 
sokszor  eltűnődtem : vájjon  azon  a freskórészen,  melyen  maga  a pompakedvelő  Borso  megjelenik,  a kiséret 
ifjai  közt  a háttérben  nem  rejtőzik-e  valahol  a mi  Pannóniái  Mihályunk  ? . . . De  hát  a találgatások  ködébe 
vesz  itt  minden.  Egy  azonban  bizonyos,  — ha  sokat  nem  is  tudunk  felőle  — az  a fényes  és  rejtelmes 
ferrarai  környezet,  a melyben  élt,  a legfestőibb  hátteret  adja  egyéniségének. 

Pannóniái  Mihály  virágzása  az  Este-család  két  legdrámaibb  hősnőjének,  Parisina  Malatesta-nak  és 
Lucrezia  Borgia-nak  a kora  közé  esik.  Ura  Borso  herceg,  annak  az  öreg  zsarnoknak,  III.  Niccolo-nak,  volt 
a fia,  ki  huszonhét  éves  ifjú  nejét,  a Byron  Parisináját,  rajtakapta  egyik  törvénytelen  fiával,  a huszonöt- 
éves daliás  Ugo-val  s borzalmas  fogság  után  mindkettőjüket  lenyakaztatta  a vár  udvarán.  Az  Este- 
Castelloban,  mely  az  olasz  gothika  komor  remeke  s ma  is  érintetlen  gőggel  emelkedik  ki  a várat  környező 
tó  sötét  vízéből,  — ma  is  mutatják  még  a dráma  emlékhelyeit:  a rettenetes  börtön  hétszeres  rácscsal 
védett  ablakréseit  s a tőkét,  melyről  a szép  Parisina  feje  lehullott.  Kedvtelve  képzelem  el  magamnak, 
hogy  a hercegi  előszobában,  hol  magyar  mesterünk  is  bizonyára  eleget  várakozott,  félve-suttogva  mennyit 
beszélhettek  erről  az  akkor  még  friss  emlékű  drámáról ! Akkor  bizonyára  még  több  részletet  tudhattak  az 
udvarnokok  a szegény  szerelmesekről,  akkor  tán  még  egészen  megvolt  az  emeleti  lovagteremben  az  az 
áruló  velencei  tükör,  melyben  a vén  férj  az  udvaron  átról  meglátta  az  ölelkező  fiatalokat  . . . Mindezekről 
sokat  beszélhetne  nekünk  Pannóniái  Mihály,  — a renaissance  nagy  emberei  közt  bizonyára  ismerte  ő a 
ferrarai  Savonarolát  is.  Cserében  viszont  mi  megsúghatnék  neki,  hogy  pár  évtizeddel  távozása  után 
milyen  ezeregyéjszakái  pompával  vonult  be  a Parisina  hálószobájába  az  a másik  hősnő,  Lucrezia  Borgia, 
s hogy  a VI.  Sándor  pápa  szörnyleánya  mint  lett  itt  e komor  várban  azzá  az  erényes,  szelíd  asszonynyá, 
kinek  szőke  haját  olyan  rajongó  alázattal  dicsőíti  Bembo  bibornok  latin  verseiben  . . . 

Pannóniái  Mihály  „ Termékenység “ című  képe  mindenha  egyik  legértékesebb  ereklyéje  volt  a régi 
Esterházy -képtárnak.  Búzakalászszal  feje  körül  ül  trónján  az  istennő  s almákkal  évődő  ámorok  környezik 
őt.  A ferrarai  festőiskola  sohse  tudott  nagyobb  önállóságra  vergődni  s ezt  a határozatlanságot,  hogyne 
mondjuk,  modorosságot  látjuk  ezen  a festményen  is.  A képen  alúl  a Borso  herceg  bizarr  címerére  ismerünk 
s mellette  ezt  az  írást  olvashatjuk : Ex  Michaele  Pannonio.  Becses  szavak,  melyek  XV.  századunknak 
egy  itáliai  magyar  mestert  mentenek  meg. 

A RÁKÓCZIAK  UDVARI  FESTŐI 

írta:  PÉKÁR  GYULA 

XIV.  századunk  végének  primitivjeiben  nemzeti  magyar  művészet  keletkezését  látjuk,  — e kezdetnek 
azonban,  fájdalom,  nyomtalanul  vesznie  kellett  a Zsigmond  és  I.  Ulászló  alatti  háborús  viharokban.  XV. 
századunkban  úgyszólván  átmenet  nélkül  virradt  ránk  a Mátyás-kori  renaissance  napja  s ennek  káprázatában 
szükségképen  el  kellett  homályosulnia  az  Aquila  Jánosék  emlékének.  Bármennyire  bámuljuk  ezt  a Mátyás-kori 
kultúrát,  művészettörténeti  szempontból  fájlalnunk  kell,  hogy  az  idegen,  olasz  múzsák  így  félbeszakították 
művészetünknek  szerves,  nemzeti  fejlődését.  Idővel  azonban  a magyar  géniusz  azért  diadalmasan  kibonta- 
kozhatott volna  ez  alól  az  idegen  befolyás  alól,  csakhogy  a Mátyás  halálát  követő  örvényben  pusztulnia 
kellett  hazai  művészetünk  e második  fellendülésének  is.  II.  Ulászló  alatt  annak  az  Ajtós  nevezetű  békés- 
megyei fiúnak  már  idegenben  kell  mesterré  lennie,  hogy  a németek  halhatatlan  Dürer  Albertjévé  legyen  . . . 
Jön  Mohács  és  utána  a százötven  éves  véres  éjszaka,  melyben  csak  a török  kardok  villanását  látjuk  a 
siralmas  hazán  át.  Mire  a XVII.  század  végén  magyar  művész  újra  ecsetet  vehet  a kezébe,  akkor  sem 
egy  új  Mátyás-kor  békéje  virrad  ránk,  hanem  a legbúsabb,  legszentebb  szabadságharc  előestéjén  állunk. 
Ágyúdörgés  közepette,  a kuruc  táborban  festi  meg  Kupeczky  János  az  ő híres  „Tárogatósát“ . 

Van-e  kép,  mely  daliásabb  és  búsabb  érzelmeket  tudna  ébreszteni  a magyar  szívben?  ott  áll  ez  a 
tárogatós,  sejtjük,  a fejedelem  sátra  előtt,  valamelyik  május  elsejének  hajnalán,  hogy  az  új  hadi  esztendő 
bekövetkeztét  zengje  ébredő  felséges  urának.  Halljuk  a szavát ; hangszeréből  azon  a kétszáz  esztendőn 
által  is  a régi,  örökké  új  melankhóliával  száll  világgá  a kuruc  ének,  melynek  dallamában  olyan  szerető 
testvérekként  ölelkeznek  vitézség  és  bánat: 

Rajtunk  tenger  a fegyver : 

Mert  a tokos  német  közöttünk  hever; 

Mutogatja  magát  mindég  — 

Mint  egy  gavallér  : 

Nemzetünket  kínzó  pallér ; 

Látod,  mily  kövér, 

Bériben  sem  fér, 

Mégis  többet  kér ! . . . 

Alig  vagyon  országunkban 
Miatta  kenyér  . . . 

Zenekarával  bizonyára  segít  ennek  a tárogatósnak  az  udvari  muzsikus,  Barna  Mihály,  ki  később,  1711-ben 
majd  olyan  keserves  sírás  közepette  veti  magát  a lengyelbe  bujdosó  Rákóczi  lábai  elé  és  mondja  neki : 
„mégysz,  mégysz  fölséges  fejedelem,  — itt  hagyod  a vagyont,  keresed  a nincsent ! . . .“  De  most  még 
felfelé  halad  a kurucok  csillaga,  most  még  jókedvvel  ébred  a tábor  a diadalmas  hadi  esztendőre.  A fejedelmi 
sátor  körül  a „Nemesi  Társaság*,  a „Gavallérok  Compániájának*  ifjú,  nemes  testőrei  őrködnek.  Égszín 
dolmányukon,  narancsszín  pantallérukon  és  Szentháromság-kokárdájukon  tetszelegve  ragyog  a fölkelő  nap. 
Alezredesük,  báró  Kemény  Simon  mégyen  be  először  felkölteni  a fejedelmet,  utána  Bercsényi  és  a vitéz 
magyarok  többi  vezérei  ...  A régi  magyar  fényesség,  a Rákóczi-pompa  ünneplő  napja  ez,  — tán  bizony 

épp  az  a lakomás  nap,  melyen  ebédre  háromszázhatvanhat  tál  étel  került  a fejedelem  asztalára.  Hiszszük, 
hogy  ezen  az  ebéden  a vitéz  urak  közt  ott  ültek  a Rákóczi  udvari  festői  is,  ha  nem  is  az  első  táblánál, 
a fejedelmi  sorban,  de  tán  a Vay  Ádám  udvari  marsall  uram  második  táblájánál,  vagy  legrosszabb  esetben 
az  Ottlyk  György  uram  főudvarmesteri  harmadik  asztalánál.  Mert  hisz  a mit  annyi  nemes  és  vitézi  tulajdonai 
mellett  az  utókor  tán  el  is  feled,  II.  Rákóczi  Ferenc  nagy  mecénása  volt  minden  művészetnek. 

A fejedelem  ifjú  korában  tudvalevőleg  hosszabb  ideig  tartózkodott  Olaszországban  s itt  lett  a festé- 
szetnek nemcsak  lelkes  barátjává,  hanem  alapos  ismerőjévé  is.  Az  erősen  katolikus  Forgách  Simon 
generális  még  a szemére  veti,  hogy  „a  fejedelem  úr  nem  jó  pápista,  mert  ha  templomba  megy,  a helyett, 
hogy  a szentképeket  áhítattal  imádná  : kritizálja,  hogy  hogyan  vannak  írva“  ...  De  nem  kell  ebből  azt 
következtetnünk,  mintha  az  akkori  magyar  főuraknál  hiányzott  volna  a műízlés.  Mikor  Rákóczi  a vezérlő 
szerepet  elvállalja,  udvarának  nagyjaiban  lelkes  műbarátokat  lát  maga  körül.  A generalissimus,  gróf  Bercsényi 
Miklós  kitűnő  tudós,  bár  korához  képest  olykor  babonás  occultista,  ki  a lőcsei  kalendáriom  „V.  C.“  napjaiból 
szívesen  következtet  a „Vincit  Curutz“  ra,  a baljóslatú  5,  5.  napokból  pedig  a „Superat  Sóidat11  -ra,  vagyis 
a császáriak  esetleges  győzelmére,  de  üres  óráiban  mindenekfelett  nagy  műbarát  ő.  Ungvári  kastélya  könyvtár, 
festmények  és  műtárgyak  dolgában  vetekedhetik  a Bourbon-hercegek  gyűjteményeivel : valóságos  múzeum. 
Gr.  Forgách  Simon  galgóci  s gr.  Csákv  Mihály  szepesi  várai  nem  sokban  állanak  hátrább,  nemkülönben 
az  Esterházyak,  Barkóczyak,  Andrássyak,  Koháryak,  Károlyiak  és  Héderváry-Viczayak  kastélyai. 

Csak  természetes,  hogy  ilyen  környezetben  a fejedelem  Mars  viharai  közepette  nem  feledkezhetik 
meg  a múzsákról.  A francia  Varou  DÁNiEL-ben,  debreceni  Ötvös  ANDRÁs-ban  és  Ocsovay  DÁNiEL-ben  a 
legjelesebb  matrice-készítőket,  vagyis  „példa-metszőket“  gyűjti  maga  köré  s nagy  pénzekkel  jutalmazza 
őket.  Szereti  a vésett  díszköveket,  a cameakat.  Az  európai  hírű  Kupeczky  János  (1667 — 1740.)  már  a 
fejedelem  atyjának,  öreg  Rákóczi  Ferencnek  volt  az  udvari  festője,  ő maga  a háború  alatt  még  Mányóki 
Ádám-oí  (1678 — 1757.)  vette  magához  udvari  képíróul  s teljes  ellátáson  kívül  900  frt  évi  fizetéssel  jutalmazta. 
Csak  mellesleg  említjük  fel,  hogy  a fejedelem  Bogdán  Gottlieb  Jakab  jeles  kassai  festőt  egy  tokaji  szőlővel 
ajándékozta  meg  s Mindszenthy  Mihály  egri  és  Mediczky  László  belényesi  lengyel  festővel  is  dolgoztatott. 
A czímer-  és  zászlófestészetben  egy  névtelen  kis-szebeni  művész  jeleskedett. 

Kupeczky  az  erősebb  tehetség,  de  mellette  a Mányoky  ritka  arcképei  ma  is  becses  kincsei  főleg  a 
külföldi  múzeumoknak.  Nálunk  alig  maradt  festménye ; a Radvánszky-család  zólyom- radványi  kastélyában 
őrzött  Rákóczi-kép  úgyszólván  az  egyetlen  hiteles  festmény,  a mely  e régi  jeles  festőtől  hazánkban  fent 
maradt.  Ellenben  a drezdai,  schleisheimi  és  braunschweigi  képtárak  számos  művét  őrzik. 

Maga  a fejedelem  volt  az,  ki  a sárosmegyei,  szokolyai  születésű  Mányoki  Ádámot  magasabb  képeztetés 
végett  külföldre  küldte.  Tanult  Scheitz  András  hannoverai  festőnél,  majd  Párisban  Largittiére-nél  s utóbb 
Hollandiában.  Mikor  Rákóczi  Lengyelországba  menekült,  ő maga  volt  az,  ki  kedvelt  képíróját  Ágost  király 
kegyébe  ajánlotta.  így  lett  Mányoky  1712-től  lengyel  királyi  udvari  festővé  Varsóban  s később  1757-ig 
III.  Ágost  szász  -király  képírójává  Drezdában.  Tanulóévei  a XVII.  század  végére  esnek,  de  stílusa  egészben 
arra  a XVIII.  századra  vall,  melyet  a művészi  teremtő  erő  hanyatlása  s az  ügyeskedő  technika  diadala 
jellemez.  Akkorra  már  az  utó-renaissance  lendülete  is  elvész,  a nemzeti  iskolák  jellemüket  veszítik  s a 
túlzó  akadémiai  nevelés  hatása  alatt  a nemzetközi  routine  nyűgözi  le  a tehetségeket.  Nincs  erő  többet  a 
nagyobb  kompozíciókra  s Tiepolotól,  a nagy  Watteautól  s Bouchertól  eltekintve,  a művészek  a kevesebb 
képzelmet  igénylő  arcképfestészetre  adják  magukat,  kétségkívül  nagyokká  lesznek  ebben,  de  egészben  véve 
a rokoko-század  nem  a nagy  Szépnek,  hanem  a kellemkedő  Csinosnak  a százada : átmeneti  kor,  mely  a 
XIX.  század  nagy  művészeti  forradalmát  van  hivatva  előkészíteni. 

Hanem  azért  továbbra  is  áhítattal  állunk  meg  a Kupeczky  Tárogatósa  előtt.  Hallgassuk  panaszos 
énekét,  mely  olyan  daliás-búsan  zeng  nekünk  Rákócziról,  Bercsényiről  s a .vitéz  magyarok  vezériről. 

A MAGYAR  NEMZETI  MÚZEUM  TULAJDONA 


ROMBAUER  JÁNOS 


Z idő  tovaszállása  immár  romantikussá  tette  Rombauer  János  alakját.  Romantikus  voltát 
növeli  az  is,  hogy  érdekes  művészpályájának  történetét  csak  nagy  vonásaiban  ismerjük ; 
maga  nem  gondoskodott  arról,  hogy  lejegyezze  éleményeit  az  utókor  számára  s barátai 
között  is  csak  egy  akadt,  a ki  megírt  róla  egy-két  adatot:  Kazinczy  Ferenc.  Valódi  művész 
módjára  a műveiben  örökítette  meg  pályáját  s a kutatónak  valóban  nehéz  munkát  kell 
végeznie,  ha  az  itt-ott  felbukkanó,  igen  gyér  számú  adatokból  meg  akarja  konstruálni  ennek 
a művészpályának  a külső  történetét  is.  Egyedül  Divald  Kornél  becses  kutatásainak  köszönhetjük,  a mit 
Rombauer  János  életéről  tudunk ; az  ő kutatásainak  a „Művészet “-ben  közzétett  eredménye  nyomán  kell 
haladnunk  ez  érdekes  művészpálya  ismertetésénél. 

Rombauer  János  1782-ben  született  Lőcsén,  a hol  atyja  asztalosmester  volt.  Ifjúságáról,  tanulmá- 
nyairól nem  maradt  fenn  adat.  Az  életéről  szóló  első  hiteles  adat  csak  abból  az  időből  való,  a mikor  jóval 
1820  előtt  Oroszországba  költözött  s ott  a cár  udvari  festője  lett,  mint  később  Zichy  Mihály  mester.  Már 
ekkor  kiváló  művész  volt.  Kazinczy  Ferencnek  1825-ben  Kiss  Jánoshoz  intézett  leveléből  is  arra  lehet 
következtetni,  hogy  Rombauer  már  1820  előtt  kint  volt  Oroszországban.  Kazinczy  — mint  a levélből  kitűnik  — 
régi  jó  ismerőse  volt  Rombauernek,  a kit  Eperjesen  jártában,  1824  őszén,  meglátogatott.  Az  ő közlése  szerint 
a mester  húsz  esztendőt  töltött  Szentpétervárott. 

Oroszországból  1824  tavaszán  tért  vissza  hazájába  Rombauer.  Június  havában  hajóra  ülve  Lübeckbe 
ment,  onnan  pedig  Drezdán  és  Bécsen  keresztül  Eperjesre  érkezett,  a hol  az  öcscse  lakott.  Podgyásza,  a 
melyet  Danzigból  szállított  szekéren,  még  nem  érkezett  meg  Kazinczy  látogatásakor.  Festményeit,  köztük 
Fessler  történettudósunk  arcképét,  sem  mutathatta  meg  tehát  vendégének.  A kalandos  sorsú  Fesslert,  a ki 
Oroszországban  evangélikus  püspök  volt,  nagy  szeretettel  festhette  Rombauer,  mert  megelégedéssel  mon- 
dotta Kazinczynak,  hogy  a kép  igen  jól  van  találva.  Ezt  a képet,  a mely  most  a Magyar  Tudományos 
Akadémiában  van,  ki  is  állította  a művész  a Pesten  rendezett  első  „Műkitétel“-en  s a „Honművész11  dicsérettel 
emlékezik  meg  róla.  Kazinczyt  is  lefestette  Rombauer,  de  csak  a maga  számára. 

Hazatérte  után  élete  végéig  Eperjesen  lakott  a művész  s az  egész  országból  igen  sokan  keresték 
fel  őt  megrendelésekkel.  Igen  sok  arcképet  festhetett  a Divald  adatai  szerint,  de  korántsem  annyit,  mint 
Oroszországban.  Sajnos,  Oroszországban  festett  képei  közül  csak  néhányról  tudunk.  Alkalmasint  az  orosz 
cári  család  képtárában  van  a többi.  Hazahozott  képei  között  van  egy  gyönyörűen  kidolgozott  mellkép, 
mely  pártfogóját,  I.  Sándor  cárt,  ábrázolja,  arany  vállrojtos,  vörös  hajtókás,  kék  tábornoki  kabátban.  Egyik 
Oroszországban  festett  képe,  mely  Krisztus  feltámadását  ábrázolja,  Bártfafürdőn  van  a Mókus- villában. 


Rombauer  itthon  festett  művei  közül  mintegy  négyszáz  arcképet  sikerült  felfedeznie  Divaldnak. 
E képek  nagyrésze  szepességi  családok  birtokában  van  s a család  egyik-másik  régi  tagját  ábrázolja. 

A mester  személyes  ismerősei  közül  ma  is  él  Eperjesen  Heg'edüs  Ferenc  szobafestő  és  egyházfi, 
a ki  tizenhat  esztendős  korában  festéktörő  legénye  volt.  Ő beszélte  Divaldnak,  hogy  Rombauer  alacsony 
termetű,  borotvált  képű,  kissé  kövér  ember  volt.  Mindenkivel  rendkívül  udvariasan  bánt  s jó  módban, 
finom  kedvteléseknek  élt.  Feleségével,  a kit  Szentpétervárról  hozott,  mindig  franciául  beszélt  s igen  gyön- 
géden bánt  vele.  Ez  utóbbit  bizonyítja  az  1842-ben  elhunyt  asszony  sírkövének  német  felirata  is,  a melynek 
értelme  az,  hogy  a szerelem  tette  az  asszony  hazájává  az  idegen  országot  s hogy  azután  hogy  meghalt, 
férjének  még  a haza  is  számkivetés  helye  lett.  Egyetlen  gyermeke  volt  a mesternek,  egy  Matild  Regina 
nevű  leány,  a kit  azonban  szintén  elvesztett ; tizenkilenc  esztendős  korában  halt  meg  tüdővészben. 

A művész  most  egyedül  maradt  öregségében  ; senkije  sem  maradt  Eperjesen,  mert  egyetlen  hozzá- 
tartozója, Rombauer  (később  Romlaki)  Gusztáv  nevű  unokaöcscse  is  Pestre  költözött.  Elhagyatottságában 
érte  hirtelen  halála,  éppen  azon  a napon,  a mikor  Eperjes  örömmámorban  úszott  a branyickói  diadal 
hírére.  Az  eperjesi  temetőben  helyezték  örök  nyugalomra ; sírja,  sajnos,  jeltelen  maradt.  Halálát  az  eperjesi 
evangélikus  anyakönyvben  ekképen  örökíti  meg  a bejegyzés:  „1849  február  12-én  elhalt,  1849  február  14-én 
eltemettetett  Rombauer  János  festész,  az  orosz  császári  művészeti  akadémiának  Szentpétervárott  tagja. 
Lőcsei  születésű  67  éves.  Elhalt:  gutaütésben“.  Az  eperjesi  Széchenyi-kör  1904-ben  rendezett  kiállításán 
Rombauer  megszerezhető  műveit  is  bemutatta.  l.  e. 

BROCKY  KÁROLY  ÖNARCKÉPE 
ERNST  LAJOS  GYŰJTEMÉNYÉBŐL 


Ez  a rendkívüli  talentummal  megáldott  magyar  művész 
ama  kevesek  közül  való,  a kik  nemcsak  idehaza  nagyok,  hanem 
a külföldön  is,  mint  Markó,  Munkácsy  és  Zichy  Mihály.  Az  igazi 
nagy  festők  közé  emelkedett  a külföldön,  becsületet  szerezve 
magyar  voltának. 

Életében  igen  sok  a regényes  motívum.  Ifjúsága  tele  volt 
küzdelemmel  s nyomorúságban  volt  része  bőven.  Rendkívül 
kellett  szeretnie  a művészetet  s rendkívüli  akaraterővel  kellett 
bírnia,  hogy  sok  nyomorúsága  kezdetben,  nem  riasztotta  el 
pályájától.  Temesvárott  született  1807-ben  s hogy  korán  árva- 
ságra jutott  — borbélyinasnak  adta  a gyámja.  Mesterét  azonban 
otthagyta  s egy  ideig  vándorszínészekkel  kóborolt,  majd  Bécsbe 
ment  s ott  a festőiskola  tanulója  lett.  Keserves  nélkülözések 
között  tengette  Bécsben  az  életét  s hosszú  évek  múltán,  a mikor 
már  hírneves  és  vagyonos  művész  volt  Londonban,  boldogan 
mondotta  egy  alkalommal  az  emigráns  Rónay  Jácintnak : 

— Ha  körülnézek  szobáimban,  alig  bírom  elhitetni  magam- 
mal, hogy  ez  mind  a sajátom ; hogy  az  a kis  elhagyott  fiú,  a 
ki  egykor  éhesen,  rongyosan  járt  Bécs  utcáin,  most  háziúr! 

Bécsben  sok  nyomorúsága  ellenére  is  nagy  szorgalommal 
tanult  s díszévé  vált  a festőiskolának.  Az  iskolai  tanulás  bevég- 


zése után  Olaszországba  ment  s itt  leginkább  a nagymesterek 
képeit  tanulmányozta  és  másolgatta.  Eredeti  rajzokkal  és  festményekkel  is  megszaporodott  a gyűjteménye, 
a mely  Bécsbe  való  visszatérése  után  hamarosan  hírnevessé  tette.  Most  már  módjában  volt,  hogy  műtermet 
rendezzen  be,  a melyben  azután  az  udvar  tagjai  is  megfordultak.  Meghívták  a Burgba  is  s I.  Ferencet 
több  ízben  lefestette  természet  után  s Montleart  hercegnőről  festett  remek  miniatűrjével  végleg  megállapítá 
művészi  hírnevét.  Daffinger  tanár,  a híres  miniaturista  jóakaratából  számos  megrendelésre  tett  szert  s 

miután  nem  kellett  többé  küzdenie  a szegénységgel,  Párisba  ment  ismereteinek  gyarapítása  végett.  A párisi 
képtárakban  újból  hozzálátott  a nagymesterek  műveinek  tanulmányozásához  és  másolásához  s egy  ilyen 
alkalommal  — Paolo  Veronese  egyik  képének  másolása  közben  — keltette  fel  művészete  iránt  egy  dús- 
gazdag angol  főúrnak,  Munro  of  Novarnak  figyelmét. 

A nagy  műbarát  Londonba  vitte  őt  s a saját  palotájában  rendezett  be  számára  műtermet,  majd  elvitte 
skóciai  birtokára  s itt  számos  gyönyörű  akvarellt  festetett  vele  a melankolikus  hangulatot  keltő  tájakról. 
Londonban  pártfogója  révén  megismerkedett  Colnaghival,  a híres  műárússal  s az  angol  arisztokrácia  számos 
tagjával  is.  Hírneve  különösen  nagybecsű  illuminált  krétarajzai  révén  egyre  növekedett  s az  akvarellfestők 
királyi  akadémiája  megválasztotta  tagjává.  S mikor  lefestette  a Hamilton- családot  és  Charlotte  Talbot  ladyt, 
a királyi  udvar  is  figyelmessé  lett  rá  s megnyílt  az  útja  a királyi  palotába  is.  Számos  képet  festett  a királyi 
család  számára  is,  a melynek  mindenkor  szívesen  látott  vendége  volt. 

Egy  verzió  szerint  halála  előtt  nehány  évvel  különös  módon  vesztette  el  a királyi  család  kegyét.  Nagyon 
egyenes,  szókimondó  ember  volt  s nem  igen  alkalmazkodott  az  etiketthez.  Volt  rá  eset,  hogy  Viktória 
királynő  meghívására  kereken  kijelentette,  hogy  ő a kitűzött  napon  nem  jelenhet  meg  előtte,  mert  éppen 
akkor  más  dolga  van.  Az  angol  udvarban,  a hol  pedig  el  sem  tudták  képzelni,  hogy  valaki  ne  teljesítse 
a királynő  kívánságát,  nem  nehezteltek  meg  a művészre ; művészi  különösségnek  tekintették  etikettellenes 
viselkedését.  De  egy  más  alkalommal  már  nem  voltak  ilyen  elnézőek  vele  szemben.  A királynő  egy  ízben 
azt  az  óhajtását  fejezte  ki  előtte,  hogy  rajzolja  le  a gyermek  trónörököst.  A művész  erre  megjegyezte, 
hogy  gyermeket  nem  érdemes  festeni,  mert  minden  gyermek  arcza  egyforma.  Ez  a válasza  bezárta  előtte 
a királyi  palota  kapuját ; többé  nem  hívták  meg  az  udvarhoz  s az  angol  arisztokrácia  is  meghidegült  iránta. 

Állítólag  a mitológiai  képein  szereplő  alakok  meztelensége  is  bántotta  a kegyeskedő  angolokat  s a 
mester  ezután  egyre  kevesebb  megrendelést  kapott.  Angol  életírója  közli  ezeket  az  .adatokat,  de  nem  bizonyos, 
hogy  megfelelnek  a valóságnak.  Hiszen  élete . végefelé  is  különös  kegyében  részesítette  őt  betegsége  alatt 
a királyi  család.  Ezt  bizonyítja  a következő  epizód,  a melyet  Rónay  Jácint  jegyzett  le  naplójában : „Ebéden 
voltam  Brockynál  s már  végeztünk,  midőn  Prince  Albert  egyik  főembere,  Majer,  a híres  Winterhalter 
festővel  beköszöntött.  „Azért  jöttünk  — mondották  a vendégek  — hogy  önt  a szabadba  vigyük;  a herceg 
kocsija  a ház  előtt  áll,  készüljön".  Brocky  távozott,  hogy  átöltözködjék  . . . „Bocsásson  meg,  hogy  zavarom 
a társaságot  — mondotta  most  Winterhalter  én  hozzám  fordulva  — de  e férfiút  meg  kell  mentenünk. 
Alig  ismerek  rajzolót,  a ki  ügyességbe  mérkőzhetnék  vele.  Neki  szép  jövője  van.  íme,  alig  hat  éve,  hogy 
meglepő  kréta-  és  akvarellművei  után  olajban  fest  s már  a legjobbak  közé  küzdötte  fel  magát". 

Brocky  az  idegenben  sem  feledkezett  meg  hazájáról.  Több  képét  azért  nem  adta  el  semmiáron, 
mert  hazájának  szánta.  A „Kánai  menyegző “-t  meg  akarta  venni  tőle  az  angol  királynő,  de  ő nyomban 
kijelentette : 

— Ezt  a képet  hazám  számára  festettem. 

Végrendeletében  csakugyan  hazájának  hagyta  ezt  a képet  Kmetty  tábornok  és  Mészáros  Lázár  arc- 
képével, továbbá  „Venus  és  Kupidó"  című  festményével  együtt.  Ez  utóbbi  festményt,  mely  ott  függött 
ebédlőjében,  különösen  kedvelte ; csak  azt  jegyezte  meg  róla  nem  egyszer,  hogy  . bár  elrepülne  Kupidó  a 
festményről.  Vázlatkönyve,  a melyben  színesen  vetette  a lapokra  festményeinek  kompozícióit,  szintén 
hazakerült  s most  az  Országos  Képtárban  van.  A késmárki  evangélikus  templom  számára  is  festett  egy 
nagyszabású  oltárképet.  Ezenkívül  háromszáz  font  sterlinget  hagyott  a késmárki  Lyceumnak. 

Halála  előtt  fájdalmasan  panaszkodott  a körülötte  levő  magyar  barátainak,  hogy  most  kell  megválnia  a 
világtól,  a mikor  annyi  szenvedés  után  végre  jó  sorsba  jutott.  Betegségén  azonban  nem  lehetett  segíteni. 
A nagy  művész  1855  július  8-án  meghalt  s a londoni  Kensall-Green-sírkertben  helyezték  örök  nyugalomra. 

L.  E. 

MARKÓ  KÁROLY 


A magyar  művészet  egyik  büszkesége  Markó  Károly,  a kit  nagy 
alkotótehetségén  kívül  mélyérzésű,  poétikus  lélekkel  áldott  meg  az  ég. 
Sajnos,  nemcsak  gyönyörűségeit  érezte  ritka  művészpályájának,  hanem 
a keserveit  is,  a melyekben  bőven  volt  része  ifjúságától  kezdve  élete 
végéig,  A sors  már  pályája  kezdetén  ezer  csapást  mért  rá  s mikor  Markó 
mérnöki  oklevelét  örökre  félretette,  hogy  a művészetnek  áldozza  egész 
életét,  mindjárt  kezdetben  seregestül  szálltak  rá  az  élet  gondjai.  Huszon- 
nyolc éves  volt,  a mikor  1818-ban  Pestre  jött  s megkezdte  művész- 
pályáját, a melynek  szeretete  már  gyermekkora  óta  égett  lelkében.  Pesten 
feltűnést  keltett  rajzaival  s szerencsére  hamarosan  akadtak  jóbarátai,  a 
kik  egyengetni  kezdték  az  útját  nagy  művészi  céljainak  elérésére.  Bará- 
tainak segítsége,  támogatása  valóságos  áldás  volt  számára,  mert  zár- 
kózottsága, szerénysége  s az  életben  való  tapasztalatlansága  miatt  a 
maga  erejéből  aligha  tudott  volna  megküzdeni  a kezdet  nehézségeivel. 

Barátainak  támogatásával  Bécsbe  költözött  s az  ottani  művészeti 
akadémián  képezte  magát.  A művészpálya  küzdelmeit  hamarosan  meg- 
ismerte itt,  mert  egy  év  múltán,  a miért  megházasodott,  barátai  meg- 
nehezteltek rá  s megvonták  tőle  a pénzbeli  segítséget.  Azt  hitték,  hogy 
a házasság  gondjai  meg  fogják  akasztani  fejlődésében  s nem  érdemes  többé  a támogatásra,  hiszen  úgysem 
lesz  belőle  semmi.  S valóban  nagy  művésziéleknek  kellett  lakoznia  benne,  hogy  a házassága  után  következő 
nehéz  napok  nélkülözései  és  lélekölő  gondjai  között  sem  tért  el  céljától  s lelke  üdeségét  teljesen  megőrizte 
a művészet  számára.  Tizenhárom  esztendeig  nyomorgott  Bécsben  s nem  egyszer  művészetével  ellenkező, 
alacsonyrendű  munkát  kellett  végeznie,  hogy  családjának  kenyeret  szerezzen.  Maga  mondotta  el  később, 
hogy  bécsi  tartózkodása  alatt  családjának  gyakran  nem  volt  egyebe  víznél  és  kenyérnél,  sőt  egyszer  egy 
egész  napon  még  kenyerük  sem  volt. 

Sorsa  akkor  kezdett  jobbra  fordulni,  a mikor  Olaszországba  költözött,  habár  itt  sok  volt  a gondja 
élete  végéig.  A campagnai  művésztelepen  hamarosan  megismerték  nagy  tehetségét  s bőven  volt  része 
elismerésben  és  diadalban.  Művésztársai  mesterüknek  tekintették  őt  s maga  Koch,  a hírneves  német  művész  is 
az  ő fejére  tette  azt  az  ezüst  koronát,  a melyet  ötven  éves  művészjubileumán  adtak  neki  a fiatal  festőművészek. 

Rómából  betegeskedése  miatt  a san-giulianosi  kies  fürdőbe,  majd  Pizába,  innen  pedig  II.  Lipót 
toscanai  nagyherceg  meghívására  Firenzébe  helyezte  át  műtermét.  A nagyherceg  a kormánypalotában 
akart  számára  helyet  adni,  de  ő féltette  függetlenségét  s nem  fogadta  el  az  ajánlatot. 

Firenzét  különben  sem  szerette  s mindig  valami  csöndes,  természeti  szépségekben  gazdag  falucskába 
vágyott,  a hol  semmi  sem  zavarhatja  meg  művészéletét.  Nagy  volt  tehát  az  öröme,  a mikor  egyik  leg- 
lelkesebb tisztelője,  gróf  Gherardesca  Ugolina,  felajánlotta  neki  lakóhelyül  apegii  villáját,  mely  valóban 
művésznek  való  festői  vidéken  fekszik.  Tizenhárom  esztendőt  töltött  itt  boldog  magánosságban,  egész 
seregét  alkotva  a remekműveknek.  Képei,  a melyeken  a természet  klasszikus  szépségeit  festette  meg  mélységes 
költői  lécekkel,  világszerte  híresek  és  keresettek  voltak  s mégsem  tudott  vagyont  szerezni,  sőt  az  anyagi 
gondoktól  sem  menekedett  meg  soha.  Nem  tudott  bánni  a pénzzel  s jótékonysága  is  határtalan  volt.  Megható 
és  jellemző,  a mit  egyik  barátjának  írt:  „Ön  folyvást  a takarékosságot  ajánlja,  holott  az  egész  hónapban 
nincs  annyi  pénzem,  a mennyit  egy  fachino  is  eljátszhatik  a lotterián". 

Aggságában  számos  kitüntetés  érte ; tanári  oklevéllel  tüntette  ki  a firenzei,  a bécsi,  az  areszói  és 
a rio-de-janeirói  akadémia,  a Magyar  Tudományos  Akadémia  pedig  levelező  tagjává  választotta  meg. 
Itthon,  a mikor  harminczesztendei  távoliét  után  három  napra  hazajött,  rajongással  ünnepelték. 

Élete  utolsó  éveiben  meglepte  a hazaköltözés  vágya,  mely  azonban  nem  valósult  meg  soha.  Apegibe 
való  visszatérése  után  hét  év  múlva,  1860  november  20-án  meghalt  s Antellában  aluszsza  örök  álmát. 
Ha  maga  nem  is  jöhetett  haza,  remekműveinek  nagyrésze  visszakerült  hozzánk  s a Magyar  Nemzeti  Múzeum 
képtárában  terjeszti  nemzedékről-nemzedékre  a szép  kultuszát.  A nagy  művész  fiai  — ifjú  Markó  Károly 
és  Markó  András  — szintén  festőművészek  voltak.  l.  e. 

egesz  napon  meg  jfgenyerük  sem  volt. 

Sorsa  akkor  kezdett  jobbra  fordulni,  a mikor  Olaszországba  költözött,  habár  itt  sok  volt  a gondja 
eletc  végéig.  A campagnai  művésztelepen  hamarosan  megismerték  nagy  tehetségét  s bőven  volt  része 
smerésben  és  diadalban.  Művésztársai  mesterüknek  tekintették  őt  s maga  Koch,  a hírneves  német  művész  is 
' a rc  tette  azt  az  ezüst  koronát,  a melyet  ötven  éves  művészjubileumán  adtak  nek>  a fiatal 


akart  szamara  Ik  •:  .T  ..  a..:  ...  - 

Firenzét  különben  sem  >zerc.G  . , . . , ; ,..a/.dag  falucskába 

vágyott,  a hol  semmi  sem  zavarhatja  meg  inmeszeicc.  ■ r.;c,  a mikor  g-  r-  leg- 
lelkesebb tisztelője,  gróf  Gherardesea  Ugolina,  felajánlotta  néki  lakóhely ül  apegii  villájsü  .Tóban 


való  fest 


a esztendőt  töltött  itt.  boldog  a „ >an,  egész 

. a a természet  klasszikus  s -.  ; . - neg  mélységes 

oitak  s mégsem  tud  ‘ <.-  ..zni,  sőt  az  anyagi 

; <>tt  bánni  a pénzzel  s Igki  • i.  . üartalan  volt.  Megható 
; iott  az  egész  hónapban 


reszói  es 
itt.  meg. 


srí ; „un  folyvást  a tál 
egy  faehinp  is  eljátszlami- 
. a ■ - Kitüntetés  érte;  tanár  ..TK-vKa 
>!:.a. temta,  a Magyar  Tudorná" 

• ; aiminczesztendei  távoliét  : v -■  n«p» 

ete  utolsó  éveiben  meglepte  a h&iQtfeÓffr 
.szatérése  után'  hét  e\  jnuh  >.  .m-í  cr  óu 

a nem  is  jöhet  . sszakerült  hozzánk  s a Magyar  Nemzeti  Múzeum 
bar  ' o kt*  >.y  kultuszát.  A nagy  művész  fiai  ifjú  Markő  Károly 


a firenzei,  a bécsi, 
c levelező  tagjává  vtí 
■ u>tí,  rajongással  ünnepeltek. 
í\  azonban  nem  valósult  meg  -aha.  Apegih 
meghalt  s Antellában  alus/sza  örök  álmát 


voltak. 

Itt  járt  közöttünk  még  néhány  esztendővel  ezelőtt  a magyar  festő- 
művészet pátriárkája,  Barabás  Miklós.  Mintha  ma  is  látnánk  örökösen 
mosolygó,  szelíd  szemeit,  mintha  ma  is  csevegne  még  beszédes  ajkával, 
félszázadnál  jóval  hosszabb  időre  terjedő  pályájáról  és  emlékeiről.  Élete 
valóban  érdekes  művész-élet  volt,  habár  maga  nem  tartozott  az  „érdekes 
bohémek"  közé,  a kik  külsőleg  is  kifejezést  szeretnek  adni  művészvoltuk- 
nak. Nem  a külsőségekben  kereste  a művészélet  jellegzetességét,  hanem 
magában  a munkában,  a művészetért  való  lelkesedésben.  A Magyar 
Nemzeti  Múzeumban  levő,  maga  festette  arcképén  igazi  mivoltában  áll 
előttünk  nyugodt,  józanságra  valló  szelíd  tekintetével,  otthoniasan,  házi 
sapkával  a fején  s csibukkal  a kezében.  Szinte  várjuk,  hogy  megszólal: 
„Hej,  az  én  időmben,  a mikor  nem  voltak  körülöttünk  minden  vonali 
megmagyarázó  tudós  professzorok,  s magunknak  kellett  rájönnünk  a 
rajzolás  meg  a festés  minden  titkára"  . . . 

Valóban  ritka  tehetséggel  volt  megáldva,  hogy  gyermekkorának  és 
ifjúságának  mostohaságá  sem  csábította  el  a bizonytalan  jövőjű  művé- 
szettől valami  nyugodalmas  hivatalba  vagy  parókiába,  a melyet  iskolai 
tanulmányainak  elvégzése  után  hamarosan  megkaphatott  volna.  Mikor  a 
háromszéki  Mártonfalváról,  a hol  1810-ben  született,  szegény,  árva  fiúcska  módjára  egy  kis  bátyúval  bekerült  a 
nagyenyedi  kollégiumba,  már  ott  derengett  a lelkében  a művészet  szeretete  s jobban  szeretett  bajlódni  a rajzai- 
val, mint  a latin  grammatikával.  Diákoskodása  alatt  tömérdek  nélkülözésben  volt  része,  de  minden  nyomorú- 
ságáról megfeledkezett,  ha  rajzait  dicsérgették.  Minden  gyönyörűsége  a rajzolás  volt,  mely  még  cipóra  valót  is 
hozott  neki.  Tanulótársait  rajzolta  le  kezdetben,  majd  pusztán  emlékezetből  Katona  Zsigmond  és  báró 
Kemény  Simon  arcképét  is  elkészítette  mindenek  nagy  bámulatára.  Az  évekkel  egyre  növekedett  benne 
a művészet  szeretete,  s végre  elszánta  magát  és  búcsút  mondott  az  iskolának.  1828-ban  Kolozsvárra  ment, 
a hol  egy  Gentiluomo  nevű  olasz  festőtől  — a ki  különben  ének-  és  zongoratanítással  foglalkozott  — 
megtanulta  az  olajfestés  Iliméit,  minthogy  addig  csak  krétával  rajzolt  vagy  vízfestményeket  készített 
miniatűrben.  A festékek  neveivel  is  ekkor  ismerkedett  meg  először.  Nem  volt  ezután  nyugta,  a míg  a 
bécsi  Képzőművészeti  Akadémiába  nem  jutott,  hogy  ott  alaposan  kiképezze  magát  a rajzolásban  és  a 
festésben.  Igen  nehezen  jutott  be  a bécsi  iskolába,  mert  az  igazgató  sehogysem  akarta  elhinni  az  apró 
legénykének,  hogy  ért  a rajzoláshoz.  Semmikép  nem  imponált  neki  a Barabás  nagyenyedi  bizonyítványa, 
a melyben  holmi  kitűnők  és  jelesek  voltak  a zsidó  és  a görög  nyelvből.  Rajziskolai  bizonyítványt  kért  tőle 
előtanulmányairól,  Barabás  ekkor  hazatért  szállására  s ott  kréta-rajzot  készített  egy  barátjától  kölcsönkért 
"V  énusz-szoborról.  Elvitte  a rajzot  az  igazgatóhoz,  a ki  sokáig  gyönyörködött  benne,  majd  megszólalt 
német  nyelven : 

— Hol  tanult  ? 

— Sehol. 

— Hát  ezt  ki  rajzolta? 

— Én,  igazgató  úr. 

— Úgy  ? Micsoda  szemtelen  hazugság  ez. 

- Barabás  kemény  hangon  jegyezte  meg  erre : 

Tisztelt  igazgató  úr,  mi  nem  azért  vagyunk  itt,  hogy  abból  vizsgázzunk,  ki  tud  egymásnak  nagyobb 
gorombaságot  vágni  a fejéhez. 

Az  igazgató  most  még  jobban  kijött  a sodrából,  s mérgesen  rivalt  rá  az  önérzetes  magyar  legénykére: 
■5  Hogy  mer  olyasmit  mondani,  hogy  ezt  maga  rajzolta? 

Barabás  tanukra  hivatkozott. 

~ Itt  nincs  más  bizonyíték  — rivalt  rá  az  igazgató  — csak  az,  a mit  itt  az  akadémiában  rajzol. 

— De  ha  alkalmat  nem  adnak  rá,  hogyan  bizonyítsam  be  a tehetségemet? 


A Magyar  Festőművészet  Albuma 

A mérges  ember  ekkor  felrántott  a homlokára  egy  zöld  szemárnyolót  s kifelé  indulva  a szobából, 
rászólt  Barabásra. 

— Jöjjön  utánam ! 

Barabás  nemsokára  ott  ült  az  egyik  teremben  a többi  tanuló  között  s hozzáfogott  egy  dombormű- 
minta lerajzolásához.  A harmadik  napon  észreveszi,  hogy  az  igazgató  ott  áll  a háta  megett  és  nézi  a 
rajzot,  majd  megszólal : 

— Mióta  van  maga  itt  ? 

— Három  nap  óta. 

— Ki  adta  magának  ezt  a helyet  ? 

— Saját  maga,  igazgató  úr. 

A mérges  ember  egyszerre  szelíd  arcot  öltött  s nagy  jóakarattal  kérdezett  még  egyet-mást  Barabástól, 
majd  megelégedéssel  távozott.  Most  már  kedves  emberévé  vált  a magyar  legényke,  s ezután  nagy  igye- 
kezettel buzgólkodott  a tanításán. 

Barabás  nagy  szegénységben  élt  Bécsben,  de  erős  akaratával  és  a művészet  iránt  érzett  nagy 
szeretetével  minden  akadályt  legyőzött.  Mikor  Bécsből  — 1830-ban  — visszatért  Kolozsvárra,  már  egész 
Erdélyben  nagy  volt  a híre  a művészetének.  Sok  arcképet  festett  s Szebenben,  később  pedig  Bukarestben 
is  hosszabb  időt  töltött  mint  keresett  művész.  Bukarestben  Kisselev  tábornok  pártfogása  révén  divatos 
arcképfestő  lett  és  sok  pénzt  keresett.  Módjában  volt  most  már  az  is,  hogy  megvalósítsa  régi  vágyát  s 
Olaszországban  folytassa  tanulmányait.  1834-ben  már  a velencei  képtárakban  mázolgatta  nagy  mesterek 
alkotásait,  majd  Bolognába,  Firenzébe,  Rómába  és  Nápolyba  ment,  s tapasztalatokkal  gazdagon  tért  haza 
1835-ben. 

Ettől  kezdve  ő lett  a legkeresettebb  magyar  arcképfestő  s évről-évre  igen  sok  kiváló  ember  arcképét 
festette  meg,  köztük  báró  Wesselényi  Miklósét,  Vörösmarty  Mihályét,  Petőfi  Sándorét,  gróf  Széchenyi 
Istvánét  és  Arany  Jánosét.  1840-ben  végleg  megtelepedett  Pesten  s a következő  évben  családot  alapított; 
feleségül  vette  a konstanzi  születésű  Bois  de  Chesne  Zsuzsannát.  Anyagi  gondoktól  menten,  teljesen 
művészetének  szentelhette  ezután  az  életét,  a melynek  nem  voltak  ugyan  izgalmas  külső  eseményei,  de 
annál  több  volt  benne  a művészet  nyomán  járó  siker  és  elismerés.  Az  arcképeken  kívül  számos  zsánerképet 
is  festett,  a melyek  közül  egyike  a legnépszerűbbeknek  a „Menyasszony  megérkezése".  A „Vándor  cigá- 
nyok" címűt  Petőfi  is  megénekelte.  Bámulatos  memóriája  volt ; a többi  közt  egyszer  harminchét  év  múltán 
festett  meg  emlékezetből  egy  arcképet. 

Barabás  hosszú  művészélete  folyamán  a művészet  elméleti  részével  is  foglalkozott,  s ebbeli  irodalmi 
munkásságáért  levelező  tagjává  választotta  meg  a Magyar  Tudományos  Akadémia.  1877-ben  ünnepelte 
meg  ötvenéves  művészi  jubileumát  s ezután  is  fiatalos  buzgósággal  festett,  a míg  — 1898  febr.  I2-én  — 
a halál  ki  nem  vette  kezéből  az  ecsetet.  Istenáldotta  magyar  művész  volt  s mindig  legjobbjaink  között  fogják 
emlegetni  a nevét.  l.  e. 

MARASTONI  JAKAB 


A múlt  század  negyvenes-ötvenes  éveiben  nag}-  szerepe  volt  Maras- 
toni  Jakabnak  a pesti  képzőművészeti  mozgalmakban  s az  ő nevéhez 
fűződik  az  első  magyar  képzőművészeti  iskola  megalapítása.  Olasz  ember 
volt;  Velencében  született  1810-ben,  s a század  harmincas  éveinek  végén 
telepedett  meg  Pesten.  Itt  aztán  a magunkénak  vallottuk. 

Eleinte  arcképfestéssel  foglalkozott,  majd  megnyitotta  képzőművé- 
szeti iskoláját  a Nagyhíd-utcai  Weisz-féle  ház  harmadik  emeletén.  A lelkes 
hazafiak  nagy  örömmel  pártfogolták  vállalkozását.  Pártfogói  között  volt 
József  nádor  is.  Kilenc  termet  foglalt  el  az  iskola,  melyet  bőven  ellátott 
Marastoni  mintarajzokkal,  nagy  mesterek  műveinek  másolatával,  építé- 
szeti mintákkal,  domborművekkel  és  gipszöntvényekkel.  Ezeknek  nagy 
részét  még  Velencében  gyűjtötte,  de  számos  mintalapot  maga  rajzolt. 
Lelkes  ünnepség  keretében  nyílt  meg  az  iskola  s Marastonit  valósággal 
országszerte  ünnepelték.  Szegény  magyar  ifjakat  ingyen  vett  fel  isko- 
lájába s ezért  Pest  városa  díszpolgárává  választotta  meg. 

Hanem  az  iskola  nem  váltotta  be  a hozzá  fűzött  reményeket.  Kez- 
detben harminckilenc  tanítványa  volt,  de  ezek  közül  csak  tíz  fizette  meg 
a tanítás  díját  s Marastoni,  a ki  a pénzre  is  sokat  adott,  hamarosan 
belátta,  hogy  vállalkozása  nem  a szerencsésebbek  közül  való.  Csak  nagy 
áldozatokkal  tarthatta  fenn  az  iskoláját. 

Az  iskolát,  mint  Szana  Tamás  kutatásaiból  tudjuk,  csakis  úgy  lehetett  valahogy  föntartani,  hogy 
külön  társulat  alakult,  a mely  a gyámolítását  magára  vállalta.  S ez  a társulat  hamarosan  kibővítette  a 
maga  programmját.  Kiállításokat,  vagy  a hogy  akkor  hívták,  műkitételeket  rendezett.  Az  iskolát  a nagy 
közönség  jó  ideig  olyan  műhelynek  tartotta  és  mondotta,  a melyben  «festőinasok»  tanulnak,  hogy 
legényekké  tanuljanak  ki,  s majdan  mesterekké  lehessenek.  A festőinasok  közt  volt  Zichy  Mihály  és  Lotz 
Károly  is ; és  közöttük  volt  a nemrég  meghalt  Szemlér  Mihály  is,  a ki  mestere  nyomdokaiban  járva, 
jórészt  az  ő pedagógiai  rendszerét  is  követve,  egész  sor  nemzedéket  tanított  rajzolásra  és  festésre.  Az  agg 
Grósz  Béla  is  az  inasok  közé  tartozott. 

Betegeskedése  miatt  Marastoni  1859-ben  visszavonult  a tanítástól.  Két  év  múltán  pedig  végleg 
feloszlott  az  iskola,  melynek  berendezését  a Magyar  Nemzeti  Múzeumban  helyezték  el  azzal  a szándékkal, 
hogy  a tervbe  vett  Nemzeti  Festő- Akadémiában  fogják  majd  értékesíteni. 

Marastoni  az  arcképein  kívül  néhány  zsánerképet  is  festett,  a melyeket  a pesti  műkiállításokon  mutatott 
be.  Két  zsánerképe:  „A  jó  anya“  és  „A  bölcsész"  a bécsi  műkiállításokon  is  figyelmet  keltettek.  Festmé- 
nyeinél azonban  sokkal  többet  érnek  mintarajzai,  a melyeket  tanítványai  számára  készített,  különben  kortársai 
sem  tartották  őt  valódi  művésznek  s inkább  a nagy  tapasztalaid  „ szakember" -t  s a kitűnő  rajz-  és  festő- 
tanárt  becsülték  meg  benne. 

A régi  Pestnek  igen  érdekes  és  általánosan  ismert  alakja  volt  ez  a „talián  piktor",  a kit  akkori 
íróink,  művészeink,  politikusaink  és  egyéb  nevezetes  embereink  majdnem  valamennyien  barátaik  közé 
számítottak.  Rendkívül  szeretetre  méltó,  eleven  temperamentumu  ember  volt  s a míg  betegeskedése  otthon 
ülésre  nem  kényszerítette,  járt-kelt  társaságból-társaságba,  s nagy  hévvel  agitált  a művészet  érdekében 
— s le  akart  festeni  mindenkit.  Ha  valami  mozgalom  indult  meg,  ebben  mindig  vezető  szerephez  jutott 
s véleménye  mindig  nyomós  volt  a magyar  művészet  föllendítésén  szorgalmatoskodó  régi  jó  táblabiráink 
előtt.  S ki  venné  tőle  rossz  néven  azt  a kis  hiúságot,  hogy  maga  is  nagyon  buzgólkodott  művész 
tekintélyének  növelésén,  s igen  szerette,  ha  minél  többet  beszélnek  és  írnak  róla  ? Ebben  is  ügyes  ember 
volt  s egy  ízben  megállapodott  az  „Ungar"  című  pesti  német  újság  szerkesztőjével,  Kleinnal,  hogy  lefesti 
térdképben,  ha  ezért  százhúsz  dicsérő  cikket  ír  róla.  Az  „Ungar"  minden  számában  megjelent  ezután 
egy  egekig  magasztaló  cikk  Marastoni  művészetéről.  A furfangos  újságíró  nagyon  szerette  volna  mielőbb 
megkapni  a képet  s úgy  akart  kifogni  Marastonin,  hogy  egy- egy  számban  hármat  is  kiadott  a kialkudott 

cikkekből.  Marastoni  azonban  még  furfangosabb  volt  s az  egy  számban  megjelent  cikkeket  egynek 
számította,  s az  újságnak  százhúsz  számában  akarta  látni  a maga  dicséretét.  A képet  egyébként  már 
megfestette,  s hogy  az  újságírót  ezzel  is  izgassa : csak  az  egyik  kezet  hagyta  meg  körrajzban  színezés 
nélkül,  a míg  a cikkek  mind  meg  nem  jelennek. 

— Ik  mák  nikt  fertig  — jelentette  ki  olaszos  németségével  — bisz  ez  hundert  szvánzig  Artikel 
bringt ! (Be  nem  fejezem  addig,  a míg  százhúsz  cikket  nem  közöl !) 

Klein  dühösködött,  de  kénytelen  volt  engedelmeskedni,  nehogy  a már  megjelent  cikkek  kárba  vesz- 
szenek,  s az  „Ungar“  olvasói  akár  belebetegedhettek  akkoriban  a Marastoniról  szóló  mázsás  dicséretek 
olvasásába. 

Marastoni  Jakab  1860-ban  halt  meg  Pesten.  Fia,  Marastoni  József  szintén  festő  volt,  s különösen 
arcképeivel  szerzett  jó  nevet.  l.  e. 


KISS  BÁLINT 


RDEMES  hely  illeti  meg  ezt  a művészünket  az  úttörők  között,  a kiknek  nem  túlságosan  tömör 
sorában  főkép  fáradhatatlan  tevékenységével  és  lelkesedésével  tűnik  ki.  A történelemből  meríti 
lelkességét  és  a történelem  tanulságaival  lelkesedést  akar  terjeszteni.  Nevét  már  alig  ismerik, 
de  képei  még  megvannak  a régi  vidéki  házakban. 

Kiss  Bálint  a múlt  század  elején  született  Szentesen,  1802  december  29-én.  Szülőváro- 
sában, majd  Temesvárott  és  Debrecenben  járt  iskolába.  Szegény  fiú  volt  s a biztos  és  nyugo- 
dalmas kenyeret  adó  papi  pályára  készült.  Nem  a vallásos  áhitat  bírta  a theologiai  stúdiumra,  hiszen  fiatal 
lelkének  minden  vágyódása  az  akkor  nem  nagy  becsületben  álló  művészi  pálya  felé  vonzotta.  Már  theologus 
volt,  de  egyre  küzködött.  A keserves,  hosszas  tusakodásnak  az  lett  a vége,  hogy  az  életét  eldöntő  lépést 
mégis  csak  megtette  és  1826-ban  elment  Bécsbe  a képzőművészeti  akadémiára. 

Négy  évig  tanult  ott  a rideg  professzoroknál  és  mesterei  hatása  végigvonul  egész  művészi  pályáján. 
Kikerült  az  akadémiából  és  vándorútra  kelt.  Beutazta  Svájcot,  járt  Német-  és  Olaszországban.  Aztán  haza- 
jött és  állandóan  Pesten  telepedett  meg.  Itt  egyelőre  arcképeket  festett.  Megrendelői  főkép  a főrangú  világból 
valók  voltak.  A polgárság  is  juttatott  neki  egy-egy  megren- 
delést. Sokat  nem  keresett,  de  a becsülete  nagy  volt.  És 
kiterjesztette  a munkásságát  a festőművészet  minden  terére. 

Festett  tájképet,  genre-képet,  állatképet,  vallásos  képet  is. 

Csudásan  termékeny  volt  s az  akkori  kritika  véleménye 
szerint  egyre  inkább  elmélyedt  a művészetben. 

A harmincas  évek  elején  nagy  feltűnést  keltett  Hunyadi 
János  halálát  ábrázoló  képe.  Hiszen  a történelmi  festés  akkor 
nálunk  új  valami  volt.  S hogy  sikert  aratott : nagy  kedvvel 
fordult  a történelmi  festészet  felé.  így  támadtak,  még  ugyan- 
csak a harmincas  években,  történelmi  képei : „Dobó“,  „II. 

Rákóczi  Ferenc",  továbbá  a regés  „Osszián"  és  „Fejér  lovag". 

De  országra  szóló  hírt,  országos  hatást  csak  azzal  az  1846-v 
bán  készült  képével  ért  el,  a mely  azt  a jelenetet  ábrázolja, 
a mikor  Jabloncai  Petes  János  elbúcsúzik  leányától  a leopold- 
vári  tömlöc  ablakánál.  A szabadságharc  leveretése  után,  az 
elnyomatás  keserves  éveiben  ez  a kép,  a melyben  minden 
magyar  ember  a haza  szomorú  sorsának  allegóriáját  látta, 
a legnépszerűbb  képek  egyike  lett  s országszerte  elterjedt 
számtalan  másolatban.  Eredetijét  a Nemzeti  Múzeum  kép- 
tárában őrzik. 

Említésre  méltó  alkotásai  a történeti  festészet  terén : 

Hunyadi  János,  a mint  a rigómezei  csata  után  rablók  támad- 
ják meg;  Izabella  királyné,  a.  mint  a budai  királyi  palotában 
megszoptatja  fiúgyermekét  a török  császár  követe  előtt,  a 
ki  kételkedett  abban,  hogy  a trónnak  csakugyan  volna  örö- 
köse; Nagy  Lajos,  midőn  1357-ben  jádrai  táborában  fogadja 
a békéért  könyörgő  velencei  követséget  s a Vérszerződés 
című  képe.  E munkáin  kívül  1858-ban  Karácsonyi  László 
számára  tizenegy  képet  festett  hazánk  történetéből. 

Népszerű  festő  volt,  bár  a kritika  máris  kikezdte  és  nép- 
szerűségének köszönhette,  hogy  1848-ban,  mijcor  a Magyar 
Képtár  — a Nemzeti  Múzeum  mostani  képtárának  alapja  — 
létrejött,  őt  nevezték  ki  a felügyelőjévé  és  rendezőjévé. 

Később,  1847-ig,  a képtár  őre  lett  és  egyúttal  megbízást  rajzolta 

kapott,  hogy  a fiatalabb  festőket  a képtár  egyik  mellékter-  akt-vázlat  Benczúr  gyula 

mében  művészetükben  oktassa.  Ő ennek  a hivatásának  lelkiismeretesen  igyekezett  megfelelni  és  mindenek- 
előtt tanítványai  számára  kézikönyvet  is  írt. 

Az  arcképek  közül,  a melyeket  a harmincas  évek  vége  felé  festett,  a Tisza- családot  ábrázoló  nagy 
csoportképe  a legnevezetesebb. 

A Műegyesület  első  kiállításán  Falusi  vacsora  című  genre  képével  szerepelt,  a melynek  tárgyát  a 
csongrádmegyei  népéletből  merítette.  De  fölkereste  ecsetjével  hazánk  más  vidékeit  is,  hogy  népének  vilá- 
gában festői  témát  keressen.  A bécsi  iskola  tanításait  híven  betartotta  ezekben  a képekben  is.  „Szegény 
özvegy “,  ..Erdőszélen  tüzelgető  utazó  parasztok",  ..Eltévedt  huszár-előőrs",  „Magyar  fuvaros  nyomorú- 
sága" címen  száraz,  németes  jelmezképeket  festett  a magyar  nép  életéből.  Keze  alól  kerültek  ki  a József 
nádor  tiszteletére  rendezett  jász-kún  ünnepségek  rajzai  is,  a melyek  később  kőnyomatokban  is  megjelentek. 

Sokat  beszéltek  annak  idején  nagy  allegorikus  művéről,  a melynek  tárgya  : A halhatatlanság  reménye. 
Azt  akarta  ezen  a képen  nagy  akarózással,  de  primitív  allegóriával  feltüntetni,  hogy  a különböző  népek 
hogyan  fejezik  ki  hitüket  a halhatatlanságban.  Hanem  ez  a képe,  mint  Szana  Tamás  írja,  még  az  egykorú 
kritikát  sem  elégítette  ki. 

Egész  képtárt  festett  össze  négy  évtized  alatt  ez  a fáradhatatlan  festő.  Már  elhaladt  fölötte  az  idő, 
új  művészet  hódította  meg  a nemzetet,  a mikor  az  öreg  úr  pesti  otthonában,  1868  január  27-én  meghalt. 
A művészet  talán  észre  se  vette,  hogy  legfáradhatatlanabb  művelői  egyikének  kezéből  kiragadta  az  ecsetet 
a halál.  A műtörténelem  a nemzeti  kegyelet  buzdítására  meg  fogja  őrizni  az  emlékét.  k.  z. 


CANZI  ÉS  HEINRICH  EDE 

ötvenes-hatvanas  években  sok  idegen  festő  jött  Magyarországba,  de  csak  néhányan 
naradtak  itt  véglegesen.  Ezek  közül  való  volt  Canzi  Ágoston,  a maga  korában  jónevű 
irckép-  és  zsánerfestő,  a ki  megtelepedett  Pesten  s megszerette  a magyarokat,  itt  is  maradt 
hete  végéig.  A Bécs  melletti  Badenben  született  s a stuttgarti  művészakadémiában  tanult, 
íésőbb  tizenöt  esztendeig  lakott  Párisban,  a hol  Ingres  műtermében  képezte  magát. 
3árisban  szélesebb  körű  hírnévre  tett  szert  s 1838-ban  ő kapta  meg  a művészet  nagy 
aranyérmét.  1846-ban  költözött  Pestre,  miután  egy  ideig  Stuttgartban  és  Bécsben  élt.  Nagyon  megszerette 
a magyarokat  s nem  is  kívánkozott  innen  sehova.  Pesten  megnősült  s mint  jónevű  arcképfestő  kereste  a 
kenyerét,  1866-ban  halt  meg.  Egykori  feljegyzés  azt  mondja  róla,  hogy  igen  szerény,  derék  ember  volt, 
a ki  sohasem  tolakodott  mások  elébe,  hogy  a maga  hasznát  keresse.  Arcképei  és  magyar  genre-képei 
szépen  ki  vannak  dolgozva.  „Váci  szüret" -e  országszerte  híres  kép  volt. 

A múlt  század  első  felének  magyar  festői  között  nagy  jövőt  jósoltak  az  egykorú  műkritikusok  Heinrich 
Edének.  Ki  tudja,  hogy  mi  akadályozta  meg  tehetségének  kifejlődését?  Talán  az  élet  gondjai,  talán  a sok 
küzdelem,  a melyben  a mostoha  viszonyok  között  része  lehetett.  A Magyar  Nemzeti  Múzeumban  levő 
egyetlen  képe,  a „Régiségbúvár",  igen  figyelemre  méltó  művészi  alkotás,  s érthetővé  teszi  kortársai  remény- 
kedését. 

Először  az  1846-iki  pesti  műkiállításon  keltett  feltűnést  két  tanulmány  fejjel  s egy  harcost  ábrázoló 
festménynyel.  Egyik  kritikusa  Franki,  a „Sonntagblatt“-ban  nem  nagyon,. dicséri  ugyan,  de  mint  tehetséges 
kezdőnek  fényes  jövőt  jósol  neki.  Heinrich  ekkor  Rómában  tartózkodott  s ott  hosszabb  ideig  nagy  szegény- 
ségben lehetett  családjával  együtt,  mert  1851-ben  a jószivű  Markó  Károly  adott  neki  szállást  a maga  lakásán. 

A Pesti  Műegyesület  1847-iki  műlapjával  kapcsolatosan  is  emlegeti  nevét  a műtörténet.  E műlap, 
mely  Hunyady  Mátyást  ábrázolja,  állítólag  az  ő munkája,  de  még  igen  kezdetleges  a rajza.  A Pesti  Műegye- 
sület is  csak  Geiger  átdolgozásában  adta  ki.  Különösen  azt  kifogásolták  benne,  hogy  alakjainak  arca  nem 
magyaros.  1851  júliusában  a Bécsi  Műegyesület  kiállításán  is  szerepel  „Négy  évszak"  című  festményével, 
melynek  ára  150  forint  volt.  A bécsi  kritikusoknak  azonban  nem  nyerte  meg  a tetszését  ez  a képe. 

Működéséről  és  életéről  csak  e kevés  adatot  jegyezte  fel  a műtörténet.  Ki  tudja,  hogy  milyen  nagy 
művész-tragédia  lappang  az  élete  történetét  elrejtő  feledés  mögött  ? l.  e. 

Szervusz,  híres  Petőfi ! 


PETŐFI  A PILVAX-KÁVÉHÁZBAN 


A HÍRES  PETŐFI 


RAJZOLTA  JANKÓ  JÁNOS 


A KÉT  VÉBER 


ÉT  jeles  magyar  festő  viselte  a Véber  nevet.  Az  egyik  Véber  Henrik,  a ki  „az  eszményítők 
kis  csoportjába"  tartozott  s különösen  portréival  és  történeti  festményeivel  szerzett  hírnevet. 

Pesten  született  1818-ban.  Apja,  Véber  Mihály,  jómódú  kereskedő  volt  s már  korán 
módot  adott  neki  arra,  hogy  hajlamát  követve,  jó  mestereknél  képezze  magát  a festészetben. 

1 Miután  elvégezte  a pesti  gimnáziumot,  egészen  a festészetnek  szentelte  magát  s 1835-ben  a 
L - — bécsi  Képzőművészeti  Akadémia  tanítványa  lett,  s itt  idővel  dicsérő  bizonyítványt  kapott, 

1837-ben  pedig  megnyerte  a báró  Gundoli-féle  első  díjat.  Ezután  visszatért  Pestre  s itt  egy  esztendeig 
arcképeket  festegetett,  majd  Münchenbe  ment,  hogy  az  ottani  képzőművészeti  akadémián  tovább  képezze 
magát.  Münchenben  sokat  tanult  Corneliustól,  Kaulbachtól,  Schnorrtól  s más  kiváló  festőktől,  1841-ben 
egy  évre  Tirolba  és  Svájcba  ment,  a hol  tájképeket  festett  természet  után,  1846-ban  pedig  megkezdte 
Rómában  a nagy  mesterek  képeinek  tanulmányozását.  Itt  készítette  el  a vázlatát  „Korvin  Mátyás  bevonulása 
Budára"  című  óriás  történeti  képének,  a melyet  később  a Magyar  Képzőművészeti-Társaság  jutalom  gyanánt 
kőnyomatos  reprodukcióban  szétosztott  tagjai  között.  Rómából  való  hazatérése  után  arcképeket,  zsánerképeket 
és  bibliai  tárgyú  képeket  festett.  Festményei  közül  legkiválóbbak  a következők:  „Dávid  János  magyar 
huszár",  „Salamon  király  a börtönben",  „Judit  és  Holofernes",  „Mátyás  a juhászszal",  „Rebeka",  „Jézus  a 
gyermekek  között",  „V.  Ferdinánd  megkoronázása  Pozsonyban",  „Géza  választ  a korona  és  a kard  között". 
Utolsó  képét,  a „Haldokló  dalnok “-ot,  már  nem  fejezhette  be;  gyakori  betegeskedés  után  1866-ban  meghalt 
Budapesten.  Képeit  a rajz  finomsága,  az  alakok  ügyes  elrendezése  és  a színek  élénksége,  frissessége  jellemzi. 

A másik  Véber,  a pécsi  születésű  Véber  Ferenc  is  egyike  volt  a hatvanas-hetvenes  évek  jónevű 
festőinek.  Apja,  a ki  jómódú  pécsi  kereskedő  volt,  őt  is  kereskedőnek  szánta,  habár  soha  sem  gátolta 
meg  abban,  hogy  kedve  szerint  éljen.  Véber  Ferenc  férfikoráig  családja  körében  élt  Pécsett,  s ha  néha- 
napján be  is  járt  atyja  üzletébe,  a kereskedő- 
pályát soha  sem  tekintette  életcéljának.  Legörö- 
mestebb  rajzolgatással  és  festéssel  töltötte  az 
idejét,  arra  azonban  sokáig  nem  gondolt,  hogy 
a festésben  alaposan  kiképezze  magát.  Város- 
szerte nagy  népszerűségnek  örvendett  vidám 
kedélye  és  ezermester  volta  miatt.  Ő volt  az 
ifjúság  vezére  s minden  mulatságot  ő rendezett 
s minden  műkedvelői  előadáshoz  ő festette  a 
díszleteket  és  készítette  a transparenseket.  A maga 
mulatságára  lefestette  az  ismerőseit  s ajándék 
gyanánt  egész  csomó  tájképet  készített  számukra. 

Apja  halála  után  egyszerre  nagy  változás 
történt  a sorsában.  Komolyan  kezdett  gondol- 
kozni a jövőről  s elhatározta,  hogy  professzionátus 
festő  lesz.  Bezárta  az  atyja  boltját  s örökségével 
Münchenbe  költözött  s beiratkozott  Piloty  tanár 
mesteriskolájába,  a melynek  csakhamar  egyik  leg- 
kitűnőbb tanulója  lett.  Különösen  a történeti  fes- 
tést kedvelte  s ezen  a téren  több  figyelemre 
méltó  alkotás  őrzi  a nevét.  A történelmi  fest- 
mények pesti  pályázatán,  1873-ban,  ő nyerte  meg 
a harmadik  díj  gyanánt  kitűzött  ötven  aranyat 
„Szent  László"  című  képével.  Legismertebb  és 
legkiválóbb  történeti  képe,  mely  reprodukcióban 
országszerte  elterjedt  és  nagy  népszerűségre  tett 
szert,  a „Szigetvár  utolsó  percei"  című  műve. 
Bacchus  rajzolta  vastagh  györgy  Drámai  erővel  állítja  elénk  ez  a kép  a hősies  és 

elszánt  magyar  nőt,  a ki  a vár  pincéjében  éppen  akkor  térdel  le  tüzes  csóvával  a puskaporos  hordók  elé, 
a mikor  a török  martalócok  betörnek  hozzá. 

Érdekes,  hogy  Véber  Ferenc,  habár  a legfenségesebb  tragikai  tárgyakat  kedvelte  s ecsetjével  drámákat 
és  tragédiákat  szeretett  alkotni,  műtermén  kívül  maga  volt  a vidámság  és  a pajkosság.  Pompás  bohém- 
tréfáit máig  is  emlegetik  a müncheni  művész-társaságban.  Egy  alkalommal  egyik  müncheni  művésztársa 
valami  rongyos,  torzonborz  csavargót  rendelt  a műtermébe  modell  gyanánt.  Már  előre  eldicsekedett  barátai- 
nak, hogy  milyen  érdekes  lesz  az  a tanulmányfej ; hiszen,  mióta  a világ  áll,  nem  volt  még  festőnek  olyan 
művésziesen  torzonborz  modellja,  mint  az  övé.  Valami  pálinkás  bolt  előtt  akadt  rá  erre  az  elzüllött  alakra. 
A csinytevő  Véber,  a mikor  a torzonborz  modell  felfedezéséről  értesült,  nyomban  kieszelte  bohémtréfáját. 
Felkutatta  a csavargót  s azzal  az  ürügygyei,  hogy  olyan  elhagyatott  állapotban  nem  jelenhetik  meg  a 
műteremben,  alaposan  megváratta,  megborotváltatta  és  megmosdatta,  sőt  egy  hosszú  fekete  kabátot  is 
huzatott  rá. 

Másnap  a festő  izgatottan  várta  ritka  modelljét,  melynek  látására  egész  sereg  festőtársa  gyűlt  össze 
műtermében.  Egyszerre  kopogás  hallatszik,  majd  belép  a műterembe  egy  tisztes  külsejű  gentleman,  a ki 
borotvált  arcával,  rövidre  nyírt  hajával  és  hosszú  fekete  kabátjában  valami  jámbor  falusi  tanítóhoz  hason- 
lított. Mikor  megkérdezték  tőle,  hogy  mi  járatban  van,  persze,  azonnal  kiderült  Véber  csinyje.  A műteremben 
összegyűlt  festők,  a kik  már  előre  értesültek  a tréfáról,  hatalmas  kacagásban  törtek  ki,  a megtréfált  festő 
azonban  rettenetesen  dtihösködött  s napokig  halálra  kereste  Vébert.  l.  e. 

LIGETI  ANTAL 

természetnek  idealizáló,  költői  lelkű  festője  volt  Ligeti  Antal.  Markó  Károly  művészi  irányát 
követte  mindvégig  s maradandó  becsű  művekkel  tette  nevét  ismeretessé  a haza  határain  túl 
is.  Az  ő pályája  is  sok  küzdelemmel  kezdődött  s Nagykárolyban,  a hol  1823-ban  született, 
csak  rövid  ideig  tartó  iskolai  oktatást  kapott,  mert  szegénysorsú  szülei  kereskedőnél':  adták 
Kolozsvárra.  Gyermekkorától  kezdve  a rajzolás  és  a festegetés  volt  legnagyobb  öröme  s 
habár  kilenc  esztendőt  töltött  a kereskedő  pályán,  a más  irányú  foglalatosság  egy  pillanatra 
sem  tudta  feledtetni  vele  a fégi  vágyát:  egyesegyedül  festő  akart  lenni. 

Végre  megtette  az  új  út  felé  vezető  lépést;  otthagyta  a kereskedő  pályát,  mely  pedig  vagyonossággal 
és  nyugodt  élettel  biztatta  s huszonhárom  éves  korában,  pénz  és  pártfogó  nélkül,  Olaszországba  ment, 
hogy  ott  nagy  mesterektől  tanuljon.  Olaszországban  való  bolyongásakor  mindjárt  kezdetben  veszedelmes 
baleset  érte.  A Vesuvon  két  vipera  támadta  meg  s az  ellenük  való  védekezés  és  hátrálás  közben  egy 
szakadékba  bukott  és  összetörte  magát.  Flosszabb  ideig  nyomta  az  ágyat,  s betegen  érkezett  meg  Firenzébe 
is,  a hol  Markó  Károlyt  látogatta  meg. 

Markó  jóakarattal  figyelmeztette  őt  a rajzolásban  való  gyakorlatlanságára  s azt  a tanácsot  adta  neki, 
hogy  menjen  a müncheni  képzőművészeti  akadémiára.  Ligeti  megfogadta  a tanácsot  s csak  müncheni 
tanulmányainak  befejezése  után  tért  vissza  Markó  mesterhez,  a kinek  művészete  már  kezdetben  rendkívül 
nagy  hatást  tett  rá.  Firenzében  azután  mestere  mellett  képezte  magát  s a mikor  — 1848-ban  — a 
szabadságharc  hírére  hazatért,  már  kiválóbb  tájfestőink  közé  sorozták.  Mesteréhez  zárkózott  modorával, 
szerénységével  és  a művészet  iránt  való  lángoló  lelkesedésével  is  nagyon  hasonlított. 

A szabadságharc  után,  a melyben  mint  honvéd  küzdött,  visszatért  mesteréhez,  de  most  már  csak 
rövid  időre.  Alig  egy  év  múltán  ismét  haza  jött,  pedig  itthon  a szomorú  társadalmi  és  politikai  viszonyok 
nem  kedveztek  a művészetnek.  Leginkább  arcképfestéssel  foglalkozott,  eltérve  eredeti  irányától,  az  ideális 
tájképfestéstől.  Kenyerét  kellett  megkeresnie  az  arcképekkel.  Szerencsére,  gróf  Károlyi  István  még  idejében 
pártfogásába  vette  s módot  adott  neki  arra,  hogy  a Kelet  természeti  szépségekben  gazdag  vidékein,  Egyip- 
tomban, Libanonban,  Damaskusban  s a görög  szigeteken  hosszabb  időt  tölthessen  művészetének  élve. 
Egész  csomó  vázlattal  tért  haza  s egy  ideig  pártfogójának  fótlii  kastélyában  festegetett,  majd  1861-ben  a 

fővárosba  költözött  s most  már  gond  nélkül  élhetett  művészetének.  A keleti  naptól  megaranyozott,  gyönyörű 
tájak  egész  sorát  festette  meg  poetikus  magyar  tájakkal  egyetemben. 

Mint  műértő  is  hasznos  szolgálatot  tett  hazájának,  a mikor  — 1868-ban  ■ — kinevezték  a Magyar 
Nemzeti  Múzeum  képtárának  őrévé.  Élete  utolsó  éveiben  kezének  reszketése  miatt  csak  keveset  festett  s 
mikor  torokbaja  megtámadta,  egészen  le  kellett  mondania  a munkáról.  De  azért  mindennap  feljárt  műtermébe 
s régi  vázlatait  nézegette. 

— Szeretem  nézegetni  rajzaimat  — mondogatta  — s ha  műtermemben  vagyok,  képzeletemben  vala- 
mennyi képem  elvonul  előttern. 

Kínos  szenvedés  után  1890  január  5-én  halt  meg.  A kerepesi-úti  temetőben  levő  sírjára  Donáth  Gyula 
mintázott  gyönyörű  emléket.  L.  E. 

BORSOS  JÓZSEF 


A múlt  század  első  felének  magyar  festői  között  igen  kiváló  és 
igen  népszerű  volt  Borsos  József.  Tehetségének  megnyilatkozása  gyer- 
mekkorába nyúlik  vissza  ; már  kilenc  esztendős  korában  megjósolták  az 
ismerősei,  hogy  valaha  híres  festő  lesz  belőle.  Veszprémben,  a hol 
1821  december  20-án  született,  városszerte  bámulták  gyermekkori  raj- 
zait, a melyek  között  különösen  a „Három  grácia'1  keltett  nagy  fel- 
tűnést a rajz  szabatossága  miatt.  Műterme  a padláson  volt,  s alig  várta, 
hogy  hazakerüljön  az  iskolából  és  kedvére  rajzolgasson  a padlás  ablaka 
alatt,  szénnel  és  ceruzával. 

Tizenöt  esztendős  korában  semmi  módon  sem  lehetett  rá  venni, 
hogy  iskoláit  folytassa  s majdan  prókátor  legyen  belőle.  Festő  akart 
lenni  minden  áron,  s addig  mesterkedett,  a míg  apja  meg  nem  engedte 
neki,  hogy  Bécsbe  menjen  a képzőművészeti  akadémiára,  mely  akkor 
Európaszerte  híres  volt.  Az  akadémia  igazgatója  eleinte  bizalmatlanul 
nézett  a magyar  fiúcskára,  a ki  még  rajzot  sem  vitt  magával  muta- 
tóba. Bizalmatlansága  azonban  hamarosan  eloszlott,  a mikor  a fiúcska 
előhúzta  zsebéből  kezdetleges  rajzeszközeit  s ott  előtte  hirtelenében  le- 
rajzolta a „Milói  Venus“-t  s tanúságot  tett  ezzel  a tehetségéről.  Az 
igazgató,  a ki  nagy  jövőt  jósolt  neki  a művészpályán,  nagy  szeretettel 
kezdett  ezután  érdeklődni  a sorsa  iránt,  sőt  később  annyira  megkedvelte  szorgalma  és  szerény  modora  miatt, 
hogy  a maga  házában  rendezett  be  számára  lakást  és  műtermet. 

Borsos  József  négy-öt  esztendő  múltán  mint  művész  került  ki  a bécsi  festőiskolából  s műveiről 
már  akkor  igen  gyakran  emlékeztek  meg  a bécsi  és  a budapesti  újságok  is.  Képei  néhány  külföldi 
kiállításon,  különösen  a párisin,  nagy  feltűnést  keltettek  s III.  Napóleon  figyelmét  is  magukra  vonták. 
Családi  hagyomány  szerint  III.  Napóleon  fényes  ígéretekkel  Párisba  akarta  édesgetni  Borsost  udvari 
festőjéül.  Borsos  azonban  nem  akarta  lekötni  magát  s továbbra  is  Bécsben  maradt,  a hol  egyike  volt  a 
legkeresettebb  arcképfestőknek.  Időnként  Budapestre  is  lerándult  s itt  is  számos  arcképet  festett.  Arcképei 
közül  legnevezetesebb  a herceg  Eszterházy  Pálé,  a melyet  most  a budapesti  Országos  Képtárban  őriznek 
s a melyről  az  esztétikusok  valamennyien  nagy  dicsérettel  emlékeznek  meg.  Időközben  külföldi  útra  indult 
gróf  Károlyi  Györgygyel,  a ki  baráti  szeretettel  pártfogolta  őt,  s utazása  alatt  különösen  az  angolországi 
és  a németországi  képtárakban  gyarapította  nagy  haszonnal  az  ismereteit. 

Húsz  esztendeig  lakott  Bécsben,  a hol  igen  népszerű  ember  volt  s mint  a férfiszépségnek  valóságos 
típusát,  „dér  fesche  Borsosának  nevezték  őt  mindenfelé.  Az  udvarnál  is  több  megrendelést  kapott  s a többi 
közt  „Kíváncsiság"  című  kedves  zsánerképe  is  Schönbrunnba  került.  A szolferinói  csata  után  őt  bízta  meg 
az  uralkodó  azzal,  hogy  a tábornokoknak  emlékül  adott  szelencékre  arcképét  ráfesse  miniatűrben.  Egy-egy 
ilyen  miniatűrért  300  forintot  kapott  tiszteletdíjul.  Bécsi  tartózkodása  alatt  az  arcképeken  kívül  számos  zsáner- 
képet is  festett;  ezek  között  egyike  a legkiválóbbaknak  a „Bál  után"  cimű,  melyet  a Magyar  Nemzeti 
Múzeum  képtárában  őriznek. 

Bécsben  való  tartózkodásának  utolsó  éveiben  nagy  csapás  érte  Borsost;  egy  szerencsétlen  tanács 
következtében  a börzén  akarta  meggyarapítani  művészetével  szerzett  szép  vagyonát.  De  a vállalkozás 
balul  ütött  ki  : — s mindenét  elvesztette.  Minthogy  időközben  családot  alapított,  igazi  művésztempera- 
mentumával, igazi  bohémkedélyével  sem  tudta  most  már  eloszlatni  leikéből  a gondokat.  Nemesen  érző 
szive  és  férfias  karaktere  volt  s bálványozásig  szeretett  családjának  mindenáron  vissza  akarta  szerezni  a 
jólétet.  Bécsben,  a hol  folyton  bántotta  lelkét  romlásának  emlékezete,  nem  volt  többé  maradása,  s 1861-ben 
Budapestre  költözött  és  egyik  barátja  tanácsára  fényképészeti  műtermet  nyitott  a régi-botanikus  kertben. 
Ez  volt  akkor  a főváros  legnagyobb  fényképészeti  műterme,  a hol  állandóan  harminckét  fényképész  dolgozott 
az  egész  ország  számára.  Borsos  most  már  elérte  célját;  vagyont  szerzett  ismét  s visszaszerezte  családjának 
a jólétet.  Mikor  a fényképészetet  abbahagyta,  nyugalmas  öregségben  élte  le  hátralevő  napjait  budai  házában, 
s csak  néha-néha  festegetett  a maga  gyönyörűségére.  1885-ben  halt  meg  rövid  betegség  után.  l.  e. 

ORLAY  PETRICS  SOMA 


Sokat  szenvedett  ember  volt,  a ki  nagy  ambícióval  és  nagy  remé- 
nyekkel indult  meg  pályáján  s még  el  sem  érte  az  aggkor  küszöbét,  a 
midőn  minden  reményében  megcsalódva,  életének  minden  örömét  elte- 
metve, a sors  kegyetlen  csapásai  alatt  megtörötten  szállt  sírba.  Sorsa 
már  kora  ifjúságában  benső  baráti  kapocscsal  kötötte  össze  két  kivé- 
telesen nagy,  istenáldotta  lángelmével,  a kik  hivatva  voltak,  hogy  örök- 
ragyogású  csillagok  legyenek  a magyarság  egén:  S talán  éppen  itt  indult 
ki  életének  tragédiája.  Annak  a két  szellemóriásnak  a röpte  szárnyat  adott 
az  ő ambíciójának  is.  Oda  vágyott  velők  egy  magasságba,  a hol  ők 
szárnyaltak:  Petőfi  és  Jókai.  De  talentumának  ereje  nem  vetekedett 
törekvése  nagyságával.  Megadatott  ugyan  neki  is,  hogy  élete  delén  egy 
darabig  a siker  verőfényében  gyönyörködhetett,  de  halála  előtt  utolérte 
a művészember  legnagyobb  tragikuma:  túlélte  magát.  A ki  a halhatat- 
lanságot akarta  kivívni  művészetével : életének  végén  mindennapi  kenye- 
rét sem  tudta  megkeresni.  Sorsa  részvétet  érdemel  s bár  alkotásai  mögötte 
maradnak  magasratörő  akaratának,  törekvésének  nemes  .volta  emlékét 
tiszteletreméltóvá  teszi. 


Orlay  (Petrics)  Soma  1822-ben  született  Mezőberényben,  Békés 
vármegyében.  Anyai  ágon  másodunokatestvére  volt  Petrovics  Sándornak,  — Petőfinek.  Már  pápai  diák  volt, 
mikor  1839-ben  az  iskolai  szünidő  alatt  nagybátyjánál,  Salkovics  Péternél,  Ostfiasszonyfán,  Vasmegyében 
találkozott  először  Petőfivel,  á kivel  ettől  kezdve  majdnem  szakadatlan  érintkezésben  maradt  egész  a költő 
nyomavesztéig.  Egy  héttel  a segesvári  csata  előtt  találkoztak  utoljára. 

Mint  pápai  diák  került  össze  Orlay  Soma  Jókai  Mórral  is.  Tudvalevő,  hogy  egy  darabig  Petőfi  Sándor 
szintén  Pápán  tanult.  A három  fiatal  diákót  meleg  barátság  fűzte  össze.  Együtt  szövögették  álmaikat  a 
jövendőről.  Petőfi  színész  akart  lenni,  Jókai  festő,  Orlay  meg  költő.  Csakhogy  nagyok,  igen  nagyok  akartak 
lenni  mind  a hárman.  Egyikük  sem  azt  a pályát  futotta  meg,  a melyet  akkor  tűzött  maga  elé ; de  a nagy- 
ságról szőtt  álomképét  kettőjüknek  beváltotta  az  idő. 

Orlay  Pápán  írónak  készült ; az  ottani  kis  irodalmi  körnek  ő volt  a poétája.  Kenyéradó  pályának  a 
jogi  pályát  választotta.  1846-ban  azonban,  mint  jurátus,  szakított  e pályával  és  Bécsbe  ment,  hogy  festő- 
művészszé  képezze  ki  magát.  Ott  Waldmüller,  később  Münchenben  pedig  Kaulbach  volt  a tanítómestere. 

Hazatérve  Magyarországba,  Debrecenben  telepedett  meg,  a hol  nagyon  fölkarolták.  Időközben  ismét 
Bécsbe  ment,  de  mikor  nálunk  is  állandó  műtárlat  jött  létre,  véglegesen  Pestre  költözött.  Főkép  történeti 
és  arcképfestéssel  foglalkozott.  Munkájában  nagyon  hátráltatta  az,  hogy  állandóan  kínzó  fejgörcsökben 
szenvedett. 

Petőfiről  négy  képet  is  készített.  Egyik  arcképe  a költőnek  a történeti  képcsarnokban  van.  Másik 
képe:  Petőfi  Debrecenben,  általánosan  ismert  és  nagyon  elterjedt  másolatokban.  Ez  a kép  Petőfit  debreceni 
nyomorúsága  idején  ábrázolja,  a mint  télen,  fűtetlen  szobában,  dideregve  versét  írja,  miközben  a hidegtől 
megdermedő  kezét  égő  pipáján  melengeti.  Harmadik  képén,  a mely  a. költő  testvérének,  Istvánnak  birto- 
kában volt,  tetőtől-talpig  lefestette.  Petőfit  piros  nadrágban,  kényelmes  pongyolában,  a mint  egy  asztalhoz 
dőlve  pipázik.  A negyedik  kép  Petőfit  asztal  mellett  állva  ábrázolja.  Ez  a kép,  mely  talán  a legtökéletesebb  és 
legművészibb  az  Orlay-féle  Petőfi-arcképek  közt,  Ernst  Lajosnak,  a Nemzeti  Szalon  igazgatójának  tulajdona. 

1851-ben  állította  ki  a Műegyesületben  „Szent  István  ébredése"  című  történeti  festményét,  a melyet 
a Nemzeti  Múzeum  képtára  számára  vásároltak  meg.  Midőn  azonban  1860-ban  egy  másik  műve:  „Zách 
Felicián",  szintén  a múzeumi  képtárba  került,  „Szent  István  ébredését"  a kassai  múzeumnak  ajándékozták. 
Nevezetesebb  munkái  még  az  említetteken  kívül : „II.  Lajos  király  holttestének  megtalálása  a Csele  patakban" 
(1851),  „.Salamon  királyt  anyja  megátkozza"  (1855),  „Atilla  halála"  (1867).  Megfestette,  még  pedig  1855-ben 
azt  a jelenetet  is.  a mikor  Milton  tollba  mondja  az  Elvesztett  Paradicsomot.  Úgy  mondják,  hogy  ez  a kép 
inspirálta  Munkácsy  Mihályt  ugyané  tárgyú  híres  művének  megalkotására. 

SURÁNYI  JÓZSEF  GYŰJTEMÉNYÉBŐL 


Orlay  azóta,  hogy  Pestre  költözött,  állandóan  itt  lakott,  de  koronkint  rövidebb  utakat  tett  a külföldre, 
Német-  és  Olaszországba.  Egyidőben  a népszerűség  hatalmasan  fölkapta.  Igen  sok  munkája  országszerte 
elterjedt  másolatban.  Jórészt  a Műegyesület  adta  ki  őket  vagy  pedig  hírlapok  jutalomkép  gyanánt  adták. 
Mint  arcképfestő  is  keresett  volt  Orlay  és  nagyon  sok  arckép  került  ki  Petőfi  portretistájának  ecsetje  alól. 

Noha  az  irodalmi  babérokról  lemondott,  a tollat  élete  végéig  forgatta.  Számos  cikke  jelent  meg  a művé- 
szeti ügyekről  a lapokban  és  írt  egy  nagyobb  tanulmányt  is : „Shakespeare  költészetének  befolyása  a 
festészetre".  Becsesek  azok  az  adatok,  a melyeket  Petőfi  életéről  és  vele  való  érintkezéséről  jegyezgetett 
össze  nagy  szorgalommal  és  lelkiismeretességgel.  Ezeknek  egy  része  1879-ben,  halála  előtt  egy  esztendővel, 
a Budapesti  Szemlében  jelent  meg.  De  túlnyomó  nagy  részük  kéziratban  maradt. 

Élete  alkonya  igen  szomorú  volt.  Népszerűsége  mindegyre  csökkent.  Kínzó  fejgörcseihez  utóbb  mell- 
baj járult.  Súlyos  családi  és  anyagi  csapások  érték.  Előbb  a fiát  vesztette  el;  röviddel  rá  felnőtt  leányát. 
Elbetegesedett : dolgozni  nem  igen  tudott ; beköszöntött  hozzájuk  az  ínség.  Feleségét,  Névery  Annát,  hosszú, 
súlyos  szenvedés  szegezte  ágyhoz;  lábát  le  kellett  metszeni.  A szegény  asszonyt  1880  május  végén  vál- 
totta meg  szenvedéseitől  a halál.  Az  összetört,  rommá  lett  festő  ezt  a csapást  nem  tudta  elviselni : egy 
héttel  a felesége  után,  június  5-ik  napján,  jobblétre  szenderült  ő is.  k.  z. 


KOVÁCS  MIHÁLY 


EM  alkotott  világra  szóló  nagy  műveket  Kovács  Mihály,  de  a mi  az  ecsetje  alól  kikerült, 
ihlettel,  ambícióval  és  -nagy  tanulmányra  valló  pontossággal  volt  megfestve  s éppen  olyan 
nemes  igyekezettel  óhajtotta  terjeszteni  a szép  kultuszát,  mint  a világraszóló  nagy  alkotások. 

Egész  életében  a tanulásban  való  fáradhatatlanság  és  a művészet  iránt  való  lelkesedés 
jellemezte  Kovács  Mihályt  s nemcsak  mint  festőt  becsülték  meg  mindenütt,  hanem  mint  a 
műtörténet  alapos  ismerőjét  és  kiváló  képszakértőt  is.  Egész  életét  a művészetnek  szentelte, 
úgyszólva  kora  gyermekségétől  fogva.  Hiszen  már  hat  esztendős  korában  megnyilatkozott  a talentuma, 
melyet  legelőször  a műpártoló  báró  Orczy  László  vett  észre  és  méltányolt  érdeme  szerint.  Báró  Orczy 
gondoskodott  kiképeztetéséről  s mikor  Tisza-Abád  -Szálékor)  ■ — a hol  1848-ban  született  — elvégezte  elemi 
iskoláit,  már  meg  volt  jelölve  számára  a festészet  felé  vezető  út.  Középiskoláinak  elvégzése  után  báró 
Orczy  László  pártfogásával  előbb  a müncheni  képzőművészeti  akadémián  tanult,  majd  Olaszországba 
ment  s ott  a nagy  mestereket  tanulmányozta  és  másolta.  Megismerkedett  Olaszországban  Markó  Károlyival 
is,  a ki  nagy  szeretettel  pártfogolta  és  tanította.  Velencében  festette  a többi  közt  szabados  kompoziciójú 
és  színgazdag  képét:  „Szent  Márk  holttestének  átadásáét.  1848-ban  hazatért,  de  betegsége  meggátolta 

abban,  hogy  ő is  a honvédek  közé  állhasson,  habár  éppen  e miatt  jött  haza.  A szabadságharc  után 
Egerben  dolgozott,  a hol  Tárkányi  Béla,  Bartakovics  érsek  titkárja  meleg  barátsággal  támogatta  őt.  Eger- 
ben festette  egyik  legismertebb  képét:  „Árpád  fejedelemmé  emeltetésé “-t,  mely  most  a Magyar  Nemzeti 
Múzeumban  van.  Mikor  egészsége  helyreállott,  megvalósította  régi  vágyát,  a spanyol  mesterek  tanulmányo- 
zását. A hatvanas  évek  elején  Spanyolországba  ment  s itt  számos  kiváló  másolatot  készített  nagy  mesterek 
képeiről.  Spanyolországban  mindig  magyar  ruhában  járt  s egy  alkalommal  — mint  életrajzában  megírta  — 
érdekes  párbeszéde  volt  a Prado -képtárban  Este  főherceggel,  a kiről  kezdetben  nem  tudta,  hogy  kicsoda. 
Az  idegen  megszólította  őt  festegetés  közben: 

— Magyar  ön? 

— Igen. 

— Mit  keres  itt  ? 

A művészt  bántotta  a kurta  beszédmodor  s maga  is  kurtán  válaszolt : 

— Látja,  mivel  foglalkozom. 

— Melyik  vidékről  való  ? 

— Hevesvármegyéből. 

— Az  én  ezredem  is  onnan  való.  A magyarok  sokat  kívánnak  — tette  azután  hozzá  az  idegen  — 
de  nem  kapják  meg,  mert  tehetetlenek. 

A művész  boszankodva  jegyezte  meg  erre : 

— Bízza  rájok  az  úr,  tudják  azok,  hogy  mit  csinálnak. 

Csak  később  tudta  meg  Kovács,  hogy  Este  főherceggel  beszélt. 

Spanyolországban,  miután  két  másolatot  nagy  műtörténelmi  tudásra  valló  biztossággal  meghatározott, 
szép  kitüntetés  érte : a San  Fernando-Akadémia  tiszteletbeli  tagjává  választotta  meg.  Hazájába  való 
visszatérése  után  rövid  időre  ismét  külföldi  útra  indult,  majd  végleg  megtelepedett  Budapesten  nejével, 
Donna  Petra  de  Castro  y Biancoval,  egy  régi  spanyol  nemesi  család  tagjával,  a kit  Spanyolországban 
szeretett  meg.  Itthon  leginkább  történelmi  kompozíciókat  és  arcképeket  festett.  A többi  közt  lefestette  a 
miniszterelnöki  palota  számára  a királyt  és  a királynét  is.  Haláláig,  1892-ig  szorgalmasan  dolgozott.  Özvegye 
a hagyatékából  tizenhárom  képet  ajándékozott  a Magyar  Nemzeti  Múzeumnak.  l.  e. 


MOLNÁR  JÓZSEF 


magyar  festőművészet  úttörői  közül  való  Molnár  József.  Pályájának  kezdete  még  a múlt 
század  negyvenes  éveibe  esik.  1821-ben  született  a pestvármegyei  Zsámbokon  s miután 
gimnáziumi  tanulmányait  elvégezte,  teljesen  a művészetnek  akarta  szentelni  az  életét.  Kez- 
detben nem  tudta  eldönteni,  hogy  a festészet  terén  vagy  a színpadon  áldozzon-e  múzsá- 
jának ? Kitűnő  énekhangja  volt  s festő-talentuma  is  korán  megnyilatkozott.  Egyelőre 
eldöntetlenül  hagyta  ezt  a kérdést  s mindakét  téren  szerencsét  próbált.  Az  akkori  idők 
művész-szokása  szerint  gyalog  bejárta  Olaszországot  s itt  énekelni  és  festeni  is  tanult  egyszerre.  Egy  ideig 
operaénekes  is  volt,  majd  egészen  abbahagyta  a színművészetet  s minden  idejét  a festészetnek  szentelte. 
Velencében  telepedett  meg  s a műpártoló  Ürményi  Ferenc  koronaőr  támogatásával  két  esztendeig  folytatta 
itt  tanulmányait.  Két  év  múltán  ismét  tanulmányútra  indult  Olaszországba,  ez  alkalommal  Ligeti  Antallal 
együtt.  Nagy  mesterek  képeinek  másolásával  s a csodaszép  természet  tanulmányozásával  fejlesztette  tehet- 
ségét, majd  Münchenben  telepedett  meg  és  Schorn  iskolájában  a történeti  festést  tanulmányozta.  Akkori- 
ban igen  népszerűek  voltak  Magyarországon  a történeti  képek,  a melyek  a dicsőséges  múltból  merített 
tárgyukkal  igen  kedveskedtek  a jobb  jövőért  lángoló  hazafiasságnak.  Molnárt  megihlette  a kor  iránya  s 
habár  tulajdonképen  a tájfestés  volt  az  ő tere,  megfestette  „Dezső  önfeláldozása"  című  történeti  képét, 
mely  azután  országszerte  elterjedt  reprodukcióban.  Ez  a kép  most  a Nemzeti  Múzeum  képtárában  van. 

Münchenből  Stuttgartba,  innen  pedig  Párisba  ment  Molnár,  de  a honvágy  visszahozta  hazájába,  a 
melyet  azután  el  sem  hagyott  többé.  Itthon  mindjárt  kezdetben  szép  sikerei  voltak  a Tátra  vidékéről  festett 
hangulatos  és  színpompás  tájképeivel.  A Balaton  gyönyörű  vidékéről  is  több  tájképet  festett,  a melyek 
között  légkiválóbbak:  a „Szántói  rév",  „A  Balaton  Boglárnál"  s „Az  akarátyai  parasztok".  Vallásos  tárgyú 
festményeivel  is  szép  sikereket  aratott,  a „Keresztények  üldözése"  című  képéért  pedig  díszokmánynyal 
tüntették  ki  az  1870-iki  londoni  kiállításon.  A már  említett  történeti  festményein  kívül  még  két  képe  van  a 
Magyar  Nemzeti  Múzeumban:  „Ábrahám  kiköltözködése"  s a „Fürdő  nők".  Félszázadnál  hosszabbra  terjedt 
művészi  pályáján  igen  sok  képet  festett,  a melyeknek  nagy  részét  ötven  éves  művészi  jubileuma  alkalmából 
1894-ben  kiállították  a Műcsarnokban.  Az  agg  művészt  akkor  melegen  ünnepelték  művésztársai. 

Öreg  napjaiban  is  szorgalmasan  festegetett  s csak  a halál  vehette  ki  kezéből  az  ecsetet.  1899  február 
6-án  halt  meg  hetvennyolc  esztendős  korában. 

magyar  tájak  s a magyar  népjelenetek  és  alakok  külföldön  is  széles  körben  ismert  festője 
Böhm  Pál,  a ki  már  évek  bosszú  sora  óta  Münchenben  lakik. 

Küzdelmes  volt  az  ő ifjúsága  is.  Nagyváradon  született  1839  december  23-án  s mikor 
a szabadságharc  miatt  félbeszakadt  iskolai  neveltetése,  szegény  sorsú  szülei  iparosnak  szánták. 
De  ő otthagyta  a gyalupadot  is,  a rézműves  mesterségét  is,  mert  festő  akart  lenni,  semmi  más. 
Egy  ideig  egy  színházi  díszletfestőnek  segítgetett,  majd  Heim  Antal  festőművészszel  váló 
megismerkedése  után  a természet  után  való  festésben  kezdte  magát  gyakorolni.  Később  Bécsbe  ment  s a 
Belvederben  tanulmányozta  a nagy  művészek  festményeit,  majd  Aradra  költözött  s ott  arcképfestéssel  kereste 
a kenyerét.  Ambícióját  azonban  nem  elégítette  ki  a vidéki  szűkkörű  élet  s a fővárosban  folytatta  munkál- 
kodását igen  sanyarú  viszonyok  között.  Feljegyezték  róla,  hogy  ebben  az  időben  egy-egy  tájképet  negyven- 
ötven forintért  volt  kénytelen  eladni,  hogy  megélhessen.  Végre  észrevették  a tehetségét  s a kormány  600 
forintos  ösztöndíjával  Münchenbe  juthatott.  Itt  festette  meg  a „Hazatérő  aratók“-at,  a melylyel  a müncheniek 
figyelmét  is  fölkeltette  maga  iránt.  Magyar  tárgyú  művei  ezután  gyorsan  szaporodtak  és  gyorsan  találtak  helyet 
a képtárakban;  a többi  közt  a „Tiszaparti  halászcsalád “-ot  a kölni,  a „Lótolvaj“-t  a manchesteri  múzeum 
vásárolta  meg.  Franciaországban  is  több  képe  van  s műtermét  az  amerikai  gyűjtők  is  gyakran  felkeresik. 

Münchenben  elvonultan  él  s a művészetben  leli  minden  örömét.  Magyaros  szokásait  és  alföldi 
modorát  az  idegenben  is  megtartotta  s műtermének  legszembeötlőbb  díszei  a tulipános  székek,  a csikós- 
szűr, a makrapipák,  a rámás  csizma  és  az  árvalányhajas  süvegek.  Itt-ott  azonnal  szembe  tűnik  a képek 
között  a marcona  csikós  napbarnított  arca. 

Urhegyi  Antal,  fiatal  festő,  nemrég  megláto- 
gatta őt  s ezt  meséli  róla : 

Mikor  meglátogattam,  éppen  egy  gyönyörű 
tiszaparti  képet  festett.  Nyomban  abbahagyta  a 
munkát  s megkínált  szivarral : 

— Köszönöm — mondottam — nem  szivarozom . 

Megkínált  pipával. 

— Köszönöm,  pipázni  sem  szoktam. 

Erre  megcsóválta  fejét. 

— De  már  egy  pohár  bort  csak  iszik  ? 

— Borral  sem  élek. 

— Dejszen,  édes  öcsém  — fakadt  ki  most 
az  agg  művész  — akkor  nem  is  magyar  maga, 
csak  magyarul  beszél. 

Mielőtt  eltávoztam  műterméből,  megkérdeztem 
tőle,  hogy  melyik  kávéházba  jár. 

— Egyikbe  sem  — felelt  egykedvűen. 

— Hát  melyik  sorházban  találkozhatnánk  ? 

— Nem  járok  sehova. 

— De  hát  hol  szokott  találkozni  a barátaival  ? 

— Nincsenek  nekem  barátaim.  A kik  voltak, 
mind  meghaltak  már,  újakat  pedig  nem  keresek. 

Majd  melankolikusan  tette  hozzá : 

— Máskép  érez  az  ember  lelke,  ha  egy  élet 
sok-sok  akadályát  kellett  legyőznie  valamikor. 

Az  egyedüllét  különben  nem  bántja  az  ősz 
művészt.  Művészeién  kívül  minden  idejét  filozófiai 
és  irodalmi  művek  tanulmányozásával  tölti.  Ott  van 
könyvtárában  az  újabb  kor  filozófiai  irodalmának 
majdnem  valamennyi  műve,  velük  szórakozik,  l.  e. 


KELETY  GUSZTÁV 


Idegen  törzsnek  magyar  földön  született,  magyarrá  vált  sarjadéka,  a ki  hármas  minőségben  szolgálta 
a hazai  művészet  ügyét : mint  festő,  mint  műkritikus  és  mint  tanítómester.  Mind  a három  téren  sok  érde- 
meket szerzett ; sokoldalú  tehetsége,  alapos  tudása,  külföldi  tanulmányútjain  gyűjtött  bő  tapasztalatai  neveze- 
tessé tették  működését.  Mint  tájfestőt  és  illusztrátort  kiválóink  sorában  illeti  hely.  A műkritika  terén  való- 
sággal úttörő  volt  és  ez  irányban  kifejtett  munkásságának  elismeréseképen  tagjai  közé  választotta  mind  a 
Kisfaludi-társaság,  mind  a Magyar  Tudományos  Akadémia.  És  fontos  volt  hatása,  mint  pedagógusé.  Az  ő 
műve  a rajzoktatás  országos  rendezése.  0 készítette  a tervet,  az  ő javaslata  alapján  állította  föl  a kormány 
a mintaraj ziskolát  és  rajztanárképző  intézetet,  a mely  fontos  intézetnek  megalakulása  óta  három  évtizednél 
hosszabb  időn  keresztül,  egész  haláláig  igazgatója  és  tanára  volt.  Nagy  érdemei  vannak  az  Országos 

Képzőművészeti  Társulat  alakulása  és  gyarapodása  körül.  Ennek 
a társulatnak  azután,  hogy  1869-ben  a műegyesülettel  egyesült,  ő 
egyik  fővezetője  lett  és  ügyeire  évek  során  át  irányító  befolyást  gyako- 
rolt. Ez  az  oka,  hogy  sokszor  szembekerült  azzal  az  új  művészettel, 
a melyre  a hivatalos  művészetgondozás  világszerte  idegenül  tekint. 

Szülőhelye  Pozsony.  1834-ben  látta  meg  a napvilágot.  Atyja,  a 
drezdai  származású  Klette  Ferdinánd,  József  nádor  gyermekeinek 
volt  rajztanítója.  Piait  jó  magyaroknak  nevelte.  Idegen  hangzású 
nevüket  a magyaros  Keleti  névvel  cserélték  föl  és  kiváló  helyet 
vívtak  ki  maguknak  a magyar  közéletben : Gusztávnak,  mint  a 
magyar  művészet  munkásának  és  Károlynak,  mint  az  országos  sta- 
tisztikai hivatal  igazgatójának  vezető  szerepe  volt  társadalmunkban. 

Kelety  Gusztáv  a jogi  pályára  készült  s Pesten  és  Bécsben 
végezte  jogi  tanulmányait.  Hanem  a törvénykönyvnél  sokkal  jobban 
vonzotta  a művészet,  a pandektáknál  jobban  az  ecset  és  paletta. 
Miközben  Bécsben  az  egyetemen  jogot  tanult,  szorgalmasan  elláto- 
gatott Rahl  Károly  műtermébe. 

Még  alig  végezte  be  jogi  tanulmányait,  mikor  sorsa  váratlanul 
oly  fordulatot  vett,  a mely  kedvező  kihatással  volt  egész  élete  pályá- 
jára. Báró  Eötvös  József  ugyanis  nevelőt  keresett  fia,  Lóránt,  a 
Magyar  Tudományos  Akadémia  mostani  jeles  elnöke  mellé,  és  Pauler 
Tivadar  ajánlatára  Kelety  Gusztávot  fogadta  házába.  Az  az  idő,  a 
melyet  báró  Eötvös  házában  töltött  el,  mindenképen  áldásos  volt 
ránézve.  A nagy  író  és  államférfi  széles  műveltsége,  finom  Ízlése 
és  egész  szellemi  iránya  nagy  hatással  volt  az  ő tehetsége  és  ízlése 
fejlesztésére.  Mikor  nevelői  állását  elhagyta,  egyenesen  a művészi 
pályára  lépett.  Münchenbe  ment  és  több  évig  tanult  ott  Fischbach, 
Voltz  és  Scheich  vezetése  alatt. 

Mint  festő,  főkép  a tájfestést  mívelte.  De  hogy  Münchenből 
hazajött,  mint  illusztrátor  és  műkritikus  is  nagy  tevékenységet  fejtett 
ki.  Legkiválóbb  művészi  alkotásainak  egyike:  a Száműzött  parkja, 
a Nemzeti  Múzeum  képtárában  van.  Gazdag  tájképi  részlettel  meg- 
festett műve  : Zrínyi,  a költő  halála,  szintén  a Nemzeti  Múzeumé. 

Ám  fönn  volt  tartva  számára,  hogy  életének  főfeladatát  más 
téren  teljesítse.  Báró  Eötvös  József  kultuszminiszter  a festészet  és 
rajz  tanításának  ügyét  rendezni  akarta 
és  1869-ben  őt  bízta  meg  azzal,  hogy 
a külföldi  képzőművészeti  szakiskolákat 
tanulmányozza.  E megbízatásnak  nagy 

lelkiismeretességgel  és  alapossággal  felelt  meg.  Igen  tüzetes  és  értékes  jelentése  alapjáp  aztán  a miniszter 
1870-ben  megbízta  a mintaraj ziskola  és  rajztanárképző  intézet  megalakításával  és  egyszersmind  kinevezte 
ez  intézet  igazgatójává.  Ebben  az  állásában  haláláig  meg  is  maradt.  1880-ban  pedig  a királyi  műipar- 
iskolának is  igazgatója  lett. 

A Képzőművészeti  Társulat,  a melynek  megalakulásában  buzgó  része  volt,  1874-ben,  a Műcsarnok 
építésekor  igazgatójának  választotta,  s bár  erről  az  állásáról  később  tanári  elfoglaltsága  miatt  lemondott, 
mint  a társaság  választmányi  tagja  ezután  is  nagy  befolyást  gyakorolt  e társaság  ügyeire.  A meggyőző- 
désének fanatikusa  volt,  becsületesen  ragaszkodott  hitéhez  és  becsületesen  szállt  szembe  az  új  művé- 
szettel. Harcos  természet  volt,  küzdött  a művészi  meggyőződéséért  minden  állásában.  Az  iskolában  is,  a 
műcsarnokban  is. 

A mióta  a mintarajziskola  élére  állították : kevesebbet  festett,  szinte  egész  tevékenységét  ennek  az  ő 
intézetének  szentelte.  Úgy  nézett  rá,  mint  gyermekére.  Utolsó  illusztrációit  erős,  kemény  vonalú,  de  apró- 
lékosságba vesző  rajzait,  az  Osztrák- Magyar  Monarchia  írásban  és  Képben  című  nagy  etnográfiái  mun- 
kának készítette.  A munka  szerkesztője,  néhai  Rudolf  trónörökös  kinevezte  a könyv  művészi  bizottsága 
elnökének  s a korona  is  több  kitüntetésben  részesítette ; a magyar  nemességet  is  megadta  neki.  Nagy 
ideig  uralkodó  tekintély  volt  a magyar  művészet  politikájában. 

Életének  utolsó  éveiben  sokat  betegeskedett.  Makacs  baja  annyira  elkeserítette,  hogy  röviddel  halála 
előtt  önkezével  akart  véget  vetni  életének.  A kemény  ember  megtört.  És  tragikuma  mélyen  megrendített  min- 
denkit. Öngyilkossági  szándéka  meghiúsult,  de  nemsokára  azután  megváltotta  szenvedéseitől  a halál.  1902  szep- 
tember 2-án  halt  meg  Budapesten.  k.  z. 


THAN  MÓR 


— — — — — n Z első  festmény,  a melyet  életemben  láttam,  egy  nagy  vászon  volt,  a mely  a mohácsi  csatát 
sW  ábrázolta.  Ha  híres  piktor  volnék,  bizonyára  azt  mondanám,  hogy  döntő  befolyással  volt 

életemre,  mivelhogy  fölébresztette  bennem  a históriai  szellemet.  De  így  csak  annyit  referál- 
é hatok,  hogy  az  első  ösztönzés  volt  nekem  a magyar  művészet  megszeretésére. 

De  nemcsak  nekem,  hanem  mindazoknak,  a kik  meglátták  a bácskai  kastély  falán 

I és  büszkeséggel  mondogatták  egymásnak: 

— Bácskai  fiú  festette  . . . Húszezer  forintot  kapott  érte.  Tiz  fertály  földnek  az  árát! 

Nem  múlt  még  el  akkor  egy  tucat  esztendő  Világos  után  és  Than  Mór  festménye  abban  a szomorú 
időben  nemcsak  művészi,  hanem  hazafias  cselekedet  is  volt.  Valóságos  panacea  a csüggedés  ellen!  Hisz 
Mohácsnál  is  elveszett  a haza,  de  újból  megkerült,  újból  feltámadt  sok  szenvedés  után.  A szenvedés  most 
is  megvan,  de  nem  fog  elmerülni  benne  a magyar,  hanem  eljut  megint  a révbe  . . . 

így  biztatták  magukat  azok,  a kik  messze  földről  elzarándokoltak  Than  festményének  megtekinté- 
sére. Nem  volt  nap,  hogy  a Bácska  minden  részéből  el  nem  jöttek  volna  a madarasi  kastélyba.  S mi 
gyermekek  hallgattuk  a biztató  igét,  a mely  mélyen  vésődött  szivünkbe. 


Than  Mór  is  azok  közé  tartozott,  a kik  az  abszolutizmus  ellen  művészhistoriai  fegyverrel  harcoltak. 
Éppen  húsz  éves  volt,  a mikor  a szabadság  hadba  szólította  híveit  — 1828  június  19-én  született  a bács- 
megyei  Ó-Becsén  — s ő is  követte  a lelkesítő  szózatot.  Barabás  Miklós  volt  megelőzőleg  a mestere  és 
tőle  szerezte  a magyar  nép  ismeretét,  a mely  kifejezésre  jutott  „Jelenet  egy  magyar  csárdában'1  és  „Magyar 
puszta  tavaszszal11  című  képeiben.  Az  a másfél  esztendő  azonban,  a melyet  táborban  töltött,  a históriai 
irány  felé  terelte  és  megerősödött  benne  az  az  érzés,  hogy  a múlt  dicsőségé  a legjobb  ellenszere  a jelen 
szomorú  elnyomatásának  ellensúlyozására.  így  lett  ő históriai  festő. 

Az  ötvenes  években  Bécsbe  ment  s beállott  Rahl  mellé  tanítványnak.  A bécsi  levegő  azonban  nem 
ízlett  az  ő magyar  érzésének  és  Párisba  tette  át  művészeti  tanulmányainak  hadiszállását.  Onnan  sűrűn  tett 
kirándulásokat  Belgiumba,  Németországba,  sőt  Londonba  is,  de  nem  idegenedett  azért  el  tőlünk,  hanem 
meg-meg  visszaszállt  a magyar  érzés  forrásához:  a magyar  történethez.  Egymásután  készültek  nevezetes 

festményei:  „Nyáry  Lőrinc  elfogatása  1552-ben“,  „A  mohácsi  csata",  „Attila  lakomája",  „Kún  László  és 
Habsburg  Rudolf  találkozása".  Itthon  mindjobban  ismertté  lett  a neve  és  képei  sokszorosítás  útján  nagyon 
elterjedtek.  A mikor  1860  elején  hazatért  és  Pesten  műtermet  nyitott,  már  a legkiválóbb  hazai  festők  közé 
tartozott.  Egynémely  képe  még  ezután  is  feltűnést  keltett  külföldi  tárlatokon  s igy  a „Fata  morgana"  címűt 
a párisi  Sálon  1867-ben  legkiválóbb  attrakciói  közé  számította  — de  túlnyomó  részben  mégis  az  itthonnak 
dolgozott.  A Vigadó  fali  festményeinek  jórészét  ő készítette,  Madách  Ember  tragédiájából  egy  jelenetet  meg- 
örökített ecsetje,  a Múzeum  lépcsőházát  szintén  nagyrészét  ő díszítette  s még  maradt  ideje  egész  sor 
történeti  fesményre,  sőt  még  arcképek  festésére  is  maradt  ideje.  Az  utóbbiak  közül  nevezetesek  a király, 
Deák  Ferenc  és  Liszt  portréi.  1890-ben  Ligeti  halála  után  ő lett  a Múzeum  képtárának  őre,  a mely 
állásban  több  évet  töltött.  A mikor  nyugalomba  vonult,  Triesztbe  költözött,  a hol  leánya  férjnél  volt.  Ott 
érte  a halál  1899  november  10-én. 

Nagyon  egyszerű  életű  és  szerény  ember  volt.  Semmi  pazarlás,  a természetesség  szeretete  jellemezte. 
A mikor  Barabás  őt  fölfedezte,  nem  akarta  elhinni,  hogy  tehetség  van  benne  és  kikötötte,  hogy  egy  évi 
próbaidő  után  elmehet  más  pályára,  ha  be  nem  válik.  A próbaesztendő  leteltével  eltűnt  a fővárosból  és  csak 
hosszú  keresés  után  akadt  rá  a mestere.  „Azt  hittem,  hogy  nem  vagyok  festésznek  való"",  ez  volt  a 
válasza  Barabás  szemrehányásaira.  Másodízben  is  mély  tanujelét  adta  veleszületett  szerénységének,  a mikor 
beállott  közhonvédnek.  Görgey  egy  éjjeli  szemleútja  alkalmából  ráakadt,  a mint  az  őrtűz  mellett  vázlato- 
kat készített.  Keményen  rátámadt,  hogy  miért  nem  alszik  ilyenkor,  de  szigora  csodálkozássá  alakult,  a 
mikor  meglátta,  hogy  mit  rajzolgat. 

— Az  ilyen  embereket  nem  lehet,  nem  szabad  kitenni  az  ellenséges  golyónak  — mondta  Görgey 
— arra  nagyobb  feladat  vár. 

S maga  mellé  vette  tábori  festőnek.  Egészen  Világosig  ott  volt  a fővezér  közvetlen  környezetében. 

T,  R. 


GREGUSS  JÁNOS 

hatások  közvetítői  közé  tartozott.  Mint  tanár  lelkesen  munkálkodott  az  új  festőnemzedék 
nevelésén,  mint  festő,  szinte  akaratlanul,  a régi  festőnemzedék  művészetéhez  ragaszkodott. 
Ha  valamikor  megállapítják  a magyar  művésznevelés  mérlegét,  Greguss  működését  arra  a 
lapra  fogják  írni,  a melyen  a lelkiismeretes  tanítókról  számolnak  be. 

Greguss  János  élettörténetében  hiányzik  az  a fejezet,  a mely  a művészi  pályára  vágya- 
kozó ifjúk  és  polgári  gondolkozású  szüleik  küzdelmét  írja  le.  Majd  valamennyi  festőnk  ebben 
a küzdelemben  acélozódott  meg ; Gregussnak  nem  kellett  a rajongásáért  harcot  vívnia.  Olyan  családból  szár- 
mazott, a melynek  a tudomány  és  művészet  volt  a légköre.  Apja,  Greguss  Mihály,  annak  idején  híres 
esztétikus  volt,  bátyja,  Ágost,  a magyar  esztétikai  tudomány  dísze  volt,  másik  bátyja  Gyula,  ugyancsak 
kiváló  tudós  és  író  volt. 

Nemcsak  intellektualitásukhoz  volt  méltó  Greguss  János,  hanem  a lelkületűk  finomságában,  mélázó  szelíd- 
ségében is  osztozkodott.  Valamennyi  Greguss  töprengőn  lírikus  természetű  volt,  János  is  mindvégig  ilyen  volt. 

1837-ben  született  Pozsonyban.  A budai  és  a bécsi  politechnikumot  hallgatta,  de  már  diákkorában 
a képzőművészet  felé  fordult.  Báró  Eötvös  József  ösztöndíjjal  a külföldre  küldte.  Nürnbergben  is,  München- 
ben is  tanult.  Sok  elmélettel  rakódott  meg.  A nyugodalmas  német  polgári  genre-festés  kapta  meg  békére 
vágyakozó  lelkét.  A szelíd  humor  s a jóságos  kedélyesség  szólal  meg  képeiben.  Csak  a magyar  pusztákról 
festett  képeiben  van  valamelyes  melankholia. 

A hetvenes  évek  elején  a mintarajzískola  tanára  lett.  Nem  is  lelkiismeretesen,  hanem  lelkesen 
tanított.  És  úgy  eluralkodott  rajta  a tudása,  hogy  hatása  alatt  elidegenedett  a maga  festésétől.  Nem 
tetszettek  neki  a saját  képei.  Nagy  buzgalommal  készítette  vázlatait,  de  csupa  lemondás  volt,  a mikor 
megfesteni  kezdte  őket. 

És  mégsem  hasonlött  meg  önmagával,  csak  még  töprengőbb,  és  még  kötelességtudóbb  tanító  lett. 
1892-ben  hosszú,  kínos  betegségtől  váltotta  meg  a halál.  g.  ö. 

TELEPY  KÁROLY 


Régebbi  művészeink  közül  való  Telepy  Károly ; pályájának 
kezdete  még  az  úttörők  küzdelmes  idejére  esik.  A művészet  szeretete 
már  a szülei  háznál  megragadta  lelkét.  Apja  Telepy  György,  a hírneves 
színművész,  a Nemzeti  Színház  első  tagjainak  egyike  volt.  Telepy 
György  maga  is  rajongott  a festészetért  s mint  színházi  díszletfestő, 
egyike  volt  a legjobbaknak.  Kevesen  tudják,  hogy  a Nemzeti  Színház 
első  előfüggönyét  is  ő festette  az  akkori  díszletekkel  együtt. 

Telepy  Károly,  a ki  1828-ban  született  Debrecenben,  művész- 
lelkű atyja  mellett  ismerkedett  meg  a festés  elemeivel.  Mikor  Pes- 
ten a kegyesrendieknél  elvégezte  középiskoláit,  nem  is  akart  más 
lenni,  mint  festő  s 1845-ben  Barabás  Miklós  mellett  kezdte  magát 
gyakorolni  a rajzolásban.  A szabadságharc  kitörésekor  ő is  a hon- 
védek közé  állt  s több  csatában  hősiesen  küzdött  a magyar  szabad- 
ságért. Majd  1849-ben  Münchenben  folytatta  művész- tanulmányait, 
később  pedig  Velencébe  ment  s ott  öt  esztendeig  tanult  nagy  szor- 
galommal és  sikerrel.  Liparini  volt  a mestere.  Pestre  1866-ban  tért 
vissza,  miután  még  Drezdában,  Berlinben,  Münchenben  és  Rómában 
fejlesztette  a tehetségét,  számos  művészi  becsű  képet  festve.  Itthon 
már  megelőzte  a híre  s arcképeivel,  oltárképeivel  s hangulatos,  szín- 
pompás tájképeivel  országszerte  népszerűségre  tett  szert.  Fölkereste  hazánk  mindama  vidékeit,  amelyek- 
nek vagy  történelmi  vagy  romantikus  hitük  volt,  és  lefestette  őket.  Szinte  azt  mondhatnék  róla,  hogy 
lefestette  az  ország  minden  szép  tájékát. 

Hazatérte  után  bő  tapasztalatával  és  lelkesedésével  nagy  hasznára  volt  művészeti  viszonyaink 
rendezésének.  Nagy  része  volt  a művészi  egyesület  megalakításában,  melynek  azután  buzgó  titkára  lett. 
Minden  művészeti  mozgalomban  vezető  része  volt  s mint  a Képzőművészeti  Társulatnak  1885-ben 
megválasztott  műtárnoka  nagy  tevékenységet  fejtett  ki.  A művészetnek  és  a művészet-politikának  egy- 
aránt kiváló  alakja  Telepy  Károly.  l.  e. 


BRODSZKY  SÁNDOR 

MLÉKEZÜNK  még  a kedves  öreg  művészre,  a ki  nyolc  évtized  terhével  a vállán  fiatalos 
gyönyörűséggel  mesélgetett  az  ifjabb  művészgenerációnak  a régi  jó  időkről,  a mikor  a művész- 
ember még  nagy  ritkaság  volt  széles  a hazában.  Az  összetöpörödött,  megviselt  aggastyán,  a 
ki  világéletében  legényember  volt,  mindvégig  megtartotta  művésztemperamentumát  s ha  sok 
gonddal  és  bajjal  élt  is,  jó  kedvét  sohasem  veszítette  el  igazi  művészember  módjára. 

Nagy  múltra  tekinthetett  vissza;  a múlt  század  második  évtizedében,  1819-ben  született 
Tót- Almáson.  Kezdetben  orvosnak  készült  s tizenkilenc  esztendős  korában  beiratkozott  a pesti  egyetem  orvosi 
fakultására.  De  a művészetet  mindennél  jobban  szerette  s hamarosan  abbahagyta  egyetemi  tanulmányait  s Bécsbe 
ment  és  a tájkép-festést  gyakorolta  az  ottani  Szent-Anna  Akadémián.  Bécsből  rövid  idő  múlva  Münchenbe 
költözött  s a bajor  Műpártoló-Egyesület  támogatásával  folytatta  tanulmányait.  Münchenben  I.  Lajos  bajor  király 
albumába  rajzolt  képével  nagy  feltűnést  keltett  s művészi  hírneve  ezután  sok  megrendelést  szerzett  számára. 

Tizenegy  esztendeig  maradt  Münchenben  s ez  idő  alatt  számos  tárlaton  volt  része  kitüntetésben. 
A honvágy  azonban  végre  is  hazahozta  1856-ban  s itthon  első  megrendelője  a király  volt,  a kinek  számára 
a Margitsziget  egyik  legszebb  részletét  festette  meg.  A kormány  megrendeléséből  is  festett  két  képet  a 
„Háborgó  Balaton “-t  és  „Esztergom  környékéit,  a melyek  a Magyar  Nemzeti  Múzeum  képtárában  vannak. 

Élete  végéig  festett  s a mikor  a keze  már  nagyon  reszketett  az  öregség  miatt,  a balkezével  tartotta 
reszkető  kezét  és  úgy  jártatta  ecsetjét  a vásznon.  Végelgyengülésben  halt  meg  1891  január  23-án.  Művész- 
társai kevéssel  halála  utánkiállítást  rendeztek  képeiből  a Műcsarnokban.  l.  e. 


TELEPY  KÁROLY  IFJÚKORI  ÖNARCKÉPE 
ERNST  L.  GYŰJTEMÉNYÉBŐL 

JANKÓ  JÁNOS 


f ~ \CMT"  lleg  tudjátok-e  érteni  a komikus  színész  keserveit,  a kinek  szívében  rejtve  lappang  a vágy, 
hogy  egyszer  — csak  egyetlen  egyszer!  — életében  drámai  hőst  játszhasson  a szín- 
Yl^y/Mu  pádon?  Én  ismertem  egyet,  a ki  vidám  dicsősége  magaslatán  álnév  alatt  elbújdosott 

tfl/km/ÁMi  vidékre  és  mint  újonc  jelentkezett  egy  ripacstársulatnál.  Velük  vándorolt  hónapokig, 

A (/'Xt/AJ  M velük  nélkülözött,  éhezett,  a míg  odáig  vitte,  hogy  eljátszhatta  a Hamletet,  s mikor 

->  elszavalta  a nagy  monológot,  s tele  volt  a lelke  gyönyörűséggel,  hogy  remekelhet,  meg- 

bicsaklott a nyelve  egy  komikus  fordulatra:  erről  ráismertek,  ezért  ünnepelték  és  kitapsolták:  az  ő szíve 
pedig  megtelt  öldöklő  fájdalommal.  . . . 

Jankó  János,  a legnagyobb  magyar  torzképrajzoló,  szintén  ilyen  fojtogató  vágyat  őrzött  a lelkében. 
Ő a magyar  nép  tragikus  életét  akarta  megfesteni  és  volt  benne  annyi  hivatottság,  hogy  ezen  a téren  a 
legmagasabb  babérért  küzdjön.  „Lakodalmi  dráma“,  „Lóvásár"  című  festményei  a magyar  lélek  jeleiben 
születtek,  de  mi  haszna,  ha  azokon  is  egyre  a „Borsszem  Jankó"  szellemét  keresték  és  vélték  fölfedezni? 
Pedig  ő ezekbe  a képekbe  lelkének  tragikus  részét  fektette,  de  mi  haszna,  ha  ott  is  a torzképrajzolót 
kutatták?  Ő a pátosz  nyelvén  akart  megszólalni  és  a kortársak  megdicsérték  pompás  szatíráját. 

Hetvenezer  rajz  került  ki  az  ónja  alól,  a magyar  humornak  mindannyi  életrevaló  hajtása.  S az  ő 
szemében  azok  alig  számitottak,  hanem  csakis  az  a néhány  kép,  a hol  magyar  szokásokat,  magyar  ala- 
kokat komolyan  megfestett.  Van-e  annál  nagyobb  tragikum,  mint  a mikor  egy  dúsgazdag  ember  semmibe 
sem  veszi  összes,  hosszú  és  nehéz  munkában  felhalmozott  kincseit  és  csak  egy  vagy  két  ékszerében  leli 
gyönyörűségét,  a melyet  pillanatnyi  szeszélye  gyűjtetett  vele? 

Jankó  János  1833-ban  született  és  mint  huszonkét  éves  ifjú  jött  a fővárosba.  Összes  vagyona  akkor 
egy  vázlatkönyvből  állott,  a mely  tele  volt  a magyar  népélet 
érdekesnél-érdekesebb  alakjaival  és  jeleneteivel.  Egész  oda- 
adással készült  festőnek,  a lelke  ideláncolta  a honi  röghöz, 
de  a megélhetés  gondja  nem  engedte,  hogy  hazájában  marad- 
jon. Hisz  első  olajfestményéért,  a „Borozó  betyárért",  amelyen 
hónapokig  dolgozott,  nem  kapott  többet  40  forintnál ! Elhatá- 
rozta tehát,  hogy  Bécsbe  megy,  szerencsét  próbálni  és  tanulni. 

Az  utóbbi  jobban  sikerült,  mint  az  előbbi.  Rahl,  a ki  bízott 
a magyar  tehetségekben,  szívesen  fogadta  és  istápolta ; beaján- 
lotta a „Kikeriki"  című  élclaphoz,  a hol  megint  a komikum 
mezején  tarolt  le  virágokat,  hozzá  még  olyan  témákra  paza- 
rolta erejét,  a melyekben  nem  volt  semmi  magyar  szín  s azért 
idegenek  maradtak  a lelkének. 

Időközben  azonban  nálunk  is  föllendült  az  élclapiroda- 
lom.  Tóth  Kálmán  megindította  a „Bolond  Miskát"  s annak 
Jankó  volt  a keresztapja.  Már  akkor  kitűnt,  hogy  a magyar 
ember  sajátosságait  senki  sem  tudja  olyan  aprólékos  pontos- 
sággal megfigyelni  és  megrajzolni,  mint  ő.  Frankenburg,  a ki 
beajánlotta  Tóth  Kálmánhoz,  elnevezte  őt  „a  mi  legnagyobb 
humoristánknak  ebben  a szomorú  időben,  a ki  képes  minket 
megnevettetni  akkor  is,  a mikor  tele  vagyunk  síró  kedvvel". 

Jókai  is  indított  akkor  „Nagy  tükör"  címen  élclapot, 
de  jóllehet  a szövegrész  mindjárt  eleinte  tele  volt  vidámság- 
gal, az  illusztrációkba  csak  akkor  került  bele  vidám  zamat,  a 
mikor  Jankó  kezdett  a lapba  rajzolgatni.  Igazi  tere  azonban 
csak  akkor  jutott  az  ónjának,  a mikor  Ágai  Adolf  a „Borsszem 
Jankóhoz"  szerződtette.  Innentől  fogva  ő volt  a magyar  rajzoló 
humornak  legelső,  legkiválóbb  képviselője,  olyan  rangú,  a minő 
hosszú  évtizedeken  át  Cham  Párisban.  jankó  János  önarcképe 

Föntebb  említettünk  egy  számot,  a mely  magában  foglalja  humoros  alkotásainak  számbeli  mennyi- 
ségét; a minőségről  csak  az  szerezhetne  magának  fogalmat,  a ki  vissza  tudná  idézni  leikébe  azt  a sok 
harsogó  kacagást  és  szivet  üdítő  jókedvet,  a mi  sok  évtizeden  át  munkája  nyomán  keletkezett  széles  e 
hazában. 

De  akárhogy  foglalta  is  le  hétről-hétre  az  aktuális  munka,  az  a vágy,  hogy  olyasmit  alkosson,  a mi 
nincs  kötve  az  alkalomhoz,  nem  engedte  megpihenni.  A nagy  komikus  mindenáron  a tragikus  pátosz 
hangján  akart  megszólalni.  A „Lakodalmi  dráma“  című  festményével  sikerült  ez  neki  legjobban.  Falusi 
nászmenet,  a mely  egy  patak  hídjához  ér.  A híd  mellett  a puha  zöldben  egy  fiatal  legény  elterülve  kezé- 
ben pisztolylyal.  A menyasszony  kétségbeesése  elmondja  a dráma  előzményeit.  Minden  él  és  beszél  ezen 
a képen. 

Életének  .utolsó  esztendeje  szomorú  volt,  mint  a legtöbb  nagy  embermulattatóé.  Előbb  hullott  ki  a 
rajzón  kezéből,  semmint  a halál  megdermesztette  volna  gyorsan  megrögzítő  ujjait.  Szélütés  érte  és  nem 
tudott  többé  rajzolni.  Pedig  ekkor  népesült  be  fantáziája  művészi  tervekkel.  Remélte,  hogy  fölépül  és  föltette 
magában,  hogy  nem  dolgozik  többé  az  élclapoknak,  hanem  visszatér  legelső  szerelméhez,  a magyar  zsá- 
nerhez  és  megfesti  a magyar  népélet  apró,  de  színgazdag  és  erőtől  duzzadó  tragédiáit.  Egész  lelkesedéssel 
beszélt  barátainak  ezekről  a tervekről:  azok  biztatták,  örültek  a reménykedésének,  holott  már' tudták,  hogy 
nem  fog  teljesülni  a vágya. 

A hogy  nem  is  teljesült.  Mert  betegsége  tizedik  hónapjában,  1896  március  29-én  meghalt,  a nélkül, 
hogy  még  egyszer  kezébe  vehette  volna  ecsetjét. 

T.  R. 

FESTETTE  BENCZÚR  GYULA 

A BERLINI  „PHOTOGRAPHISCHE  GESELLSCHAKT*  ENGEDÉLYÉVEL 
ÖZV.  DR.  KERN  TIVADARNÉ  TULAJDONA 

DÓZSA  GÉZA. 


ÓZSA  Géza,  Székely  Bertalan  tanítványa,  fiatalon  fejezte  be  pályafutását.  1871-ben  huszon- 
egy esztendős  korában  a maga  kezével  vetett  véget  életének.  Érzékeny  lelke,  a mely 
pedig  semmi  gyöngeséget  nem  árult  el  az  élettel  való  küzdésben,  nem  tudott  megbirkózni 
egy  apró,  mindennapos  szerelmi  kalanddal  s a fiatal  művész  Marosvásárhelyen,  a hol 
éppen  látogatóban  volt,  a szülői  házban  szíven  lőtte  magát. 

Előkelő  erdélyi  nemes  családból  született  1847-ben  Nagyenyeden,  a hol  atyja,  Dózsa 
György  akkor  ügyvédkedett.  Anyja  Gyarmathy  Róza,  a belső  Szolnokmegyében  nagy  szerepet  vivő 
Gyarmathy  családnak  a sarja.  Atyjának  meglehetős  változatos  volt  az  élete.  A negyvennyolcas  események 
a harctérre  szólították,  s mint  honvéd-hadbiró  szolgálta  végig  a szabadságharcot.  A szabadságharc  lezaj- 
lása után,  nehogy  felfedezzék,  álnéven  szappangyárat  nyitott  Kolozsváron  az  egykori  gavallér  nagyenyedi 
fiskális,  de  már  1853.  évben  fölcserélte  ezt  a pályáját  is  és  Marosvásárhelyre  költözött  állatorvosnak  s ott 
is  halt  meg,  mint  Marosszék  hivatalos  állatorvosa. 

Valami  fényes  jövedelmet  az  állatorvosi  prakszis  nem  nyújtott,  s így  Dózsa  Géza  is,  a mikor  a 
marosvásárhelyi  ev.  ref.  kollégiumból  kikerült,  csaknem  teljesen  a maga  erejére  volt  utalva.  Már  kisdiák 
korában  minden  szabad  idejét  rajzolással  és  festegetéssel  töltötte,  s a festészetért  való  rajongása  bírta  őt 
arra  is,  hogy  1864  nyarán  odahagyja  Marosvásárhelyt  s feljöjjön  Budapestre,  a hol  az  ev.  ref.  főgimnázium 
nyolcadik  osztályára  iratkozott  be,  egyúttal  azonban  közelebb  jutott  élete  céljához,  mert  Székely  Bertalan 
tanítványai  közé  fogadta. 

Báró  Eötvös  József  akkori  kultuszminiszter  1865-ben  pályázatot  hirdetett  történeti  festményre.  Erre 
a pályázatra  küldötte  be  az  akkori  nyolcadik  iskolás  diák  „Bethlen  Gábor  tudósai  körében"  című  fest- 
ményét. A pályadíjat  ugyan  mestere : Székely  Bertalan  vitte  el,  de  Dózsa  festménye  is  oly  feltűnést  keltett, 
hogy  a második  helyen  való  dicséreten  kívül  báró  Eötvös  József  ösztöndíjat  adott  a „Bethlen  Gábor" 

festőjének,  a kit  ennek  segítségével  1865-ben  már  Bécsben  találunk  a festészeti  akadémián. 

Itt  hozta  össze  sorsa  Munkácsy  Mihálylyal,  a ki  alig  egy  esztendővel  hamarabb  került  föl  állami 
ösztöndíjjal  Bécsbe.  Megismerkedésük  első  pillanatától  szoros  barátság  fűzte  össze  a két  fiatal  művészt  s 
úgy  itt,  mint  Münchenben  állandóan  együtt  voltak,  csak  akkor  váltak  el,  a mikor  Munkácsy  1870-ben 
Párisba  ment,  Dózsának  ellenben  az  volt  a terve,  hogy  Firenzében  folytatja  tanulmányait.  1868-ig  maradt 
Bécsben,  a hol  festészeti  tanulmányai  neki  évről-évre  újabb  állami  ösztöndíjat  s több  kitüntetést  is 
szereztek.  Itt  festette  meg  Karagyorgyevics  Sándor  herceg,  a jelenlegi  szerb  király  atyjának  megrendelé- 
sére Rubens  „Szoptató  tigriséinek  mását  is. 

Honoráriumul  száz  darab  körmöci  magyar  aranyban  alkudtak  meg.  Hanem  a kép  nem  jutott  e 
Karagyorgyevics  Sándor  tulajdonába,  mert  időközben  őt  Obrenovics  Mihály  meggyilkoltatásában  való 

részesség  miatt  a szerb  és  a pesti  törvényszék  pörbe  fogta,  s mire  Sándor  herceg  sok  bajából  kimenekült, 
Dózsa  Géza  már  halott  volt. 

Bécsben  kötötte  meg  azt  a nevezetes  szerződést  is  szabójával,  meg  egy  bécsi  suszterrel,  hogy 

lefesti  arcképüket  s a kép  ellenértéke  gyanánt  őt  a szabó  ruházattal,  a suszter  cipővel  látja  el  egész 
életére.  Meg  is  festette  mindkettőnek  az  arcképét,  s a két  mester  is  pontosan  beváltotta  szerződéses 
kötelezettségét,  mert  még  Münchenbe  is  azok  küldötték  utána  a ruhát,  meg  a lábbelit;  sajnos  azonban, 
Dózsa  Géza  nem  soká  élvezhette  ennek  a nevezetes  szerződésnek  az  előnyeit.  1868-ban  már  Münchenbe 
tette  át  székhelyét  s 1870-ig  hol  itt,  hol  Drezdában  folytatta  tanulmányait. 

1870-ben  Münchenben  műtermet  is  nyitott,  itt  festette  meg  az  „Ónodi  országgyűlés"  című  képét,  nem- 
különben több  történeti  képet  Erdély  XVII.  századbeli  történetéből,  ezenkívül  igen'  sok  arcképet  festett 
megrendelésre-.  Legutolsó  festménye  Wittich  József  marosvásárhelyi  könyvkereskedő  lányainak  együttes 
arcképe  volt.  Ezt  a képet  utolsó  marosvásárhelyi  látogatása  alkalmával  festette,  azonban  a közbejött 
katasztrófa  miatt  teljesen  be  sem  fejezhette  s a család  azután  más  festővel  fejeztette  be. 

Dózsa  Géza  leginkább  történeti,  tárgyú  képeket  festett,  de  festett  azonkívül  nagy  számban  és  sok 
sikerrel  arcképeket  is.  Néhány  kisebb  méretű  tájképet  is  festett  és  ritka  tökéletességgel  végezte  az  olasz 
mesterek  másolását. 


Magyar  Festőművészet  Albuma. 

Képei  közül  azonban  Magyarországra  alig  jutott  el  egynéhány,  mert  müncheni  műtermét  nyomban 
halála  után  egyik  modelljének  atyja,  egy  . bajor  puskaműves  kártérítés  fejében  lefoglaltatta  s a sok  magyar 
vonatkozású  képet  olcsó  áron  elkótyavetyélte.  A „Bethlen  Gábor  tudósai  körében"  című  képe  ugyancsak 
dr.  Soós  Kálmán  ajándékából  a Nemzeti  Múzeumnak  jutott. 

Dózsa  Géza  a marosvásárhelyi  temetőben  nyugszik.  Sírját  is  lassankint  puha,  zöld  szőnyeggel  szövi 
be  a feledés  moha  s néhány . esztendő  múlva  még  a marosvásárhelyiek  sem  fogják  tudni,  hogy  hol  takarja 
be  a föld  annak  az  embernek  álmát,  a ki  közülök  indult  el,  hogy  egy-két  követ  hengerítsen  a magyar 
festőművészet  épülő  templomához.  n.  r. 


LOTZ  KÁROLY. 


EM  magyar  születésű,  Hesszia  földjén  ringott  a bölcsője,  de  magyar  lett  a lelke,  a hogy 
magába  szívta  levegőnket  és  fejlődő  fővárosunk  művészi  díszítésében  nagy  az  ő része.  Az 
idegen,  a ki  Budapest  nyilvános  épületeit  megnézi  és  az  ott  látható  falfestményekben  gyö- 
nyörködik, ha  tudakolja  a mesterük  nevét,  sokszor,  tán  legtöbbször:  Lotz  Károl_y  nevét 
hallja  említeni. 


A véletlen,  a mely  őt  közénk 


becses  ajándékért!  — az  volt,  hogy  édesatyja,  a 
ben  miniszteri  állást  töltött  be,  Homburg  fürdőhelyen  megismer- 
kedett egy  magyar  leánynyal,  a kibe  beleszeretett.  Nőül  vette, 
hazavitte,  de  boldogságuk  nem  tartott  sokáig.  Négy  éves  volt  a 
kis  Károly,  a mikor  excellenciás  édesatyja  időnekelőtte  megfizette 
a múlandóságnak  adóját  és  özvegye  a nagy  fájdalomtól  megtörve, 
szülőföldjén  keresett  enyhülést  bánatának.  így  került  a kis  Lotz 
Károly  Magyarországba. 

Még  egyszer  állott  közel  ahhoz,  hogy  más  országban,  mint 
a mely  édesanyja  akaratából  kifolyólag  második  hazája  lett, 
szolgálja  a művészetet.  Egészen  ifjú  korában  Bécsbe  ment 
Rahlhoz,  a kinek  egyik  legbuzgóbb  és  legkedveltebb  tanítványa 
lett:  oly  annyira,  hogy  segítette  mesterét  a bécsi  görög  templom 
és  a híres  Heinrichshof  freskóinak  megfestésében.  Ezek  a sikerek 
nagyra  növelték  hírét  bécsi  művészkörökben  és  erősen  megköze- 
lítette a csábítás,  hogy  egészen  lekössék  az  osztrák  fővárosnak. 
Magyarországi  barátai  azonban  nemcsak  rábeszélték,  hogy  maradjon 
a mienk,  de  munkát  is  szereztek  számára,  úgy  hogy  könynyebb  Y 
volt  már  neki  lelke  titkos  vágyát  követni,  a mely  ismét  idevon-  / 
zotta  közénk.  S a hogy  eljött,  végleg  itt  is  maradt,  sőt  mi  több,/.  , 
búcsút  vett  eddigi  irányától  és  a magyar  népéletet  kezdte  festeni 
Erős  próbáját  adta  abban  az  időben  népfestő  tehetségének,  midőn 
Petőfi  „János  vitézét"  megillusztrálta.  f/ 

/ u 


hozta  és  nekünk  ajándékozta hálásak  is  voltunk  a 

ki  Hesszen- 


De  őt  is,  mint  a legtöbb  pályatársát,  az  ötvenes  és'  hat- 
vanas idők  festészetében,  elhódította  magának  a históriai  fes- 
tészet. A magyar  történetből  és  a mitológiából  merített  inspirációk 
és  választott  tárgyainak  egy  részéről  kartonokat  készített,  angielyek 
az  illetékes  köröket  arra  bírták,  hogy  a főváros  nyilvános  épü- 
leteit vele  diszíttessék.  S ezek  a történelmi,  monumentális  alkotásai 
szerezték  meg  nevének  a nimbuszt,  a mely  mostanában  övezi. 
Leghatalmasabb  alkotása  azok  közül  az  Operaház  nézőterének 

MÉNES  A PUSZTÁN 


mennyezete,  a melyért  az  Országos  Képzőművészeti  Társulat  külön  díszülcsében  fejezte  ki  elismerését, 
sőt  a mester  ércmellszobrát  is  elkészíttette  a Műcsarnok  számára.  Hasonló  nagyszabású  alkotásai : az  Aka- 
démia nagytermének  falképei,  a Nemzeti  Múzeum  lépcsőházának  freskói,  a budai  Afátyás-templomot  díszítő 
képei,  a keleti  indóház  nagy  csarnokának  boltdiszítményei  s a budapesti  magánpaloták  közül  egynéhány- 
nak virtuozus  kifestései.  A vidék  is  sokat  foglalkoztatta  és  a lebenyi  templom,  meg  a pécsi  székesegyház 
képei  közül  a javarész  az  ő munkája. 

Nemrég  ünnepelte  meg  a magyar  művészvilág  a mesternek  hetvenedik  születésnapját  s ezen  alka- 
lommal olyan  megható  módon  nyilatkozott  meg  iránta  a szeretet,  hogy  nemcsak  a művészt  ünnepelték, 
de  az  embert  is.  Azt  az  embert,  a kiben  minden  kidomborodó  lelki  vonás  visszasugározza  a szeretetre- 
méltóságot.  Pedig  nem  könnyen  megközelíthető  és  majdnem  kizárólag  a hivatásának  él.  Lotz  ama  művé- 
szek közé  tartozik,  a kiknek  nevét  mindig  csak  egy-egy  alkotásukkal  kapcsolatosan  emlegetik  s a míg 
dolgozik,  szintén  megfeledkeznek  róla:  mert  ő teljesen  egy  a műveivel  és  — éppenséggel  nem  érti  a 
reklámozás  mesterségét.  Még  azt  sem  szereti,  ha  nézik,  a mikor  dolgozik.  Tán  azért  nem,  mert  saját 
magának  legszigorúbb  bírálója.  Kriesch  Aladár  beszélte  róla: 

„Egyszer  fenn  jártam  nála  s ő éppen  az  új  országház  számára  készült,  majdnem  teljesen  befejezett 
kartonja  előtt  állott  — nekihevülve,  verejtékezve,  keze  és  orra  a széntől  összekormozva,  a hogyan  már 
dolgozni  szokása.  Az  óriási  karton  úgyszólván  készen  volt,  de  valami  nem  tetszett  neki  rajta.  Két-három 
nap  múlva  újra  felmegyek  — s íme,  egy  teljesen  új  karton  lóg  a falon,  ugyanúgy  megrajzolva,  kidolgozva 
minden  ízében  — talán  az  elsőnél  harmonikusabb.  Nem  palástolhattam  el  meglepetésemet,  de  ő ezt  a 
michelangelói  munkát  — a melyhez  másnak  bizonyára  legalább  is  ugyanannyi  hét  kellett  volna  — magára 
nézve  egészen  természetesnek  és  egyszerűnek  találta.  “ 

A ki  így  alkot,  minden  művét  újból  kiformálva  addig,  a míg  saját  megelégedésére  ki  nem  alakította, 
s a kinek  a fantáziája  soha  meg  nem  szűnő  munkában  hévül:  annál  nem  csoda,  ha  nem  megy  emberek 
közé,  ha  nem  látni  őt  „idegenben"  s idegen  neki  minden  tér,  a melyen  nem  alkothat,  hanem  beéri  azzal, 
hogy  még  hetven  éves  korában  is  kizárólag  a maga  világában  éljen:  a mely  a művészet  világa,  d.  i. 


LIEZEN-MAYER  SÁNDOR. 

A miiieu  nálunk  hosszú  időn  át  nem  volt  művészi  lendületre  alkal- 
matos, s ebből  következik,  hogy  a magyar  festők  életrajzában  szinte 
bőven  akad  regényes  momentum.  A magyar  művészettörténetről  elmond- 
hatni, hogy  kilenctizedrészben  ifyen  regényes  fejezetekből  rakódik  össze. 
Munkácsynak  meséhez  hasonló  életútja  megismétlődik  a kisebb  súlyú 
művészeknél  is,  számtalan  változatban. 

Liezen-Mayer  életéről  mindez  legkevésbbé  mondható  el:  ő nyu- 
godtan, békésen,  erős  küzdések  és  keserű  napok  nélkül,  szinte  programm- 
szerűen  közeledik  céljaihoz.  Életéből  hiányzik  a meglepő  szenzáció,  a 
novellaszerű  fordulat,  a mi  romantikus  alapfestést  ad  a művészkori 
éveknek.  Elejétől  kezdve  harmonikus  és  a mi  nehézség  elébe  akad, 
az  nem  lehet  más,  mint  tisztán  művészetproblema,  melyet  önmagának 
ad  fel  műterme  falai  közt. 

1839-ben  született  Győrött.  Ott  járt  a reáliskolába  is.  Határozott 
tehetségnek  mutatkozott,  kinek  a reáliskola  rajztanára  nagy  jövőt  jósolt, 
s egyre  biztatta  szüleit,  hogy  adják  a fiút  művészpályára.  A szülők  egy  szóval  sem  ellenkeztek,  hogy  ne 
menjen  festőnek,  s jómódúak  lévén,  örömest  küldték  fel  Bécsbe  az  akadémiára.  Bécsben  csak  másfél  eszten- 
deig maradt  s aztán  elvándorolt  a bajor  fővárosba,  Münchenbe  s 1861-ben  Piloty  tanítványa  lett. 

Nagy  szeretettel  ragaszkodott  mesteréhez  s a legjellemzőbb  Piloty-tanítvá.iyok  egyike  volt.  1865-ben 
az  akadémián  két  pályázatot  is  megnyert  s „Mária  Terézia  egy  szegény  gyereket  szoptat"  című  képével 


magára  terelte  mindenki  figyelmét.  Ez  a kép  pályájának  erős  lendülést  adott : valósággal  agyonhalmozták 
megbízásokkal.  Mindenfelől  kapott  megrendelést  és  az  előkelő  világ  kedveltje  lett.  Arcképei  annyira  tetszettek, 
hogy  70-ben  meghívták  az  udvarhoz,  hogy  megfestessék  vele  a bajor  király  arcképét. 

De  Liezen-Mayer  nem  ilyesfajta  föladatokra  érzett  hajlandóságot,  az  arcképfestő-robotba  beleunt  s formá- 
lisan megszökött  előle  Münchenből.  Minden  egyes  kompozíciója,  a mely  kikerült  műterméből,  növesztette 
hírét,  így  az  „Imogen  és  Gachimó “ , „Erzsébet  aláírja  Stuárt  Mária  halálos  ítéletét “,  „Magyarországi  Szent 
Erzsébet“  stb.  című  képek. 

1876-ban  meglepte  a művészvilágot  azokkal  az  illusztrációival,  melyek  Goethe  Fausztjához  készültek.  Ezzel, 
valamint  a Schiller  „Harang"  költeményéhez  rajzolt  kartonokkal  egyszerre  a legelső  illusztrátorok  sorába 
emelkedett.  A württembergi  kormány  figyelme  is  ráterelődött,  s meghívta  igazgatónak  a stuttgarti  képzőművészeti 
akadémiára.  De  nem  sokáig  maradt  ott,  hanem  visszament  Münchenbe,  a hol  professzor  lett  az  akadémián. 

Fiatal  magyar  festők,  kik  Münchenben  jártak,  sokat  beszélnek  róla,  hogy  ebben  az  állásban  milyen 
buzgón,  milyen  odaadással  figyelt  és  bátorított  egy-egy  olyan  magyar  tehetséget,  a ki  odakerült.  d.  i. 


TANULMÁNY 


RAJZOLTA  LOTZ  KÁROLY 


MADARÁSZ  VIKTOR. 


Ezt  az  életrajzot  a művésznek  leánya,  Katona  Béláné,  mint  „életrajzi  adatot"  bocsátotta  rendelkezé- 
semre. A mikor  elolvastam,  eszembe  jutott  az  öreg  Dumas  mondása,  a mikor  kérték,  hogy  nevezzen 
meg  egy  embert,  a ki  legjobban  tudná  megírni  a biográfiáját : 

— Bízzák  a fiamra.  Mert  ő benne  a gyermeki  szeretet  igazsággá  nemesedett. 

így  hát  okosnak  és  igazságosnak  vélem,  hogy  el  nem  tompítom  a közvetlenséget  és  érzelmi  meleg- 
séget, a mi  e sorokban  rejlik,  hanem  úgy  adom  azokat,  a hogy  megíródtak. 


Madarász  Viktor  1830.  december  14-én  a gömörmegyei  Csetneken  született.  Édesatyja  az  első 
magyar  nemesember  volt,  a ki  gyári  iparral  foglalkozott.  Hét  gyermekének  nevelését  egy  Németországból 
importált,  a borral  egy  kicsit  visszaélő,  de  máskülönben  tudós  hegeliánusra  bízta,  a ki  odáig  vitte,  hogy 

édesatyám  már  nyolcéves  korában  latinnyelvű  leveleket  Írogatott 
a különféle  bácsiknak.  Ezeknek  pedig  felváltva  latin  és  — tót  volt 
a magyar  anyanyelvűk  . . . 

Gimnáziumi  tanulmányait  édes  atyám  Iglón,  Pécsett  és  Pozsony- 
ban végezte.  Ott  érte  tizenhétéves  korában  az  a szózat,  hog}^  „mind- 
nyájunknak el  kell  menni1'.  Ő nagyon  kicsiny  termetű  volt,  annál 
inkább  be  is  látta,  hogy  gyermeknek  nézik  és  nem  akarják  bevenni 
honvédnek.  Hogy  a bajon  segítsen,  szerzett  egy  nemzeti  szín  rojtos 
cseréppipát,  a melyből  halálmegvetéssel  pöfékelt  és  a kölcsönben 
kapott  előlegezett  egyenruhát  kitömette  erősen  szalmával.  így  már 
ment  valahogy  a dolog ! 

Harcolt  vitézül  és  Eszéken  volt,  a mikor  „császári"  színt  öltött 
ez  a vár.  Apámat  ekkor  besorozták  osztrák  katonának.  Egyszer 
nyitva  látta  a várkaput  és  nem  sokat  kérdezősködve,  kiment  rajta. 

Csudálatosképen  senki  meg  nem  állította,  ment  előre  az  ország- 
úton, a hol  — jó  messze  volt  már  — szembejött  vele  egy  kocsi. 

Azon  az  apja  ült,  a ki  azért  jött,  hogy  háromezer  forinton  kiváltsa 
— mert  ennyire  taksáltak  az  osztrákok  egy  magyar  közvitézt. 

A harci  kedve,  úgy  látszik,  még  fokozódott  eme  kaland  miatt, 
mert  rövid  idő  múlva  újból  beállott  Debrecenben  honvédnek.  De 
csakhamar  bekövetkezett  Világos,  s ott  ismerkedett  meg  először  életében  az  oroszokkal.  Azok  vitték  tovább 
Gyulának.  Ott  szörnyen  éhes  volt  és  nézte  elszomorodott  szívvel,  meg  fiatalos  étvágygyal,  hogy  az  oroszok 
bikát  vágnak  le  vacsorára.  Megszólította  az  egyik  tisztet  franciául,  hogy  adna  neki  és  fogolytársainak  is 
valamit  enni : annak  megesett  a szive  rajtuk  és  az  áldozati  bika  szívéből  félóra  múlva  atyám  pörköltöt 
készíthetett.  De  akármilyen  csábító  volt  is  ez  a körülmény,  még  azon  éjjel  megszökött  két  társával  — 
különös  szerencséje  volt  ilyenekben  — és  eljutott  baj  nélkül  haza  Csetnekre. 

Egy  ideig  rejtőznie  kellett,  s majdnem  egy  álló  esztendeig  a fáskamrában  hált,  a honnan  könnyebben 
lehetett  kiszökni  a szabadba,  ha  netalán  a zsandárok  érdeklődnének  iránta.  Mikor  aztán  kissé  lecsende- 
sedett már  az  üldöző  kedv,  Pécsbe  ment  Waldmüller  tanár  festőiskolájába  — már  előbb  is  Pécsett 
gyakorolta  magát  egy  Pósa  nevű  piktornál  — s ott  csaknem  öt  esztendeig  szorgalmasan  rajzolgatott, 
festegetett.  Waldmüller  ajánlatával  ment  el  1856-ban  Párisba,  a hol  az  École  des  beaux  árts,  később 
pedig  León  Cogniet  tanítványa  lett. 

Mondhatom,  Párisban  nagyon  jól  érezte  magát.  Szerették,  becsülték  s ő volt  az  első  magyar  festő, 
a ki  a Salonban  aranyérmet  kapott.  Még  egy  nevezetes  életrajzi  adatot  említhetek  fel  itt:  ő talán  az 
egyetlen,  külföldön  is  megforduló  festő,  a ki  soha  semmijébe  sem  került  a magyar  államnak  és  még 
megrendelést  sem  kapott  tőle  soha. 

Pedig  — s itt  szóról-szóra  idézem  a Pallas-Lexikont  — „ő  volt  az  első  képírónk,  a ki  a magyar 
történelmi  festészetet  európai  magaslatra  emelte.  Már  a „Bujdosó  álmán"  (1856)  észre  lehetett  venni,  hogy 
eszmei  tartalomra  törekszik,  „Zách  Klárája"  és  „Báthory  Erzsébetje"  pedig  annyi  közvetlenséggel  és  erővel 
ábrázolták  a kiszemelt  mozzanatot,  hogy  bennök  a história  egy  élő  darabját  látjuk  megtestesítve  s az 
ábrázolt  alakokkal  együtt  ama  kor  szelleme  is  feltámadott. “ Még  mélyebb  hatást  tettek  „Zrínyi  és  Frangepán", 
valamint  „Hunyadi  László". 

Párisban  Théophile  Gauthier  családjával  volt  igen  meleg,  benső  viszonyban  s ott  ismerkedett  meg 
ama  kor  legtöbb  irodalmilag  és  művészileg  szereplő  személyeivel.  Munkája  bőven  akadt  és  a többi  között 
egy  nagy  oltárképét:  „Krisztus  az  olajfák  hegyén"  Eugénia  császárné  vette  meg,  a ki  nagy rabecs ülte  ezt 
a festményt.  Számos  festménye  Amerikába  került  s minden  jól  ment  addig,  a míg  odakünt  tartózkodott  . . . 

De  hazavonzotta  szíve.  Hitte  és  bizonyára  joggal  hihette,  hogy  itthon  is  meg  fogják  becsülni  a 
művészetét.  De  a mint  a hetvenes  évek  elején  hazajött,  megkezdődött  rá  a hihetetlen  csalódások  láncolata, 
olyan  csalódásoké,  a melyeket  logikailag  meg  sem  lehet  magyarázni.  Az  a művész,  a kit  a külföld  — 
F ranciaország ! — elismert,  dicsőített,  a ki  addig,  a míg  távol  élt  hazájától,  itthon  is  lelkes  méltatásnak 
volt  tárgya,  csupán  közönynyel,  nembánomsággal  és  rosszakarattal  találkozott,  a mint  hazaérkezett.  Nem  én 
mondom  ezt,  a leánya,  hanem  a ki  behatóan  foglalkozott  életével  és  művészetével : Szana  Tamás  és  mások. 


MADARÁSZ  VIKTOR  IFJÚKORI  ÖNARCKÉPE. 
ERNST  LAJOS  GYŰJTEMÉNYÉBŐL 


Azért  mégis  csak  a művészetének  élt  sokáig,  első  volt  a magyar  festők  között,  a ki  műtermet 
épített  a rohamosan  fejlődő  fővárosban,  de  műveit  nem  vitte  a piacra.  Ahhoz  sem  értett,  hogy  a reklám- 
dobot megüttesse  maga  mellett,  teremteni  tudott  szépet  és  nagyot,  de  értékesíteni  azt,  a mit  alkotott,  abban 
nagyon  járatlan  volt. 

Abban  az  időben  el  is  ment  a kedve  művészetétől,  különösen  a mikor  sok  igazságtalan  ócsárlásban 

és  támadásban  volt  része  „Izabella  királynő"  című  nagy  festményéért.  Letette  az  ecsetet  és  huszonkét 

esztendeig  hozzá  nem  nyúlt. 

A kedélyét  nem  szomorította  meg,  a lelkét  nem  keserítette  el  a csalódás.  Ma  is  olyan  eszményi 
az  ő lelki  élete,  a milyentől  modern  embernek  alig  lehet  fogalma.  Pompás  csevegő,  szívből  tud  mulatni, 

jóindulattal  van  tele  emberek  és  kollegák  iránt.  A rosszat  hamar  elfelejti,  a jóra  mindig  emlékszik.  Nagy 

passziója  volt  a kertészkedés  és  városligeti,  valamint  iglói  parkja  ennek  a szenvedélynek  köszönhette 
gyönyörű  fel  virágozását.  De  tán  még  jobban  szereti  az  állatokat,  egy  madárfiókával  napokig  tudott 
elbibelődni  és  gellérthegyi  műtermében  most  is  mindig  körülte  van  egy  pár  szép  angora-macskája. 

Pedig  aggkorában  sem  kímélte  meg  az  élet : csalódott  egy  emberben,  a kire  rábízta  vagyonát.  Azért 
nem  lett  embergyűlölő  és  most  újból  vigaszt  keres  és  talál  művészetében.  Szokásaiban  nagyon  egyszerű. 
„Nem  szeretem  a komplikált  embereket",  szokta  mondani.  Politikával  nem  foglalkozott  soha,  társaságba 
nem  jár  el,  legjobb  barátja  Székely  Bertalan.  Beteg  nem  volt  soha  és  senki  sem  mondaná  róla,  ha  meg- 
látja, hogy  hetvennégy  esztendő  és  rengeteg  sok  csalódás  nyomja  a vállát. 

. . . Ilyen  az  én  apám. 

ZICHY  MIHÁLY. 


Egy  somog3nnegyei  faluban  született  Zichy  Mihály  és  korán  jelent- 
kezett nála  a géniusz.  Már  gyermekkorában  is  a kép  volt  legkedvesebb 
játéka.  Korán  vesztette  el  édesatyját  és  azzal  szegényes  viszonyok 
közé  jutott  a család.  Szerencsére  ott  volt  közelében  Zichyfalva  s abban 
a boldogult  nagyapa  híres  könyvtára.  Abban  akadt  a gyermek  Mihály 
egy  1800-ban  nyomtatott  nagy  képes  könyvre:  „Versuch  über  die 
Costüme  dér  Völker“  s belőle  szerezte  meg  első  művészi  tudását. 

Magával  vitte  Veszprémbe  is,  a hol  a piaristáknál  járt  a gimnáziumba. 
A jó  piarista-atyáknak  azonban  nem  telt  nagy  örömük  a fiúban,  mivel- 
hogy túlságosan  eleven  volt,  rosszul  tanult  és  ideje  javát  arra  fordította, 
a mit  ők  pamacsolásnak  neveztek.  Mégis  áteresztették  az  osztályokon  — 
talán  azért,  hogy  minél  előbb  szabaduljanak  tőle. 

A mikor  Pestre  került,  még  gyengébben  állott  tanulás  dolgában, 
mivelhogy  a festőművészek  egészen  lekötötték  érdeklődését.  Az  egyete- 
met egészen  elhanyagolta  és  csak  akkor  érezte  magát  elemében,  a mikor 
1842-ben  Marastoni  Jakabhoz  került.  Ez  fölismerte  benne  a nagy 
tehetséget  s mint  maga  Zichy  mondja,  „szította  benne  lángra  a pislogó 
parazsat,  a melynek  melege  még  most  is,  bár  a hamu  elijesztőleg  hal- 
mozódott fel,  éltetőleg  hat  reá“. 

A család  azonban  nem  nyugodott  bele  a pályacserébe,  hanem 
kényszeríteni  akarta  az  ifjút,  hogy  elvégezze  a jogot  és  „nemes  emberhez  illő “ pályára  lépjen.  Felvitte 
hát  Bécsbe  a tékozló  fiút,  de  éppen  ott  került  — a család  szempontjából  — igazán  rossz  helyre.  Bécs 
akkor  a középeurópai  festőművészetnek  egyik  gócpontja  volt.  Zichy  Mihály  a mint  odakerült,  szakított 
a ráerőszakolt  tanulmányokkal,  meg  a családjával  és  véglegesen  a művészetnek  szánta  magát. 

Waldmüller  tanárhoz  került  és  az  ő iskolájában  szabadult  meg  először  a békótól,  a mely  tehetségét 
eddig  nyűgbe  verte.  Waldmüller  a természet  megfigyelésére,  alapos  tanulmányozására  utalta  növendékeit. 
Ezért  nagyon  megnehezteltek  rá  az  akadémia  mindenható  urai  és  azzal  állottak  elő,  hogy  hiába  hirdeti 
Waldmüller  a természetesség  művészi  evangyéliomát : még  egyetlen  tehetségesebb  festő  sem  került  ki  az 
iskolájából.  Erre  a kihívásra  Waldmüller  azzal  válaszolt,  hogy  bemutatta  Zichy  Mihálynak  két  akkori  fest- 
ményét: „A  meggyógyult  leány"  és  „A  haldokló  lovag"  címűeket,  mire  azok  rögtön  bevonták  a hadi 
lobogót  . . . 

„A  haldokló  lovag" -ot  megvette  az  Osztrák  Műegyesület  s ezzel  megadta  a fiatal  festőnek  a módot, 
hogy  tovább  dolgozzon.  A bécsi  nagy  sikert  követte  egy  olyan  kudarc,  a mely  nagyon  elszomorította  Zichyt. 
Egjr  képét  megvette  a Nemzeti  Múzeum,  de  a pesti  kritika  erősen  támadta  a miatt.  Ez  volt  az  ő nyil- 
vános fellépésének  első,  de  annál  fájdalmasabb  keserűsége,  éppen  azért,  mivel  itthon  érte.  De  sok  hasonló 
keserűség  érte  még  ezután  is  hazai  részről,  akkor  is,  a mikor  már  hírnevének  zenithjén  állott. 

Bécsben  is  kellemetlenre  fordult  a helyzete.  Ott  meg  a magyar  művésztől  irigyelték  meg  a siker 
dicsőségét.  Ekkor  történt,  hogy  I.  Miklós  cár  öccsének  leánya  számára  kerestek  egy  rajztanárt  és  Wald- 
müllert  kérték  fel  erre  az  állásra.  De  az  öreg  mester,  a kit  egész  múltja  Bécshez  kötött,  nem  akart  vállal- 
kozni és  maga  helyett  Zichy  Mihályt  ajánlotta. 

így  jutott  el  messze  külföldre  az  a magyar  festő,  a kinek  minden  érzése  magyar  volt  és  az  idegen- 
ben is  az  maradt.  Sajátságos  tragikum  rejlik  ebben : a Zichy  Mihály  tragikuma. 

Egy  évig  mindenütt  elkísérte  útjában  betegeskedő  tanítványát,  aztán  vele  ment  Pétervárra.  Ott  sem 
volt  kellemes  a helyzete.  A nagyhercegnő  barátsága  nem  tudta  megvédelmezni  az  udvar  irigysége  ellen 
s ő maga  sem  tudott  beleilleszkedni  a despotikus  környezetbe.  Otthagyta  tehát  állását,  de  megmaradt  az 
orosz  fővárosban. 

Egy  évig  élt  nagy  nélkülözés  közepeit,  de  egészen  a művészi  hivatásának.  Mellékesen  egy  fény- 
képésznél kereste  meg  mint  retoucheur  a mindennapi  kenyerét.  Azonban  egynéhány  skicze  és  készülő  kompo- 
zíciója mégis  feléje  terelte  újból  a közfigyelmet.  így  történt,  hogy  egy  napon  hivatalos  meghívást  kapott 

a cár  udvarába  és  a cár  megbízást  adott 
neki,  hogy  az  udvarát  rajzolja  meg  — 
tréfás  képekben.  A mikor  elkészült  a 
megrendeléssel  és  azt  bemutatta  album- 
ban („Gacsinai  krónika")  az  uralkodó- 
nak, az  valósággal  beleszeretett  a mű- 
vészbe. Hanem  mivel  „komoly"  munkát 
is  akart  tőle  látni,  megbízást  adott  neki 
az  oltenicai  ütközet  megfestésére  és  a 
mikor  az  elkészült,  állandóan  magához 
kötötte. 

Mégis  kevés  híja,  hogy  el  nem 
vesztette  egyízben  Miklós  cár  kegyét  egy 
művészi  tréfája  folytán.  Valahogy  rájött, 
hogy  egy  a krimi  háborúban  harcoló 
katonatiszt  neje  két  fényképet  készítte- 
tett magáról : egy  egészen  kicsinyt,  a 
melyet  elküld  a férjének  és  egy  nagyot, 
a mit  otthonlevő  szeretőjének  ajándéko- 
zott. Zichyt  felháborította  ez  az  álnok- 
ság, és  egy  rajzban  adott  kifejezést  indu- 
latának. Azon  a rajzon  a kórházban 
fekszik  megsebesültén  a férj  és  boldog 
mosolylyal  nézi  a felesége  arcképét.  S 
nem  veszi  észre,  hogy  az  ő bekötött 
fejének  árnyéka  a falra  esik,  s ez  az 
árnyék  két  nagy  szarvba  kicsúcsoso- 
dik . . . 

A mikor  Miklós  cár  meglátta  ezt 
a rajzot,  módfelett  fölháborodott.  — 
Nem  tűröm,  hogy  katonáimból  gúnyt 
űzzenek ! — kiáltott. 

Valahogy  megértették  vele,  hogy  mily  forrásból  fakadt  ez  a gúny  és  megenyhült  a haragja.  S ráírta 
a képre,  a melyet  visszaküldött  Zichynek  : 

„Legyen  ezentúl  is  elmés,  de  ne  legyen  többé  gonosz." 

Miklós  cár  halála  után  II.  Sándor  fogadta  kegyébe.  Különösen,  a mikor  elkészítette  számára  a híres 
vadászalbumot,  a mely  huszonhat  nagy  képből  állott.  De  még  eltartott  vagy  három  esztendeig,  a míg 
anyagi  helyzete  is  szilárd  alapra  került  1858-ban  szólította  fel  Voronzov  herceg,  hogy  jöjjön  el  hozzá  a 
palotájába,  lakjon  vele : meglesz  a teljes  ellátása,  kétezer  rubel  évi  fizetése,  a miért  a herceg  nem  kíván 
semmi  egyebet,  csakhogy  elsőbbsége  legyen  minden  újabb  festménye  megvásárlásánál. 

Az  udvarnál  neszét  vették  a dolognak  és  hogy  elejét  vegyék  az  „elpártolásnak",  kinevezték  Zichyt 

1859  elején  II.  Sándor  cár  udvari  festőjének  hatezer  rubel  évi  fizetéssel. 

A cár  kegye  ezúttal  megóvta  őt  jó  időre  attól,  hogy  az  udvaroncok  szeszélyeivel  kelljen  számolnia. 

Mert  azok  nehezteltek  rá  krónikái  miatt,  a melyekben  nem  mindig  szerepeltek  előnyösen.  Egy  időben 
Liever  báró  udvarmester  fel  is  szólította,  hogy  kímélje  az  udvarhoz  tartozók  érzékenységét ; de  a cár, 
a hogy  erről  értesült,  azt  mondta  Zichynek: 

— Ne  törődjék  velők,  én  vagyok  az  ön  műveinek  cenzora,  senki  más. 

Mégis  bekövetkezett  az  idő,  a mikor  a cár  sem  védhette  meg.  Már  tizenöt  évig  szolgálta  a cárt,  a 
mikor  sikerült  tőle  őt  elidegeníteni.  S felhasználták  az  alkalmat,  a mikor  fizetésének  a javítását  kérte, 
hogy  ezt  megéreztessék  vele.  A szóban  levő  összeg  igazán  nem  volt  érdemes,  de  Adlerberg,  az  akkori 
udvari  miniszter  mégis  szerénytelennek  mondta  Zichy  óhajtását.  A felelet  abból  állott,  hogy  a művész 
beadta  lemondását. 

A cárral  elhitették,  hogy  Zichy  nem  a kétezer  rubel  évi  fizetésjavítást  akarja,  hanem  csak  ürügyet 
keres,  hogy  az  angol  trónörökös  ajánlatát  elfogadhassa.  A cár  ezt  elhitte  és  meg  volt  sértve  : elfogadta  tehát 
Zichy  lemondását. 

Rövid  párisi  tartózkodás  után  csakugyan  követte  a walesi  herceg  meghívását  a skóciai  vadászatokra. 
De  az  összeköttetés  még  sem  lett  állandó  és  ez  nem  a walesi  hercegen  múlt.  A legfényesebb  ajánlatot 
tette  a művésznek,  hanem  ez  azzal  indokolta  a visszautasítást,  hogy  ha  egyéb  nem  is,  de  a hála  köti  a cárhoz 
és  nem  akarja  érzékenységét  megsebezni  azzal,  hogy  más  udvar  ajánlatát  elfogadja.  Inkább  megmarad 
szabad  és  független  művésznek. 

Párisba  tért  vissza  s ott  hat  esztendőt  töltött.  Ott  termett  egész  sora  leghatalmasabb  alkotásainak  s 
ott  elégíthette  ki  szíve  vágyát,  hogy  ismét  magyarnak  érezhesse  magát.  Lelke  lett  a „Magyar  Egyesület “-nek 
s a mikor  1879-ben  Szeged  városát  a nagy  katasztrófa  érte,  ő rendezte  a nagy  operában  azt  az  ünnepet, 
a mely  a földig  sújtott  városnak  az  első  nagy  segítséget  hozta : 250,000  frankot.  S ebben  az  időben 
támadt  az  a gondolata  is,  hogy  hazajön  Magyarországba  s ott  éli  le  hátralevő  napjait. 

Haza  is  jött  és  szülőhelyén,  Zalán  dolgozott  csendes  visszavonultságban,  többnyire  magyar  tárgyú 
témákon,  a míg  be  nem  állott  egy  újabb  nagy  fordulat  életében.  II.  Sándor  cár  halála  után,  a kit  a nihi- 
listák megöltek,  utóda,  a ki  sohasem  szűnt  meg  Zichy  művészetéért  rajongni,  fölkerestette  őt  azzal  az 
ajánlattal,  hogy  térjen  ismét  vissza  a pétervári  udvarhoz  — de  egészen  más  föltételek  mellett.  Ajánlottak 
neki  tizenkétezer  rubel  évi  fizetést,  tehát  kétszer  annyit,  mint  a mennyit  azelőtt  kapott,  kétezer  rubel  lak- 
pénzt, s megengedték  neki,  hogy  ünnepi  alkalommal  magyar  díszruhában  jelenjen  meg,  szabad  bejárást  bizto- 
sítottak neki  a cári  termekben,  szóval  olyan  pozícióval  kínálták  meg,  a milyen  még  aligha  volt  udvari 
festőnek. 

Zichy  Mihály  elfogadta  az  ajánlatot  és  visszatért  az  orosz  fővárosba.  III.  Sándor  úgy  fogadta,  mint 
régi  bizalmas  barátját  és  utóda,  II.  Miklós  nemkülönben  elhalmozta  kegyeivel.  Életének  további  folyásáról 
majd  beszámol  annak  idején  a művészet  története.  t.  r. 


VASTAGH  GYÖRGY 


Itthon  még  nem  ismerték,  mikor  Bécsben  már  jóhangzású 
neve  volt  s mivel  első  sorban  az  arcképfestést  kultiválta:  előkelő 
szép  asszonyok,  szerepet  játszó  tekintélyek  ültek  ecsetje  elé.  A bécsi 
Presse-ben  egy  ismert  műkritikus  meleghangú  cikke  tette  rá  figyel- 
messé a magyar  közönséget,  s ezzel  az  ajánlólevéllel  hazatérve, 
csakhamar  megkedvelték : kitűnt,  hogy  nem  közönséges  módon 
illeszkedik  az  arcképfestők  sorába.  A hetvenes  években  szinte  divatos 
volt  nálunk  a Vastagh  név  az  arcképek  alatt.  Míg  idáig  jutott,  neki 
is  végig  kellett  szenvednie  egy  művészpálya  küzdelmeit,  mi  sokszor 
próbaköve  a talentumnak,  mert,  ezzel  rendszerint  elválik,  hogy  milyen 
matériából  való. 

1834-ben  született  Szegeden.  Rajzolgató  hajlamai  már  az  iskola 
padjában  mutatkoztak,  s tizenötesztendős  korában  azzal  állt  elő,  hogy 
festő  lesz.  A szülőknek  nem  a legkellemesebben  hangzott  ez.  Erős, 
fejlett  fiú  volt,  még  gyerek,  mikor  körülötte  lázasan  toboroztak  a 
honvédzászló  alá.  A harcias  lendület  elkapta  őt  is  s a tizenötéves 
Vastagh  beállt  honvédnek,  végig  küzdött  nehány  csatát,  de  Temes- 
várnál rosszul  járt,  mert  az  oroszok  elfogták. 

Szerencsére  nem  sokáig  tartott  a raboskodás,  s miután  kiszabadult,  a szabadságharc  után  újra  a 
festőstudiumokhoz  fogott.  Szegeden  dolgozgatott  egy  Gerstenberg  nevű  festőnél.  Rövid  idő  múltán  annyira 
vitte,  hogy  megrendeléseket  kapott,  arcképeket  s a környékbeli  templomoknak  szentképeket  festett.  Ebből 

a munkájából  annyit  tudott  összegyűjteni,  hogy  kitelt  belőle  egy  bécsi  tanulmányút  költsége.  Dunántúl 
is  járt  és  sokat  rajzolta  a nép  érdekes  típusait,  majd  átköltözött  Kolozsvárra,  itt  megnősült,  de  mivel  a 
festő-állapot  ott  nem  a legkedvezőbb  volt,  megint  csak  fölment  Bécsbe.  Itt  csakhamar  vevőre  találtak  az 
oláhokról  festett  genre-képei.  Arcképei  is  tetszettek,  lassankint  keresett  festő  lett,  s mikor  a bécsi  világ- 
kiállítás  után  hazajött  Budapestre,  elhalmozták  arckép-megrendelésekkel. 

A belvárosi  plébánia-templomban  s az  operában  freskókat  készített,  a tárlatokon  sokat  szerepelt  zsáner- 
képeivel, de  művei  nagyobbik  részét  az  arcképek  teszik.  Arcképei  közül  néhai  Ullmann  Józsefét  közöljük. 
Azét  a kiváló  férfiúét,  a kinek  hazánk  gazdasági  renaissance-ában  olyan  kiváló  szerepe  volt.  Vastagh  jel- 
lemző erővel  ábrázolta  a jeles  polgárt.  d.  i. 

Hallotta  az  izgató  riadókat,  a honvédtrombitát,  mely 
ellenállhatlan  rohamokba  kergette  a negyvennyolc  csoda- 
embereit. Látott  kipirult  és  veres  arcokat,  sápadt,  aggódó 
tépéscsinálókat.  Majd  ijedt,  rejtőzködő  menekülők  jöttek, 
kik  a helyet  keresik,  hol  ne  érhessen  nyomukba  a pribék : 
bujkálnak,  mint  az  árnyék.  Világos  felől  bús  akkordokat 
fú  a szellő,  egy  kegyetlen,  tompa  dobpörgés  hangjait.  Itt 
is,  ott  is  becsorbult  a földhasogató  eke,  az  elhullott,  föld 
alá  dugott  honvédfegyverek  acél  vasán.  Lemondás,  csupa 
reménytelenség  ült  a magyar  portákra:  íme  ilyen  fajta 
impressziók  torlódtak  Székely  Bertalan  gyereklelkébe. 
Ezek  a meglepő  változások,  harcias  képek  és  lázas 
hangulatok  átformálták  a lelkét,  s fundamentomai  lettek 
későbbre  is : mindez  kulcsot  ad  hozzá,  legelső  festéseitől 
mindmáig,  miért  lett  Székely  történeti  festő. 

Eltelve  a szabadságharc  érzéseivel,  1850-ben  föl- 
ment Bécsbe  a technikára.  Ekkor  tizenöt  esztendős  volt, 
s egyelőre  semmi  sem  biztatta,  hogy  eljövendő  sikereiben, 
igazi  hivatásában  higyjen.  Az  ecsetforgatás  helyett  a mér- 
tan és  algebra  voltak  stúdiumai.  Nem  akadt  senki,  a ki 
biztató  szóval  terelte  volna  az  útra,  melyre  rászületett. 
Sőt  minden,  a mi  körülfogta : a csupa  erőpróbából  álló, 
koczkázatos  s a kiválasztottaknak  való  pályáról  elterelni 
próbálta.  Főleg  szülei  ellenezték,  hogy  művésziskolába 
lépjen,  a mire  akkoriban  bőven  volt  ok : talán  minden 
pálya  közt  ez  mutatott  legbizonytalanabb  perspektivát. 

Szülei  Kolozsvárott  laktak,  s itt  mosolygott  le  bölcsőjére  a magyar  ég,  1835-ben.  És  itt,  a kincses 
városban,  a régi  gót  emlékek  árnyékában,  a büszke  és  titkolódzó  erdélyi  hegyek  közt  álmodozott  róla, 
hogy  milyen  jó  volna  rajzolni,  festeni,  egyre  rajzolni  sokat.  Még  csak  neszelő  érzés,  homályos  sejtés 
formájában  élt  benne  a vágy,  az  akarás,  mi  odahajtotta,  hogy  végre  megtegye  a döntő  lépést,  mely  a 
cirkálom  emberéből  festőt  csináljon. 

Nemes  famíliája  előtt  kevés  hitelre  talált  a művészkedés,  s úgy  gondolták,  ha  már  a fiúnak  nincs 
kedve  a jurátus  foglalkozáshoz,  hát  menjen  mérnöknek : ez  pénzt  is  hoz,  biztos  ekzisztencia,  s aztán,  ha 
olyan  nagyon  rajzolgatni  akar,  rajzolhat  itt  is.  Persze  másként  végeztetett : a fiatal  Székely  Bécsben  nem 
boldogult  a technikán.  A matematika  és  az  ő társstudiumai  nem  érdekelték,  művész  lelkét  hidegen  hagyták. 
Szülei  nem  tehettek  mást,  beleegyeztek,  bár  kelletlenül  is,  hogy  átmenjen  a művészi  pályára.  Elhatározó 
lépés  volt  ez  s hamarosan  kitűnt,  hogy  nincs  ok  az  aggódásra.  1855-ben  Székely  első  díjat  nyert  a bécsi 
képzőművészeti  akadémián,  a mi  akkortájt  kimentette  őt  a katonáskodás  alól  is. 

Egyszeriben  felismerték  a tehetségét,  meghódította  a professzorokat,  kik  előtt  akkor  nem  valami 
szimpatikus  volt  a magyar  talentum.  Ezt  a politikai  ellenszenvet  legyőzte  Székely,  s nevét  a legerősebb 
talentumok  közt  emlegették.  A hír  hazaszált,  eljutott  a szülők  csöndes  falai  közé,  ám  azok  kevésre  tartották 
a dolgot,  s mindig  fejüket  csóválták,  furcsállották,  ha  szóba  került  a fiú,  ki  hallani  sem  akar  másról  a 
pingáláson  kívül. 

Az  emberek  mindig  tamáskodnak,  ha  valaki  azt  akarja  elhitetni  velük,  hogy  benne  nem  közönséges 
képességek  rejtőzködnek,  s hogy  ezért  joga  van  eltérni  a kitaposott,  kijárt  úttól,  s keresni  a magáét,  a 
maga  módja  szerint  való  boldogulást.  Az  emberek  csak  akkor  hisznek,  ha  szemük  előtt  fekszik  a látható 
bizonyság,  a mit  sokan  küzdelmes  évek  során,  szereznek  meg.  Székely  mindjárt  a megindulásakor 
előállt  ilyen  dokumentummal.  A művészi  előrejutás  csupa  hadakozás,  melyben  az  ember  sebeket  oszt  és 
sebeket  kap. 

Ez  a mérkőzés  már  kezdetét  veszi  az  iskolafalak  közt,  s az  ifjú  Székely  a többi,  vágyaktól  és  tervek- 
től egyformán  tüzelt  kollégái  közt  íme  kiküzdött  egy  területet,  az  első  stációt.  Megerősödve,  egy  kis  biztató 
tapssal  indult  most  tovább,  új  állomás  felé,  mely  művészi  kialakulására  döntő  befolyással  volt,  a német 
művészet  Mekkájába : Münchenbe,  az  ötvenes  évek  végén. 

Sikerült  egy  oltárképet  festenie  Nagy-Kanizsa  számára,  a mi  azért  esett  jól  neki,  mert  nagyobb  summa 
pénzt  hozott,  s az  első  kép  volt,  melyre  büszke  lehetett,  ha  elgondolta,  hogy  színeiben  naponként  sereg 
ember  gyönyörködik,  s ájtatos  hívők  térdelnek  előtte.  Kint  Münchenben  új  szempontokkal,  egy  új  világgal 
találkozott,  melynek  levegője,  művészi  tartalma  a legkomolyabb  tanulmányokra  inspirálta. 

München  akkoriban  kohó  volt,  mely  művészi  törekvésektől,  új  céloktól  forrongott.  Piloty  visszaállította 
a szín  uralmát  s tanítványait  a természet  meglátására  buzdította.  Legjelentősebb  talentumok  gyűltek  Piloty 
köré.  A német,  francia,  angol,  olasz,  magyar  stb.  nemzet  művésztehetségei  találkoztak  iskolájában. 

Székely  Bertalanra  hamar  rátévedt  a professzorok  figyelme,  kik  ellentétben  a bécsi  kollégákkal,  nagyon 
sokra  taksálták  a magyar  talentumokat.  Székely  itt  olyan  nagyszabású  emberekkel  barátkozott  s olyanok 
kérték  ki  tanácsát,  kiket  később  szárnyra  kapott  a világot  átjáró  hír,  mint  Makart,  Lenbach.  A kitűnő 
tanítvány  csakhamar  mestere  mellé  nőtt,  mi  kitűnik  abban  a kompozícióban,  melyet  Münchenből  küldött 
haza:  „II.  Lajos  magyar  király  holttestének  feltalálása  a mohácsi  csatatéren “.  Ez  a kép  már  nem  a kezdő 
évek  tapogatódzása ; művészi  készséget  mutat,  kiforrott  értékeket  s karakterét  adja  Székelynek,  ki  a magyar 
múlt  kultuszát  tűzte  ki  célul.  A képpel  együtt  ő is  hazajött  s itthon  való  tartózkodásában  születik  a leg- 
közelebbi történeti  festmény,  a „Dobozi". 

Nálunk  még  a cenzúra  tartotta  a kormányrudat  erős  és  fojtogató  marokkal,  mely  bűnnek  ítélt 
minden  magyar  érzést,  rebellisnek  a magyar  nótát.  Az  országot  suttogások,  legendák  járták  be  Petőfiről, 
ki  orosz  rabságban  sínylődik,  elbujdosott  hősökről,  Kossuthról,  ki  idegen  földön  keres  .segítséget  és  gyűjt 
erőt  az  új  felszabadításra.  A visszafojtott  keserűség,  a nemzeti  bánkódás  csak  szimbólumokban  fejezhette 
ki  magát.  A korhangulat  kifejeződött  a festők  képein  is : ez  inspirálta  őket,  s ez  diktálta  ecsetjük  alá 
a témát. 

Székelyt  1864-ben  újra  Münchenben  találjuk,  hol  a National  Museum  számára  fest  egy  freskót, 
VII.  Károly  búcsúját.  Ezután  biblikus  kompozíció  következik:  az  „Üdvözítő  Péter  apostollal  a tengeren". 
Sorjában  érik  egymást  a következő  nevezetesebb  képek  : „Egri  nők  védik  a várost  a török  ellen",  „V.  László 
és  Czillei",  „Az  árva",  „Léda",  „A  vihar",  „Az  anya  gondos  szeme".  1878-ban  hosszabb  utazást  tett,  s 
Londont,  Párisi,  Hollandiát  kereste  föl.  Négy  esztendő  múlva  a budapesti  opera  előcsarnokában  fest  freskót, 
majd  1884-ben  ugyancsak  freskót  készít  a Deák- mauzóleum  számára.  „Zrínyi"  című  képe  után  a pécsi 
székesegyház  falfestményeivel  van  elfoglalva,  s 1886-ban  gyönyörű  freskókat  kezd  a Mátyás-templom 
falain.  A történeti  vásznak  és  freskók  mellett  illusztrációkat  is  csinált  sokat. 

Életútját  nem  jelzik  zajos  szenzációk,  kedélyes  piktor-kompániákban  nem  igen  fordult  meg  az  ő 
jóságos  alakja : csöndes,  magábavonult  ember,  ki  műtermének  falai  közt  problémákat  ad  föl  magának  és 
problémákat  old  meg. 

A féltehetségeket  nem  szereti,  s velük  szemben  kérlelhetetlen : ezek  aztán  mogorva  professzornak 
hiresztelték.  Pedig  a kiket  szeret  s a kik  közel  férkőzhetnek  e bölcs  pillantású  öreg  úrhoz : a tanítványai 
lelkesednek  érte  és  csudákat  beszélnek  ritka  jó  szivéről,  művészlelke  finomságairól. 

Egy  évvel  ezelőtt,  1903-ban  a mintarajziskola  és  rajztanárképző  igazgatója  lett.  Friss,  intenzív 
művészi  szempontokkal  dirigálja  ezt  az  intézetet,  s nincs  senki,  a ki  odaadóbban  pártolná  az  igazi  talen- 
tumot, a piktor-palántát.  A hivatalos  elismerés  két  rendjelet  illesztett  mellére,  a Ferencz  József-rend  lovag- 
keresztjét, s a becsületrendet.  Ez  a külső  dísz  azonban  szegényes  és  kevés  ahhoz,  hogy  feldíszítse  az  ő 
egyszerű  alakját:  mindennél  több  az  az  érték,  a melyet  ecsetjével  váltott  ki,  s a mi  majd  a magyar 
műtörténetben  nevezetes  helyet  jelöl  ki  nevének.  d.  i. 

Németországban  a magyar  népéleti  irányt  a festészetben  hosszú  ideig 
egyetlen  festmény  képviselte,  a melynek  cinre  volt:  Huszárbravúr.  Vágtató 
huszárcsapatot  ábrázolt,  a melynek  útjába  került  egy  játszó  gyermek.  Az 
oldalt  álló  nézők  riadva,  szívdobogva  lesik  a percet,  a mikor  keresztülgázol 
a modern  mindonok  csapatja  a gyermek  testén,  de  ekkor  kiválik  a csapatból 
egy  közhuszár,  lehajlik  a lováról  és  a legsebesebb  galopp  közben  felkapja 
a gyermeket. 

Tele  van  ez  a kép  élettel  és  huszárosán  friss  művészi  felfogással. 
Szerzője  Wagner  Sándor,  a ki  a magyar  művészetnek  ezzel  és  más  alko- 
tásaival kiváló  becsületet  szerzett  idegen  földön.  Mert  ezt  a képet,  nemcsak 
hogy  számtalanszor  reprodukálták  odakünt,  de  Párisba  is  eljutott,  a hol  nagy 
művészi  kitüntetésben  részesült. 

Wagner  Sándor  a régi  Pesten  született  1838  március  16-án.  Véber 
Henriknél  sajátította  el  a rajzolás  elemeit,  aztán  Bécsbe  ment,  a hol  Geiger, 
Blaas  és  Mayer  tanároknál  dolgozott.  Innen  Münchenbe  került,  a hol  még 
Cornelius  mester  és  Piloty  tartottak  iskolát.  Kaulbach  pedig  már  akkor  is 
vonzotta  messze  földről  az  ifjú  tehetségeket.  Ezeknek  tetszését  oly  alaposan 
vívta  ki  magának,  hogy  — különösen  Piloty  meleg  ajánlására  — a müncheni 
Nationalmuseum  két  freskójának  készítésére  kapott  megbízást,  á mi  a legritkább  szerencse  volt  külföldire, 
hozzá  meg  éppenséggel  magyar  születésű  kezdő  művészre.  Kaulbach  azt  mondta  ezekről  az  alkotásairól, 
hogy  „két  nemzetnek  találkozik  bennök  a büszkesége:  annak,  a mely  a megbízást  adta  és  most  magáénak 
nevezheti,  meg  annak,  a mely  fiának  nevezheti  Wagnert". 

Ugyanakkor  — pedig  még  csak  huszonegy  éves  volt  — itthon  is  nagy  diadalt  aratott.  „Dugovics 
Titusz"  című  festménye  bejegyezte  nevét  a legkiválóbb  históriai  festők  lajstromába.  Ezt  a képét  meg  is 
vásárolták  a múzeumi  képtár  számára.  Továbbra  is  jobbára  a magyar  nemzet  történetéből  vette  históriai 
festményeinek  tárgyát:  „Izabella  búcsúja",  „Szent  István  keresztelése",  a mely  oltárképnek  készült,  „Szent 
László  és  a kún  rabló",  „Mátyás  és  a cseh  Holubár",  egy-egy  lépés  voltak  művészi  haladásában.  De 
még  ezeknél  is  jobban  hatott  magyar  népéleti  képeivel : „A  debreceni  csikósok  versenyével"  és  a már 
említett  „Huszárbravur-ral."  S nevezetes,  hogy  éppen  ezeket  a képeket  tartotta  meg  magának  a külföld, 
úgy  hogy  nekünk  csakis  reprodukcióban  maradtak  meg. 

Ő maga  is  odakünt  rekedt  német  földön.  Erős  kapocscsal  fogták  magukhoz  a müncheniek.  Megtették 
először  1866-ban  az  ottani  képzőművészeti  akadémiánál  helyettes,  három  év  múlva  pedig  rendes  tanárnak. 
Mielőtt  végleg  elfoglalta  volna  állását,  hazajött  és  megfestette  a Vigadó  nagy  fali  képét,  a „Mátyás 
diadalát".  Egyébiránt  is  sokat  fordult  meg  utazásai  közben  (járt  Keleten,  Franciaországban  és  Olaszországban 
és  mindenütt  szerzett  impressziókat)  hazájában  és  nem  egy  magyar  képén  találkozunk  alakjával,  mint 
csikóssal  vagy  huszárral ; nagyon  büszke  volt  arra,  hogy  olyan  jó  magyaros,  sudaras  bajszú  arca  van  . . . 

A müncheni  akadémián  magyar  érzése  abban  is  nyilvánult,  hogy  a hazájából  hozzátóduló  ifjú 
piktorokat  istápolta,  magához  vonzotta  és  nagy  súlyt  vetett  rá,  hogy  szívben  és  lélekben,  de  leginkább 
művészetben  magyarok  maradjanak.  A kapcsot  máskülönben  is  szívesen  tartotta  fenn  szülőhazájával : 
Petőfi  illusztrált  kiadásához  felszólítás  nélkül  küldött  rajzokat,  mert:  „magyar  festő  létemre  nem  akarok 
hiányozni  ott,  a hol  a legnagyobb  magyar  poétának  fejezik  ki  hódolatukat  a magyar  piktorok",  ezt  írta 
abban  az  időben,  a mikor  az  első  illusztrált  Petőfi-kiadást  előkészítették,  egyik  volt  tanítványának  és  azóta 
is  jóbarátjának. 

Angliába  is  elment  a híre.  Nagy  feltűnést  keltett  ott  egyik  műve,  a „Mazeppa“  című,  a mely  Byron 
hasonló  című  költői  elbeszéléséhez  volt  szánva  illusztrációnak.  Az  angol  műkritika  nagyban  zengte  e miatt 
dicséretét.  De  elkalandozott  ő témáért  más  országokba,  más  nemzetekhez  is.  Spanyolországi  inspiráció 
szülte  a „Piccador“  és  a „Spanyol  posta“  című  híres  képeket,  olasz  földnek  terméke  a „Római  cirkusz4', 
de  mindenekfölött  teljességben  megmaradt  — a külföldi  élet  ellenére  is  — ragaszkodása  és  szeretete  a 
hazához  és  az  otthoni  témákhoz. 

1899-ben  nagy  öröm  érte:  a Nemzeti  Szalonban  rendezett  külön  Wagner-kiállítás  számára  össze- 
szedtek mintegy  kilencvenet  festményeiből,  tanulmányaiból  és  rajzaiból.  Ez  a gyűjtemény  korántsem 
foglalta  egybe  alkotásait,  de  megvilágította  lelkének  legbensőbb  világát,  szívének  legőszintébb  dobbanásait: 
magyar  érzését.  Megesett  vele  ugyanis  pár  .évvel  azelőtt,  hogy  a budapesti  tárlatra,  a melyen  csak 
hazai  festők  vehettek  részt,  beküldött  egy  képet  és  visszautasították  azzal,  hogy  — ő nem  magyar  honpolgár ! 
Hát  ez  igaz  is  volt  formaszerint,  de  azért  még  sem  volt  benne  igazság!  A mikor  kinevezték  1869-ben  a 
müncheni  képzőművészeti  akadémiához  tanárnak,  alternatíva  elé  állították  egyszersmind : hogy  vagy 
elfogadja  ezt  az  állást  és  a bajor  állam  kötelékébe  lép,  vagy  megmarad  magyar  honpolgárnak,  s 
akkor  visszamehet  hazájába,  a hol  az  akkori  áldatlan  viszonyok  között  vajmi  kevés  tennivalója  lett  volna 
az  ecsetjének.  Tán  mégis  az  utóbbira  szánta  volna  magát,  ha  eszébe  nem  jut,  hogy  akkor  lemond  arról 
is,  hogy  segítheti,  istápolhatja  a Münchenbe  sereglő  magyar  művész-ifjúságot  s nem  áll  többé  módjában 
azok  útján  szolgálatot  tenni  a magyar  művészetnek ...  De  mégis  sajgóit  szívében  a seb,  és  nagyon 
fájt  neki,  hogy  otthon  akadnak,  a kik  nem  tekintik  őt  magyarnak.  Annál  jobban  esett  érzésének,  hogy  a 
külön  kiállítás  hatalmasan  bizonyítja  magyar  voltát  ...  t.  r. 

Mint  „ csodagyermek “ kezdte  meg  művészi  pályafutását  és  azon 
kevesek  közül  való,  a kik  be  is  váltották  a hozzájuk  fűzött  remé- 
nyeket. Ötéves  volt  1849-ben,  tarka  változatosságban  robogtak  el 
gyermeki  szeme  előtt  a háború  képei : honvédek,  kozákok,  huszárok, 
társzekerek,  s ő szépen  lerajzolgatta  azokat  egy  kis  füzetbe.  Nem 
volt  az  gyermekies  pamacsolás,  hanem  az  életnek  jellemző  vissza- 
tükrözése  olyannyira,  hogy  már  akkor  akadt  vevője  egy  orosz 
ezredes  személyében,  a ki  két  rubelt  adott  neki  arcképéért  s fel- 
ajánlotta a kis  Gyula  szüleinek,  hogy  a háború  befejezte  után 
magával  viszi  a fiút  Szent- Pétervárra,  hogy  a saját  költségén  kiképez- 
tesse  ott  — orosz  művésznek.  A gondviselés  jót  akart  a magyar 
művészettel,  mivelhogy  az  orosz  ezredes  elesett  egyik  legközelebbi 
csatában  és  Benczúr  megmaradt  hazájában. 

A művészi  hajlamokat  különben  édesapjától  örökölte,  a ki 
rézmetszéssel  foglalkozott  és  abban  nagy  tökélyre  vitte. 

Van  neki  még  egy  kiváltsága,  a mely  nem  tartozik  ugyan 
szorosan  a művészetére,  de  mégis  sokban  hozzájárult  népszerűsé- 
géhez : ő a mi  királyunk  speciális  arcképfestője.  Egyetlen  piktor 
sem  részesült  annyiszor,  mint  ő,  abban  a szerencsében,  hogy  a 
király  neki  üljön  és  évtizedek  óta  állandó  a lapokban  az  a hír,  valahányszor  Ő Felsége  magyar  fővárosát 
szerencsélteti  látogatásával,  hogy  fölkereste  Benczúrt  műtermében.  S ez  a rokonszenv  megtermé  gyümölcsét, 
mert  a ki  csak  a születési  vagy  a pénzarisztokráciához  tartozik,  kiváló  kegynek  tekinti,  ha  a mester  az  ő 
kedvéért  festékbe  mártja  az  ecsetjét.  Az  ő díszmagyarban  ékeskedő  alakjai  úgyszólván  kiegészítő  részét  alkotják 
minden  valamire  való  főúri  teremnek  és  „szereplő  egyéniséggé"  avatják  azt,  a kit  Benczúr  Gyula  megfestett. 

Életrajzi  adatai  a következők : 

Született  1844-ben  Nyíregyházán;  a rajzolás  elemeibe  Klimkovics  Béla  tanár  vezette  be,  a ki  arra 
biztatta,  hogy  a természet  után  csináljon  kisebb  kompozíciókat.  így  élesedett  meg  a szeme  a természet 
utánzásában  és  fokozódott  szeretete  a művészet  iránt,  úgy  hogy  ellenállhatott  édesatyja  kívánságának,  a ki 
mérnökké  vagy  építészszé  akarta  kiképezni  — hódolván  az  akkor  még  általános  magyar  felfogásnak,  hogy  a 
festészet  nem  lehet  komoly  élethivatás. 


BENCZÚR  GYULA  ÖNARCKÉPE 

Mivelhogy  nagybátyja  is  támogatta  az  ifjú  törekvéseit,  keresztül  vitték  az  atyai  akarat  ellenére,  hogy 
Gyula  tizenhétéves  korában  a müncheni  festészeti  akadémiára  került,  Anschütz  tanárhoz,  a ki  az  antik 
osztályt  vezette.  Ott  mindjárt  megkedvelték  annyira,  hogy  Anschütz  példaképen  állította  oda  növendékeinek, 
de  Benczúrnak  még  sem  volt  nála  maradása.  Ő mielőbb  Pilotyhoz  vágyódott,  a kinek  éppen  akkor  a 
magyarok  közül  Wagner  és  Lietzenmayer,  a később  nagy  hírre  vergődő  németek  közül  Defregger,  Makart 
és  Lenbach  voltak  tanítványai. 

Piloty  szívesen  fogadta  volna  magához,  de  nem  volt  hely  az  iskolájában.  Benczúrt  nem  riasztotta  el 
ez  a körülmény,  hanem  két  honfitársával : Salamon  Gézával  és  Szinnyei  Pállal  együtt  bérelt  műtermet,  a 
hol  megfestette  első  nagy  képét,  a „Vízbefult  balatoni  halász"  címűt.  Ez  a festmény  megtörte  javára  a 
jeget,  annyira  megtetszett  Pilotynak,  hogy  soron  kívül  fogadta  fel  tanít- 
ványának, sőt  a müncheni  Maximilianeum  freskóinak  megfestésénél  is 
alkalmazta. 

Itt  kapta  őt  meg  a történeti  festészet  varázsa.  Nevezetes,  hogy  abban  a 
korban  csaknem  minden  valamirevaló  piktorunk  a históriai  szellemnek  rótta 
le  adóját.  Különösen  két  kompozíció  volt  az,  a mely  megvetette  Benczúr, 
mint  történeti  festő  hírnevének  alapját:  „Rákóczy  Ferencz  elfogatása  a 
sárosi  kastélyban"  volt  az  egyiknek  témája,  a másiké  „Hunyady  László 
búcsúja  barátaitól".  Az  utóbbi  festményt  aromán  király  vette  meg  és  most 
is  ott  van  bukaresti  palotájában. 

1868  elején  történt,  hogy  báró  Eötvös  József,  vallás-  és  közoktatás- 
ügyi  miniszter,  pályázatot  hirdetett  egy  a magyar  történelemből  vett  tárgyú 
festményre  és  Benczúr  is  pályázott.  Az  ő képe,  „Vajk  keresztelése"  annyira 
kivált  a többi  közül,  hogy  nemcsak  a díjat  nyerte  el,  de  még  a kiinduló 
pontja  is  lett  annak,  hogy  a mesteriskolái  igazgatói  állás  betöltésénél  első 
sorban  ő reá  gondoltak . . . Addig  azonban  még  hosszú  út  volt,  és  annak 
minden  egyes  művész  állomását  jelképezi  Benczúrnak  egy-egy  kiváló  alko- 
tása. 1871-ben  keltett  rendkívüli  feltűnést  „XVI.  Lajos  és  Mária  Antoinette 
gyermekeikkel  a versaillesi  palota  ostroma  alatt"  című  festménye,  a mely ly el 
az  egész  világsajtó  foglalkozott,  nemsokára  ezután  nagy  szenzációt  keltett 
„XV.  Lajos  Dubarry  boudoirjában"  című  képe. 

Időközben  befejezte  Vajkját  s azt,  valamint  a „Bacchánsnőt",  a mely  a 
bécsi  nemzetközi  kiállításnak  „clouja"  volt,  megvette  a magyar  kormány  a 
Nemzeti  Múzeum  képtára  számára. 

Megvolt  vetve  számára  az  alap  a dicsőséges  hazatérésre  és  1884-ben 
otthagyta  Münchent,  sok  évi  diadalainak  színhelyét  és  szíve  vágyát  követve  hazajött  Budapestre,  a hol  első 
sorban  mint  arcképfestő  működött,  noha  a történeti  festészethez  azért  korántsem  lett  hűtelen.  Már  mint  a 
mesteriskola  igazgatója,  festette  meg  „Budavár  visszavétele  a töröktől"  című  nagyméretű  kompozícióját. 

Kitüntetésekben  bőségesen  volt  része.  Számos  festménye  aranyérmet  nyert  külföldi  és  hazai  tárlatokon, 
királyunk  pedig  a „pro  letteris  et  arilibus" -érmet  és  a Ferenc  József-rend  lovagkeresztjét  adományozta  neki. 


HOROVITZ  LIPÓT 


: ^T|ÖRTENT,  hogy  műtermében  egy  előkelő  hölgyet  festett  le.  A festés  nem  ment  gyorsan, 

■'  folyton  akadt  rajta  javítani  való,  hol  itt,  hol  amott.  Éles  szemével  jól  szemügyre  vette  az  arc 

. síkjait,  domborulatait,  kikereste  a jellemző  vonalakat  s ha  nem  sikerültek,  letörölte,  újra 

> festette  őket.  Dolgozott,  a festék- csomók  közt  ecsetével  keresgélt  Horovitz,  s világért  se 

szólt  volna  egy  kukkot,  legfeljebb  az  izzadtságot  törölte  homlokáról.  Szinte  belefáradt,  a 
"J  mint  a modell  arcát  fikszirozta.  Az  előkelő  hölgynek  nem  valami  kellemesen  esett  így 

ülni,  unalmasan,  szótlanul  s hogy  belefáradt  a hallgatásba,  okát  kérdezte  annak,  hogy  a művész  miért 
nem  szól  egy  szót  sem. 

— Hallgatok  — mondta  a művész  ■ — hogy  a kép  annál  beszédesebb  legyen ! 

Ez  a mondás  rávilágít  Horovitz  művészetére,  mindarra,  a mit  ő az  arcfestésben  keresett.  Horovitz 
jellemzésre  törekszik.  S hogy  ez  a festői  erénye  nyilvánvaló  lett : Horovitz  a híres  arcképfestők  közé  került. 
Mindenfelől  elárasztották  megrendelésekkel,  főleg  külföldön,  a hol  jobban  ismerik,  mint  itthon. 

1848-ban  született  Kassán.  A szülők  persze  itt  is,  mint  legtöbbször,  nem  jó  szemmel  nézték,  hogy 
serdülő  gyermekük  piktorálmokról  beszél.  A színes  ábrándok  helyett  szerették  volna  másra  fogni,  valami 
biztosabb,  rendes  polgári  foglalkozásra. 

Éles  esze  van,  tehát  legyen  orvos  vagy  ügyvéd.  Azonban  meg  vagyon  írva,  hog}^  ilyen  esetekben 
ne  győzzön  a szülői  bölcseség : Horovitz  nem  tágított  az  ecset  mellől,  festő  akart  lenni  minden  áron  s 
végre  is  a szülők  abbahagyták  a sötét  argumentálást  és  megengedték,  hogy  a fiú  Bécsbe  menjen  az 
akadémiára.  Ott  szorgalmasan  dolgozgatott  a kis  Horovitz,  tehetsége  bevált  s erről  írást  is  adtak  a szigorú 
professzorok.  Bécsben  nem  sokáig  maradt  s művészibb  milieube  került:  Párisba.  A francia  világváros  új 
perspektívákat  nyitott  meg  szemei  előtt,  fejlődésében  lökést  adott  neki.  Arcképeket  festett,  a mi  pénzt  hozott, 
szinte  bőven  ahhoz,  a mennyire  egy  festőnövendéknek  szüksége  volt.  A magánrendelések  mellett  türel- 
metlenül várta  a sikert,  azt,  hogy  bekerüljön  a Salonba,  a 
híres  tekintélyek,  a régi  nagyságok  és  a most  feltűntek  közé. 

Ez  is  megtörtént.  A „Kis  Eggly"  című  képe  mention 
honorable-t  kapott.  Ez  már  külső  siker  volt,  s a fiatal  Horovitz 
neve  már  jelentett  valamit.  A hatvanas  esztendők  végén  érte 
ez  a kitüntetés,  mely  továbbsarkalta,  még  távolfekvő,  jelentős 
célok  felé. 

Egy  nagyszabású  kompozíció  foglalkoztatta,  valami  erős 
drámai  jelenet.  Agyában  már  feltünedeztek  az  alakok,  homá- 
lyosan, elmosódó  körvonalakban.  Az  első  vázlatokat,  a próbál- 
gatás apró  jegyzeteit  még  Párisban  csinálta,  de  komolyan  akkor 
fogott  hozzá,  mikor  tisztán  e célból  Varsóba  költözött,  hogy 
ott  közvetlen  közelből  tanulmányozza  mindazt,  a mire  szük- 
sége van.  A varsói  szegény  zsidó  nép  közt  talált  típusokat  a 
„Jeruzsálem  pusztulásának  emléknapja"  című  megkapó  képé- 
hez. Ez  a nagyszabású  vászon,  amerre  járt,  mindenütt  tetszést 
aratott. 

Varsóban  Horovitz  műtermet  nyitott,  honnét  egyre-másra 
elkapkodták  képeit  a műkereskedők.  „A  kis  kacér",  a „ Lengyel 
zsidó  tanító"  és  „Ártatlan  háború",  az  „Elsőszülött"  stb.  című 
zsánerképek  itt  készültek  el  s rajtok  kívül  egész  csomó  arckép. 
Az  orosz  és  lengyel  arisztokráciának  nagyon  tetszett  a Horovitz  ecsetjárása,  az  az  arcképstilus, 
melyet  ő kultivált.  Valósággal  elhalmozták  a megrendelők  s neve  a legjobban  keresett  arcképfestők  közé 
került.  Az  arckép  az  ő igazi  ereje,  sikerei,  festői  előadásmódja  ebben  csúcsosodnak  legjobban.  Elmond- 
hatja magáról,  a mit  sokan  szeretnének  elmondani  s a mi  csak  a legelőkelőbb,  a legdivatosabb  arckép- 
festők sajátja : az,  hogy  szinte  válogathat  azokban,  a kiket  lefest. 


A KIS  EGGLY 

Élő  nagyságok,  neves  politikusok,  híres  írók,  gazdag  hercegnők  az  ő modelljei.  A német  és  orosz 
arisztokratákon  kívül,  ecsetjével  jellemző  leírást  adott  olyan  emberekről,  mint  Arany,  Jókai,  Pulszky 
Ferenc,  Tisza  Kálmán,  Brandes  György  stb. 

Varsóból  Bécsbe  költözött  át  s bár  ott  él  évek  sora  óta,  — egész  művészetével  a mienk  s a 
magyar  pikturának  válik  díszére.  Olykor  hazalátogat  a magyar  fővárosba,  s ha  nem  jön  maga,  elküldi 
képeit,  melyek  gyakori  vendégek  a magyar  tárlatokon  s a közönségnek  finom  látnivalók. 

D.  i. 


HOROVITZ  LIPÓT  ÖNARCKÉPE 


MÉSZÖLY  GÉZA 


Ha  nem  kerül  útjába  Ligeti  Antal,  az  akkor  jeles  magyar 
tájképfestő,  a ki  biztos  szemmel  meglátta  benne  az  értékes 
talentumot  és  biztatta  és  előresegítette : Mészöly  sohasem 
festi  meg  az  ő intim  képeit  a magyar  tájról,  hanem  valami 
csendes,  lassan  mozduló  vidéken,  prókátor  lesz.  Hanem  a 
jóságos  véletlen  folytán  poros  akták  helyett  gyönyörű  képeket 
írt.  Ezek  a képek  gyémántszilánkjai  a magyar  művészet- 
történetnek.  Markó-képet  másolt  éppen  nagy  buzgalommal 
a Nemzeti  Múzeum  képtárában,  mikor  Ligetinek  az  akkori 
képtárőrnek,  föltűnt  a halványképű,  igénytelen  legényke,  ki 
zavarba  jött,  s alig  merte  bevallani,  hogy  bizony  ő festő  sze- 
retne lenni.  Festő,  — csakhogy  a szülei  prókátornak  akarják. 

Másodéves  jogász  volt  a pesti  egyetemen,  de  a római 
jog  és  a pörösködés  tudománya  sehogy  sem  tetszett  neki, 
s jobban  érezte  magát  a képek  közt  a múzeumban,  mint 
az  egyetemi  katedra  előtt. 

Ligeti  kijárta,  hogy  a szerény,  gyönge  növésű  Mészöly 
ösztöndíjat  kapott,  a mivel  aztán  hozzáfoghatott  a művészeti 
tanulmányokhoz.  Ez  volt  a döntő  lépés,  mely  Mészölyt  oda  terelte,  a hová  való. 

Sárbogárdon  született  1844-ben.  Atyja  törvényszéki  biró  volt  s azt  akarta,  hogy  fiából  is  jogász 
legyen.  De  a fiatal  Mészölynek  másféle  álmai  voltak,  a miről  a szülők  nem  szívesen  hallottak,  s így 
pesti  jogászoskodása  alatt,  mikor  megtudták,  hogy  a jogi  órák  helyett  idejét  pingálással  tölti,  — nem 
bőven  segélyezték.  1869-ben  kapta  meg  azt  az  ösztöndíjat,  a mely ly el  felutazott  a bécsi  képzőművészeti 
akadémiára,  hol  az  akkor  híres  Zimmermann  és  Russ  voltak  professzorai.  A fölvétel  nem  ment  valami 
könnyen,  mert  a próbarajz,  melyet  Mészöly  készített,  nem  nyerte  meg  a professzor  urak  tetszését.  Kevésre 
taksálták  a tehetségét,  s mivel  hozzá  még  magyar  származású  volt,  nem  szívesen  fogadták. 

De  Mészöly  hamar  rácáfolt  a professzoraira : tanult,  sokat  dolgozott,  egyszeriben  lendületre  kapott, 
s mikor  kiírták  az  akadémiai  növendékek  pályázatát,  a sok  pályázó  közt  Mészöly  győzött  s a díj  övé 
lett.  Ez  volt  az  első  kitüntetés,  a mely  a bécsi  akadémián  magyar  festőt  ért.  Ez  1870-ben  történt.  Sikerei 
érdeklődést  keltenek  itthon  is,  a Mészöly  nevet  sűrűn  emlegetni  kezdik  a sajtóban  s művészkörökben. 
Mindez  tovább  sarkalja  Mészölyt,  s érzi,  hogy  tanulmányaiban  még  nem  állhat  meg : a mélyebb  stúdiumok 
még  hátra  vannak.  Bécs  után  legközelebbi  állomása  München,  hová  1872-ben  költözik,  s hol  műtermet 
is  nyit.  Itt  a legnevesebb  emberekkel  kerül  össze,  kik  sokra  tartják,  s képeiért  sűrűn  jönnek  a műkereskedők. 

A müncheni  időzés  meglátszik  ecsetjárásán,  de  míg  a többi  kollégái  leginkább  történeti  jeleneteket, 
anekdotázó  genre-képeket  festenek,  Mészöly  előtt  nincs  más  piktortéma,  csak  a szabad  természet  és  benső- 
séges érzéssel  fest  tájképeket,  melyek  mind  itthonról  valók : rajtuk  ül  a magyar  föld  poézise. 

Meg-megszakítja  müncheni  tartózkodását  s hazajön,  bekóborolja  a magyar  rónát,  a Tisza  környékét, 
a Balatont  s vázlatokat  készít  róluk,  friss  impressziókkal  telik  meg  lelke,  mely  visszaverődik  ecsetjárásán, 
s képei  a magyar  levegő,  a magyar  táj  szépségeit  mesélik. 

1882  őszén  Párisba  megy,  melynek  pezsgő  művészi  élete,  új  törekvései  fejlesztő  hatással  voltak  rá 
és  megerősítették  a naturalizmusban  való  hitét.  Mészölyt  itt  valósággal  divatba  hozzák:  a legfinomabb 
műértők  versenyeznek  egy-egy  képéért.  Párisból  is  hazahajtja  egyetlen  igaz  modellje  : a magyar  föld.  Trefort 
miniszter  tanári  állással  kínálta  meg  a női  festőiskolában.  Kevés  ideig  maradhatott  idehaza : éppen  fejlődése 
tetőpontján,  mikor  legszebb  képeit  festette,  szakadt  meg  élete,  1887-ben.  d.  i. 

MAGYAR  NEMZETI  MÚZEUM  TULAJDONA 


A „honfoglalás"  rajzvázlata 


RAJZOLTA  MUNKÁCSY  MIHÁLY 


MUNKÁCSY  MIHÁLY 

A legnagyobb  magyar  festőnek  első  gyermekéveibe 
belejátszik  az  a fenséges  hősköltemény,  a melyet  1848-nak 
neveznek.  Ragyogó  napja  a szabadságnak  és  zord  felhői  a 
kétségbeesett,  de  mindig  hősi  küzdelmeknek,  adták  az  ő 
fejlődő  lelkének  az  első  benyomásokat.  Ezek  az  impresz- 
sziók  kihatottak  egész  életére. 

A magyar  érzés,  a melylyel  a serdülő  években 
megtelt  lelke,  hű  maradt  hozzá  egész  életében. 

Munkácsy,  a mikor  elment  tőlünk,  magával  vitte  a 
magyar  levegő  egy  részét.  Abból  élt,  abból  táplálkozott 
az  ő művészete,  s valahányszor  fogytán  volt  ez  a levegő, 
hazaszállt  újból  Munkácsy  és  szerzett  magának  új  készletet. 

A honvágy  egész  életében  epesztette ! „Sokszor 
megrohan  a vágy  — írta  élete  alkonyán  egyik  barátjá- 
nak, — hogy  menjek,  hogy  megszeressem  azokat  a szép- 
séges helyeket,  ahol  ifjúságom  eltelt." 

Pedig  ezekhez  a helyekhez  nehéz  küzdelmek  emléke 
fűződik.  Az  ő ifjúsága  nem  volt  cseppet  sem  rózsás. 
Korán  vesztette  el  szüleit  és  a vidámkedélyű  apa,  a 
szelidlelkű,  jóságos  anya  csak  mint  elmosódó  emlékek 
éltek  benne.  Tizenegy  éves  korában  odaadta  nagybátyja, 
a ki  gyámja  volt,  asztalosinasnak.  Nem  kényszerítette  a 
fiút  erre  a pályára,  a kis  Miska  maga  választotta"'  azt. 

Lányi  Mihálynak  hívták  a mesterét.  Nem  lehetett 
szelidlelkű  ember,  mert  első  szava  is  az  volt,  hogy  ő itt 
a gazda  és  jól  vigyázzon  magára  a Miska  gyerek.  A legényeknek  is  úgy  ajánlotta  a műhelyben,  hogy 
„ráncba  kell  szedni  ezt  a fiút".  S nem  telt  bele  húszonnégy  óra,  már  elcsattant  az  első  nyakleves. 

Az  élet  még  ezután  is  megtépázta,  de  ilyen  kegyetlen  módon  tán  sohasem  ábrándította  ki  többé. 
A reális  életnek  ez  volt  az  első  kemény  megnyilatkozása.  Emléke  sohasem  szakadt  ki  belőle. 


MUNKÁCSY  MIHÁLY  ÖNARCKÉPE 


Elteltek  végre,  úgy  a hogy,  az  inasi  évek.  Egyszer  meg  is  szökött  mesterétől,  de  csak  visszatért 
Lányi  uramhoz,  a ki  ezért  nem  lett  hozzá  sem  jobb,  sem  rosszabb.  Végre  ütött  a szabadulás  órája:  1858 
őszén  legény  lett. 

Aradra  ment  munkát  keresni.  S olyan  időket  élt  át,  hogy  hej  de  sokszor  visszakivánta  az  inaséveket. 
Nem  kapott  munkát  és  éhezett.  Abban  az  időben  ébredt  lelkében  a tudat,  hogy  nagyobbra  született.  Más 
embert  megtörte  volna  a nyomor,  ő belé  új  lélek  szállt  akkor : a művészi  hivatás. 

De  még  sokáig  tartott,  a míg  annak  szentelhette  magát.  A kérlelhetlen  élet  magával  sodorta.  Gyulára 
ment  egy  német  mesterhez,  de  ott  váltólázt  kapott  és  elbocsátották.  Hazament  nagybátyjához  s „szabad 
idejében41,  a mikor  nem  gyötörte  a láz,  rajzolgatott.  Nagybátyja  így  szólt  hozzá: 

— Minthogy  annyira  szeretsz  rajzolni,  hát  jó  volna,  ha  komoly  leckéket  vennél  a rajzolásból.  Mert 
úgyis  ráérsz.  Még  hasznát  veheted  asztaloskorodban. 

„Örvendtem  a bácsi  ajánlatának  — beszélte  később  Munkácsy,  — de  borzongás  futott  keresztül 
rajtam,  a mikor  arra  emlékeztetett,  hogy  nekem  vissza  kell  majd  térnem  a gyalupad  mellé." 

Egy  Fischer  nevű  rajzmesterhez  jutott,  a ki  testestől-lelkestől  német  volt  és  noha  hosszú  esztendőket 
töltött  már  Gyulán,  egy  árva  szót  sem  tanult  meg  magyarul.  Ő volt  Munkácsy  „első."  mestere. 

Azaz  hogy  csak  névleg.  Az  igazi  „első"  csak  ezután  érkezett.  Tán  egy  hétig  járt  hozzá  Munkácsy, 
a mikor  a véletlen  a műhelybe  hozta  Szamossyt,  a ki  a Wenckheim-család  gyulai  kastélyában  dolgozott. 
Nem  is  vette  eleinte  figyelembe  a vézna  fiút,  a ki  egy  sarokban  ült  és  dolgozgatott.  Egyszer  azonban  a 
papírjára  tévedett  tekintete  és  bámulva  megállóit. 

Tudakolta,  hogy  kicsoda  ez  a gyerek.  Fischer  hányi-veti  hangon  adta  meg  a felvilágosítást: 

— Holmi  elfusserolt  asztaloslegény,  a ki  azt  képzeli  magáról,  hogy  festő  lesz  belőle. 

— Az  is  lesz ! — mondta  határozott  hangon  Szamossy,  — még  pedig  a javából. 

Ezek  a szavak  döntöttek  sorsa  fölött.  Soha  egy  pillanatra  sem  gondolt  többé  egyébre,  mint  a művészi 
hivatására.  Nappal  a Szamossy  arcképeit  másolta,  este  otthon  komponálgatott. 

Még  az  a körülmény  sem  rendítette  meg  elhatározásában,  hogy  nagybátyja  példálózgatott:  mivelhogy 
a betegségéből  kiépült,  ideje  volna  munkát  keresni.  A Miska  fiú  kijelentette,  hogy  ő úgyis  dolgozik. 

— Mit  ? kérdezte  csodálkozva  a gyámja. 

— Festőnek  készülök. 

— Festőnek?  Hát  ezt  ki  verte  a fejedbe? 

Nagynehezen  értette  meg  vele  Szamossy,  hogy  azt  a fiút  kár  volna  az  asztalosságnak  elvesztegetni. 
S mikor  a mester  kijelentette,  hogy  ő magához  fogadja  Miskát  és  tanítani  fogja,  az  öreg  úr  kijelentette : 

— Hát  nem  bánom ! De  én  mosom  a kezeimet. 

Szamossy  beváltotta  Ígéretét.  Aradon,  a hova  őt  Munkácsy  követte,  szintén  ránehezedett  a szegény-  ■ 
ségnek  minden  nélkülözése,  de  ebben  már  nem  volt  keserűség.  Aranyos  verőfény  játszott  körülte,  mert 
hisz  a művészi  hivatásának  élhetett. 

Tizenöt  hónapot  töltött  Szamossy  mellett,  a mikor  egyszer  meghivta  magához  Ormós  Zsigmond,  a 
későbbi  főispán,  a ki  nagy  műpártoló,  esztétikus  és  rajongó  lelkű  férfiú  volt.  Volt  neki  egy  kis,  de  értékes 
képgyűjteménye  és  nem  restelte  a fáradságot,  hogy  bevonja  a noviciust  a nagy  mesterek  életébe.  Egyízben, 
a mikor  egy  Raphaelt  másoltatott  vele,  biztatólag  igy  szólt  hozzá : 

— Remélem,  hogy  majd  egyszer  ön  is  fest  ilyen  képeket  és  majd  azokat  is  lemásolják  így. 

Az  ifjúkor  és  a férfikor  határmesgyéjén  került  Pestre  Munkácsy.  Szamossy  ajánlólevelet  adott  neki 
Harsányi  Pálhoz,  a Képzőművészeti  Társulat  akkori  igazgatójához.  Nyúlánk,  sápadt,  darabos  mozdulatú, 
tizenkilenc  éves.legény  volt  akkor  Munkácsy. 

A helyett,  hogy  az  ajánló  levelet  átadta  volna,  elment  a Nemzeti  Múzeumba  képeket  nézni.  Ott  talál- 
kozott Ligeti  Antallal,  a ki  rövid  beszélgetés  után  barátságába  fogadta.  Ő vitte  el  aztán  Harsányihoz,  de 
magukkal  hozták  Munkácsynak  egy  szép  képét  is : A regélő  honvédet.  Ezt  a képet  kiállították  aztán, 
s megvette  a Képzőművészeti  Társulat  nyolcvan  forintért. 

Az  első  pénz  volt,  a mit  szerzett  és  nem  is  mulasztotta  el  értesíteni  nagybátyját  erről  az  örvendetes 
eseményről:  hogy  már  keres  is  a művészetével! 

Kevés  híja,  hogy  ott  nem  rekedt  egészen  Pesten.  Beleszeretett  egy  rokonának  fiatal,  szépséges 
leányába  és  mindenképen  feleségül  akarta  venni.  Csak  nagynehezen  tudta  lebeszélni  Ligeti  erről  az  eszméről, 
végül  abban  állapodtak  meg,  hogy  előbb  Béesbe  megy  egy  esztendőre,  ott  szorgalmasan  tanul,  aztán  . . . 

A mikor  már  elutazott  Bécsbe,  feljött  Csabáról  a nagybátyja,  hogy  „lelkére  beszéljen".  A jó  nagybácsi 
arra  akarta  kapacitálni,  hogy  térjen  vissza  becsületes  asztalosmesterségéhez  s ne  kalandozzon  a világban  a 
család  csúfjára.  Nagy  ámulatára  hallotta  Ligetitől,  hogy  a Miska  fiú'  igazi  művésznek  indul.  Sehogysem 
akarta  elhinni  s végül  kifakadt: 

Miska  is  művész  ? Hiszen  nekem  is  vannak  némi  fogalmaim  azon  kellékekről,  azon  előzetes  tanul- 
mányoktól, melyeknek  elsajátítása  minden  művésznél  első  alapföltétel.  Miskát  pedig  az  írásra  és  az  olvasásra  is 
csak  nagynehezen  tudtam  megtaníttatni,  azért  adtam  asztalosmesterségre  és  valóban,  most  azon  szándékkal 
jöttem  ide  önhöz,  hogy  fölkérjem,  szíveskedjék  reá  való  befolyásával  oda  törekedni,  hogy  hagyjon  fel 
hasztalan  törekvésével  és  térjen  vissza  tisztességes  mesterségéhez.  De  miután  látom,  hogy  ezt  öntől  nem 
várhatom,  tehát  Isten  önökkel!  Tegyenek  meggyőződésük  szerint,  csak  aztán  meg  ne  bánják! 

. . . Bécsben  Munkácsy  Than  Mór  ajánlólevelével  kopogtatott  be  Rahlhoz,  a ki  nagyon  barátságosan 
fogadta  a magyar  ruhás,  abaposztójú  ruhában  beköszöntő  ifjút.  De  Rahl  hat  hónap  múlva  meghalt  és  a többi 
tanárai  nehezteltek  Munkácsyra,  mert  nem  fogadta  tanácsukat,  a munkálatain  tett  javításokat  menten 
letörülte  és  újból  csak  úgy  csinálta,  a hogy  ő gondolta  jónak.  Ezért  ki  is  utasították  az  akadémiából. 

Vissza  ment  hát  Pestre,  azzal  az  eltökélt  szándékkal,  hogy  ott  megkeres  annyit,  a mennyivel  elmehet 
külföldre,  hogy  ott  tanulmányait  folytathassa.  Ő Düsseldorfba  vágyott  Knauss  mellé,  de  előbb  Münchenbe 
kellett  mennie,  — az  odavezető  út  is  csaknem  másfél  évig  tartott  és  sok  viszontagsággal,  nyomorral  meg 
küzdödéssel  terhelve.  Végre  1866  október  havában  elutazhaott  Münchenbe.  Ekkor  már  nagybátyja  is  bízott 
benne,  a mi  kitűnik  abból,  hogy  útiköltségéhez  hozzájárult  egy  kis  összeggel. 

Münchenben  Wágner  Sándor  osztályába  vétette  fel  magát,  a hol  első  képeit  megfestette  azok  közül, 
amelyek  hírnevének  dicsőséges  grádicsai  voltak.  A „Zivatar  a pusztában"  és  a „Szénásszekér"  voltak 
azok.  Időközben  Párisban  is  ellátogatott  nehány  hétre,  nem  is  sejtve  akkor,  hogy  az  a város  lészen 
második  otthona,  világraszóló  hírének  gazdagon  buzgó  forrása.  Visszatérve  onnan,  megfestette  a „Lako- 
dalmi hívogatok"  című  képét,  a mely  korszakot  jelentő  alkotás  volt  művészi  pályáján.  Ezt  a festményt  már 
nyolcszáz  forintért  vette  meg  tőle  egy  brünni  műkereskedő  s első  képe  volt,  amely  külföldön  is  feltűnést  keltett. 

Abban  az  időben  a magyar  kormány  utazási  stipendiumot  adott  neki,  a nélkül,  hogy  folyamodott 
volna  érte.  Tehát  „otthon  már  erősen  bíznak  bennem  - — írja  Munkácsy  Ligetinek  — és  most  már  semmi 
sem  tart  vissza,  hogy  Knausshoz  menjek  Düsseldorfba."  Ligeti  válasza  abból  állott,  hogy  ő hosszú  levélben 
ajánlotta  Knaussnak  fiatal  barátját  s a híres  német  mester  készségesen  megígérte  támogatását.  Munkácsy 
tehát  1868  október  első  felében  utazott  Düsseldorfba. 

Csodálatos,  hogy  éppen  ennél  a fordulónál  támadt  Munkácsyban  először  kétség  a hivatotts ágával 
szemben.  „Dolgoztam  szakadatlanul  — beszélte  később,  — i de  nem  szerettem  azt,  a mit  csináltam. 
A mikor  a palettát  a kezembe  vettem,  nem  ment  a munka  oly  igazán,  mint  régebben,  a mikor  még 
kevesebbet  tudtam.  Éreztem,  hogy  csak  vásári  portékát  csinálok,  amit  más  is  meg  tudna  festeni. 
Rossz  kedvem  volt,  azt  hittem,  most  sül  majd  ki,  hogy  elfogyott  a szufla  s többre  már  nem  is  telik. 
Szerettem  volna  levakarni  másnap,  amit  előtte  való  napon  festettem,  hiszen  olyat  láttam  én  másnál  is".  . . 

Ekkor  keresett,  kutatott  régi  följegyzései,  vázlatai  között  és  ráakadt  a „Siralomház"  skizzére.  Bőví- 
tette, javította  és  megmutatta  Knaussnak,  az  pedig  azt  mondta  neki,  hogy  ne  fecsérelje  az  idejét  ilyen 
vakmerő,  az  erejét  túlhaladó  dologra,  hanem  folytassa  rendszeresen  a tanulmányait. 

Szerencsére,  ő nem  hallgatott  a mesterére,  hanem  újból  meg  újból  átdolgozta  tervrajzát.  S a mikor 
elkészült  az  egészszel  — tízezer  forintért  vette  meg  tőle  egy  párisi  műkereskedő.  Ugyanannak  a képnek  a 
másolatáért  húszezer  forintot  adott  egy  angol  műbarát  — az  igaz,  hogy  akkor  a párisi  Szalonban  már 
megkapta  az  aranyérmet. 

A „Siralomház"  világraszóló  sikere  az  volt  a művésznek,  a mi  egy  kész,  remekül  fölszerelt  vitorlás 
hajónak  az  első  kedvező  szél.  Dagadó  vitorlával  indul  neki  a nagy  óceánnak. 

Goupil,  az  a párisi  képkereskedő,  aki  megvette  az  alig  megszáradt  vásznat  Munkácsytól,  nem  állott 
meg  ennél  az  első  üzletnél,  hanem  megvásárolt  még  egyet,  az  „Ébredés"  címűt  és  tízezer  tallért  adott  neki 
hogy  fessen  számára  még  két  képet.  A tárgya  és  az  elkészítésének  határideje  egészen  Munkácsyra  volt  bízva. 

Ekkor  kiáltotta  fel  a gyulai  nagybácsi  először: 

— Ki  hitte  volna  ? ! 

A nagy  siker  Párisba  sodorta  Munkácsyt.  Úgy  ment  már  el  oda,  mint  első  az  elsők  között:  min- 
denütt tárt  ajtót  talált  és  tárt  karok  fogadták.  A „Tépéscsinálók“-at  már  a francia  fővárosban  fejezte  be: 

s noha  a szabadságharcból  vette  annak  thémáját,  aktuális  volt  az  ott  akkoron,  mert  már  végigzudult  Francia- 
országon  a nagy  porosz-francia  háborúnak  minden  veszedelme. 

Ez  a kép  meghonosította  Párisban.  A következő  huszonöt  esztendőt  nagyobbrészt  ott  töltötte,  csak 
nyaranta  ment  Kolpachba,  a hol  birtokot  vásárolt.  1874-ben  nősült  meg.  Nem  azt  a szépséges  magyar 
leányt  vette  el,  hanem  egy  előkelő  főrangú  hölgyet,  a ki  nem  ismerte  Magyarországot.  S hogy  nem 
idegenedett  el  Munkácsy  Magyarországtól,  annak  varázslatos  oka : a művész'ete.  Hogy  boldog  volt-e  ? Ki 
tudná,  ki  merné  megmondani  ? 0 nem  vallotta  magát  annak  soha.  Kérdezték  tőle  egyszer  baráti  körben : 

— Mondja  mester,  mikor  érzi  magát  boldognak  ? 

— Soha!  — felelt  ő határozottan,  — akkor  legkevésbbé,  a mikor  készen  van  egy  képem. 

Mert  ő szigorú  bírálója  volt  saját  magának.  S hasztalan  készült  a „Mozart",  hasztalan  járta  be  a 
világot  az  „Ecce  homo",  a „Krisztus  Pilátus  előtt",  a „Kálvária  dicsősége"  : ő mindezekben  csak  elő- 
készítő állomást  látott  ahhoz  a festményhez  — a melylyel  ő maga  is  meg  lesz  elégedve.  S bántotta 
azonfelül  az  epedő  vág}7,  hogy  gyermeke  legyen.  De  ez  a vágya  nem  teljesült. 

Grandseigneuri  életet  élt  a „világ  szívében"  Párisban.  A mit  vagyon  és  művészi  ízlés  művelhet,  az 
mind  összehalmozódott  körülte,  ünnepelték,  fejedelmek  keresték  barátságát : de  az  ő képzelete  előtt  folyton- 
folyvást  ott  lebegett  egy  üres  bölcső,  meg  egy  darab  magyar  föld,  a melynek  levegőjében  megtalálja  ismét 
ifjúkorának  minden  érzését. 

Boldog  talán  akkor  volt  ismét  először,  amikor  1896-ban  hazajött,  hogy  előkészítse  végleges  haza- 
térését. Fejedelemként  ünnepelték  itthon,  minden  szív  elébe  szállt  s ő remélte  a megújhodást. 

De  már  akkor  késő  volt.  Beteg  testtel  jött  haza  és  kevés  vártáivá  — mikor  Párisba  ment,  hogy 
előkészítse  a hazajövetelt,  megjött  helyébe  a szomorú  hír,  hogy  nagy  szelleme  elborúlt.  Bonnból  sürgö- 
nyözték  1897  február  4-én,  hogy  rárohant  komornikjára,  az  orvosára  és  torkon  ragadta  őket,  fojtogatta 
mind  a kettőt  rettenetes  erővel.  Nem  jött  váratlanul  ez  a hír,  de  úgy  belemarkolt  mindenkinek  a szivébe. 
S ezentúl  már  csak  hosszú  időközökben  jöttek  a rövid  hírek,  a vigasztalan  posták : mindenki  tudta,  hogy 
csak  halva  jöhet  már  haza. 

Úgy  is  jött.  Mint  fejedelem,  a kinek  az  utolsó  hódolatot  megadni,  egybegyűlt  egy  egész  nemzet. 

T.  R. 


ECCE  HOMO  VÁZLATA  FESTETTE  MUNKÁCSY  MIHÁLY 
A MAGYAR  NEMZETI  MÚZEUM  TULAJDONA. 

